
1. Dedicaţie 


Domnilor ciocoi! mEste mult timp de când umblu cu 
această nuvelă ziua şi noaptea, întocmai ca Diogen, 
căutând o clasă de oameni ca să le-o dedic. Am voit să fac 
această onoare boierilor; dar, după o gândire serioasă, 
miam schimbat hotărârea, căci, deşi într-această clasă s-au 
strecurat mulţi venetici corupți şi, cu toate lovirile şi 
tentaţiunile străinilor la care servă de ţintă de un secol şi 
jumătate, tot se găsesc printre dânşii bărbaţi cu 
simțăminte nobile şi cu inimă de adevăraţi români, care au 
făcut, fac şi sunt convins că vor face mult bine patriei lor. 
De la boieri am alergat la neguţători. Am revizuit toate 
stabilimentele de comerciu, de la magaziile cele mari şi 
luxoase până la magherniţele cele umilite ale precupeţilor. 
Am văzut zarafi fără capital, fanfaroni şi maloneşti, care 
sărăcesc lumea prin dobânzile lor cele nemăsurate; 
lipscani şi bogasieri care îşi împodobesc magazinele cu 
marfă putredă şi cu oglinzi mincinoase şi, dându-şi ton de 
mari capitalişti, ruinează societatea prin falimente fraudu- 
loase, ce se efectuesc foarte lesne în ţara noastră; băcani 
care vând rapiţă în loc de untdelemn, orez îndoit cu 
pietricele ca să tragă mai greu la cântar şi cafea amestecată 
cu orz şi fasole. Am văzut cârciumari amestecând vinul cu 
apă şi vânzând cu ocale cu două funduri, măcelari şi 
precupeţi vânzând cu cântare strâmbe şi m-am mâhnit, 
căci răul este foarte mare, dar n-am găsit în aceşti 
amăgitori decât nişte hoţi sau ciocoiaşi ordinari, ieşiţi din 
şcoala voastră fără di-plomă de specialitate!... Am alergat 
prin sate şi cătune, am vorbit cu ţărani bătrâni şi tineri; ce 


e drept, sunt plini şi ei, sărmanii, de mârşăvii până între 
urechi, dar n-am găsit nici între dânşii pe oamenii ce 
căutam. Am intrat în locaşul lui Dumnezeu, am observat 
cu conştiinţă clerul înalt şi pe cel proletar. Dar vai! ce 
dezamăgire!... Acolo unde credeam că voi găsi toiagul şi 
traista, sacrul simbol al umilinţei şi pietăţii creştine, am 
găsit ignoranţa întronat ă, invi-dia, mândria, lăcomia şi 
alte păcate morale, pe care ne oprim a le descrie, căci legea 
de presă, fără îndoială, ne-ar condamna la zece ani de 
ocnă. 

Obosit de atâtea cercetări zadarnice, hotărâsem să-mi 
ard manuscriptul; dar tocmai când mă pregăteam să dau 
flăcărilor rodul ostenelilor mele de şase luni, m-am gândit 
şi la voi, preaiubiţii mei ciocoi ai condeiului, de toate 
clasele şi partidele, şi am zis ca stămoşul nostru Pilat: 
“Ecce homo” sau “Iată oamenii mei”! 

Vouă, dar, străluciți luceferi ai viciilor, care ați mâncat 
starea stăpânilor voştri şi v-aţi ridicat pe ruinele acelora ce 
nu v-au lăsat să muriţi în mizerie; vouă, care sunteţi putre- 
junea şi mucegaiul ce sapă din temelii şi răstoarnă 
împărăţiile şi domniile; vouă, care aţi furat cu zvanţul din 
funcțiunile cele mici şi cu miile de galbeni din cele mari, 
iar acum, când v-aţi cumpărat moşii şi palate, stropiţi cu 
noroi pe făcătorii voştri de bine; vouă şi numai vouă dedic 
această slabă şi neînsemnată scriere. Citiţi-o cu băgare de 
seamă, domnii mei, şi oricâte hoţii îmi vor fi scăpat din 
vedere, însemnaţi-le pe un catastif şi mi le trimiteţi ca să le 
adaug la a doua ediţiune. 


2. Prolog 


Nimic nu este mai periculos pentru un stat ce voieşte a se 
reorganiza, decât a da frânele guvernului în mâinile 
parveniţilor, meniţi din concepţiune a fi slugi şi educați 
într-un mod cum să poată scoate lapte din piatră cu orice 
preţ!... 

Platon a zis, cu două mii de ani înainte de a lua noi pana 
în mână ca să descriem pe ciocoi, că un om, ca să poată de- 
veni cetățean onest, mai întâi de toate caută să fie născut 
bine, crescut în frica lui Dumnezeu, şi din copilărie până la 
maturitate să trăiască înconjurat de oameni virtuoşi şi 
drepți. 

Ciocoiul este totdeauna şi în orice ţară un om venal, ipo- 
crit, laş, orgolios, lacom, brutal până la barbarie şi dotat de 
o ambiţiune nemărginită, care eclată ca o bombă pe dată 
ce şi-a ajuns ţinta aspiraţiunlor sale. 

Pepiniera în care cresc aceşti inamici ai onoarei şi ai tu- 
turor virtuţilor cetăţeneşti este mai totdeauna casa bogatu- 
lui şi mai cu seamă a bogatului parvenit. Aci vine ciocoiul, 
umilit, şi cere a servi pe boierul pentru o bucată de pâine, o 
cameră de dormit şi un veştmânt ca să se apere de 
asprimea frigului. 

În anii dintâi, aceste vulpi cu două picioare, care întrec 
în ipocrizie şi vicleşug pe cele cu patru picioare din fab- 
ulele lui Esop şi La Fontaine, petrec împreună cu servitorii 
cei îmbătrâniţi în păcate de tot felul, îi studiază cu cea mai 
mare atenţiune, încât la etate de douăzeci de ani, ei ştiu 
foarte bine cum se fură cloşca de pe ouă fără să cârâie; cu 
alte cuvinte, ştiu cât să fure de la aprovizionarea din toate 
zilele, cât de la aprovizionările cele mari, cât de la aren- 
darea moşiilor şi alte mai multe tranzacţiuni ale casei 
boiereşti în care se află servind. 


Ştim cu toţii că între slugile de la casele bogaţilor, ca în 
toate meseriile sociale, există o ierarhie oarecare. Ciocoiul, 
dar, îşi începe uneori cariera de la postul de rândaş, iar al- 
teori de la lacheu ce se pune în coada trăsurii boierului; 
devine cu încetul sofragiu, apoi vătaf de curte, iar mai pe 
urmă se face şi el boier; şi cu toate că unii-alţii îi zic în der- 
iziune boier făcut, copiii lui însă devin boieri şi fii de 
boieri. 

În timpul pe când ciocoiul umblă după trăsura boierului, 
el află toate slăbiciunile stăpânului său şi-i ajută cât poate 
ca să şi le împlineasc ă în paguba lui şi în folosul său. Se 
întâmplă, însă, de multe ori ca stăpânul ciocoiului să aibă 
şi virtuţi, dar aceste lucruri pătrate nu pot să intre în capul 
şi în inima cea triunghiulară şi îngustă a ciocoiului plecat 
pe drumul de a deveni om mare cu orice preţ. 

Ca sofragiu se obişnuieşte atât de mult cu mâncările del- 
icate, încât nu mai poate să trăiască fără friptură de fazan, 
brânză de Parma, salam de Verona, icre moi, conserve de 
Franţa şi vinuri din cele mai celebre dealuri ale Europei. 
Astfel dar, când ciocoiul ajunge la gradul de vătaf, este co- 
rupt moraliceşte şi fiziceşte până la măduva oaselor. 

Înălţat la acest din urmă şi mai suprem grad al slugăriei, 
ciocoiul devine prevăzător ca un prezident de cabinet... din 
Europa. Ideea ce-l preocupă ziua şi noaptea este de a afla 
metodul prin care să-şi facă stare. Diferite planuri i se 
prezintă în imaginaţiune, unul mai întunecos decât cellalt; 
le studiază pe toate şi, găsindu-le rea-lizabile, le pune în 
lucrare fără mustrare de conştiinţă. 

S-a zis de mai mulţi filozofi şi cărturari că conştiinţa este 
cel mai aspru jude al criminalului. O fi, nu tăgăduiesc, dar 
vătaful de curte cunoaşte secretul de a face din acest aspru 


judecător un consilier întocmai după cum îi trebuieşte lui. 

El zice în sine: Tot omul este creat de Dumnzeu cu drep- 
tul de a se hrăni pe pământ; de ce dar unii oameni au mai 
mult decât le trebuie, când alţii nu au nici chiar mijloacele 
necesare spre a se susține? De ce unii sunt puternici şi alţii 
nebăgaţi în seamă? De ce unii stăpânesc pământuri 
întinse, iar alţii nu au nici chiar pământul necesar spre a se 
înmormânta? Aceasta este o stare de lucruri anormală zice 
înțeleptul vătaf de curte şi cată să o combat din toate pu- 
terile, adaugă el. 

Astfel dar, omul nostru, mergând din raţionament în 
raţionament şi din deducție în deducție, devine comunist, 
fără ştirea lui, şi începe a pune în lucrare această doctrină 
atât de frumoasă şi egali-tară în aparenţă, cât este de 
hidoasă în fond. 

Nu trece mult şi ingeniosul vătaf de curte se pune cu ar- 
doare a nivela starea societăţii... Îşi cumpără moşioare, 
vitişoare şi alte diminutive de acestea care fac viaţa lesne şi 
plină de plăceri. 

După ce a ruinat de ajuns pe nenorocitul boier, care nu 
l-a lăsat să piară de foame pe drumuri şi după ce şi-a luat 
rangul de pitar, la care nu este vătaf de curte care să nu as- 
pire, omul nostru caută un pretext şi părăseşte casa 
stăpânului său tocmai atunci când acesta simte cea mai 
mare nevoie de dânsul. 

Este cunoscut că omul îmbogăţit prin furtişag nu se 
satură niciodată de avere, oricât de bogat ar deveni, ci, din 
contra, caută noi mijloace de a-şi mări bogăţiile. Căsătoria, 
dar, devine pentru dânsul o nouă mină de exploatat. Se 
propune ca ginere pe la toate fetele bogate; trimite samsari 
de căsătorie în toată ţara şi nu se însoară decât numai 


atunci când găseşte o zestre după placul lui, fără să se tul- 
bure cât de puţin dacă femeia cu care-şi leagă soarta este 
jună, frumoasă şi crescută bine, sau slută şi depravată. 
Omul ce se însoară numai pentru ca să-şi mărească 
starea niciodată nu ia soţie bună. Ciocoiul o ştie şi aceasta, 
dar îi pasă foarte puţin, căci el nu are altă ţintă decât real- 
izarea planurilor sale celor ambiţioase. Napuc ă să treacă 
luna de miere şi casa ciocoiului devine o cafenea în care se 
adună toată lepra societăţii. Soţia lui devine o Messalină; 
copiii se nasc Dumnezeu mai ştie cum, cresc împreună cu 
slugile şi, tocmai când ajung la gradul cel mai înalt al 
corupţiunii, îi trimite în Franţa ca să înveţe carte. 
Nenorociţii copii, lipsiţi de educaţiunea morală şi 
neîntăriţi prin virtuţi şi exemple de onoare învăţate din 
casa părinţilor, cum ajung la porţile Parisului, cad în 
mâinile femeilor şi junilor celor stricaţi, care îi depravează 
şi mai rău; iar când se întorc în patrie, în loc să aducă cu 
dânşii luminile Europei civilizate, nu aduc decât viciul şi 
depravarea sau, dacă vreunul dintr-înşii reuşeşte a învăţa 
câte ceva, această cultur ă intelectuală, nefiind susţinută de 
o educaţiune morală, produce mai mult rău decât bine 
nenorocitei ţări ce hrăneşte în sânu-i asemenea vipere. 
Ciocoiul sau puiul de ciocoi, ajuns om de stat, se 
deosebeşte de omul onest prin mai multe fapte, iar mai cu 
seamă prin purtarea sa. El nu se pronunţă definitiv pentru 
nici o doctrină politică, nu se face adept credincios al nici 
unui partid, nu doară că are spiritul drept şi nepărtinitor, 
ci ca să poată exploata deodată toate doctrinele şi partidele 
în folosul său. 
Amorul de patrie, libertatea, egalitatea şi devotamentul 
sunt vorbele sacramentale ale ciocoiului, pe care le rosteşte 


prin adunări publice şi private; dar aceste virtuţi 
cetăţeneşti, de care face atâta pompă, nu sunt decât 
treptele scării pe care voieşte a se sui la putere; şi uneori, 
când ele nu-i servă de ajuns, el aleargă la străini şi 
primeşte de la dânşii posturi în ţara sa. 

Ajuns la gradul de mărire pentru care a comis toate 
mişeliile, a suferit toate umilinţele şi a declamat, fără de a 
le simţi, toate virtuțile din lume, ciociul îşi ridică masca 
ipocriziei de la ochi şi se arată lumii în mizerabila şi 
urâcioasa nuditate a sufletului său celui mic. 

Inima lui, asprită de suferinţele, umilirile şi înjosirile 
prin care a trecut, devine incapabilă de orice simțământ 
frumos şi uman. Li-bertatea presei îl supără, căci 
descoperă inechităţile vieţii sale şi nu-l lasă să despoaie de 
averi pe stat şi pe particulari; funcțiunile statului le 
împarte la ciocoi cu cea mai mare prodigalitate şi, ca să se 
poată folosi mai bine de orânduirile în servicie, îşi 
recrutează un ciocoi tot de calibrul său şi speculează prin- 
tr-însul pâinea nenoro-ciţilor funcţionari. 

Iată tipul ciocoiului din toate ţările şi mai cu seamă din 
ţara noastră, unde lumina adevăratei civilizaţiuni n-a risip- 
it încă norii cei groşi ai ignoranței şi ai depravaţiunii. Iată 
tipul ce ne propu-nem a urmări în deosebitele faze prin 
care el a trecut în secolul nostru, de la ciocoiul cu anteriu şi 
cu călămări la brâu al timpilor fanariotici, până la ciocoiul 
cu frac şi cu mănuşi albe din zilele noastre. 


3. Partea I. Ciocoii vechi 
De la 1814 până la 1830 


3.1. Capitolul I. Dinu Păturică 


Într-o dimineaţă din luna lui octombrie, anul 1814, un june 
de 22 de ani, scurt la statură, cu fața oacheşă, ochi negri 
plini de viclenie, un nas drept şi cu vârful cam ridicat în 
sus, ce indică ambiţiunea şi mândria grosolană, îmbrăcat 
cu un anteriu de şamalagea rupt în spate; cu caravani' de 
pânză de casă vopsiți cafeniu; încins cu o bucată de pânză 
cu marginile cusute în gherghef; cu picioarele goale băgate 
în nişte iminei de saftian, care fuseseră odată roşii, dar îşi 
pierduseră culoarea din cauza vechimii; la încingătoare cu 
nişte călimări colosale de alamă; în cap cu cauc de şal, a 
cărui culoare nu se poate distinge din cauza peticelor de 
diferite materii cu care era cârpit, şi purtând ca veşmânt de 
căpetenie o fermenă de pambriu ca paiul grâului, căptuşită 
cu bogasiu roşu; un astfel de june sta în scara caselor 
marelui postelnic Andronache Tuzluc, rezemat de stâlpii 
intrării şi absorbit în nişte meditaţiuni care, reflectându-se 
în trăsurile2 feţei sale, lăsau să se vadă până la evidenţă că 
gândirea ce-l preocupa nu era decât planuri ambiţioase ce 
închipuirea lui cea vie îi punea înainte şi obstacolele ce 
întâmpina în realizarea lor. 

În momentul acela, uşa scării se deschise şi se arătă 
înaintea junelui un arnăut îmbrăcat numai în fir, cu pis- 
toale şi iatagan la brâu şi cu tătarcă roşie blănită cu vulpe 
nafe. Mândrul albanez, fără să privească cât de puţin pe bi- 
etul june ce-i făcea temenele” până la pământ, strigă cu 
voce de stentor: “Ioane, trage butca boierului la scară”. 

Caravani - pantaloni 


Vizitiul, după ce plesni de câteva ori din bici şi mai făcu 
câteva marafeturi prin care voia să arate abilitatea ce avea 
în meseria sa, trase butca la scară. 

Nu trecu mult şi se auziră paşii cei leneşi şi gravi ai 
marelui postelnic, ce cobora scara cu o cadență simetrică. 
Junele, a cărui atenţiune era aţintită la cea mai mică 
mişcare ce se petrecea, auzi şi el acest zgomot şi cu un aer 
în care se vedea foarte curat neliniştea, ridică de la pământ 
două cutii cu păstrăvi şi câteva găini; apoi vâri 
măchinăliceşte mâna în sân şi scoase un plic sigilat; iar 
după ce îşi strânse fermeneaua la piept şi-şi luă caucul din 
cap, lăsând să se vadă o căpăţână rasă peste tot şi numai în 
creştet cu vreo câteva fire de păr, luă o poziţie umilitoare şi 
aşteptă sosirea boierului. În fine postelnicul apăru în scară 
îmbrăcat cu anteriu de cutnie ca guşa porumbului, încins 
peste mijloc cu un şal de Țarigrad, cu işlicul în cap şi 
învelit până la ochi cu o giubea de postav albastru, blănită 
cu blană de râs. El zări pe june şi-i zise cu gravitatea de 
boier de protipendadă*: 

— Cine eşti, mă băiete, şi ce voieşti de la mine? 

Junele căzu în genunchi şi, sărutând pulpana anteriului, 
răspunse cu o voce lâncedă ce inspira compătimire: 

— Să trăiţi întru mulţi şi fericiţi ani! Sunt Dinu Păturică, 
nemernicul fiu al preaumilitei voastre slugi treti-logofăt 
Ghinea Păturică, fostul odinioară vătaf de curte al înălțimii 
voastre. 


2 


Temenele complimente turceşti 

Boier de protipendadă de prima clasă 


— Ei bine, spune-mi ce vrei de la mine? 

— Am o scrisoare de la tata către preacinstitul şi de bun 
neam obraz al măriei voastre. 

— Ad-o-ncoace, să vedem acea scrisoare. 

Junele se apropie de postelnicul ţinând capul plecat 
până la pământ şi-i dete scrisoarea; apoi căzu iarăşi în ge- 
nunchi şi, stând în această poziţiune, aşteptă răspunsul. 

Boierul deschise scrisoarea şi citi cele următoare: 

“Preamilostivului şi de bun neam al meu stăpân, cu cea 
de slugă supunere mă închin. 

După sânta datorie ce am, ca un supus credincios vin a 
cerceta despre fericita şi mie foarte scumpă sănătate a 
panevgheniei tale, ca aflând-o pe deplin să mă bucur din 
rărunchii inimii mele, căci eu, din mila Domnului, mă 
aflu în toată întregimea sănătății şi mă îndeletnicesc cu 
umilita mea slujbuliță de sameş ce te-ai milostivit a-mi 
da. Am primit preacinstita scrisoare a blagorodnicei tale 
şi cele ce-mi porunceşti le-am pus în lucrare. Cele 
patruzeci lude“ scutelnici: pescari, răcari, vânători şi 
dărvari, i-am împrăştiat în tot judeţul şi cred că, cu 
ajutorul lui Dumnezeu şi iuşchiuzarlâcul smeritului tău 
rob, curtea blagorodnicei tale în scurtă vreme se va 
umplea de toate cele trebuincioase. 

Alta am să te rog, arhon postelnice: fiul meu, 
înfățişătorul acestei umilite scrisori, a ajuns în ilichie şi cu 
toate că m-am silit a-l învăţa toate iuşchiuzarlâcurile şi 
marafeturile cu care trebuie să fie împodobit un adevărat 

Lude individe 


calemgiu, dar nefiind de ajuns toate acestea, îl trimit la 
domnia ta ca să se mai roadă, ca să poată ieşi şi el mâine- 
poimâine la obraze. 

Primeşte, milostive stăpâne, două bote cu păstrăvi şi 
zece găini crescute şi îngrăşate de mine. 

A panevgheniei tale smerita şi umilita slugă, treti- 
logofăt Ghinea Păturică ot Bucov, sud Saac.” 

După ce postelnicul Andronache citi scrisoarea, chemă 
pe vătaful său de curte şi-i zise: 

— Ia aceste cutii cu păstrăvi şi să le trimiţi colo, ştii tu! — 
iar pe ştrengarul acesta de băiat să-l opreşti în curtea mea 
şi să mi-l faci deocamdată ciubucciu. 

La aceste vorbe ale boierului, inima lui Dinu Păturică 
săltă de bucurie — şi avea mare dreptate, căci prin ad- 
miterea lui în serviciul postelnicului devenise proprietar pe 
prima literă a alfabetului fortunei. 

În timpul acesta vizitiul atinse caii cu biciul şi ieşi cu 
butca din curte, iar vătaful luă cutiile cu păstrăvi împreună 
cu găinile şi, urmat de noul său confrate în ciocoism, sui 
mai întâi scara cea mare a casei, trecu prin sală şi, 
ajungând la o galerie cam întunecoas ă, se opri în loc şi zise 
lui Dinu Păturică: 

— Iată odaia ce ţi-am gătit pentru locuinţă; intră într- 
însa şi peste un ceas voi veni să te învăţ meseria de ciubuc- 
ciu cu care te-a cinstit stăpânul. 

Noul ciocoi aşteptă până se depărtă vătaful, iar după 
aceea se cobori în curte şi, luând o pereche de desagi în 
care era o colecţiune de trenţe ce compuneau averea ce 
aducea el din casa părintească, sui scara cu repeziciunea 
vântului şi intrând iarăşi în camera sa îşi aşeză toate 
lucrurile pe la locul lor. 


Camera despre care vorbim era în periferie de un 
stânjen pătrat; într-unul din cele patru unghiuri era o 
vatră întocmai ca cele obişnuite la cafenelele turceşti, pe 
care sta un ibric colosal, înconjurat din toate părţile cu 
cărbuni stinşi pe jumătate. În celălalt unghi era aşezat un 
dulap prin ale cărui sticle se vedeau o mulţime de ciubuce 
de antep şi de iasomie, cu imamele de chihlimbar limoniu; 
iar mai sus, pe o despărţire făcută într-adins, se vedeau o 
mulţime de feligene pentru cafea, cu zarfurile lor de argint, 
şi câteva chisele de dulceaţă. La extremitatea de jos a aces- 
tui dulap se zărea un lighean de argint, pe al cărui 
acoperământ era pusă o bucată de săpun mosc în formă 
sferică. Lângă acest dulap era un mizerabil pat de 
scânduri, acoperit cu o pătură de lână albastră, iar pe 
pereţi erau ţintuite câteva cadre de hârtie, zugrăvite cu 
vopseli proaste: una dintr-însele reprezenta lupta navală 
de la Ceşme-Liman şi arderea flotei turceşti de către 
prinţul Orlof, iar pe cealaltă era desenată asasinarea prin- 
cipelui Hanger()i de către trimisul Porții Otomane. 

Dinu Păturică dete o privire repede şi dispreţuitoare 
camerei sale, apoi deschise fereastra şi începu să se uite în 
curte. Privi cu băgare de seamă mulţimea de găini, gâşte, 
rațe, claponi, cocori şi călifari ce furnicau prin curtea 
boierească, apoi se întoarse către bucătărie şi, la vederea 
mulţimii de tingiri de diferite capacităţi, în care se 
pregăteau cele mai gustoase bucate din Fanar, faţa lui se 
coloră de o bucurie nedrescriptibilă; iar după o reflecţiune 
de câteva minute, zise în sine: Iată-mă în sfârşit ajuns în 
pământul făgăduin- ţei; am pus mâna pe pâine şi pe cuţit: 
curaj şi răbdare, prefăcătorie şi iuşchiuzarlâc şi ca mâine 
voi avea şi eu case mari şi bogății ca ale acestui fanariot. 


3.2. Capitolul II. Postelnicul Anronache Tuzluc 


Să lăsăm pe ambițiosul nostru ciocoi în pace a-şi face pla- 
nurile sale pentru exploatarea averii stăpânului său şi, în 
loc d-a-l întrerupe din visările sale ambiţioase, să facem 
cunoscut lectorilor noştri pe postelnicul Andronache 
Tuzluc. 

Acest fanariot venise din Constantinopole în suita dom- 
nitorului Georgie Caragea şi făcuse meseria de ciohodar în 
curtea acelui principe. 

Ca fanariot născut în ulițele cele strâmte ale Fanarului, 
unde se urzesc şi se pun în lucrare cele mai întunecoase in- 
trigi ce au ruinat Imperiul greco-roman, el moştenise din 
naştere un mare talent de intrigă şi de linguşire; ştia din 
încercare că raiul ceresc şi pământesc nu se poate deschide 
decât prin femei; de aceea îşi îndreptase toate bateriile in- 
trigilor sale în contra femeilor doamnei şi mai cu seamă ale 
domniţei Ralu, fiica preaiubită a domnului Caragea. 

El făcu cunoştinţă cu acea volubilă şi capricioasă 
principesă prin mijlocul unei dame a ei de onoare, cu care 
se înamorase numai pentru împlinirea acestui scop. Un an 
întreg fanariotul nostru făcu domniţei tot acele servicii ce 
făcea odinioară Mercur celui mai mare dintre zeii 
Olimpului elenic, cu deosebire numai că domniţa, 
neputând să dea fanariotului nemurirea, făcu ca să cadă în 
mâinile lui pitacul domnesc prin care îl numea vel- 
cămăraş. 

A fi mare cămăraş al unui principe care are un fiu 
frumos ca Paris şi desfrânat ca Don Juan şi a fi ridicat la 
această demnitate prin intrigile unei principese, frumoasă 
ca Elena lui Menelau şi mai desfrânată decât Frine şi decât 


Cleopatra, este negreşit a poseda cheile minelor de aur ale 
Californiei. 

Fanariotul nostru exploată cât se putu mai bine postul 
de cămăraş, iar când văzu că în cămară nu mai rămăsese 
nimic de furat, cumpără mai întâi calemul vinăriciului, al 
oieritului şi mai în urmă huzmetul spătăriei; şi astfel, un- 
indu-se cu hoţii şi tâlharii de drumuri, despuie ţara în 
toate modurile mai mult de trei ani, până ce îşi cumpără 
vreo zece moşii, câteva familii de ţigani, case, vii şi altele; 
iar după aceea izbuti, tot prin intrigă şi baseţă, a deveni 
mare postelnic. 

O singură dorință mai avea să-şi împlinească, ca să 
ajungă la culmea fericirii sale. 

El hrănea de mult timp un amor foarte tare pentru juna 
Maria, unica fiică a a banului C..., român de naţiune; dar 
rangul tatălui frumoasei copile, sufletul ei nobil şi curat, 
faptele ei pline de cuviinţă şi de blândeţe înfrângeau toate 
semeţele dorinţe ale depravatului venetic. De multe ori el 
se încercă a se duce la banul ca să ceară mâna fiicei sale: 
dar totdeauna un simţământ fatal îl oprea din această 
întreprindere. În acele momente de îndoială şi descurajare 
el devenea posomorât şi teribil. Adevărul, pe care Dum- 
nezeu l-a pus şi în inima celui mai mizerabil om, se 
prezenta în acele momente dinaintea lui şi, arătându-i 
oglinda în care se răsfrângeau crimele prin care ajunsese la 
mărirea în care se afla, pare că-i zicea: “Priveşte, mizer- 
abile, crimele tale, şi nu cuteza să păleşti cu suflarea ta cea 
înveninată acel crin semănat de mâna Domnului în această 
vale a lacrimilor.” 

Dar dacă adevărul este pus în inima omului ca să-i arate 
calea ce duce la fericire, fatalitatea a voit ca pasiunile ma- 


teriei să înving ă mai totdeauna acest sfânt simţământ ce 
se manifestă în noi de câte ori voim să comitem vreo nele- 
giuire. 

Astfel se întâmplă şi cu fanariotul nostru; mustrarea de 
conştiinţă dispăru de la dânsul întocmai ca fulgerul sau ca 
spaima de-un minut ce simt copiii când sunt certaţi cu 
frăgezime de către părinţii lor. El se hotărî într-o zi a 
merge la banul şi, după mai multe complimente şi 
linguşiri, reclamă de la dânsul onoarea de a deveni ginere 
al său. 

Bătrânul rămase uimit de cutezanţa cea mare a fanari- 
otului; cunoscând însă influenţa ce exercita asupra prin- 
cipelui Caragea şi relele ce ar fi putut să-i pricinuiască un 
refuz de-a dreptul, se prefăcu că primeşte cu bucurie 
propunerea şi îl lăsă a se încânta de acest vis. 

Grecul înţelese însă din trăsăturile feţei bătrânului ura 
ce avea asupra lui; dar nu disperă, ci se duse la principele 
Caragea, plin de speranţă că va dobândi prin forţă ceea ce 
bătrânul îi refuzase prin manieră diplomatică. 

Trei zile în urma acestei întrevorbiri, banul C... se 
plimba prin grădina casei sale, absorbit în cugetări melan- 
colice ce-i inspira trista stare în care adusese ţara jafurile 
acestei domnii dărăpănătoare, iar mai cu seamă preocupat 
de un vis goaznic ce-l făcea să se aştepte la o mare nenoro- 
cire. 

Într-acest timp se prezentă înainte-i un slujitor de ai ca- 
sei sale şi anunţă că un ciohodar domnesc cere a vorbi cu 
dânsul. 

“Să intre!” zise venerabilul bătrân, îndesându-şi caucul 
peste perii capului său, cei albi ca zăpada, şi cercând a se 
distra privind şi mirosind florile unui neramz înflorit”. 


Ciohodarul intră în grădină şi, făcând câteva compli- 
mente orientale, dete banului un plic sigilat; apoi, 
trăgându-se puţin, luă o poziţiune respectuoasă. 

Banul deschise plicul şi găsi într-însul scrisoarea 
aceasta: 

“Arhon bane, mâine dimineaţă să vii la curte, căci am 
să-ţi vorbesc ceva tainic.” 

Ion Gheorghie Caragea 

După ce bătrânul boier băgă scrisoarea iarăşi în plic şi 
plicul în buzunarul de la pieptul anteriului, zise cio- 
hodarului: Spune măriei sale că voi face astfel precum îmi 
porunceşte. 

Trimisul domnesc se închină până la pământ şi, ieşind, 
se duse că să-şi împlinească mesajul; iar bătrânul apucă 
îngrijat pe o cărare ornată de amândouă părţile cu roze şi 
cu iasomii şi se opri dinaintea unui pavilion lucrat în stil 
oriental. Până a nu pune piciorul pe treptele scării, stătu 
puţin în loc şi se gândi. Nu ştim care vor fi fost gândirile 
ce-l preocupau; ştim numai că trăsăturile feţei sale uneori 
deveneau crunte, alteori pline de îndurare şi câteodată un 
zâmbet dulce apărea pe buzele sale pălite; dar dispărea ca 
fulgerul, lăsând loc unei melancolii adânci. 

În fine, după puţină ezitaţiune, sui scara pavilionului şi 
intră înlăuntru. Acolo găsi patru femei, dintre care două 
torceau, una dărăcea in şi cealaltă împletea la un ciorap. 

În mijlocul acestor femei şedea o copilă ca de 
patrusprezece ani şi cosea la ciur” un simizet. Niciodată 

Românul, când se află cuprins de gânduri întristătoare, 
obişnuieşte a-şi îndesa căciula pe cap. Acesta este un gest 
românesc ce se păstrează până astăzi între locuitorii ţărani. 


natura nu combinase mai multe nuanţe de frumuseţe într- 
o fiinţă umană, decât în această jună copilă: ochi negri, 
umbriţi de nişte gene şi sprâncene ca pana corbului; pieliţă 
albă şi colorată de purpură; buze ce se-ntreceau cu rozele; 
dinţi albi şi frumoşi; toate în fine armonizau de minune cu 
un trup de o formă minunată, cu nişte mâini delicate de 
nimfă; era în adevăr un tezaur de frumuseţe ce nu se putea 
vedea decât în statuile grecilor antici. 

Pe dată ce intră venerabilul bătrân în pavilion, toate fe- 
meile se sculară în sus şi puseră mâinile la piept. Bătrânul 
le făcu un semn să iasă; apoi, rămânând numai cu juna 
copilă, îi zise: 

— Iubita mea copilă, cum te afli? 

— Foarte bine, tătuţule. 

— Dară ce, nu vii să săruţi mâna scumpului tău tată? 

— Ba da, tătuţule, da! Şi deodată cu vorba se apropie de 
bătrân şi depuse pe mâna lui un sărutat inocent şi plin de 
dulceaţă. 

Bătrânul o strânse la piept şi o sărută pe frunte cu acel 
amor pe care numai părinţii îl simt. 

După ce tata şi fiica îşi schimbară între dânşii câteva 
priviri de o iubire nedescriptibilă, şezură pe o sofa de 
postav roşu cu ciucuri albi de Veneţia, iar după câteva mo- 
mente de tăcere şi contempla- ţiune, bătrânul zise copilei: 

— Mario, tu te faci din zi în zi mai frumoasă şi te 
deschizi întocmai ca un trandafir la razele soarelui. Eu caut 
de acum înainte să mă gândesc la fericirea ta, să-ţi caut un 
tânăr de treabă ca să te mărit. 

Ciurul era instrumentul de festonat al doamnelor române 
din timpul lui Caragea. 


Frumoasa Maria, auzind aceste cuvinte, se roşi şi îşi 
îndreptă ochii către pământ. 

— Ai, ce zici, draga mea copilă? adăugă bătrânul cu 
nerăbdare. Ce, nu-mi răspunzi? Te temi oare de bătrânul 
tău tată? 

Maria nu răspunse nimic la aceste din urmă cuvinte. 
Confuziunea şi marea întristare ce acoperise fața ei făcură 
pe bătrân să creadă mai multe lucruri deodată şi, ca să 
poată pătrunde în secretul care făcea pe juna copilă să 
sufere atât de mult, hotări să vie de-a dreptul la chestiune. 

— Ştii, dragă Mario, — urmă el că măria sa doamna şi 
toate cucoanele nu mai vorbesc decât de frumuseţea ta? 
Ştii că vodă a şi ales pe viitorul tău soţ? 

Aceste cuvinte făcură pe Maria să tremure; dară după 
ce-şi reluă putere, ea privi pe bătrân cu ochi rugători şi îi 
zise: 

— Pot să te întreb, tată, cine este acel soţ de porunceală? 

— De ce nu, fata mea? El este unul dintre cei mai iubiţi 
boieri ai 

domnului Caragea; este tânăr, frumos şi bogat. 

— Numele lui? 

— Voieşti să-i ştii numele? 

— Da, tată. 

— Ei bine, copila mea, viitorul tău soţ este postelnicul 
Andronache Tuzluc. 

— Ah! taci, tată; nu mai îmi spune acest nume sau, de 
nu, mă vei vedea moartă dinaintea ta. Spune-mi, te rog, ce 
ţi-am greşit de voieşti să mă faci nenorocită pentru tot- 
deauna? Oare fiii boierilor pământeni s-au stins din ţară? 
Nu mai găseşti pe nimeni decât pe acel fanariot nesuferit? 

Ura Mariei asupra grecului parvenit mulţumi foarte 


mult pe bătrân, care, voind să se încredinţeze mai bine de- 
spre aceasta, se prefăcu că nu observase simţământul de 
reprobare şi de ură al nobilei copile. 

— Aşadar, tu urăşti pe postelnicul, adause el; şi de unde- 
ţi vine această ură, fata mea? 

— Ura cea neîmpăcată ce am asupra acestui ticălos îmi 
vine mai mult din prevedere. 

— Poate că te înşeli, fata mea. 

— Nu tată, nicidecum. Un om care acum doi-trei ani nu 
era decât un ticălos ciohodar, ce tremura de frig dinaintea 
scării caselor noastre, iar acum înoată în atlasuri, catifele 
şi samuri nu poate fi decât un nemernic. Aceasta mi-o zice 
cugetul şi o cunosc chiar din vorbirile domniei tale cu serd- 
arul D... Nu eşti domnia ta acela care ziceai serdarului că 
acest fanariot n-a dobândit nimic de la stăpânus ău, decât 
prin slujbele mârşave şi umilitoare ce a săvârşit domniţei 
Ralu şi beizadelei? Dar bine, tată, cum voieşti acum să 
uneşti pe unica ta copilă cu acel ciocoi mârşav care a venit 
aci, la noi, cu toate desfrânările şi hoţiile din Fanarul lui? 
Care fură şi despoaie pe lume ziua în amiaza mare şi ale 
cărui mâini păstreză încă mirosul nesuferit al curelelor 
butcei lui Caragea. Mai bine mă voi îngropa de vie într-o 
mănăstire şi-mi voi plânge în singurătate nenorocirile 
mele, decât să primesc a fi soţia celui mai necinstit dintre 
ciocoii lui Caragea. 

Bătrânul boier, auzind aceste cuvinte pronunţate de 
Maria cu atâta ură şi dispreţ, tresăltă de bucurie; apoi, 
privind pe juna copilă cu un aer plin de dulceaţă, îi zise: 

— Vino în braţele mele, copilă vrednică de sângele 
moşilor şi strămoşilor noştri. De astăzi înainte nu ai a te 
teme de nimic; neîmpăcata ură ce ai asupra acelui grec 


mârşav îmi dă inimă de ajuns ca să mă împotrivesc porun- 
cilor şi înfricoşărilor lui Caragea. Mângâie-te, fata mea, şi 
nădăjduieşte în dragostea ce are părintele tău pentru tine. 

A doua zi, pe la nouă ore ale dimineţii, trăsura sta la 
scară aşteptând pe bătrânul boier ca să intre într-însa; nu 
trecu mult timp şi venerabilul bătrân apăru în pridvorul 
caselor sale, îmbrăcat cu anteriu de atlas vişiniu, încins cu 
şal de Țarigrad, cu biniş de postav albastru-închis, încălțat 
cu meşi şi papuci de saftian galben; la brâu cu un hanger 
de aur, iar în cap cu un gugiuman (căciulă) de samur cu 
fundul roşu. După dânsul venea fie-sa cu oamenii şi fe- 
meile casei, dintre care un june ca de douăzeci de ani, 
îmbrăcat cu anteriu de maniţă, cu giubea de pambriu, 
lungă până la pământ, şi legat la cap cu un taclit cadrilat, 
ieşi înainte şi coborând scara cu mare grabă deschise uşa 
caretei, iar după ce intră boierul într- însa, se sui în coadă, 
zicând vizitiului: “La curtea domnească!” 

Două lovituri de bici, lăsate cu marafet pe spatele 
armăsarilor, fură de ajuns ca să pună trăsura în mişcare şi 
să o pornească pe calea curţii principelui Caragea. 

Ne oprim puţin din această naraţiune ca să dăm cititor- 
ilor noştri o idee repede despre locul unde se afla palatul 
domnesc pe acei timpi şi despre forma arhitectonică şi alte 
amănunte originale ale acestui locaş, în care domneau 
moliciunea amestecată cu umilirea şi cu depravaţiunea. 

Pe spaţiul de pământ ce se cuprinde astăzi între casele 
lui Resch giuvaiergiul şi vechea sală a lui Momolu, era 
clădită pe timpul lui Caragea noua reşedinţă domnescă, ce 
înlocuise pe cea veche din Dealul Spirei, arsă la 1813. 

Poziţiunea topografică a acestui palat era astfel: pe locul 
unde se află astăzi casele lui Bossel era clădit palatul dom- 


nesc, compus dintr-un şir de case cu două rânduri, ce 
începeau din ulița Mogoşoaiei şi se termina dinaintea case- 
lor generalului Herăscu, pe ulița numit ă a Şcoalei. 

Arhitectura acestui palat era vagă şi nedeterminată; era 
o zidire sau o grămădire de material în care se vedeau mai 
multe ordine de arhitectură, imitate în ceea ce au ele mai 
grosolan şi mai neregulat. Fațada ce privea către Podul 
Mogoşoaiei avea un balcon în formă de chioşe turcesc, mo- 
bilat cu divanuri şi laviţe tapeţate cu catifea roşie, în care 
venea adesea principele de-şi lua cafeaua şi ciubucul, 
privind pe trecători. 

Pe partea dinspre Momolo era un şir de odăi în formă de 
chilii călugăreşti, în care şedeau idicliii, neferii şi iciolanii 
domneşti. Fundul curţii, sau partea despre Herăscu, era 
consacrat grajdurilor unde se ţineau armăsarii de Missir şi 
Arabia, cu care se servea domnitorul la solemnităţi şi în 
plimbările sale, iar în faţa Podului Mogoşoaiei, pe o 
lungime aproape de una sută stânjeni, era un zid simplu, 
care închidea în întregul său marele pătrat ce compunea 
reşedinţa, şi o poartă mare numită Paşa Capusi, ce servea 
de intrare principală. 

Curtea domnească, pe timpul acela, se deosebea cu totul 
de curţile domnitorilor din zilele noastre. Atunci ea 
înfăţişa un centru unde se aduna tot ce aveau Bucureştii 
mai inteligent, dar mai leneş şi mai depravat. Palatul era 
plin de boieri şi de calemgii de tot felul, dintre care 
fanarioţii se deosebeau prin cochetăria umbletului lor, prin 
desele complimente şi temenele ce făceau în dreapta şi în 
stânga, iar mai cu seamă prin eleganța veşmintelor tăiate 
după ultima modă venită din Fanar. Interiorul curţii 
prezenta vederii o panoramă foarte curioasă şi variată: în 


mijloc stau înşirate caretele şi butcile boierilor; mai încolo, 
vizitiii lui vodă plimbau armăsarii îmbrăcaţi cu cioltare 
cusute cu sârmă de aur; dinaintea unui rând de odăi numai 
cu un rând, tufecciii, arnăuţii şi satâraşii îşi curăţau 
armele, şuierând printre dinţi câte o arie albaneză. 
Înlăuntru şi afară de poartă, o adunătură de popor din 
clasele de jos căsca gura la învârtelile şi strâmbăturile 
pehlivanilor şi ale măscăricilor domneşti. Simigiii, cu 
tablalele lor sferice puse pe cap şi cu tripodele de lemn la 
subţioară, împreună cu bragagiii şi salepgiii arnăuţi, 
făceau contrast cu alunarii şi cu vânzătorii de şerbet din 
Fanar, care purtau pe cap fesuri mici cu funde stufoase de 
ibrişim şi cămăşi de borangic subţiri, care lăsau să se vadă 
pe piepturile şi pe braţele lor goale figuri simbolice 
încrustate, precum obişnuiau ienicerii. În fundul curţii se 
vedeau diferite grupe de masalagii şi pungaşi; unii jucau 
nuci; alţii iasâc şi tura; alţii iarăşi jucau la o para cinci şi 
stos pe despuiate. Aceşti tâlhari, în mare parte fanarioți 
scăpaţi din închisorile Stambulului, jefuiau cu deplină 
libertate, în curtea domnească, pe oamenii cei fără 
experienţă şi creduli. 

Pe când se petreceau aceste variate scene în curtea lui 
vodă Caragea, butca marelui ban intră cu paşi gravi şi 
măiestoşi. Poporul saluta din toate părţile pe venerabilul 
bătrân, iar el răspundea printr-un surâs dulce, punându-şi 
mâna dreaptă la barbă şi la frunte. 

Ajungând la scara palatului, feciorul deschise uşa butcii 
şi ajută bătrânului să se coboare; apoi îl urmări pe scară 
până la perdeaua sălii de primire; acolo boierul se opri 
puţin, iar feciorul îi trase cizmele cele galbene de saftian şi, 
scoțând de la brâu o pereche de papuci, îi puse în picioare, 


îi netezi puţin şi binişul pe spate şi apoi se trase la o parte 
cu respect. 

Era în acea zi primire mare la curte. Logofătul de obicei- 
uri îngrijise despre toate; sala tronului era împodobită cu o 
sofa pentru prinţul şi laviţe pentru boieri. Cafegiii, ciubuc- 
ciii şi alţi slujbaşi ai palatului, îmbrăcaţi în veşminte ori- 
entale de o eleganţă plăcută vederii, aşteptau cu nerăbdare 
ordinul marelui cămăraş, ca să dea probe de dexteritate ce 
aveau în meseriile lor. 

Jos în curte erau aşezate două bande de muzică 
instrumentală; unde se compunea de tumbelechiuri”, tobe 
mari şi meterhanele“; iar celelaltă, de douăsprezece tobe, 
sunate de fustaşi români, ale cărora veşminte de postav 
verde cu ciaprazuri albe şi căciuli de oaie cu fundurile roşii 
făceau un contrast foarte curios cu binişele de postav roşu 
şi cialmalele cele rotunde şi pline de semeţie ale artiştilor 

Tumbelechiul este un fel de timpan şi se întrebuința foarte 
mult în vechime la muzicile otomane. Sunt mai multe 
maniere de a suna cu acest instrument, dar cea mai 
obişnuită la noi, în timpii domnilor greci, era aceasta: 
fiecare artist avea două tumbelechiuri, unul acordat în sol, 
iar celălalt în do, cheie de bas, pe care le lovea cu ciocanul 
după oarecare reguli şi forma un acompaniament 
melodiilor puse în executare. (n. N. F.) 


Meterhaneaua este un fel de hautbois (oboi n.n.) imper- 
fect, cu sunetul foartea ascuţit şi ţipător. Acest instrument, 
asemănat foarte cu anticul shialumo al celților, era foarte 
întrebuințat în muzicile otomane pentru executarea 
melodiilor. (n. N. F.) 


musulmani. 

Cum intră banul în sală, un slujitor strigă cu glas puter- 
nic: “Marele ban C...” 

Bătrânul boier înaintă câţiva paşi; apoi se opri în loc şi 
salută pe toţi boierii, iar după aceea merse cu paşi stator- 
nici şi maiestoşi până la treptele tronului, privi pe domnit- 
or cu un ochi în care cel mai mare fizionomist n-ar fi putut 
să descopere nici linguşire, nici servilism, ci numai ură şi 
dispreţ, acoperite cu vălul indiferenţei; apoi, după ce făcu 
un compliment oriental, sărută mâna asupritorului, cu o 
neplăcere destul de învederată. 

Caragea era destul de fin ca să nu-i scape din vedere 
aversiunea ce avea banul către dânsul; cu toate acestea îi 
întinse mâna cu un zâmbet care ar fi amăgit pe orice om 
nededat cu fineţea fanariotic ă; dar bătrânul stâlp al ţării 
văzuse şi păţise în viaţa lui foarte multe. El sărută mâna 
fanariotului şi, făcând câţiva paşi înapoi, se duse de-şi 
ocupă locul cuvenit demnităţii sale. 

În fine, ceremonialul sărutării de mână se săvârşi; toţi 
boierii părăsiră sala, afară numai de banul C... şi postel- 
nicul Andronache, care rămăseseră în urma tuturor. 

Pe când se urma însă ieşirea boierilor din sală, Caragea 
se retrăsese în altă cameră, dar, în momentul când cei doi 
boieri se găteau şi ei să se ducă pe la casele lor, una din 
uşile laterale se deschise şi, apărând principele, zise: 
“Arhon bane, treci în odaia grămăticiei, că am să-ţi 
vorbesc”. 

Banul se supuse ordinului, iar postelnicul Andronache, 
după ce făcu lui Caragea un compliment adânc şi plin de 
linguşire, părăsi sala cu inima cuprinsă de bucurie. 


3.3. Capitolul III. Românul şi fanariotul 


Era mai mult de o oră de când banul aştepta în camera 
grămăticiei venirea domnitorului. În timpul acela nenoro- 
citul bătrân, rămânând singur, începu a se gândi la toate 
nenorocirile ce apăsau ţara; uneori i se ridica sângele în 
faţă şi devenea teribil, iar alteori se concentra în inimă şi 
devenea palid ca un mort. În aceste momente dureroase el 
zicea în sine, oftând din adâncul inimii: “Doamne! de ce 
ne-ai părăsit? Pentru ce ne-ai dat în mâinile acestor oa- 
meni nelegiuiţi, care ne omoară şi sufletele şi trupurile 
prin intrigile, tirania şi scandalele lor? Până când vei suferi 
ca aceşti mârşavi să batjocorească biata ţara noastră, pe 
care ai împodobit-o cu toate darurile dumnezeieştii tale 
iubiri? Scoală-te, Doamne! Apucă în mâini trăsnetele 
mâniei tale şi stârpeşte în sfârşit aceste fiare nesăţioase!” 

Pe când bătrânul se afla cufundat în aceste reflecţiuni 
triste şi dureroase, uşa secretăriei se deschise şi intră 
înlăuntru principele Caragea. 

După ce fanariotul şi românul schimbară între dânşii 
câteva complimente de convenienţă, se puseră amândoi pe 
un divan, se priviră câteva momente unul pe altul, apoi 
principele Caragea zise: 

— Îmi pari cam neliniştit, arhon bane. Ce ai? 

— N-am nimic, măria ta.0— Aş fi dorit să fie precum 
zici; dar ochii tăi tulburaţi şi faţa-ţi pălită mă fac să cred că 
în sufletul tău se petrece ceva neobişnuit. 

— Te amăgeşti, măria ta. Toată această tulburare îmi 
vine dintr-o durere de cap de care sufăr. 

— Îmi place să te cred, şi ca să te ajut a ieşi dintr-această 
tristă stare, am să-ţi spun un ce nou, care te va înveseli. 


— Şi eu, ca o slugă plecată a înălţimii tale, voi asculta cu 
cea mai mare băgare de seamă. 

— Postelnicul Andronache mi-a descoperit amorul ce de 
mult timp nutreşte pentru fiica ta şi m-a rugat să ţi-o cer 
de soţie pentru dânsul; mi-a spus iarăşi că ţi-a cerut-o de-a 
dreptul şi n-ai voit să-l asculţi. Este oare adevărat? 

— Unul din obiceiele mele, bune sau rele, este a spune 
adevărul; nu voi, măria ta, să amăgesc pe nimeni şi cu atât 
mai puţin pe stăpânul meu. Postelnicul Andronache mi-a 
vorbit despre fie-mea şi nu m-am împotrivit; decât l-am 
făcut să înţeleagă că nu-i voi da-o de soţie fără învoirea ei. 

— Şi ea nu-l voieşte, nu este aşa? 

— Tocmai aşa precum zici, măria ta. 

— Ei bine, arhon bane, zise Caragea cu un zâmbet plin 
de răutate şi de dispreţ acum vin eu de ţi-o cer şi cată să 
mi-o dai. 

— Îţi dau viaţa, îţi dau tot ce am după sufletul meu, iar 
pe dânsa nu. 

— Nu? 

— Nu, măria ta. 

— Acum înţeleg mai bine tulburarea ta de adineauri; eşti 
şi tu din taraful boierilor răzvrătiți”. Nu te juca însă; nu 
cuteza a te pune cu mine; tremură de răzbunarea mea. Ai 
uitat oare că padişahul mi-a dat sabie şi topuz, ca să vă 
sfărâm oasele când vă veţi răzvrăti? 

Caragea, bănuind că boierii complotează în contra sa, exilă 
pe vornicul Constantin Bălăceanu şi pe logofătul Grigore 
Ghica, iar mai în urmă chiar pe banul Constantin Filipes- 
cu, care după aceea şi muri (Fotino, Istoria, p. 566567). (n. 
N.F.). 


— Ştiu prea bine, măria ta; dar eu nu sunt răzvrătitor, ci 
un sărman părinte care-şi apără pe unica sa fiică. 

— Şi care este nenorocirea de care voieşti a o apăra? 

— Este aceea de a o vedea în braţele unui ciocoi mârşav, 
care şi-a început meseria de la lingător de talere şi, 
mergând din mârşăvie în mârşăvie, a ajuns astăzi biciul 
oamenilor cinstiţi şi al ţării întregi. Da, măria ta, 
porunceşte mai bine să-mi taie capul sau surghiuneşte-mă 
ca pe atâţia alţi boieri pământeni ai ţării, iar nu cere de la 
mine să dau de bunăvoie pe fie-mea în mâna acelui neo- 
menos, care pradă pe văduvă şi pe sărac fără cea mai mică 
mustrare de cuget. 

Caragea, cu toată furia de care era stăpânit, nu răspunse 
nimic la toate înfruntările ce arunca bătrânul cu atâta 
aprindere şi curaj asupra favoritului său; el era om politic 
şi nu voia să mai alarmeze din nou poporul în contra sa 
prin surghiunirea cutezătorului boier. Motivul ce-l 
îndemna şi mai mult la prudenţă erau ştirile cele rele ce 
primea pe toată ziua de la Constantinopole. Astfel dar, şi- 
ascunse mânia cu fineţea aceea proprie fanarioţilor şi, 
luând deodată un aer mai vesel, zise: 

— Dacă toate câte-mi spuseşi despre postelnicul vor fi 
adevărate, cată să-ţi mărturisesc că ai dreptate să-l urăşti 
atât de mult. 

— Tot ce am spus măriei tale este adevărat. 

— Ai dovezi? 

— Aici nu încape dovezi. Ia-i huzmetul din mână şi vei 
vedea cum va veni ţara întregă cu jelbi împotriva lui. 

— Voi asculta bunele sfaturi ce-mi dai; îl voi depărta de 
la curte şi voi trimite oameni să cerceteze şi să 
despăgubească pe săracii jefuiţi de dânsul. Iar tu, ca un 


boier credincios ce eşti, de astăzi înainte n-ai a te teme de 
nimic. 

Bătrânul părăsi curtea domnească şi se îndepărtă către 
casa sa. Dar pe când butca sa trecea pe uliţa Şelarilor, el 
întâlni pe postelnicul Andronache Tuzluc, care, salutându- 
l până la pământ, luă drumul către palatul princiar, ca să 
afle rezultatul stratagemei sale. 


3.4. Capitolul IV. Chera Duduca 


Trecuse două luni de la întrevorbirea dintre principele 
Caragea şi banul C..., fără ca secretul ei să poată fi cunos- 
cut curtezanelor şi boierilor. Toţi se întrebau despre acest 
secret, căci pe timpul acela, ca şi totdeauna, secretele de 
cabinet interesau pe toţi şi erau comentate de curtezani în 
toate modurile; chiar postelnicul Andronache, favoritul lui 
Caragea, când era întrebat în cauza aceasta, răspundea 
evaziv şi mai mult prin gesturi. 

Se observase, însă, o mare schimbare în felul de viaţă al 
postelnicului; casa lui, care înainte de acest eveniment era 
frecventată numai de oamenii ce veneau să implore vreo 
favoare de la dânsul, devenise în urmă o casă publică, în 
care intrau cei mai desfrânaţi juni, fanarioți şi români. 
Mesele şi seratele ce dădea fanariotul apropiau în 
splendoare şi în bogăţie pe ale lui Caragea, stăpânul său. 

Cine s-a dedat cât de puţin cu plăcerile vieţii destrămate 
cunoaşte prea bine că femeia joacă rolul cel mai principal 
într-însa; ea singur ă, prin fatalul ei dar fermecătoresc, 
poate să arunce un văl de poezie asupra acelor plăceri min- 
cinoase, care duc pe nesimţite pe biata junime la sărăcie, la 
veştejire, la despoiere şi, de multe ori, chiar la o moarte 
prematură. 


Postelnicul Andronache se aruncă în braţele desfrânării 
cu o furie nedescriptibilă; un fel de pornire furioasă şi 
nesocotită îl făcea să caute pretutindeni nu inimi de iubit, 
ci victime ale plăcerilor sale, atrase în lanţuri prin ipocrizie 
şi prin minciuni. 

Dar natura a pus amorul în inima fiecărui om. Această 
pasiune cerească sau infernală, care uneori ne înalţă, iar 
alteori ne degradeaz ă, nu poate să se manifeste cu tărie 
decât numai pentru un obiect oarecare. Muzica, poezia, 
pictura, arhitectura şi în fine tot ce este frumos în natură 
place mai mult sau mai puţin fiecărui om; el, însă, nu 
poate să se declare cu statornicie decât pentru una din 
aceste arte şi numai pentru dânsa va avea o afecţiune 
durabilă. Tot asemenea se urmează şi cu pasiunile 
amoroase. Ochiul nostru este lacom, dorinţele se 
manifestă în noi abia ce zărim o jună femeie plăcută; dar 
acest neastâmpăr nu este amorul, ci o furie, un delir mo- 
mentaneu; căci pe dată ce dorinţa care ne-a aprins 
imaginaţiunea se află împlinită, ne liniştim şi mai adesea 
căutăm mijloace ca să ne desfacem de obiectul ce o 
aprinsese. Amorul cel adevărat, care face să palpiteze in- 
ima şi înalţă spiritul, nu-l putem da decât unei fiinţe pe 
care şi-o alege inima noastră. 

Fanariotul, deşi depravat până la extremitate, poseda 
însă o scânteie de amor în inima sa şi aceasta îl făcea ne- 
fericit chiar în mijlocul celor mai mari veselii. 

Într-o seară el se întorcea de la Cotroceni, unde fusese 
trimis de stăpânul său ca să dea nişte scrisori viziriale unui 
delibaşă, trimis într-adins de sultanul ca să omoare pe 
Rami paşa, ce se întorcea atunci din Rusia”. 

Orele nopţii erau înaintate; pe cer se afla o mulţime de 


nori mici, care, împinşi de vânt, aci acopereau luna şi 
făceau să cadă pe faţa pământului un întuneric adânc, aci 
iarăşi se despărţeau şi formau o mulţime de grupe care, lu- 
minate de palida lumină a lunii, prezentau privirii o 
panoramă fantastică şi răpitoare. 

În momentele acestea postelnicul Andronache trecea pe 
uliţa Izvorului, călare pe un armăsar arăbesc şi însoţit de 
patru tufeccii; dar pe când cugetarea şi privirea lui erau 
absorbite de frumoasa panoramă a cerului, o voce 
încântătoare străbătu auzul său: el se opri din cale şi 
ascultă cu mare atenţiune frumosul cântec fanariotic ce 
începe cu cuvintele acestea: 

Pupov pc uov veiiua idapov” 

a cărui melodie, plină de pasiune, fiind cântată cu multă 
artă, produse în inima lui un efect extraordinar. 

Încântat de exclamaţiile amoroase de care este plină 
această cantilenă, se apropie de ferestrele casei din care 
ieşeau suavele accente şi văzu, cu destulă surpriză, o fe- 
meie jună ca de douăzeci de ani, foarte frumoasă, şezând 


10 


Rami paşa luase mare parte la revoluţiunea ienicerilor în 
contra lui Mustafa Bairactarşi fugise în Rusia ca să-şi 
scape viaţa. Sultanul Mahmud, cunoscând meritele acestui 
paşă şi relele ce putea să-i pricinuiască existenţa lui în 
Petersburg, îi scrise de mai multe ori să se întoarcă în Con- 
stantinopole şi, înduplecându-l, îl omori împrejurul 
Bucureştilor, tocmai când se pregătea să intre în acest 
oraş. (n. N. F.) 


Aruncă, lumina mea, o privire blândă. (gr.) 


răsturnată pe un divan de mătase şi cu părul ei cel negru 
undulând în neorânduială. Cămaşa de borangic, singurul 
veşmânt ce acoperea trupul ei, era atât de transparent ă, 
încât lăsa să se vadă un piept mai alb decât marmura, o 
talie de nimfă. Ea ţinea în mână o tambură cu care se 
acompania. Ochii ei cei negri şi plini de văpăi amoroase, 
absorbiți acum în arzătoarele visări ce deşteptau în inima 
ei dulcile accente ale melodiei, păreau că cereau o dulce 
mângâiere la chinurile ce ea suferea. 

Cântul începu să devie din ce în ce mai slab; tambura îi 
căzu din mâini şi frumoasa jună adormi într-o poză atât de 
răpitoare, încât ar fi putut să piardă minţile celui mai stoic 
dintre filozofi. 

Grecul se deşteptă din letargie şi, după ce luă seama 
bine la poziţiunea localităţii, se îndreptă către curtea 
domnească, dete socoteal ă de misiunea sa şi, întorcându- 
se acasă la dânsul, petrecu toată noaptea gândindu-se la 
frumoasa femeie ce-l încântase. 

A doua zi se sculă foarte de dimineaţă şi se cobori în 
grădină, ca să-şi răcorească pieptul de flacăra ce-l ardea; 
dar pe când se plimba cu paşi repezi şi cufundat în 
gânduri, el zări pe unul din oamenii curţii sale şi îl chemă 
la sine. Sluga, după câteva salutări adânci, se puse dinain- 
tea stăpânului său cu mâinile la piept şi înfipt în pământ 
întocmai ca o statuie. 

Postelnicul îl privi cu atenţiune; apoi, după ce se mai 
gândi puţin, îi zise: 

— Ioane, am să te întreb ceva. 

— Porunceşte, preamilostive cucoane, şi sunt gata a 
răspunde. 

— Cunoşti tu mahalaua Izvorului? 


— O cunosc. 

— Bine? 

— Foarte bine! 

— Dar pe ipochimenile ce locuiesc într-însa? 

— Pe toţi, milostive cucoane, până la cârciumari şi 
băcani. 

— Dacă este aşa, spune-mi care este cea mai frumoasă 
cucoană din acea mahala. 

— Sunt mai multe, milostivul meu stăpân. 

— Asta se înţelege, dar eu voi să-mi spui care este cea 
mai frumoasă din toate. 

— Este cucoana Duduca, fiica lui Mihale ciohodaru. 

— Şi unde locuieşte această frumoasă cucoană? 

— Ea locuieşte împreună cu tată-său în nişte case 
boiereşti, peste drum de biserica Izvorului. 

— Casa are două ferestre cu cafaz în faţa uliţei, nu este 
aşa? 

— Întoemai precum ziceţi. 

— Ia spune-mi acum ceva semne despre boiul şi 
frumuseţea ei. 

— Este frumoasă ca o zână; naltă şi subţirică; faţa o are 
mai albă decât zăpada; obrajii îi sunt rumeni ca două mere 
domneşti; are ochii mari şi negri ca murele; sprâncene 
negre şi îmbinate; buzele ei sunt ca mărgeanul, iar dinţii 
albi ca fildeşul; şi peste toate aceste daruri fireşti, cântă din 
gură şi din tambură întocmai ca o hanâmă de sarai. 

— Bravo, Ioane, aferim! Ai răspuns tocmai după dorinţa 
mea. Acum, dacă voieşti să te arăţi slugă credincioasă, să 
faci cum vei şti ca să mi-o dai în mână şi eu îţi voi răsplăti 
osteneala cu cincizeci de mahmudele. 

— Să trăieşti, milostive cucoane, întru mulţi ani! Şi 


deodată cu vorba, sărută mâna stăpânului şi se depărtă. 

Puțin după aceasta, postelnicul deveni posesor al acestei 
rare frumuseți şi începu să petreacă o viaţă plină de 
dulceaţă în braţele amantei sale. 

Să lăsăm deocamdată pe fanariotul nostru adormit pe 
pieptul odaliscei sale; să nu-i răpim această fericire iluzor- 
ie, căci el peste puţin o să se deştepte într-o lume reală, 
plină de amăgiri şi mizerii; iar până atunci, noi să dăm ci- 
titorilor noştri o idee despre cocheta şi ambiţioasa greacă. 

Această Veneră orientală, ieşită din rămăşiţele spulber- 
ate ale populaţiunii grece din Fanar, precum odinioară 
strămoaşa sa zeiască ieşise din spumele vânturate ale 
mării, avea o frumuseţe perfectă, o inteligenţă vie şi un 
spirit fin şi iscusit. Viaţa cea plină de răsfăţări părinteşti ce 
petrecuse din primii ani ai copilăriei sale şi lipsa de 
educaţie făcuse să se dezvelească într-însa o mulţime de 
dorinţe nepotrivite cu poziţiunea ei socială. Iubea luxul cu 
deosebire; îi plăcea foarte mult viaţa zgomotoasă; în fine, 
toată fericirea ei sta în împlinirea fără întârziere a celor 
mai mici şi mai extravagante capricii. 

Ajungând în floarea juneţii, ea devenise un magnet care 
trăgea spre sine toate privirile şi toate dorinţele tinerilor 
din Bucureşti. Nu era seară lăsată de Dumnezeu în care să 
nu se cânte sub ferestrele ei cele mai plăcute serenade. 
Poeţii timpului secase nesfârşitele comori ale închipuirii 
lor, fără ca odele, elegiile şi acrostihidele lor să găsească în 
inima vanitoasei femei altceva decât o stâncă de granit de 
care se sfărâmau poeticele lor silinţe, fără să producă cel 
mai mic efect. 

Un singur june izbuti să înmoaie inima ei de piatră, dar 
nu cu stihuri, nici cu cântări, ci numai pentru că era fiul 


domnitorului de pe atunci. Acest nou Paris“, care a făcut 
pe mai multe Elene din Bucureşti să-şi lase pe Menelaii lor 
cu buzele umflate, îndată ce văzu din întâmplare pe juna 
greacă, îi aruncă o domnească privire de bazilisc, care o 
făcu să cadă ameţită la picioarele sale. Amorul acesta nu 
avu decât durata unui vis frumos, dar efemer, căci beiza- 
deaua, după ce-şi îndestulă capriciul său de un moment, 
părăsi pe juna fanariotă, lăsându-i chinurile unui prim 
amor ce o amăgise şi dorul nestins al viselor de aur ce o 
dezmierdase în trecut. 

Dintre conchistele amoroase ale acestui frumos beizadea, 
dăm aci una care a făcut mare zgomot în societate. Acest 
june se înamorase de o cucoană de cele mari şi, orbit de 
această pasiune, se ducea mai în toate zilele, şi încă de câte 
două ori pe zi, de o vizita. Soţul acelei cucoane, 
nemaiputând suferi dezonoarea, luă deciziunea extremă de 
a omori pe infamul amăgitor al consoartei sale. Astfel dară, 
după ce luă toate precauţiunile necesare, se ascunse într- 
una din odăile ceselor sale şi îl surprinse. Beizadeaua, 
uitând tot prestigiul puterii sale, sări pe fereastră şi numai 
astfel se putu apăra de lovitura a două gloanţe îndreptate 
asupră-i. Principele Caragea află despre această 
întâmplare, dar nu luă nici o măsură în contra 
cutezătorului, care, după ce goni pe femeia ce-l 
dezonorase, plecă la moşie şi, pus în fruntea unei legiuni 
de arnăuţi armati, aştepta cu nepăsare răzbunarea domnu- 
lui Caragea. 

Există şi o baladă în care se explică foarte bine acest 
eveniment, dară expresiunile obscene ce se cuprind într- 
însa ne opresc de a o publica. (n. N. F.) 


Iată starea morală în care se afla Duduca, în seara aceea 
când o văzu pentru prima oară postelnicul şi se înnebuni 
de dânsa. 

Amorul cel înfocat al postelnicului, poziţiunea strălucită 
ce avea el la curte şi cheltuielile cele mari ce făcea pentru 
împlinirea dorințelor acestei vanitoase femei fură de ajuns 
ca să o facă să uite pe beizadea. 

Ea trăia acum o viaţă foarte dulce şi plăcută. Diamantele 
şi rubinele, stofele de mătase tesute cu aur, şalurile de Per- 
sia, slugile, trăsurile, armăsarii şi orice poate dori o femeie, 
ea le avea toate pe dată ce-şi arăta dorinţa. 

În primele luni ale acestei legături, sufletul Duducăi nu 
fu tulburat de nici o pasiune contrarie amantului său; dar 
aceasta nu ţinu mult timp. Inima femeii, chiar de se poate 
ameţi uneori de ambiţioase aspiraţiuni la mărire, la 
bogăţie şi la alte vanităţi atât de plăcute sexului femeiesc, 
dar însă ea se deşteaptă apoi cu pasiuni mai tari, mai 
neînfrânate. Astfel se-ntâmplă şi cu frumoasa noastră 
eroină. 

Natura a făcut din inima femeii o carte scrisă cu litere 
cabalistice, pe care înamoraţii, în vanitatea şi egoismul lor, 
cred că o citesc şi o înţeleg; în realitate însă sunt foarte 
puţin aceia care pot zice cu drept cuvânt că au descifrat 
acele ieroglife, de la care atârnă mai adesea fericirea şi 
nenorocirea oamenilor; şi aceşti favoriţi ai soartei nu sunt 
totdeauna cei nobili şi avuţi, nici cei frumoşi sau cu spirit, 
ci uneori cu totul din contra; căci amorul este o ființă 
curioasă. S-a zis că e orb; se poate. Dar şi dacă vede, tre- 
buie să mărturisim că foarte mult îi plac lucrurile bizare. 

Postelnicul Andronache credea că descifrase logogriful 
din inima grecei, dar se amăgea, sărmanul, căci meritul 


acesta era pentru moment rezervat unui june obscur, ce 
abia pusese piciorul pe prima treaptă a ierarhiei boiereşti. 

Locuinţa în care fanariotul pusese pa amanta sa era 
situată în strada Caliţii, care pe timpul acela devenise 
foburgul favorit al nobleţii şi al amploiaţilor de toate 
gradele. 

Juna greacă simţea o plăcere din cele mai mari a privi 
după fereastră pe toţi trecătorii, de la veliţii boieri cu 
bărbile albe şi cu căciuli de samur, până la calemgiii şi 
iamacii cei cu işlice în patru colţuri şi raşi pe cap 
chinezeşte. 

Un june din aceştia, care sub costumul său ridicol ascun- 
dea o figură cât se poate de plăcută, văzu pe greaca noastră 
şi se înamoră de dânsa. 

Tânărul calemgiu începu să trecă noaptea pe la feres- 
trele femeii ce-l încântase şi să-i facă serenade acompani- 
ate de oftări amoroase, care erau în stare să topească de 
compătimire inima chiar a statuilor de marmură. 

Juna greacă nu lăsă pe calemgiu să ofteze mult timp, ci 
se învoi cu plăcere a-i da gratis fericirea ce o vindea foarte 
scump postelnicului. 

Trebuie să adăugăm, însă, că calemgiul era foarte înfocat 
şi nesocotit în amorul său. Aceste două calităţi, funeste 
amorurilor clandestine, făcură pe înamoraţi să cânte, să jo- 
ace şi să se expună în tot chipul, fără a se gândi că pot fi 
observați. Cu toate acestea ei se înşelau; zgomotul seren- 
adelor şi sărbătorilor deşteptă atenţiunea vecinilor şi 
vestea merse până la postelnicul. Inima acestuia se aprinse 
de gelozie şi, văzând că acea pasiune culpabilă, în loc de a 
se înfrâna, creştea mereu, el veni într-o seară furios şi, 
intrând în camera amantei sale, şezu pe divan fără măcar 


să o salute. 

Greaca pricepu foarte bine de unde venea agitaţiunea şi 
neobişnuita purtare a amantului ei; dar voind a se 
încredința şi mai bine, se prefăcu că n-a observat nimic şi, 
luând un aer nevinovat şi plin de graţie, îl strânse în braţe 
şi îl sărută pe frunte. 

Acest fals sărutat irită şi mai mult pe amantul amăgit; el 
o respinse din braţele sale cu furie; ea se prefăcu că plânge; 
dar văzând că nici prin mijlocul acesta nu poate face pe 
amantul ei a se explica, căzu în genunchi dinaintea lui şi cu 
ochii înmuiaţi în lacrimi mincinoase îi zise: 

— Ce ai, cucoane Andronache, de ce eşti atât de supărat 
pe mine? Spune ce ţi-am greşit? 

— Mă întrebi, nemulţumitoareo, ce mi-ai greşit? Şi ce 
greşeală mai mare puteai face decât cea de a mă necinsti 
pe mine, postelnicul Andronache Tuzluc, favoritul lui 
vodă, pentru un calic de calemgiu? Pe mine, care te-am 
scos din trenţe şi te-am făcut cucoană mare?... 

— Eu te-am necinstit!... Ţi-am călcat cinstea? 

— Da!... M-ai necinstit; toată lumea ştie acea mârşavă 
faptă. 

— Să n-am parte de viaţa mea, să nu mă ajute Maica 
Domnului, dacă-i voi fi călcat cinstea! Şi deodată cu aceste 
fraze se repezi cu o disperare prefăcută şi luând imaginea 
Maicii Domnului o sărută cu multă devoțiune, ca să 
atesteze inocenţa ei. 

— Să părăseşti casa mea, muiere prefăcută; să te duci la 
calicul de calemgiu, auzit-ai tu?... Mâine dimineaţă să nu 
te găsesc aici, căci te voi omori! 

N-apucă să sfârşească bine aceste cuvinte amenințătoare 
şi vicleana amantă dete un chiot şi căzu jos leşinată. 


Postelnicul, luând de adevărat acest leşin, pierdu furia 
de mai înainte şi printr-un salt repede o luă în braţe şi o 
puse pe divan; apoi chemă slugile şi îi dete ajutorul ne- 
cesar. 

Iscusita femeie rămase în această stare de letargie 
prefăcută până când văzu pe postelnicul plângând ca un 
copil şi cerându-i iertare că a bănuit un moment virtutea 
ei; apoi se prefăcu că se deşteaptă din leşin şi, prin această 
ingenioasă manevră, nepoata Evei izbuti a mânca din 
pomul vieţii fără de a pierde raiul ca străbuna sa. 


3.5. Capitolul V. Educaţiunea ciocoiului 


Lectorii noştri cunosc foarte bine agitaţiunea în care am 
lăsat pe Păturică în primul capitol al acestei scrieri; ştiu 
asemenea ambiţioasele lui visuri şi marea sete de bani şi 
mărire ce îl munceau. Este datoria noastră acum să le 
spunem mijloacele întrebuințate de dânsul pentru realiz- 
area acestor aspiraţiuni. 

Când acest şarpe veninat călca pragul casei fanariotului, 
el intra în al douăzeci şi doilea an al vieţii sale. 
Educaţiunea lui intelectuală se compunea din citire şi scri- 
ere în limba românească şi oarecare începuturi slabe de 
limbă greacă modernă; ştia să facă jălbi cu pilde din 
Scriptură, pitace, volnicii, catastişe, de lude şi alte forme 
cancelarice obişnuite în timpul acela; mai ştia, şi încă 
foarte bine, să tortureze pe nenorociţii ţărani, punându-le 
ouă fierbinţi la subţiori şi dându-le fum de ardei la nas, ca 
să le ia cea mai din urmă para din pungă. 

Dar aceste talente nu-i mai serveau nimic în noua sa 
carieră; el căta să se instruieze în ipocrizie şi intrigă şi 
aceste două mari mijloace de parvenire nu se dezvoltează, 


nici se pot perfecționa decât prin învăţătură. Puiul de 
ciocoi simţi de sineşi acest adevăr şi hotări să-l pună în 
lucrare. 

A doua zi după sosirea lui, postelnicul îl chemă la dânsul 
ca să-i examineze spiritul şi inteligenţa, spre a vedea de 
poate face ceva dintr-însul; iar când veni înainte-i, îi zise 
cu un ton îngâmfat, dar dulce: 

— Cum te numeşti, băiete? 

— Constantin, cucoane; dar tată-meu îmi zicea Dinu. 

— Ştii ceva carte? 

— Ştiu să citesc şi să scriu. 

— Româneşte, nu este aşa? 

— Da, blagorodnice stăpâne. 

— Altceva mai ştii? 

— Ştiu să fac împliniri de bani; am fost cu vinăriciul, cu 
oieritul 

şi cu fumăritul *. 

Vinăriciul, oieritul şi fumăritul erau dăjdii indirecte ce 
plăteau particularii către stat; sub nume de vinărici dom- 
nesc, era dator fiecare stăpân de vie să dea din zece vedre 
una, afară de privilegiaţii şi scutiţii cu hrisoave domneşti. 
Oeritul era o dăjdie pentru care se plătea de fiecare vită 
mare şi mică câte cincisprezece parale; fumăritul ase- 
menea era o dăjdie ce plăteau stăpânii de pivnițe şi 
cârciumi. Aceste dăjdii se vindeau la particulari şi ei le 
adunau prin oamenii lor numiţi taxidari. (n. N. F.) 


— Aşa de tânăr? 

— Da, stăpâne; tata mă lua cu dânsul prin judeţ de-i 
ajutam la taxidărie. 

— Da ceva elinică te-a învăţat tată-tău? 

— De! ce să zic, stăpâne?... Mă cam pricep puţintel. Am 
învăţat Pedagoghia şi Eclogarion din scoarță până în 
scoarță; dar tocmai când era să încep la Gramatichi, m-a 
trimis tata la înălțimea voastră! 

Fanariotului îi plăcu naivitatea ciocoiului, iar mai cu 
seamă pompoasele titluri ce-i da cu atâta prodigalitate; şi 
avea dreptate, căci nu este om căruia să nu-i placă un titlu 
pe care nu-l are şi nu-l merită, dar la care aspiră foarte 
mult. El zâmbi cu bunătate şi zise ciocoiului: 

Să ştii, băiete, că de astăzi înainte am să te iau sub 
îngrijirea mea. Am să te dau la şcoala domnească să înveţi 
carte grecească multă, ca să te procopseşti, să te faci om. 
Slujba ce ai să-mi faci este aceasta: dimineaţa să vii să mă 
freci la picioare, să mă ajuţi să mă îmbrac, să-mi dai de 
spălat, să-mi aduci dulceaţă, cafea şi ciubuc; iar după 
aceea să te duci la şcoală să înveţi. Ai auzit?... Ai, du-te 
acum de-ţi caută de treabă! 

Din ziua aceea Păturică se puse pe învăţătură cu o silinţă 
extraordinară şi, în mai puţin de doi ani, învăţă limba 
grecească ca un sofologiotatos; dar el nu se mulțumea 
numai cu atâta. Ce-i folosea lui cunoştinţa unei limbi 
moarte şi a literaturii ei atât de antipatică caracterului şi 
intenţiunilor sale? “Omer, Pindar, Sofocle, Euripide, 
Anacreon, Safo etc. sunt buni pentru femei şi oameni 
afemeiaţi, zicea ciocoiul în sine cu dispreţ. Mie-mi trebui- 
esc cărți care să-mi subţieze mintea, să mă înveţe mijlocul 
de a mă ridica la mărire. Plutarh îmi vine la socoteală, 


“Comentariile” lui Cezar, “Istoria omenirii”, vieţile marilor 
bărbaţi din veacurile trecute şi acelea în care trăim iată 
cărţi pe care, citindu-le, cineva poate să zică cu cuget 
împăcat că nu şi-a pierdut timpul în zadar”. 

Cu asemenea reflecţiuni intră el în casa unde îşi avea 
fanariotul biblioteca şi alese tot ce găsi într-însa mai bun. 
Între alte cărți găsi un tractat de fiziologie şi operele lui 
Machiavel, pe care le citi şi le studie cu mare băgare de 
seamă; în fine, făcu tot ce putu spre a deveni perfect în arta 
ipocriziei şi a perfidiei. 

Pe acei timpi, ca şi în zilele noastre, bibliotecile erau la 
modă; toţi junii muchelefi şi spudaxiți aveau câte o 
bibliotecă formată din cele mai bune cărţi ale timpului, pe 
care nu le citeau niciodată. Bibliomania era atât de întinsă, 
încât mulţi din cei aprinşi de această patimă, nevoind să 
sacrifice bani şi timp, chemau câte un pictor meşter şi le 
zugrăvea prin saloane şi prin camerele de studiu câte o 
bibliotecă de minune, în care se găseau tot ce ne-a lăsat 
mai sublim gândirea omeneasc ă, de la creaţiune şi până în 
timpul lui Caragea. Judecând între oamenii care au bibli- 
oteci şi nu le citesc şi între cei care le au numai zugrăvite, 
eu cred mai cu minte pe cei din urmă (n.N.F.) 


Se zice că voinţa tare şi statornică învinge toate obsta- 
colele. Nu ne putem pronunţa asupra acestei maxime; 
zicem numai că Păturică ar fi fost în stare să dea contem- 
poranilor săi o dovadă strălucită că ea se realizează 
câteodată. Picătura găureşte piatra, zice un alt proverb. Se 
poate şi nu se poate; acela însă care realizează acest pro- 
verb este un om mare în felul său. 

Păturică era într-adevăr un om extraordinar. El îşi luase 
hotărârea de a deveni om mare şi nici un obstacol nu putea 
să-l abată de la această idee fixă. Ca slugă, era dator să 
lucreze mai multe ore pe zi şi a se supune la toate slugile 
cele mai vechi decât dânsul; ca ambițios, căta să înveţe 
carte multă, precum îi zisese fanariotul, şi să se silească a 
înlătura toate obstacolele ce întâmpina în calea ambiţiunii 
sale. Cum putu dar să învingă atâtea greutăţi şi să iasă 
triumfător? 

Iată modul ce întrebuinţă: când se crăpa de ziuă, 
Păturică se afla lângă uşa postelnicului, stând în picioare 
spre a împlini cu exactitate ordinele stăpânului său. Pe 
dată ce fanariotul se deştepta, el intra în casă, îl freca pe 
picioare, îl ajuta să se îmbrace, îi da de spălat, îi aducea 
dulceaţă, cafea şi ciubuc. Toate aceste mici servicii le ex- 
ecuta cu cea mai mare iuţeală, graţie şi cu un fel de 
afecţiune ce făcea pe fanariot să-l creadă de cel mai credin- 
cios şi devotat dintre servitorii săi. 

După ce pleca boierul la curte, se ducea la vătaful şi-i 
făcea o mulţime de linguşiri; apoi, după ce-şi spăla feli- 
genele de cafea şi curăța bine ciubucurile, se închidea în 
camera sa şi se da cu totul la citire şi la meditaţiuni, 
petrecându-şi astfel timpul până la ora prânzului, când, 
după obiceiul său, se aşeza pe treptele scării de la intrarea 


casei cu câte o carte în mână şi sta acolo până ce venea 
stăpânul său; iar după aceea, când şedea la masă, el îşi lua 
locul printre servitori şi se silea să întrecă pe toţi în zel şi 
activitate. 

Osebit de aceasta, el se purta cu mare amabilitate către 
toţi servitorii casei, fără excepţiune; îi ajuta la lucrările lor 
şi le împlinea dorinţele, punându-se mijlocitor între dânşii 
şi vătaful de curte. 

Această purtare făcu pe Păturică să fie iubit şi adorat de 
toate slugile, afară numai de vătaful curţii, care, înțelegând 
foarte bine gândurile lui, se prefăcea că nu bagă în seamă 
nimic şi îl spiona în tăcere. 

În timpul acesta se întâmplă cearta postelnicului cu 
amanta sa, pe care credem că n-au uitat-o lectorii noştrii. 
Fanariotul se afla cuprins de o mare iritaţie; nu ştia, 
nenorocitul, de urma să creadă cele ce se vorbeau despre 
amanta sa sau jurămintele şi istericalele prin care ea îşi 
proba inocenţa. Bietul om o iubea foarte mult şi, pentru 
mai marea lui nenorocire, era gelos ca un turc. Astfel dar, 
după multă chibzuire şi reflecţiune, se decise a o pune sub 
privegherea unui Argus. Măsura nu era rea, dar prezenta 
mari dificultăţi în privinţa alegerii unui individ care să 
împlinească acest important serviciu. Prima idee ce i se 
înfăţişa fu de a o pune sub privegherea unei femei bătrâne; 
dar după ce mai medită câtva timp, el zise în sineşi 
încruntându-şi sprâncenele: Muierile cele bătrâne se cor- 
ump foarte lesne. Se gândi să aducă un eunuc din Con- 
stantinopole, dar lepădă şi această idee, căci ştia din 
încercare cât preţuieşte şi credinţa eunucilor. 

Obosit, în fine, de a căuta şi a nu găsi vindecarea grijii 
ce-l muncea, se lăsă pe sofa oftând din băierile inimii; dar 


după ce se mai gândi un minut, se sculă cu repeziciune şi 
bătu din palme. 

La acest semn de chemare, întrebuințat foarte mult pe 
acei timpi, uşa se deschise şi intră Păturică cu ochii plecaţi 
în jos şi cu faţa mai umilită decât a unui călugăr. 

Fanariotul îl privi cu mulţumirea ce simte tot omul când 
găseşte aceea ce a căutat; apoi zise: 

— Apropie-te, Dinicule, că am să-ţi vorbesc! 

— Porunceşte, stăpâne! zise prefăcutul ciocoi, înaintând 
către stăpânul său cu mâinile puse pe piept şi cu ochii 
plecaţi către pământ. 

— Ia spune-mi, Dinicule, cum trăieşti tu în curtea mea? 
Te mulţumeşti de bucatele cu care te hrănesc şi de hainele 
cu care te îmbrac? 

— Foarte bine, stăpâne; nu sunt vrednic să mulţumesc 
lui Dumnezeu pentru marea bunătate ce ai arătat şi arăţi 
cu mine! 

— Ia spune-mi acum, mă iubeşti tu pe mine? 

— Te iubesc, stăpâne, mai mult decât pe tată-meu. 

Fanariotul surâse cu îngâmfare; apoi, după ce-şi răsuci 
de câteva ori negrele sale mustăţi, zise; 

— Ascultă, Dinicule. Am să-ţi încredinţez una din cele 
mai mari taine ale sufletului meu; bagă însă de seamă, să 
mă slujeşti cu dreptate, căci într-alt chip nu numai că vei 
pierde nădejdea de pricopseala ta, la care mă gândesc de 
atâta vreme, dar te voi şi pedepsi fără milă. 

— Îţi jur, stăpâne, să te slujesc cu credinţă la orice-mi vei 
porunci. 

— Ei bine, Dinule, ascultă. Cunoşti tu pe Duduca? 

— Nu o cunosc, stăpâne. 

— Cum se poate să nu cunoşti tu pe ţiitoarea mea? 


— În adevăr, stăpâne, nu o cunosc. 

— Asta nu face nimic. Duduca este o fată foarte 
frumoasă, pe care o iubesc până la nebunie şi, fiindcă o 
fată ca dânsa poate să placă şi altora, m-am gândit că n-ar 
fi rău a o pune sub privegherea unui om credincios. Ai, ce 
zici tu, bine m-am gândit? 

— Foarte bine, stăpâne. Paza bună trece primejdia cea 
rea, zice parimia. 

— Deşi Duduca mea este foarte înţeleaptă şi n-am simţit 
până acum nimic despre dânsa... 

— Aşa este, blagorodnice stăpâne, ai dreptate. 

— Dar pentru mai mare siguranţă te-am ales pe tine, ca 
să o păzeşti. 

— Când este vorba să te slujesc pe domnia ta, stăpâne, 
sunt gata a trece chiar prin foc; spune-mi numai ce am să 
fac şi vei vedea. 

— Aferim, Dinicule, aferim, să trăieşti, copilul meu; cine 
slujeşte cu zilos pe stăpânul său, pe acela nu-l părăseşte 
Dumnezeu. Duduca mi-a zis că-i trebuie un fecior; cată dar 
să te muţi cu locuinţa la dânsa şi să treci în faţa ei ca o 
slugă credincioasă; să o asculţi la orice-ţi va porunci; să te 
prefaci că nu bagi de seamă nimic, că nu vezi şi nu auzi 
nimic şi să vii în toate zilele la mine să-mi spui tot ce se va 
petrece în casa ei, fără să treci cu vederea cel mai mic 
lucru. 

— Voi urma întocmai poruncilor blagorodniciei tale şi 
mă voi sili cât voi putea ca să mă fac vrednic de încrederea 
ce ai în mine. 

— Să trăieşti, copilul meu! şi, deodată cu vorba, bagă 
mâna în buzunarul anteriului şi scoțând cincizeci de ruble 
zise: Ține, Dinicule, şi să fii cuminte, mă înţelegi tu? 


Păturică, ca ciocoi fin ce era, înghenunche dinaintea fan- 
ariotului, îi sărută mâna cu cea mai mare umilinţă şi făcu 
să cadă din ochii săi de şarpe două lacrimi de acelea ce în 
aparenţă arată o inimă plină de recunoştinţă, dar în realit- 
ate nu sunt decât plânsul crocodilului prin care amăgeşte 
victima sa. 

După această scenă de tartufism jucată cu atâta 
măiestrie, ciocoiul părăsi camera stăpânului său şi intră 
într-a sa. 

Liber acum de povara simulării, începu a se plimba prin 
cameră cu paşi rari şi precipitaţi. Trăsăturile feţei sale 
luară un aspect straniu, ce lăsa să se zărească uneori ex- 
presia unei nespuse bucurii de a-şi vedea împlinite 
dorinţele sale de atâta timp; câteodată un nor de 
neîncredere în viitor schimba într-o clipă faţa fizionomiei 
sale; apoi iar cădea într-un fel de apatie, din care trecea cu 
iuţeală la o feroasă şi amenințătoare veselie. 

Această criză morală ţinu câteva momente, iar după 
aceea fizionomia ciocoiului se lumină şi, cu liniştea ce-i re- 
dase încrederea în sine şi în dibăcia sa, el exclamă cu bu- 
curie: Iată-mă, în sfârşit, ajuns la ţinta dorințelor mele! 
Am în mâini pe ţiitoarea grecului, patima lui cea mai de 
căpetenie; în sfârşit am cheia acelui strălucit viitor pe care- 
l visez de atâta timp. Ce fericire, ce nepreţuită fericire!... 
Aceasta este o cheie cu care cineva deschide chiar porţile 
raiului... Şi de ce nu?... Eva a scos pe Adam din rai, ca să 
dea prilej altei femei a i-l deschide mai în urmă. O femeie a 
făcut pe greci, după cum zic cărţile, să se bată zece ani de-a 
rânduli. Favoritele din harem ţin în mână soarta 
împărăției turceşti; chiar aici, la noi, vedem pe domniţă 
întorcând curtea şi ţara întreagă după plăcerea ei şi, dacă 


ea a făcut pe stăpânul meu din ciohodar, postelnic mare şi 
cămăraş, de ce oare Duduca să nu facă din mine un om 
puternic, fericit?... Pildele nu ne lipsesc. Câţi au fost ca 
mine, ba încă şi mai rău decât mine, căci, slavă Domnului, 
nu sunt ţigan2, şi cu toate acestea, prin muieri şi alte 
marafeturi ciocoieşti, chiar şi ţiganii au ajuns azi la noi în 
protipendadă, încât n-ai încotro să te întorci de postelnici, 
logofeţi şi vistieri. Prinde inimă, dragul meu Păturică! 
Mâine vei pune işlicul în cap şi, de va vrea Dumnezeu cu 
tine, nu va trece mult şi vei avea moşii, ţigani şi averi 
nenumărate şi vie atunci cineva să-ţi ceară socoteală de- 
spre mijloacele prin care ai dobândit toate acestea! Vie, de 
va putea! 

Pe când Păturică îşi crea în imaginaţia sa aceste realiz- 
abile visuri, uşa camerei sale se deschise şi intră un ţigan 
înlăuntru. 

— Ce cauţi aici, cioară? zise ciocoiul supărat. 

— Mă iartă, logofete Dinule, dar am venit să-ţi dau o 
carte de la 

băbaca dumitale. 

— Ad-o-ncoace, cioară, şi piei din ochii mei. 

Ţiganul se retrase şi Dinu Păturică, deschizând 
scrisoarea, citi cele următoare: 

“Cu părintească dragoste mă  închin dumitale, 
preaiubitul meu fiu! 

Iată doi ani în cap de când te-am dat pe pricopseală la 
postelnicul şi nu văd nici un spor de la tine; aceasta mă 
pune în mare aporie. Se vede că tu, în loc să te sileşti a ieşi 
la obraze, umbli haimana pe poduri cu derbedeii. Bagă-ți 
minţile în cap, măi băiete, vezi că eu sunt bătrân şi sărac, 
să n-ai de la mine nici o nădejde. Cum îţi vei aşterne, aşa 


vei dormi, auzitu-m-ai? Srisoarea ce-ţi empericlisesc este 
către d-lui, postelnicul; să i-o dai negreşit, căci într-însa îi 
vorbesc pentru tine şi îl rog să te puie în vreun mansup. 

Al tău preadoritor  părinte,otreti-logofăt Ghinea 
Păturică ot Bucov sud Saac 

1816, mai 17” 

După ce Păturică citi această scrisoare, scoase călimările 
de la brâu, se aşeză pe un scăunel şi, punând piciorul drept 
peste cel stâng, scrise răspunsul acesta: 

“Cu fiiască plecăciune.oPărinteasca dumitale scrisoare 
de la 17 zile ale lunii lui mai am primit-o cu nespusă 
veselie şi m-am bucurat din rărunchi că te afli sănătos, 
căci eu, din mila cerescului Părinte, mă aflu întru toată 
întregimea sănătăţii. Bucură-te, taică, şi iarăşi bucură-te, 
căci, deşi am slujit doi ani la postelnicul pe îmbrăcăminte 
şi mâncare şi mi-am plecat capul la toți calicii fără ose- 
bire, dar acum, slavă Domnului, am pus mâna pe pâine şi 
pe cuţit. Am oprit roata norocului: n-am să mă mai tem 
de nimic! 

Postelnicul m-a ales sfetnic de taină al său şi pe 
negândite mi-a încredinţat o taină prin care în puţin timp 
pot să ajung om mare. Atât deocamdată: îţi voi mai scrie! 

Preaplecat şi dorit al domniei tale fiu, 

Dinu Păturică” 

După ce plicui şi pecetlui această scrisoare, chemă de 
afară pe ţigan, i-o dete în mână şi-i zise: Du această carte 
la postelnicie şi spune să o trimită la Bucov, fără cea mai 
mică zăbavă, ai auzit? 

Țiganul dispăru cu iuţeala vântului, iar ciocoiul se lăsă 
pe pat şi adormi, gândindu-se la exploatarea minei sale. 


3.6. Capitolul VI. Ipocriţii în luptă 


A doua zi după întrevorbirea confidențială dintre postel- 
nicul Andronache şi Dinu Păturică, acest din urmă 
străbătea strada Caliţii cufundat în meditaţiuni serioase. 
Preocupaţiunea lui era atât de mare, încât de multe ori se 
lovea piept în piept cu trecătorii de pe drum; dar pe când 
se afla în dreptul caselor lui armaş M. fu atras de sunetul 
cel nazal şi ascuţit al unei voci ce striga: Dinule! he, he, 
Dinule! ia fă-te încoace, ştrengarule; unde ai plecat aşa de 
dimineaţă? 

Păturică, deşteptat din asopismul în care se afla, se uită 
în toate părţile şi, văzând la poarta acelor case un omuleţ 
cu statura scurtă şi groasă, cu faţa rotundă întocmai ca o 
lună plină desenată pe pereţi, cu ochi mici ca de tătar, cu 
nasul turtit şi cu gura largă, armată cu nişte dinţi mici şi 
stricaţi, recunoscu într-însul pe Niculăiţă, vătaful de curte 
al armaşului, care, mai norocit decât dânsul, începuse de 
mult timp a zeciui averile stăpânului său şi acum nu 
aştepta decât rangul de vtori-vistier, drept plata ostenelilor 
sale, şi supranumele de buclucci boier, pentru multele 
şiretlicuri şi încurcături ce făcea. 

Păturică trecu drumul şi salută pe îngâmfatul vătaf cu o 
închinăciune până la pământ. 

— Ce mai veste-poveste, Dinule? întrebă vătaful, 
mândru de poziţiunea sa. 

— Nimic nou, nene Niculăiţă! 

— Unde te duceai aşa iute şi cu capul între urechi? 

— La cucoana Duduca. 

— A! a! înţeleg, la ţiitoarea stăpânu-tău. Şi ce ai să faci 
acolo aşa de dimineaţă? 


— Îi duc un răvaş. 

— Din partea cui? 

— Dintr-a stăpânului meu. 

— Dar ce, s-a împăcat cu dânsa? 

— Trebuie mai întâi să ştiu de au fost certati. 

— Va să zică nu ştii nimic?... Prostule!... 

— Nimic de tot, adaose Păturică cu o privire maliţioasă. 

— Află dar de la mine că ei au fost certaţi foarte rău. 

— Şi de ce, nene Niculăiţă? 

— Auzi acolo, de ce! Fiindcă diavoliţa de greacă vrea să 
ţie doi pepeni într-o mână, adică este amorezată după un 
calemgiu de la vistierie. 

— Aşi! nu cred! 

— Crede ce-ţi spun eu. Postelnicul Andronache a aflat 
acest amor tainic şi s-a certat cu dânsa furcă. 

— Poate, dar ia spune-mi: cine este acest calemgiu? 

— Este fiul lui căpitan Gheorghe Basma de la 
Dorobănţie. 

— Ce fel de om este acela? 

— Este un băiat de douăzeci şi doi până la douăzeci şi 
cinci de ani, frumos, gingaş şi subţirel, pare că-i tras prin- 
tr-un inel. 

— O fi iubind-o, mă nene Niculae? Ai, ce zici? 

— Mi se pare că da, fiindcă nu înţeleg cum ar putea să 
facă atâtea comedii dacă n-ar iubi-o? 

— Şi ce comedii face? întrebă Păturică cu nerăbdare. 

— Trece cu lăutari pe la miezul nopţii, se opreşte dinain- 
tea ferestrelor ei, oftează, cântă şi celelalte. 

— Numai atât? 

— Ba şi ceva mai mult: sare prin grădina Mitropoliei, 
dintr-însa trece într-a grecei, de-acolo intră în curte şi se 


ascunde într-o claie de fân până pleacă postelnicul; iar 
după aceea se duce de-i ţine locul lângă frumoasa greacă, 
cu alte cuvinte fericitul calemgiu se bucură fără nici o 
cheltuială de femeia pentru care stăpânul varsă atâta aur şi 
argint. 

— Eşti bine încredinţat despre aceasta? 

— Mai bine nu se poate: omul care mi-a spus această 
taină este atât de credincios, încât aş putea să jur în 
biserică pentru dânsul. Dar, ia spune-mi, de ce-mi faci 
atâtea întrebări asupra acestei pricini? Oare voieşti s-o 
prinzi şi să te arăţi cu slujbă înaintea stăpânului tău? Să nu 
faci această nerozie, măi băiete, căci o să te căieşti foarte 
mult. 

— Şi de ce să nu-i dau pe faţă această neagră vânzare? 
adăugă Dinu, cu oarecare aprindere prefăcută. 

— Voieşti să afli pricina pentru care te opresc? 

— Da, căci eu iubesc pe stăpânul meu şi nu voiesc să-l 
văd înşelat de o femeie desfrânată şi făţarnică. 

— Eşti prost, băiete! Tu nu ştii ce va să zică patima dra- 
gostei.Ascultă: tu o să te duci la stăpânu-tău şi o să-i spui 
că greaca îl înşală, nu este aşa? El deocamdată o să te 
creadă, o să-ţi zică: Aferim, Dinule!, ba încă poate să-ţi dea 
şi un bunicel bacşiş; dar după acea o să se ducă la greacă, o 
să se certe cu dânsa, o s-o sperie c-o goneşte din casă şi 
celelalte. Ea, ca să-l încredinţeze că e nevinovată, o să 
înceapă să plângă, o să-şi smulgă părul din cap, o să jure 
pe tot ce are mai sfânt; în cele din urmă o să se prefacă că 
leşină şi atunci stăpânul tău, ca un fermecat ce este, o să se 
împace cu dânsa. 

— Atât mai rău pentru dânsul! 

— Zi mai bine că pentru tine o să fie mai rău, nerodule! 


— De ce? 

— Fiindcă pe dată ce se vor împăca, greaca o să 
întrebuinţeze toate mijloacele ca să afle pe pârâtorul ei. 

— Dar stăpânu-meu n-o să-i spuie. 

— Ţi-ai găsit! Ba o să-i spuie, şi încă chiar fără voia lui, 
căci astfel merg treburile dragostei. He! he! băiete. Tu eşti 
un copil de ieri-de-alaltăieri, nu ştii nimic. Ascultă-mă pe 
mine, că sunt lup bătrân, am dat cu capul de pragul de sus 
şi am văzut pe cel de jos. Când bărbatul şi femeia se iubesc 
şi ţin în dreptate, viaţa lor curge dulce întocmai ca apele 
unui râu liniştit; dar când muierea începe să calce strâmb 
şi o simte bărbatul, inima lui arde, ştii, ca peştele pe 
cărbuni. Ziua şi noapte se gândeşte tot la necredinţa 
muierii; aci se ceartă cu dânsa şi o lasă, aci iarăşi se 
împacă, şi am băgat de seamă că, la asemenea împăciuiri, 
omul face mai multe jertfe pentru o femeie netrebnică 
decât pentru una cinstită. Astfel dar, greaca o să ceară de 
la stăpânu-tău, ca dar pentru împăcăciune, depărtarea ta 
din slujba lui şi poate chiar o falangă bunicică dată dinain- 
tea porţii caselor ei, ca să te înveţi minte a nu mai băga 
zâzănii între dânsa şi postelnicul. 

— Ai drepate; dar, ia spune-mi, ce trebuie să fac? 

— Să închizi ochii şi să-ţi cauţi de treabă, ca un băiat cin- 
stit ce eşti, şi vei vedea cât de mult o să te iubească 
amândoi; iară trebuşoarele tale o să-ţi meargă de minune. 

Dinu Păturică salută pe mentorul său şi plecă înainte, 
mulţumit de poveţele lui, căci găsise într-însele o completă 
aprobare a politicii sale. Ajungând la casele Duducăi, el 
intră pe portiţa cea mică, sui scara şi se puse jos, în prid- 
vor, pe un pat de scânduri acoperit cu un chilim de 
Țarigrad. 


Era pe la orele nouă de dimineaţă; greaca se sculase şi se 
dusese la oglindă, ca să-şi puie în regulă grațiile maltratate 
de voluptoasele plăceri ale nopţii trecute şi să mai adauge 
câteva frumuseți artificiale, ca să dea mai mult interes 
celor fireşti. 

Toaleta femeilor cochete din zilele noastre, deşi a deven- 
it o îndeletnicire foarte grea şi împovărătoare pentru bi- 
etele slujitoare din cauza nenumăratelor forme şi feluri de 
pieptănări, de spălături, de limpeziri cu ape aromatice şi 
chimice pentru lustruirea, dregerea şi împrospătarea 
pieliţei obrazului şi alte nenumărate nimicuri femeieşti, cu 
toate acestea ea rămânea o jucărie de nimic în comparaţie 
cu toaleta elegantelor din timpii domnilor fanarioți. 

Chera Duduca, deşi se afla în anii cei mai frumoşi ai 
vârstei femeieşti, dar destrămata viață ce o petrecea o 
făcuse să alerge foarte de timpuriu la ajutorul graţiilor 
împrumutate. Astfel dar toaleta ei din toate zilele se com- 
punea dintr-un şir de torture la care ea se supunea cu cea 
mai mare resignaţiune, numai ca să-şi conserve acea 
frumuseţe care făcea pe postelnicul să depuie la picioarele 
ei toate jafurile câte le storcea din biata ţară şi pe frumosul 
calemgiu a o numi cheruvimul său şi a o iubi cu o ardoare 
egală amorului ce ea avea către dânsul. 

În toate nopţile, după ce expedia pe amândoi adoratorii 
ei, se ungea pe obraz cu alifie vânătă; dimineaţa se ştergea 
cu albuş de ou, se aburea cu cărămizi încălzite în foc şi 
stropite cu apă de salcâm, apoi se spăla cu apă de pelin. 
Acestea le făcea ca să întindă pielea obrazului şi să dispară 
zbârciturile; apoi se ştergea cu un burete muiat în apă de 
castraveți, ca să scoată petele, şi se spoia cu dres, ca să dea 
pieliţei o culoare mai albă. 


După toate aceste operaţiuni, care n-aveau alt scop decât 
a albi, a întinde şi a întineri pielita obrazului, veneau ru- 
meneala cea mincinoas ă cu care îşi colora obrajii şi buzele, 
gogoşile de ristic arse cu care îşi înnegrea sprâncenele şi 
plasturele cele negre cu care îşi făcea murse sau benghiuri 
false. 

După ce greaca îşi săvârşi acea toaletă complicată şi se 
mai întoarse de câteva ori pe dinaintea oglinzii, zâmbind şi 
gesticulând, ca să se asigure dacă e de ajuns graţioasă, dete 
ordin să introducă în camera sa pe mesagerul postel- 
nicului. 

O ţigancă frumuşică se arătă în uşa sălii şi făcu semn lui 
Păturică să intre înlăuntru. El intră şi dete scrisoarea, apoi, 
trăgându-se înapoi către uşă, se strânse la piept şi luă o 
poziţiune atât de umilită şi plină de smerenie, încât ar fi 
putut să amăgească pe orişicine. Dar chera Duduca, care 
era personificarea fineţii şi a vicleşugului femeiesc, pricepu 
fățărnicia chiar sub acel văl de prostatică modestie. 

Ea citi scrisoarea până la un loc, fără să lase a se zări pe 
figura-i vreun semn de surpriză bună sau rea; dar când 
ajunse la partea aceea prin care postelnicul îi recomanda 
pe acel nou Argus înveşm ântat cu anteriu şi giubea, ea îşi 
aruncă fără voie ochii asupra ciocoiului şi, întocmai ca 
vulpea ce vede şi simte cursa întinsă, zâmbi cu amărăciune 
şi îşi contunuă lectura până la sfârşit. După aceea sărută 
scrisoarea şi, băgând-o în sân, se puse a examina cu mai 
multă atenţie figura lui Dinu Păturică care, deşi în acele 
momente de prefăcătorie exprima un fel de nevinovăție 
amestecată cu stupiditate, dar tot lăsa a se străvedea 
îndestule vicii, dintre care cele mai principale erau 
răutatea şi laşitatea. 


Am zis că greaca era vicleană ca o vulpe; ca să dovedim 
însă cât de adâncă şi pătrunzătoare era fineţea spiritului ei, 
cată să arătăm că cu toată arta ce puse Păturică în lucrare 
spre a face să dispară din trăsăturile feţei sale 
întunecoasele intenţiuni şi aspirări ce-i rodeau inima, nu 
numai că nu putu să o amăgească, dar o făcu chiar să 
înțeleagă şi mai bine cu cine are a face. 

Trecură câteva momente, în care aceşti doi actori se 
priveau unul pe altul, fără să pronunţe o vorbă măcar. 
Această tăcere scrutătoare semăna foarte mult cu liniştea 
aparentă a două fiare ce stau de se observă cu o prefăcută 
nepăsare mai nainte de a sări cu asalt una asupra alteia. 

În fine, greaca hotărî să dea asaltul; ea începu de la una 
din cele mai mari slăbiciuni ale ciocoilor, adică de la 
mândrie. 

— Ei bine, logofete Dinule, îi zise ea cu un zâmbet 
disprețuitor, Cilibi Andronache îmi scrie că de astăzi 
înainte ai să fii unul dintre slugile casei mele. 

— Mă bucur din toată inima, milostiva mea stăpână. 

— O fi precum zici, dar, uite, te văd îmbrăcat bine, cu gi- 
ubea, cu anteriu, cu fermenă, cu papuci galbeni şi cu fes de 
Țarigrad; pare că eşti scos din cutie şi asta nu-mi prea 
place. Să lepezi aceste haine boiereşti şi să te îmbraci cu 
haine de fecior prost. 

— Voi face după plăcerea domniei tale, milostivă 
cucoană! 

— Da, negreşit, căci o să te trimit cu coşniţa în târg şi nu 
voi ca pazarghideanul meu să poarte ceacşiri şi ilic! 

— Voi face orice-mi vei porunci, milostivo! 

— Asta o cred, căci la din împotrivă voi întrebuința 
gârbaciul, pe care-l vei fi văzut poate atârnat d-asupra uşii 


sacnasiului *. 

— Mă voi supune în tăcere la orice va găsi cu cale mi- 
lostivirea ta. 

Greaca, văzând marea ipocrizie şi falsa resignaţiune cu 
care  ciocoiul primea aceste lovituri groaznice, se 
spăimântă, dar nu disperă. 

— Aşa precum îţi zic, răspunse ea, o să te pun să tai 
ceapă la bucătărie, să speli vasele, să tai lemne, să aduci 
apă cu sacaua de la Filaret şi alte mărunţişuri de felul 
acesta. 

— Prea bine, stăpâna mea; le voi face toate acestea, ba 
încă şi mai multe, numai ca să te văd mulţumită. 

— Vei şedea toată ziua în pridvor cu capul gol, ca să 
împlineşti poruncile mele, căci la din împotrivă îţi voi pune 
coarne, te voi unge cu miere şi te voi lega de stâlpul porţii, 
ca să te mănânce muştele şi să râdă lumea de tine... Ai 
înţeles? 

— Am înţeles, milostiva mea, şi sunt gata a suferi şi mai 
mari pedepse decât acestea, fără a mă plânge, căci 
stăpânu-meu te iubeşte şi eu trebuie să sufăr orice mi s-ar 
întâmpla de pe urma domniei sale. 

“Peste putinţă!” zise greaca în sine, disperată de sângele 
rece al ciocoiului; şi avea dreptate, căci toate săgețile 

Sacnasiu se numea o cameră mică, situată în fundul sălii şi 
împodobită cu pat şi perne, unde aşteptau cei ce veneau cu 
trebuinţe, până ce îi primeau boierii în casă. (n. N. F ) 


vicleşugului ei se tâmpiseră în inima de piatră a ciocoiului. 
Prima idee ce-i veni în minte fu de a rupe legăturile de 
amor cu calemgiul, singurul mijloc de a se pune în 
siguranţă despre spionajul lui Păturică; pe dată însă ce se 
gândi la dulcile momente ce petrecuse şi încă petrecea cu 
acel june frumos, sângele i se concentră în inimă şi faţa-i 
se îngălbeni ca ceara. Să ţie pe amant, ciocoiul ar fi trădat- 
o negreşit şi ar fi pierdut pe postelnicul Andronache, care o 
îngrijea ca pe o domniţă. 

Aceste două idei deveniseră în acel moment Scila şi 
Caribda pentru greaca noastră. Dar arsenalul vicleniilor 
femeieşti este foarte mare; ajunge numai să ştie cineva să 
caute într-însul şi desigur va găsi câte ceva pentru orice 
împrejurare. Greaca căută şi găsi în adevăr mijlocul de a 
scăpa din toate cu faţa curată. La această fericire negândită 
fruntea ei se lumină, trăsăturile obrazului său luară un aer 
dulce şi zâmbitor. Atunci, privind pe Dinu cu dulceaţă, îi 
zise: 

— Ia spune-mi, Dinule dragă, cum ţi s-a părut purtarea 
mea către tine? Nu este aşa că sunt o nebună? Auzi colo! 
Să sperie cineva atât de mult pe un flăcăiaş aşa de frumos 
şi muchelef! Să n-ai grijă de nimica; o să trăieşti în casa 
mea ca la pieptul maicii tale; tot ce ţi-am zis n-a fost decât 
glume. Ai, de! fii mai cu inimă. 

Dinu năbuşi în mica sa inimă bucuria acestui mare tri- 
umf şi, apropiindu-se de greacă cu o sfială prefăcută, făcu 
mătanie şi-i sărută mâna; apoi îşi luă ziua bună şi se duse. 


3.7. Capitolul VII. Până nu faci foc, fum nu iese 


Două săptămâni în urma acelor descrise în capitolul pre- 
cedent, într-o noapte răcoroasă de primăvară, postelnicul 


Andronache ieşea de la amoreza sa cu ciubucul aprins şi cu 
sluga după dânsul, care ţinea într-o mână o chisea de şal 
plină cu tutun, iar în cealaltă o pereche de papuci galbeni. 
Trăsăturile feţei postelnicului, deşi puţin cam descompuse, 
arătau acum o mulţumire paşnică şi lipsită de grijile ce 
muncise pe bietul fanariot cu vreo câtva timp mai înainte. 

Într-o ulicioară întunecoasă ce ducea în mahalaua Du- 
descului, sta de mai multe ore o butcă elegantă cu doi 
armăsari. Când boierul se apropie de acea uliţă, sluga 
alergă către locul unde sta ascunsă trăsura şi strigă: 
“Trage, Ioniţă!” 

Fanariotul se sui în trăsură şi ciocoiul în coadă, strigând 
cu voce tare: “Acasă!” 

Rog pe bunii noştri lectori să lase pe postelnicul a dormi 
în pace pe sofaua sa, căci are mare necesitate de somn, ca 
nu cumva să-şi piardă, deştept, iluziile fericirii sale, iar noi 
să ne întoarcem iarăşi pe strada Caliţei, ca să observăm ce 
se petrece în casa amantei sale. 

Era o noapte frumoasă, o noapte tocmai bună pentru 
amoruri romantice. Frumos este, în adevăr, amorul de 
inimă, căci el ne procură momente de o fericire sublimă. 
Câte simţiri încântătoare nu încearcă un amant, când pen- 
tru întâia dată surprinde surâsul dorit al femeii ce el 
iubeşte! Cât de-nfocate sunt palpitaţiile inimii sale, când el 
depune primul sărutat pe buzele ei arzătoare; apoi câte 
încântări nu mai culege el, din treacăt, în dulcea viaţă a 
amorului, când, într-o adunare sau la un bal, îi vine din 
timp în timp câte un semn de dulce suvenire făcut cu o 
graţioasă sfială sau o privire plină de dezmierdare 
aruncată pe furiş şi care îi zice în limba cea misterioasă a 
inimii: “Te iubesc!... te iubesc... din tot sufletul!” 


Dar amorul este o medalie cu două feţe. Să întoarcem 
acum medalia pe partea cea opusă. 

Ce ziceţi domnia voastră despre acele amoruri zgomo- 
toase care încep prin serenade de lăutari şi uneori de 
bande militare însoţite cu tobe şi cu tipsii, întocmai ca la 
grădina lui Giafer, şi care se termină prin păruieli în 
clasele de jos şi prin ceva mai rău în cele de sus? Ce crime 
au săvârşit paşnicii locuitori ai vecinătăţii, ca să fie 
deşteptaţi din somn în strigările birjarilor şi oftările cele 
monotone şi ascuţite ale amorezilor vulgari, mai indiscreţi 
decât pisicile, căci aceste  dobitoace sentimentale 
miorlăiesc şi ele o lună pe fiecare an şi apoi ne lasă în pace, 
în vreme ce pisoii cei cu două picioare nu numai că 
miorlăie neîncetat, dar neavând destulă încredere în 
seducţiile vocii lor, mai iau şi pe alţii de le ajută. Dar răul 
prin rău se pierde, zice un vechi proverb. 

Asemenea oameni nesocotiţi, care pun întristarea şi dis- 
perarea în inimile bieţilor consorţi şi părinţi, îşi iau mai 
adesea plata nelegiuirii lor prin trădarea ce le fac femeile 
corupte de dânşii; căci femeia care a avut curajul să calce 
jurămintele făcute înaintea altarului şi juna fată care a 
dezonorat perii cei albi ai părinţilor ei pentru vorbele dulci 
ale unui amant aprins de o patimă ilicită ce preţ vor pune 
oare pe nişte angajamente trecătoare, dictate mai tot- 
deauna de capriciu şi prea rar de inimă? 

O, juni! dacă aţi şti voi unde vă duc aceste amoruri neso- 
cotite, poate c-aţi fi mai scumpi în risipirea iluziunilor 
juneţii voastre! Voi nu ştiţi cu ce monedă vă plăteşte fe- 
meia care a primit să-i sacrificați anii voştri cei mai 
frumoşi, timpul, averea şi chiar onoarea voastră. Voi nu 
ştiţi că acea fiinţă pe care voi o credeţi îngerul vostru, 


scăparea şi dezmierdarea inimii voastre, aceea este în stare 
a vă trăda pentru un diamant, pentru un gal şi, de mai 
multe ori, pentru câte o vorbă de spirit care sfâşie şi 
batjocoreşte sfințenia amorului vostru. Şi ce culegeţi voi 
oare din toate sacrificiile ce faceţi pentru aceste statui de 
marmură? În locul amorului, trădarea, în locul fericirii, 
disperarea care slăbeşte şi dărâmă focul şi energia 
facultăților voastre şi, ce e mai rău, pierderea iluziunii care 
aduce cu sine scepticismul, monstru de sânge, părinte al 
turbării şi al sinucidului. 

Fericire perfectă nu există pe acest pământ; aceasta s-a 
zis de mult timp şi de oameni foarte învăţaţi; avem însă 
ceva care seamănă cu dânsa: avem iluziunea, credinţa şi 
speranţa. Aceste daruri divine compun aci, pentru noi, 
ceea ce numim fericire. 

Un june care a iubit o femeie cu credinţă şi devotament 
şi a fost răsplătit prin indiferenţă, ipocrizie şi trădare, acela 
pierde încrederea în femei; pentru dânsul nu mai există 
fericire conjugală; prin urmare el nu se mai însoară sau, 
chiar de se supune la această datorie socială, inocentul 
amor al soţiei sale, graţioasele ei surâderi, fragedele ei 
îngrijiri pentru dânsul trec de prefăcătorii, femeia simte 
toate acestea, cearcă a-l încredința despre sinceritatea 
amorului ei, dară nu reuşeşte. În fine lucrul se termină ast- 
fel: dacă femeia este virtuoasă, suferă în tăcere, suspină şi 
moare; iar dacă are caracter slab, cade în haosul pierzării, 
târând după sine, în ruşine, şi pe nevinovaţii săi copii. 

Dar să venim la subiect. 

Era una din acele nopţi da vară în care natura întreagă 
îşi deschidea comorile uimitoarelor sale frumuseți, spre a 
ne da o idee perfectă de sublimitatea ei; bolta cerului era 


de un albastru încântător; stelele presărate pe spaţiul ei 
nemărginit de astă dată erau pline de o lumină magică; 
luna, a cărei palidă şi dulce faţă umple de dor şi de ardoare 
inimile simţitoare, sta aninată printre turlele Mitropoliei 
şi, nemaiputând din acel loc sfânt să-şi urmeze înfocatul ei 
amor cu junele păstor Endymion, amantul ei din vremile 
păgâne, ea părea a privi cu o nesăţioasă bucurie la atâţia 
înamoraţi ce se dezmierdau cu-nfocare sub razele ei 
amoroase. Suflările cele calde ale vântului de primăvară 
erau atât de line, încât abia frunzele plopului se clătinau 
alene. 

Această maiestoasă şi dulce tăcere era întreruptă 
câteodată de suspinele unei privighetori care cânta 
durerile sale ascunsă într-o dumbravă de lilieci din grădina 
mănăstirei Antim. 

Păturică, îndemnat mai mult de bănuitorul instinct al 
răului decât de simțământul frumosului, sta ţintit la 
fereastra camerei sale, luând foarte puţin aminte la acea 
minunată panoramă. Nu trecu mult timp şi urechea lui fu 
izbită de sunetul unor instrumente de muzică. Aceste sun- 
ete, fiind un acord de acelea ce fac lăutarii înainte de a 
începe cântarea, deşi încetară numaidecât, însă atraseră 
atenţiunea ciocoiului. El se gândi câteva momente, apoi 
bătându-şi fruntea cu palma, ca omul ce prinde o idee de 
mult timp aşteptată, zise: “A! a! acum înţeleg! Aceşti 
lăutari trebuie să fie puşi de ibovnicul stăpânei mele!... 
Nicolăiţă de la boierul armaş nu m-a înşelat. Pe muncă, 
Dinicule! Pe muncă, băiete, ca să mai scurtăm calea ce 
duce la fericire!” Zicând acestea, el luă ipingeaua pe dânsul 
şi, coborându-se în grădină, se ascunse după trunchiul un- 
ui arbore. 


Lăutarii începură din nou acordurile lor; de astă dată 
însă, ei cântară cum se cântă, adică puseră capul pe 
umărul stâng şi, prin ajutorul arcuşelor şi al penelor de 
gâscă, scoaseră din viori şi cobze nişte accente foarte pat- 
etice pentru timpii de atunci, dar care astăzi n-ar avea cea 
mai mică putere asupra simţurilor noastre, nici chiar pe 
aceea de a ne face să dormim. 

După ce lăutarii sunară câteva arii melancolice, ei 
încetară, ca să dea loc unei voci de tenor ce intonă cu o 
doză mare de simţământ şi de pasiune, aria pe care se 
cântau versurile acestea: 


Pe pod pe la Spiridon 
Toate păsările dorm, 
Numai păsărica mea 
Toată noaptea ciripea, 
De amor se jăluia. 

Oh, amor, amoraş, 
Vedea-te-aş călugăraş, 
Pân la patruzeci de zile 
Să te văd la mănăstire 
Cu ochii pe la icoane, 
Cu gândul pe la cucoane, 
Cu mâinile pe Psaltire, 
Cu ochii pe la copile etc. 


Aria aceasta fu terminată prin oftări din cele mai adânci; 
dar ferestrele grecii, ce se deschideau la primul accent al 
serenadelor înfocatului calemgiu, rămaseră de astă dată 
închise ca un mormânt. Lucrul era de disperat, dar 
amorezii au mai multe coarde la arc; ei nu disperă aşa 
lesne. 


Calemgiul aruncă o privire duioasă asupra ferestrelor, 
apoi începu a cânta: 


Piatră, de-ai fi, te-ai desface 
Şi la mine te-ai întoarce! 

Of, of, of, chera-mu'“ 

, of! etc. 


Această din urmă încercare reuşi pe deplin, căci greaca, 
după o luptă teribilă între interes şi amor, neputând să mai 
reziste furioaselor bătăi ale inimii sale, deschise ferestrele 
şi făcu cu batista un semn; apoi se cobori în grădină, intră 
într-o boltă de viţă în care abia pătrundeau razele lunii şi, 
aşezându-se pe un divan moale, aşteptă acolo pe amantul 
ei. 

Nu trecu mult timp şi apăru o umbră în fundul grădinii. 
Această umbră luă o direcţiune către bolta de viţă şi de ce 
se apropia mai mult, ea luase forme mai distincte. Când fu 
la o distanţă oarecare de ascunzătoarea lui Păturică, acesta 
deosebi într-însa un june ca de douăzeci şi cinci de ani, cu 
anteriu de şamalagea morico, cu fermenă de croazea 
pembe, încins cu un şal pătlăginiu şi legat la cap turceşte 
cu un taclit în vărguliţe. 

El înainta cu paşi rari şi nesiguri către locul în care se 
afla dorita inimii sale, fără a se gândi că această întâlnire 
era să fie cea mai de pe urmă rază a fericirii lui. 

Păturică, care spionase tot ce se petrecea, aştepta acum 
momentul favorabil ca să se arunce asupra victimei sale. El 
lăsă pe june să se aropie câtva de bolta de viţă, iar când 

Draga mea. (gr.) 


rămase între dânsul şi prada sa o distanţă de câţiva paşi, 
zise încet: “Doamne ajută!” şi, sărind ca o panteră, apucă 
de piept pe bietul june şi începu să strige: “Tâlharii, 
tâlharii!... Săriţi, creştini!... Puneţi mâna pe hoţ, pe tâlhar!” 

Sărmanul june, văzându-se strâns cu vigoare de un braţ 
puternic, mai întâi cercă să se libereze de dânsul, dar 
neputând, începu a se ruga să-l lase în pace că e om cinstit. 

— Nu, tâlharule, nu te las din ghearele mele. La spătărie, 
hoţule, să te învăţ eu minte a mai veni să furi orz din ham- 
barul nostru! 

— N-am furat nimic, logofete; priveşte-mă şi vezi, am eu 
caifet” de hoţ? 

— He, he! şiretule, nu mă-nşeli tu pe mine; ştiu eu că te- 
ai înhăitat cu ţiganii lui Velcea şi jefuiţi mahalaua. Eu 
mănânc pâinea cucoanei Duduca şi nu sufăr s-o jefuiască 
nişte masalagii ca tine! O să te leg bine cot la cot şi mâine o 
să te dau pe mâna zabetului. 

Această stratagemă atât de ingenioasă puse pe greacă 
într-o poziţiune foarte delicată; o făcu în fine să se 
convingă că Păturică era un demon împeliţat şi avea 
dreptate biata femeie, căci starea lucrurilor era atât de 
dificilă, încât nu mai putea să facă nimic în favoarea aman- 
tului său. Să tacă, nu putea, căci vicleanul ciocoi ar fi dus la 
spătărie pe junele calemgiu şi printr-aceasta s-ar fi dovedit 

Caifet asemănare. (n. N. F.) 


Zabet stăpânire. (n. N. F.) 


amorul ei cel tainic; să-l libereze, nu putea decât printr-o 
mărturisire care ar fi făcut pe ciocoi stăpân pe secretele 
sale. Din aceste două rele Duduca alese pe cel mai mic. Ea 
ieşi din boltă şi arătându-se dinaintea lui Păturică zise: 

— Ce s-a întâmplat? Ce este acest zgomot? 

— Să trăieşti, milostivă stăpână, răspunse ciocoiul, am 
pus mâna pe-acest tâlhar care jefuieşte mahalaua întreagă, 
care ne fură orzul şi găinile. 

— Bravo, Dinule, să trăieşti; dar ia să văd şi eu pe-acest 
tâlhar? Junele înamorat se apropie de dânsa; iar Păturică, 
simțind că ei voiesc a vorbi despre ale lor, se depărtă puţin, 
prefăcându-se că caută o funie ca să lege pe presupusul 
tâlhar. Greaca observă şi această viclenie, dar, folosindu-se 
de dânsa, se apropie de amantul ei şi-i zise: 

— De acum înainte totul s-a rupt între noi!... 

— De ce, sufletul meu? răspunse calemgiul cu glas 
tremurător. 

— Postelnicul a aflat amorul nostru şi mi-a trimis pe cel 
mai afurisit ciocoi din lume să mă păzească. Tu eşti în 
mâna lui şi eu nu pot să te scap decât mărturisind dra- 
gostea noastră. 

— Să-l cumpărăm cu bani. 

— Eşti nebun, Iordache! (Ăsta era numele calemgiului.) 
Crezi tu oare că acest zgripţor se va mulţumi cu aceea ce-i 
vom da noi? Lui îi trebuie comori; mândria lui merge până 
la protipendadă!... 

— Aşadar, va să zică?... 

— Nimic nu rămâne decât să ne despărţim pentru tot- 
deauna. 

— Şi crezi că voi putea trăi fără tine? 

— Te vei supune la această nevoie pentru asigurarea feri- 


cirii mele. Rămâi sănătos şi mângâie-te cu alta de pier- 
derea mea. 

Zicând aceste cuvinte, ea chemă pe Dinu şi-i zise: 

— Dă drumul acestui flăcău, că-i păcat să-l băgăm în 
spătărie; iar dacă-l vei mai prinde prin grădină, atunci să 
faci cu dânsul ce vei voi. 

— Prea bine, milostivo. Apoi, întorcându-se către calem- 
giu, zise: Aide, băiete, cată-ţi de drum şi să nu te mai prind 
prin grădină că, pe legea mea, te jupoi de viu. 

Sărmanul june privi pe greacă cu ochii plin de lacrimi şi, 
luând drumul către fundul grădinii, se făcu nevăzut: iar 
greaca şi Păturică intrară în camerele lor, fără să schimbe 
nici o vorbă. 


3.8. Capitolul VIII. Mijlocul de a face foc fără să 

iasă fum 

A doua zi, greaca se sculă foarte dimineaţă şi îşi făcu 
toaleta cu îngrijire mult mai mare decât în celelalte zile; 
după aceea ea chemă pe ţigancă şi-i porunci să aducă două 
cafele, două dulceţe, un ciubuc şi o narghelea. Chemă apoi 
pe Păturică şi, după ce rămase cu dânsul, îi făcu semn să 
şadă lângă dânsa pe sofa. 

Păturică, deşi dorea de mult timp să ajungă aci, deşi în 
calitatea sa de om cu multă minte înţelegea pricina care o 
silea să devie atât de blândă cu dânsul, nu primi totuşi să 
şadă. 

— Ci şezi, Dinicule dragă, îi repetă greaca cu graţie. 

— Vai de mine, cuconiţă, cum aş putea să şed lângă mi- 
lostiva mea stăpână? 

— Tu mi-ai dat să înţeleg că doreşti foarte mult de casa 
mea. Mi-am împlinit datoria şi nimic mai mult. Aşa este, 


dar o slujbă ca aceasta cată să fie răsplătită şi eu voi să te 
răsplătesc; vino dar să luăm dulceaţă şi cafea împreună. 

— Nu cutez, milostivo.DGreaca, văzând rezistenţa ciocoi- 
ului, se ridică după sofa şi, după ce dete o aruncătură de 
ochi la fereastră, îl luă de mână, îl puse lângă dânsa şi, ca 
să-i insufle mai mult curajul, îi dete cu propria ei mână 
dulceaţa şi cafeaua. 

În timpul cât ţinu băutul cafelei, greaca examină cu mult 
interes trăsăturile feţei lui Păturică şi rămase foarte 
mulțumită, căci, fie zis între noi, băiatul nu era de loc urât. 
După ce dar se gândi puţin, faţa ei luă un aer dulce şi 
amoros. 

Ce se va fi petrecut în inima ei în acele momente, nu 
ştim; judecând însă după cele dinafară, am putea zice 
numai că inima ei nu era stăpânită în acel minut de amor, 
ci mai cu seamă de temerea de fi respinsă, dacă cumva din 
nenorocire pasiunea ei n-ar fi intrat în planurile 
ambiţioase ale ciocoiului. 

În fine se sculă de pe sofa plină de tulburare şi, ieşind 
din cameră, zise mai întâi câteva cuvinte servitoarei sale 
credincioase; apoi se întoarse ţinând în mâini o sticlă cu 
anason de Chio din care bea numai postelnicul şi un taler 
plin cu alune prăjite. 

“Să vedem zice ea în sine va putea el să-şi păstreze acest 
cumpăt sfieţ şi rece, când această băutură va arunca tul- 
burarea în minţile şi în simţurile lui?” Şi punându-se iarăşi 
pe sofa, într-o poziţiune voluptoasă, turnă licoarea de foc 
cu mâna ei cea albă şi o prezentă cu graţie lui Păturică. 

— Ține zise ea bea acest spirt în sănătatea mea! 

Dinu luă paharul şi zise: 

— În sănătatea cucoanei Duduca, cea mai frumoasă din 


toate femeile Bucureştiului. 

— Astea sunt linguşiri, ştrengarule! răspunse greaca 
luând o poziţiune şi mai invitătoare. 

— Nu, nicidecum; ba încă dacă voieşti să spun adevărul, 
eşti mai frumoasă decât Afrodita din mitologie. 

— Greaca turnă încă un pahar şi, sorbind puţin dintr- 
însul, îl dete lui Păturică cu mâna tremurândă. 

Ciocoiul, bând şi acest pahar, simţi un foc strecurându- 
se prin tot trupul său şi o tulburare voluptoasă îi cuprinse 
minţile; el privi pe Duduca cu o sete de amor 
nedescriptibilă. Atunci greaca, văzându-se sigură de tri- 
umf, dete glasului său o intonaţie şi mai dulce şi, privind 
pe Dinu cu ochi galeşi, îl întrebă: 

— Ia spune-mi, Dinicule dragă, ai iubit tu vreo femeie 
pân acum? 

— Pe nici una, frumoasa mea stăpână. 

— Nu mă-nşeli oare? 

— Nu, zău, nicidecum. 

— Ştii tu că eu de mult te iubesc şi nu cutezam să-ţi 
spun, căci mă temeam să nu fii vreun berbant; dar fapta ta 
de astă-noapte, dragostea şi credinţa despre care mi-ai dat 
dovadă m-au făcut să-mi iau hotărârea... Vino dar, dragă, 
în braţele mele! Nu te sfii, Dinule; eu te iubesc, căci eşti 
tânăr şi frumos, eşti plin de foc şi de mândreţe. 

Apoi, lăsând să iasă din adâncul pieptului ei un suspin 
înfocat, se aruncă în braţele ciocoiului şi-l strânse cu ar- 
doare pe sânul ei. Gurile lor se lipiră; ochii lor, jumătate 
închişi de delirul pasiunii, clipeau din când în când cu 
scântei de amor şi voluptate... Erau beţi de fercire!... 

Două ore în urma acestei scene de desfrânată şi 
urâcioasă trădare, Dinu Păturică putea să se laude că a 


învăţat pe dinafară alfabetul norocului. Greaca asemenea 
dobândise un complice cu care să poată mânca în 
siguranță starea  postelniclui. Numai postelnicul, 
sărmanul! el culegea în acele momente roadele oarbei sale 
încrederi. 


3.9. Capitolul IX. Confidenţele 


Trădarea începută cu atâta fineţe de Duduca şi de Păturică 
din zi în zi lua aspectul unui amor sentimental. Ciocoiul, 
cufundat în plăceri, părea că renunţase la orice plan de 
ambiţune; dar asta era o nouă cursă ce el întindea fanari- 
oatei. 

Ţinta lui era să mănânce starea postelnicului. Greaca 
avea tot această tendinţă vicleană. Păturică o simţise din 
purtarea către dânsul, dar, ca om cu minte ce era, el vrea 
să o aducă în stare a-şi declara însăşi acea dorinţă; cu alte 
cuvinte, el voia să prindă şarpele cu mâna altuia — metod 
foarte ingenios, ce s-a practicat în toţi timpii, şi se va prac- 
tica până ce acest glob se va preface în cenuşă sau se va 
prăvăli în haos. 

Într-o seară ei beau cafeaua în camera de culcare. Mai 
întâi vorbiră de amor, acuzându-se unul pe altul de 
indiferență; dar această conversaţie se sfârşi foarte curând 
prin jurăminte de cele ce întrebuinţează adesea amanţii, ca 
să se poată amăgi mai lesne unii pe alţii. 

— Aşa, nemulţumitorule, zicea greaca, tu nu mă iubeşti 
cu acea căldură ce aşteptam de la un om pentru care am 
făcut atâtea jertfe. Ştii tu că fără tine nu mai pot să mai 
trăiesc? Când lipseşti câte un ceas de lângă mine, mi se 
pare acel timp un an, un veac. Oh! cât eram de liniştită 
până a nu mă înclina cu tine! Trăiam cu postelnicul fără să 


fiu tulburată de nimic. 

— Linişteşte-te, Duducuţo, fos-mu”, eu te iubesc mai 
mult decât orice în lume; să n-am parte de Dumnezeul la 
care mă închin, să fiu anatema dacă mint. 

— Lasă, lasă, nu te mai jura, că am simţit eu toate. Ştiu 
eu pricina care te răceşte de la mine. 

— Spune-mi-o, aşa să trăieşti, că-mi vine să nebunesc. 

— Tu mă temi de postelnicul — şi ai drepate; dar de! ce 
oi să fac? Nu pot să-l las, căci el mă îngrijeşte despre toate. 
Dacă ai avea tu stare să mă ţii, chiar acum, în acest ceas l- 
aş lăsa. 

— Ai cuvânt. Dar, te tem şi cum cutezi să ceri de la un 
om care te iubeşte să stea cu sângele liniştit când vine altul 
şi te sărută chiar pe locul acela unde şi-a pus el buzele 
puţin mai nainte, când cellalt te strânge în braţe şi doarme 
cu capul pe pieptul tău? Tu nu ştii ce se petrece în inima 
mea când te văd în braţele postelnicului. Toate furiile iadu- 
lui se grămădesc împrejurul meu şi îmi zic: “Înjunghie-te 
sau înjunghie-l!” 

În timpul acesta se auzi pe drum un glas frumos cântând 
versurile acestea: 

Frunză verde ş-o lalea! 
N-am cuţit că m-aş junghea. 
Văzând ibovnica mea 

Pe braţele altuia... 


Amândoi amanţii ascultară cu atenţiune patetica melod- 
ie în care erau învelite acele versuri, iar ciocoiul exclamă 

Fos-mu (gr.) — lumina mea. 


cu un zâmbet neînțeles: 

— Sărmanul Chioftea! 

— Cine e acel Chioftea? întrebă greaca. 

— Un vătaf de curte de la un boier. 

— Şi de ce-o fi cântând el aceste stihuri întristătoate? 

— Este amorezat, sărmanul! 

— După cine? 

— După amoreza stăpânului său. 

— A, a! înţeleg, după frumoasa Despina. 

— Da, după dânsa, care l-a făcut vătaf de curte şi calem- 
giu la postelnic. 

Greaca, pricepând simţul acestor vorbe, zise: 

— Ai dreptate. Ea a făcut tot pentru dânsul şi eu nimic 
pentru tine. 

— Nu este vorba de mine, răspunse Păturică cu 
nepăsare. 

— Ei bine, Dinule dragă, îmi cunosc greşeala şi încep 
chiar de astăzi a mi-o îndrepta. Voi scrie postelnicului să te 
facă vătaf de curte în locul lui Gheorghe pe care voieşte să-l 
facă zapciu de străini; dar am altceva să-ţi spun: însă cer să 
fii tainic. Postelnicul e galantom, îşi cheltuieşte starea cu 
craidonii pe la via Brâncoveanului şi pe la Cotroceni. 

— Fi, ş-apoi, ce iese de-aci? Lasă-l să şi-i cheltuiască 
cum îi va plăcea! 

— Aşa este, ai dreptate; dar el poate să se amorezeze de 
alta, sau poate să afle că ne iubim amândoi şi să ne 
oropsească şi atunci vom rămânea calici pe drumuri. De ce 
să nu ne bucurăm noi de averea lui, căci suferim mojiciile 
şi fantaziile lui?... Eu ca ţiitoare şi tu ca vătaf de curte 
putem în scurt timp să-l scoatem la silimet”. Ai, ce zici? 

— Ce să zic, dragă Duduco! Zic că Dumnezeu sau dracul 


ne-a făcut pe unul pentru altul. Apoi, strângând-o în braţe 
şi sărutând-o, zise: De mâine, iubita mea, să ne punem la 
lucru. 

— Tu-l vei încărca la socoteli. 

— 'Tu-i vei cere şaluri şi mătăsării. 

— Tu-i vei specula moşiile. 

— Tu-i vei cere diamanticale. 

— Şi unind jafurile la un loc, ne vom cumpăra moşii şi 
ţigani. 

— Ş-apoi ne vom cununa; nu este aşa, Duducuţo dragă? 

— Bravo, Dinule, ai ghicit! 

— Bravo, Duduco! 

— Pe mâine! 

— Ia stai puţintel; am uitat un lucru! exclamă greaca, 
punându-şi degetul la buze spre a-şi aduce aminte. Nouă 
ne mai trebuie un om, ca să ne stoarcă banii grecului fără 
de-a ne da noi pe faţă. 

— Ai dreptate, Duduco. 

— Cunoşti tu vreunul? 

— Cunosc, dară... 

— Cine e? Cum îl cheamă? 

— Chir Costea Chiorul. 

— O fi Costea bogasierul, de la Sf. Gheorghe cel Nou. 

— Tocmai acela. 

— De minune! 


3.10. Capitolul X. Chir Costea Chiorul 


Ne oprim puţin din povestirea noastră, ca să introducem 
pe scenă, încă un personaj foarte interesant, care are să jo- 

Silimet desăvârşită sărăcie. (n.N.F.) 


ace un rol însemnat în această istorie. 

Cei ce cunosc cum era forma oraşului Bucureşti înaintea 
focului de la 1847 n-au decât să se gândească puţin şi-şi 
vor aduce aminte că, mergând drept pe uliţa Colţii spre Sf. 
Gheorghe cel Nou, era, pe timpul acela, o piaţă 
triunghiulară din care îşi luau începutul trei ulițe: una 
ducea spre Bărăţie, alta către hanul lui Filaret” şi cea din 
urmă se îndrepta către pescăria veche din mahalaua 
Scaunelor. Cea dintâi era locuită de bogasieri, a doua de 
cojocari subţiri şi groşi, iar a treia, acoperită cu scânduri ca 
bazarele din Stambul, era locuită numai de abagii şi 
găitănari. 

Pe la 1814 aceste ulite, ca mai toate celelalte, erau 
aşternute cu scânduri de stejar şi aveau pe dedesubt 
canaluri de lemn pentru scurgerea apelor. A umbla însă pe 
asemenea poduri era o adevărată tortură, căci uneori ele 
erau pline de noroi infectat din cauza necurăţirii canalelor, 
alteori se rupea câte o scândură tocmai când nenorocitul 
pedestru punea piciorul pe dânsa şi, fără veste, el se simţea 
cufundat în noroi până la mijloc sau chiar se pomenea cu o 
mână scrântită sau un picior frânt. Să mai adăugăm pe 
lângă acestea şi lipsa de felinare şi abia ne vom putea face 
o idee despre trista stare în care se aflau ulițele 

Două clădiri au purtat acest nume: una este aceea despre 
care vorbim, iar cea de-a doua este localitatea pe care s-a 
clădit teatrul. (n. N. F.) 


Bucureştilor pe timpul acela. 

În una din cele trei ulite locuia un neguţător căruia, din 
cauza deosebitelor obiecte de vânzare ce ţinea în magazin- 
ul său, nu-i putem da nici o calificaţie definitivă; tot ce 
putem zice despre dânsul este că făcea parte din toate 
breslele neguţătoreşti, fără ca să plătească patentă la vre- 
una dintr-însele, căci dacă stărostia voia să-i dea patentă 
de bogasier, el nu o primea, zicând că este ceaprazar; iar 
din această corporație el scăpa aruncându-se în alta, fără 
ca nimeni să-l poată dovedi de mincinos. 

Acest neguţător, evreu de origine, dar trăit şi naturalizat 
printre fanarioți, se deosebea dintre colegii săi printr-o 
rară dibăcie, întemeiat ă, din nenorocire, pe un caracter cât 
se poate de mârşav. 

A trimite la ocnă pe un nevinovat sau a fura cu paraua 
de la marfă, pentru dânsul era totuna; conştiinţa lui era 
obişnuită cu tot felul de răutăţi, încât cea mai mare nele- 
giuire nu putea să deştepte în inima sa nici milă, nici frică 
de Dumnezeu. 

Ca să ajungă a dobândi stare mare, el întrebuinţase toate 
mijloacele putincioase şi nu nesocotise câtuşi de puţin fo- 
losul ce putea trage întru aceasta de la femei. Nu era un 
desfrânat în ţară pe a cărui cochetă să nu cunoască chir 
Costea. El împrumuta pe toţi junii cu bani, luându-le 
dobânzi nespuse; făcea înlesniri amoroase chiar în casa 
lui; spiona pe toată lumea şi o trăda la spătărie. Toate 
acestea le făcea sub masca omeniei şi a dreptăţii şi suntem 
încredinţaţi că, dacă biata ţară românească ar fi fost şi pe 
atunci un obiect de speculă, chiar pentru oamenii de jos, 
chir Costea, negreşit, s-ar fi servit şi el de cuvintele patrie 
şi libertate, ca să-şi sature lăcomia de bani. 


Când îi ieşea înainte vreo femeie cochetă (de care nu era 
lipsă nici pe atunci), el, dintr-o simplă căutătură, înţelegea 
cu cine are a face şi ce profit poate să tragă de la dânsa. 

Dacă întreţinuta vreunui boier cu trecere la curte şi 
bogat se oprea cu butca dinaintea prăvăliei sale, el ieşea 
afară cu capul descoperit şi o ameţea cu linguşiri de tot fe- 
lul: “Bine ai venit, preacinstit ă cuconiţă! Ce mare cinste 
pentru mine! Cu ce pot să vă slujesc?” Am primit acum de 
curând: mătăsării de Veneţia, tulpanuri, panglice, răţele şi 
horbote din Lipsca, fesuri albe de Țarigrad, şaluri de 
Iran”. Am mai primit diamanticale de tot felul: rubine, 
smaragde şi mărgăritare de la cei mai vestiți giuvaiergii din 
Stambul.” Apoi, întorcându-se către băieţii din prăvălie, le 
zicea: “Ei, ce şedeţi ca nişte trântori? Scoateţi tot ce avem 
mai frumos şi puneţi dinaintea milostivei cucoane, ca să-şi 
aleagă orice i-o plăcea!” 

În câteva momente se prefira pe dinaintea cochetei toate 
boarfele şi falsele diamante ale ingeniosului bogasier, fără 
ca el să lase pe vreuna a trece mai jos de un cap d-operă. În 
fine, cocheta îşi alegea un inel de diamant, de mărgăritar 
sau o perniţă de odagaciu şi zicea surâzând: 

— Cât costiseşte aceasta, chir Costeo? 

— Să fac socoteala, milostivo. 

Apoi luând în mâini obiectele în chestiune, se prefăcea 
că se gândeşte la preţul lor şi-n urmă răspundea cu aer 
meditativ şi serios: 

— Pe mine mă ţin şapte sute de lei, dar pentru preacin- 

De Persia. (n. N. F.) 


stitul obraz al panevgheniei tale le dau tot cu acest preţ, 
voiesc să mă fac om al casei domniei sale. Ce ştii! Poate că 
te voi ruga şi eu de ceva şi voi fi ascultat! 

Cocheta număra banii şi, luându-şi obiectele cumpărate, 
ieşea din prăvălie petrecută de curtenitorul bogasier. 

Dar fineţa lui şi-o întrebuința mai cu seamă asupra fe- 
ciorilor de boieri cu stare şi asupra acelora despre care afla 
că peste puţin timp au să ia vreun huzmet gras. Către toţi 
aceştia el se arăta generos: îi împrumuta cu bani, le 
împlinea cu repeziciune orice serviciu, devenea chiar Mer- 
curul lor fără plată. La toate înşelătoriile, însă, de felul 
acesta, el se ajuta foarte mult cu două copile ale sale, pe 
care le învățase atât de bine arta prefăcătoriei, încât ele 
atrăgeau pe tineri în casa lor întocmai ca nişte adevărate 
sirene. 

Era foarte curios a vedea cineva pe aceste copile 
servindu-se deodată cu modestia şi cu cochetăria, două 
arme aşa de opuse una alteia. Când pentru prima oară se 
prezenta vreun tânăr în casa bogasierului, fetele şezând pe 
câte un scaun, cu ochii plecaţi în jos, simulau o modestie 
demnă de sfânta Cecilia”; dar după ce se informau despre 
starea şi poziţiunea lui şi după ce se mai familiarizau cu 
dânsul, atunci îşi schimbau rolul: dacă tânărul era sărac 
sau se introducea în casa bogasierului cu scop de a solicita 
vreo facere de bine, fetele mai adăugau pe lângă modestie 
un fel de mândrie grosolan ă, care făcea-ndată pe solicitat- 
or să înţeleagă că n-ar fi rău să se care de acolo şi să le lase 

Sfânta Cecilia, patroana muzicii, era patriciană romană. Ea 
suna în perfecţiune organul şi era tipul modestiei. (n. N. 
F.) 


în pace; când însă tânărul era bogat şi darnic, atunci smer- 
itele fiice ale Evei îşi părăseau curând sfiala cea prefăcută 
şi, devenind cochete în toată puterea cuvântului, primeau 
cu cea mai destrămată răsfățare glumele, darurile şi 
sărutările junilor libertini. 

Pe când fetele întindeau toate aceste curse ca să 
ameţească pe biata victimă, intra în casă şi chir Costea cu 
câte o dulamă veche de postav putred, cusută cu fir minci- 
nos, sau vreun alt veşmânt rămas de ani în prăvălia sa şi cu 
un zâmbet plin de viclenie îi zicea: “Ia priveşte, cucoane, 
această dulamă. Ce mai postav! Ce mai sârmă de aur! Ce 
mai cusături! Parcă-i un tifarichi *. Ia îmbrac-o, aşa să 
trăieşti! căci trebuie să-ţi şadă foarte bine cu dânsa.” 

Junele, văzându-se pus între ciocan şi nicovală, nu putea 
face altfel decât a îmbrăca haina. După ce se termina 
operaţiunea, grecul privea pe tânăr din toate părţile cu o 
privire prefăcută, şi strigând: “Bre! Ce minune... 
Luxăndriţo! Marghioliţo! Ia priviţi, tată, pe cuconaşu! Nu 
este aşa că seamănă cu o beizadea? Cât de bine te prinde, 
cuconule! Parcă-i croită pe trupul domniei tale. Ai să 
facem un târg din două vorbe. Eu te iubesc prea mult; nu 
ştiu ce ai, că m-ai fermecat! Pe mine mă ţine douăsprezece 
mahmudele, dar pentru hatârul domniei tale o dau ce 
zecezs. Ai, să fie de bine!” 

Nenorocitul tânăr, deşi se vedea tot într-un timp şi furat 

şi batjocorit, căta să primească haina, ca să nu-şi strice 
opiniunea de galantom ce aveau fetele despre dânsul. 
Scotea dar punga din buzunar şi număra cele zece mah- 
mudele cu o nepăsare prefăcută, sau scădea preţul hainei 
din vreo sumă cu care împrumutase pe grec mai nainte, tot 
prin astfel de mijloace. 

Nu exista casă de boier în care să nu intre chir Costea, 
sub diferite pretexte; la gastronomi se introducea prin 
baclavale şi dulceţe de Țarigrad, pe care le prezenta pe la 
zile mari; la tinerele cucoane îşi deschidea intrarea prin 
glastre cu flori şi alte nimicuri femeiești, pe care le da cu 
preţul jumătate, ca să poată câştiga mai în urmă înzecit, 
prin intrigi şi servicii de amor. În fine, păgânul de fanariot 
făcea tot ce-i sta prin putinţă ca să realizeze proverbul ţării 
sale: 

“Aprae va TPOS kar kÀàèye v'à” 

Iată portretul moral al omului ce alese Dinu şi Duduca 
spre a le ajuta ca să mănânce starea postelnicului An- 
dronache. 


3.11. Capitolul XI. Adevărul e proastă marfă 


25 
Monedele ce circulau în timpul lui Caragea sunt acestea: 
mahmudea, cu lei 38; dodecarul, lei 12; funducul, lei 22; 
nesfiaua, lei 4; cercliul, lei 3; galbenul, lei 30; zgripţorul, 
lei 12 parale 20; sfanţul, lei 2; diricliul, lei 12 par. 20; 
speţul, lei 12; crontalerul, lei 14; barbuta, lei 2,20. (n. N. 
F.) 

Şterpeleşte ca să mănânci, şi fură ca să ai! 


Postelnicul Andronache, crezându-se asigurat de credinţa 
amantei sale prin punerea ei sub paza lui Păturică, îşi pet- 
recea acum viaţa în cele mai dulci plăceri ce pot să dea 
omului poziţiunea, aurul şi amorul. 

Gelozia, unicul rău ce-l frământase câtva timp, dispăruse 
cu totul prin bunele ştiri ce primea despre Duduca şi mai 
cu seamă prin marea afecţiune şi înflăcăratul amor de care 
ea-i da dovezi pe fiecare zi. Unica grijă ce-l preocupa era 
aceea de a crea norocul credinciosului său servitor, pe 
care-l orândui mai întâi sameş la hătmănie; dar necrezând 
de ajuns această răsplătire, el rugă pe Caragea de îl onoră 
cu rangul de sluger, pe care mai în urmă îl prefăcu în cel de 
pitar”. 

Am zis într-unul din capitolele precedente că din toate 
slugile casei postelnicului numai vătaful de curte 
străbătuse în adâncul inimii lui Păturică şi numai el 
prevăzuse întunecoasele lui planuri şi îl urmărea de 
aproape, fără să lase a-i scăpa din vedere nici una din 
faptele sale. 

Din ziua, însă, când postelnicul avu nerozia de a orândui 
pe Păturică priveghetor asupra faptelor amantei sale, 
vătaful îşi îndoi privegherile sale şi află toate câte Păturică 
voia să le ţie ascunse; el descoperi nedemna trădare a 
ciocoiului şi hotărî să denunțe pe trădător, ca să scape pe 
stăpânul său de nenorocirea în care voia să-l tragă. 

Într-o zi, pe când postelnicul se afla singur în odaia sa, 
trântit pe sofa şi îngânând pe nas un cântec de amor, 
vătaful se prezentă dinainte-i şi, după ce-i făcu temenea” 
până la pământ, îi zise: 

— Cucoane Andronache, să trăieşti întru mulţi şi fericiţi 
ani! Cinci ani sunt acum de când te slujesc cu credinţă şi 
supunere. Aş dori dar să aflu din gura domniei tale dacă 
te-ai mulţumit de mine ori ba. 

— Ei bine, sunt mulţumit; ce vrei? 

— Voiesc, cucoane, să aflu: ce părere ai despre mine? 

— Unde vrei să ajungi prin aceste întrebări? 

— Voiesc să ştiu dacă eşti mulţumit de mine; aş voi 
iarăşi să ştiu de mă ai de om cinstit sau mă crezi de hoţ ori 
şiret. 

— Ei bine, eşti om cinstit, sunt mulţumit de tine şi la 
ziua mea o să te fac şătrar. 

— Să-ţi ajute Dumnezeu, cucoane! Ţi-am mâncat pâinea 
şi sarea atâta vreme şi voi să-ţi mărturisesc o taină care-mi 
apasă cugetul. 

Grecul, auzind aceste din urmă cuvinte, luă un aer mai 
serios şi aţitind ochii asupra vătafului zise: 

— Spune-mi ce taină este aceea despre care-mi vorbeşti? 

— Îţi aduci aminte, cucoane, că acum patru ani ai primit 
în curtea domniei tale un copil trenţăros şi smerit? 

— Despre Dinu voieşti să vorbeşti? 

— Tocmai despre dânsul, cucoane. Pe-acest copil sărac 
domnia ta l-ai îmbrăcat, l-a hrănit, i-ai dat locuinţă, l-ai 
învăţat elinica, întocmai ca pe un grămătic domnesc; apoi 
l-ai miluit cu huzmet şi boierie”. Ei bine, cucoane, ia 
spune-mi, aşa să trăieşti, ce părere ai despre dânsul? 

— Foarte bună; este băiat cinstit şi mă iubeşte ca pe un 


29 


Slujbă şi rang. (n. N. F.) 


tată. 

— Uite, cucoane, la pontul acesta nu mă unesc cu 
părerea domniei tale. Eu, deşi sunt un prost pe lângă dom- 
nia ta, dar din ziua când a venit în curtea domniei tale mi 
s-a părut un făţarnic şi un giret de frunte; l-am urmărit pas 
cu pas, crezând că poate sunt amăgit; dar purtarea lui, în 
loc să risipească bănuielile mele, le întărea şi mai mult. Doi 
ani de făţărnicie fură de ajuns ca să te facă să-l iei drept 
omul cel mai cinstit din lume şi să-l orânduieşti păzitor al 
cucoanei Duduca, despre care bănuiai că te înşeală. 

— De unde ştii că mă înşeală? 

— Lasă-mă, cucoane, să isprăvesc şi vei judeca mai bine 
dacă mint sau spun adevărul. 

— Urmează, dar gândeşte-te că, de-mi vei spune min- 
ciuni, îţi voi da cincizeci de topuze la tălpi”. 

— O mie, milostive, de voi minţi. 

— Aide, spune! 

— Pe dată ce Dinu s-a mutat la cucoana Duduca, a 
început s-o păzească după porunca domniei tale; însă nu 
cu socoteală de a-ţi spune adevărul şi a te scăpa de necin- 
ste, ci ca să-l aibă de frică şi să facă cu dânsa ce va voi. 

În timpul acela se bătea la falangă cu nuiele de răchită sau 
cu topuzul. Acesta din urmă însă înfricoşa mai mult pe pa- 
cient, căci osebit de durerea ce-l făcea să simtă, de multe 
ori vătăma oasele tălpii piciorului. (n. N. F.) 


— Şi ce s-a întâmplat după aceasta? 

— A prins-o în grădină cu calemgiul despre care o 
bănuiai şi, în loc să-l aducă legat dinaintea domniei tale, a 
făcut altceva. 

— Ce-a făcut?... Spune şi gândeşte-te la cele cincizeci de 
topuze. 

— S-a unit cu greaca, care s-a dat la dragoste cu dânsul, 
ca să-ţi mănânce mai lesne averea şi astăzi, pe când dom- 
nia ta te sileşti să-l scoţi la obraze, el te necinsteşte şi-ţi 
mănâncă şi averea. 

— Şi cu ce dovezi poţi tu să sprijineşti aceste pâri? 

— Nici o dovadă afară de cinstea mea, căci ei, şireţii, au 
luat măsuri ca să nu lase nici o urmă despre nelegiuirea 
lor. 

Postelnicul, luând tot ce auzise drept minciuni şi pâri 
născute din gelozie, încruntă figura şi cu un gest de mânie 
şi o gravitate cu totul otomană zise bietului vătaf: 

— Afară, mişelule, să nu-ţi mai calce piciorul prin curtea 
mea, că-ţi voi înmuia spatele cu bătaia! 

Pe când vătaful ieşea pe uşă, disperat că şi-a compromis 
viitorul, fără cel puţin să scape pe stăpânu-său de nenoro- 
cire şi de dezonoare, o butcă cu cai albi intră în curtea 
postelnicului şi dintr-însa ieşi o femeie învăluită, care se 
sui pe scări cu cea mai mare iuțeală. 

— Această femeie era Duduca. Ea simţise de mult că 
vătaful o spionează şi, printr-o coincidenţă norocită pentru 
dânsa, ea avuse chiar atunci ideea de a veni la postelnicul, 
ca să preîntâmpine furtuna ce bănuia că poate să se ridice 
asupra capului ei. 

Cum intră în casă, îşi scoase maloteaua sa blănită cu 
samur şi, ridicând vălul de pe obraz, lăsă să se vadă acele 


frumuseți încântătoare care răpise atâtea inimi. Era însă în 
trăsăturile feţei ei ceva care dovedea o agitaţiune interioară 
foarte mare. Postelnicul simţi aceasta şi, prevăzând chiar 
din neaşteptata ei venire că o să se întâmple ceva, o privi 
cu amor şi-i zise: 

— Vino lângă mine, îngerul meu, lumina ochilor mei. 
Greaca răspunse printr-un suspin, dar nu se mişcă din loc. 

— Ce ai, Duducuţo?... Tu oftezi. 

— N-am nimic. 

— Aceasta nu se poate, sufletul meu; spune de ce eşti 
tristă? Îţi lipseşte ceva? Te-a supărat cineva? Spune! 

Greaca începu să plângă şi, înecată de suspine, îi zise: 

— Am venit să-ţi spun că de azi înainte nu mai sunt 
amoreaza domniei tale; mă duc la călugărie! 

— Şi de ce, inima mea? adaose postelnicul cu mirare. 

— Ştii domnia ta prea bine! 

— Să n-am parte de ochii mei, dacă ştiu ceva. 

— Când ai venit întâia oară la mine şi mi-ai spus că mă 
iubeşti, mi-ai zis că o să mă iei de soţie şi o să mă faci să 
gust toate plăcerile lumii; iar acum, după ce m-ai făcut să 
jertfesc toate gusturile vieţii mele pentru domnia ta, îţi baţi 
joc de mine ca de o ţigancă. 

— Eu îmi bat joc de tine? Eşti nebună, Duduco! 

— 'Tot ce am zis este adevărat. Şi care luare în râs poate 
fi mai mare decât aceea de a nu te încrede în mine? Ce 
bănuieli ţi-am dat eu, de când trăim împreună, ca să-ţi poţi 
îndrepta asprimea ce de doi ani întrebuinţezi asupră-mi? 

— Ce asprime? Ce nedreptăţi sunt acelea despre care-mi 
vorbeşti? 

— Ajungem la fățărnicie, arhon postelnice. Dar ce cruzi- 
me poate fi mai mare decât aceea de a bănui cinstea unei 


femei ce ţi s-a dat cu cea mai mare dragoste şi a mă pune 
sub paza unui nelegiuit care mă omoară cu nesuferitele lui 
privegheri? Eu nu mai sunt volnică să-mi descopăr nici 
una din cele mai nevinovate plăceri femeieşti; de ies puţin 
prin grădină ca să gonesc urâtul singurătăţii, ciocoiul dom- 
niei tale mă urmăreşte pe furiş; de cânt câte ceva ca să mă 
desfătez, el aţintează la mine nişte ochi plin de venin, prin 
care pare c-ar voi să-mi zică: “Tu iubeşti pe altul şi pentru 
dânsul cânţi, iar nu pentru stăpânu-meu”. Nelegiuitul mă 
urmăreşte în tot locul, până chiar şi în sfânta biserică, un- 
de mă duc să-mi vărs focul suferințelor şi să cer întărirea 
de care am trebuinţă ca să pot răbda toate chinurile lui. 

— Acestea sunt năluciri. Păturică este un băiat cum- 
secade şi, chiar de va fi cutezat să te privegheze, îţi jur pe 
Dumnezeu că nu cunosc nimic din câte îmi spui şi, ca să-ţi 
dau o dovadă şi mai mare despre aceasta, îţi făgăduiesc că- 
l voi dojeni cu asprime. 

— Nu mă mulţumesc cu atât. Cer ca să-l scoţi chiar 
astăzi din casa mea, sau părăsesc acea casă care s-a făcut o 
temniţă pentru mine. Acesta este singurul mijloc de a mai 
vieţui împreună. Primeşti sau nu? 

— Postelnicul, fiind robit de această sirenă amăgitoate, 
nu putu să reziste la teribilul asalt, ci îi zise surâzând: 

— Aidi, de! Fie după voia domniei tale, Duducuţo; vino 
în braţele mele să te sărut. 

Greaca căzu pe pieptul lui şi braţele ei fine se împleticiră 
de corpul cel robust al fanariotului, întocmai precum se 
împleteşte iedera pe un stejar vârtos; buzele lor se 
împreunară şi rămaseră câteva momente într-un exaz feb- 
ril. Pentru postelnicul Andronache, ce era orbit cu totul de 
amorul Duducăi, aceste momente erau o fericire nespusă, 


căci se încredința din nou despre fidelitatea amantei sale. 
Pentru iscusita greacă însă, aceste sărutări înfocate erau 
numai o cursă prin care-şi înlesnea mijloacele de a amăgi 
mai tare şi mai bine pe acela ce ea voia să exploateze. 

Două ore în urma acestei scene de ipocrizie şi 
neruşinare, Dinu Păturică, complicele Duducăi, ieşea din 
casa ei cu zâmbetul fericirii pe buze, căci devenise vătaf de 
curte al postelnicului. Ceea ce mai avea acum de făcut era 
răpirea definitivă a stării făcătorului său de bine. 


3.12. Capitolul XII. Una la mână! 


Dinu Păturică, cum se instală în postul de vătaf pe care-l 
dorise atât de mult, chemă pe toate slugile curţii şi le inu 
un cuvânt prin care le făcu cunoscut că, în timpul fostului 
mai nainte vătaf, se făcuse mare risipă în curtea stăpânului 
său şi că el nu va suferi să se urmeze şi în timpul său ase- 
menea fapte. “Voi pedepsi — zicea el — fără milă pe toţi 
aceia ce vor cuteza să înşele pe boierul măcar cu o para”. 
Apoi după aceea numără păsările din curte, coti buţile cu 
vin, luă cheile pivniţei din mâna chelarului şi pe-ale 
cămării din mâna jupânesei, scoase pe sofragiu şi pe stol- 
nic sub cuvânt de mâncătorie şi puse în locul lor pe alţii, 
aleşi de dânsul după sprânceană. 

Aceste aspre măsuri ajunseră la urechea postelnicului şi 
el se bucură foarte mult, căci găsise, după părerea lui, un 
om cinstit ca să-l scape de ruina către care mergea cu paşi 
repezi; nu ştia însă că acel om în care se încredea atât de 
mult era cel mai fin dintre toţi hoţii şi că măsurile lui eco- 
nomice nu erau decât o cursă întinsă prin care voia să-l 
adoarmă, ca să-i poată mânca averea mai lesne. 

După ce Păturică făcu tot ce putu ca să-şi dea aer de om 


cinstit şi cu durere de inimă de averea stăpânului său, el se 
înfăţişă dinaintea lui şi-i dete socoteală de toate măsurile 
ce luase. 

Grecul ascultă cu bucurie toate proiectele de economie 
ce-i înfăţişă ciocoiul, apoi exclamă cu o mulţumire 
învederată: 

— Bravo, Dinule, aferim, copilul meu! Cum îngrijeşti tu 
de averea mea, aşa să îngrijească Dumnezeu de tine. 

Aceste binecuvântări, de al căror înţeles echivoc un om 
cu frica lui Dumnezeu s-ar fi înspăimântat, nu făcură nici o 
impresiune în inima ciocoiului; el plecă capul în jos spre 
semn de mulțumire şi zise: 

— Stăpâne, tot ce am făcut pentru domnia ta nu este 
decât un mic semn de mulţumire pentru multele faceri de 
bine ce ai săvârşit asupra nevrednicului tău rob. Alta mai 
am să spun panevgheniei tale. 

— Spune, Dinule, să vedem! 

— Domnia ta ai moşii, vii, livezi de pomi, heleşteie şi zal- 
hanale. 

— Aşa, precum zici; am din toate acestea. 

— Fi bine, stăpâne, trebuie să facem cercetare pe la toate 
aceste acareturi, căci poate să fie călcate de vecini; poate că 
arendaşii taie pădurile, strică livezile de pomi, lasă morile 
şi hanurile în neîngrijire şi, bine vezi domnia ta, acestea 
aduc dărăpănarea stării măriei tale. Trebuie dar să trimiţi 
un om credincios să cerceteze şi să-ţi aducă ştiinţă 
lămurită despre toate acestea. 

— Ai dreptate, Dinule, şi, iată, îţi poruncesc ca chiar de 
mâine să pui în lucrare această cercetare. 

Conversaţiunea aceasta se întrerupse prin venirea 
postelnicului Vlahuţi, ca să invite pe fanariot la masa ce 


dădea trimisului împărătesc în pricina haraciului... 

A doua zi, pe la şapte ore de dimineaţă, un tânăr 
îmbrăcat cu haine arnăuţeşti foarte galante şi însoţit de 
douăzeci şi cinci idiclii, sub comanda marelui satârgi-başa 
al cămărăşiei, străbăteau întinsa pădure a Vlăsiei. 

Era pe la mijlocul lui mai; aerul dulce al dimineţii, 
îmbălsămat de mirosul florilor sălbatice şi de acel parfum 
răcoros al frunzelor de curând crescute, răspândea peste 
tot o suflare învitătoare; păsărelele, săltând prin crengi, 
cântau acele mii de melodii sublime care inspiră în inima 
omului şi melancolie şi plăcere. 

Pe când călătorii îşi urmau drumul în tăcere, deodată se 
auzi ieşind dintre desişul pădurii o voce care cânta cu 
multă expresiune o melodie întristătoate şi eroică. 

Când cortegiul ajunse destul de aproape spre a deosebi 
cuvintele cântăreţului, el se opri de sineşi, ca să poată as- 
culta această baladă caracteristică pentru timpii de atunci: 


Frunză verde de secară! 

Nu mai e dreptate-n ţară, 

De dai jalbă la domnie, 

Te trezeşti la spătărie 

Şi de-acolo la Divan, 

De-ţi pierzi vremea câte-un an. 
Frunză verde de molotru! 
Dacă astăzi sunt în codru 

Cu pistol la cingătoare, 

Şi cu flinta la spinare, 

De ce nu mă-ntrebi, creştine, 
Să-ţi spun focul ce arde-n mine? 
Am avut mumă şi tată, 

Casă mare-ndestulată, 


Zece vite în coşar 

Şi parale-n buzunar; 

Dar grecul afurisit 

Tot ce-am avut mi-a răpit: 
Părinţi, nevastă, copii 

Nu mai sunt printre cei vii. 
Nu mi-a mai rămas pe lume 
Decât eu şi ce-i pe mine. 
Frunză verde iasomie, 
Aideţi, fraţi, la haiducie, 
Să scăpăm de lighioi, 

De cochinţi” şi de ciocoi. 

Simţul acestor versuri şi mai cu seamă focul cu care erau 
cântate făcu o urâtă impresiune în inima călătorilor; dar 
mai ales junele ce părea a fi stăpânul se gândi puţin, apoi 
aţintind ochii asupra lui satârgi-başa, îi zise: 

— Ce zici tu, Radule, despre acest cântec?... N-ar fi bine 
să pregătim armele? 

— Armele!... Şi de ce? 

— Auzi acolo; de ce? Parcă ai uitat că suntem în Vlăsia, 
în cuibul tuturor tâlharilor? 

— Aşa e, cucoane Dinule; dar tot e mai bine să ne 
căutăm de drum şi să lăsăm pe bieţii creştini în pace, să-şi 
verse focul ce le arde inima, că mult sunt amărâţi, 
sărmanii! 

arendaşi. (n. N. F.) 


— Dar dacă vor fi hoţi şi vor năvăli asupra noastră? 

— N-avea grijă, cucoane Dinule; îi cunosc eu. 

— Ai zis că-i cunoşti? 

— Da, am zis. 

— Şi de unde-i cunoşti? 

— Când eram nefer la spătărie, am văzut pe căpitanul lor 
venind la spătarul. 

— La spătarul?... Şi ce căta la spătarul un căpitan de 
hoţi? adăugă Păturică cu aer de mirare prefăcută. 

— Venise să-şi prenoiască huzmetul de hoţie. 

— Dar asta nu e de crezut, Radule! 

— Voieşti să te încredinţezi că-i adevărat? Da, voiesc. 

Satârgi-başa scoase un fluieraş de pământ de la 
cingătoare şi, punându-l în gură, făcu să iasă dintr-însul 
câteva sunete ascuţite. Nu trecu mult şi suita călătorilor fu 
înconjurată de vreo câţiva flăcăi scurţi de stat, vânoşi şi 
înarmaţi până la dinţi. 

— Bine-aţi venit sănătoşi, flăcăi! zise satârgi-başa, 
răsucindu-şi mustaţa cea lungă şi zâmbind. 

— Bine v-am găsit, boieri domnia voastră! răspunseră 
tâlharii. 

— Unde este Gheorghe? 

— Care Gheorghe? 

— Căpitanul vostru! 

— A! a! căpitanul... s-a dus cu câţiva feciori să calce pe 
Mărgineanu. 

— Pe părintele arhimandritul? 

— Da, boierule, că-i gras la ceafă. 

— Dar bine, măi, nu-i păcat? 

— Păcat?... Dar el se gândeşte oare la păcat când ţine 
şapte-opt ţiitori în casă şi când nenoroceşte pe tot anul 


câte douăzeci-treizeci de fete? 

— Ce spui, măi băiete; le face el toate acestea? 

— Şi mai mari decât acestea, boieri domnia voastră; bate 
pe bieţii români din satele mănăstirii, le ia şi cenuşa din 
vatră, îi spânzură de picioare şi le dă fum ca la vulpi, apoi, 
arătându-le gârbaciul cu douăsprezece sfârcuri de plumb, 
le zice: “Scoate bani, afurisit ţăran, că-ţi crăp pielea cu 
gârbaciul acesta”. Sărmanul ţăran răspunde: “N-am, 
părinţele, iartă-mă, şi Dumnezeu să-ţi ierte păcatele”. “Nu 
ştiu eu fleacuri d-astea; aceşti bani sunt ai Sfântului 
Munte; plăteşte, ori te omor ca pe un dobitoc”, răspunde 
grecul. 

— Bre! Da nelegiuit mai este! 

— Nevoie mare, cucoane. Mai deunăzi s-a sculat satul 
Telega şi s-a dus la dânsul cu ouşoare, cu puişori de găină, 
cu untişor, de! ca creştinul, ca să-l roage să le facă o 
bisericuţă în sat, să aibă şi ei, bieţii, unde să-şi îngroape 
morţii şi să-şi boteze copiii. Ei bine, boieri domnia vostră, 
ştiţi ce le-a făcut?... După ce le-a luat plocoanele, i-a dat 
afară din casă cu înjurături. Bieţii săteni au băgat jalbă la 
domnie; dar el a aflat şi cu marafeturile şi drăciile lui i-a 
pus pe toţi la închisoare, de li se prăpădesc bucatele pe 
câmp. 

— Ia, să lăsăm acestea la o parte — zise satârgi-başa — şi 
spune-mi cum vă merg treburile? V-aţi dres cu spătăria? 

— Mai alaltăieri am dat spătarului douăzeci de pungi de 
bani”. Satârgi-başa se apropie de Dinu Păturică şi-i zise 
încetinel: 

Zece mii lei, căci o pungă se socotea lei cinci sute. (n. N. F.) 


— Te mai îndoieşti, cucoane? 

— Ai dreptate, răspunse Păturică cu un aer prefăcut; dar 
ascultă, măi Radule, deşi văd că eşti bine cunoscut cu 
aceşti oameni, eu însă, drept să-ţi spun, nu prea mă simt la 
siguranţă aici. Spune-le ce le-i spune, ca să ne lase să 
mergem mai curând înainte. 

— N-ai nici o teamă, cucoane; ţi-am spus că am fost ne- 
fer la spătărie şi n-or fi ei nebuni să se lege de oameni, 
când îi văd cu mine. Ei! din câte i-am scăpat eu! Ia întrebă- 
i numai, să-ţi spuie: ar mai fi astăzi vreunul din ei nepus în 
ţeapă, dacă n-ar şti să se poarte cu oamenii stăpânirii? Mai 
bine decât să fugim d-aci ca nişte nemernici şi să ne facem 
de ruşinea lumii, ia să descălecăm şi să ne facem frumos 
conacul de amiazi, aci, pe verdeață, la umbră; să punem pe 
flăcăii aceştia să ne pregătească o masă cumsecade, căci 
negreşit drumul trebuie să te fi secat şi pe dumneata la 
inimă. 

— Bine, adăugă Păturică, asigurat acum prin cuvintele 
voinicului satârgi-başa; dar ce să mâncăm, căci, dacă e 
vorba de mâncare, aş mânca şi eu bucuros. 

— Hei! dacă e aşa, lasă-te pe mine; o să te fac să 
mănânci un miel fript hoţeşte. 

— Ba zăul!... Şi ce fel frig hoţii mieii? 

— Ce-ţi pasă domniei tale! Ia să vezi! Îţi făgăduiesc o 
friptură care să întreacă toate chiabapurile“ de la masa lui 
vodă. 

Zicând aceste vorbe, se întoarse către idiclii şi, alegând 

Chebapuri fripturi turceşti (n.N.F.) 


pe doi mai chipeşi şi mai voinici, le zise: 

— Mă, luaţi pitacul acesta, duceţi-vă cu dânsul în cel 
dintâi sat ce veţi întâlni şi cereţi să vă dea cinci miei graşi, 
unt proaspăt, ouă şi vreo patru-cinci vedre de vin şi dacă v- 
o cere bani, spuneţi-le că toate acestea sunt pentru gătirea 
conacului isprăvnicesc. Dacă nu v-o crede, arătaţi-le pit- 
acul; iar dacă şi după aceea se vor împotrivi, muiaţi-le 
spinarea cu muchele iataganelor“. 

— Foarte bine, stăpâne. 

Idicliii plecară şi satârgi-başa, întorcându-se către hoţi, 
le zise: 

Această poruncă dată de satârgi-başa către idiclii ar trece 
drept o fabulă în ziua de astăzi; nimeni n-ar putea crede că 
se făceau asemenea tâlhării de către oamenii domneşti, 
plătiţi ca să ţie liniştea şi să protege pe cei săraci; cu toate 
acestea, ea a existat şi, pentru mai mare nenorocire, s-a ex- 
ercitat chiar de oamenii privaţi, care se îmbrăcau în 
costum de oameni domneşti şi jefuiau pe bieţii ţărani 
arătându-le pitace mincinoase (vezi Condica arhivei, nr. 
112, foaia 280). (n. N. F.) 


— Băieți! Cuconu Dinu Păturică, omul marelui postelnic 
Andronache Tuzluc, voieşte să ospăteze la voi. Cu ce puteţi 
să ne slujiţi? 

— Deocamdată n-avem nimic, dar aşteptăm să ne 
sosească acum de la Ploieşti, de toate. 

— Ei, dacă e aşa, până atunci odihnţi-vă şi voi pe la col- 
nicele voastre. 

Hoţii intrară în pădure, iar Dinu şi comandantul id- 
icliilor aşternură un covor de Țarigrad sub un păr sălbatic 
şi, aprinzându-şi ciubucele, se trântiră la umbră ca să se 
odihnească. 

Nu trecu mult timp şi idicliii sosiră încărcaţi cu provizii 
de ajuns pentru un regiment de soldaţi. 

Hoţii ieşiră din pădure, junghiară într-o clipă toţi mieii, 
le scoase pântecele şi, cosându-i iar la loc cu pielea pe 
dânşii, intrară în pădure şi, răscolind cu nişte pari un 
jăratic compus de curpeni de viţă sălbatică, în care 
inchiziţia ar fi putut să ardă o sută de eretici, îngopară 
într-însul pe toţi mieii. 

Dinu, neînţelegând nimic din acest mod de a face frip- 
turi, privea cu uimire pe aceşti bucătari improvizaţi, care, 
prin figurile lor posomorâte şi prin mişcările ce făceau, 
semănau întocmai cu demonii iadului care torturează su- 
fletele condamnaților. 

În timpul acesta, o altă grupă de tâlhari întindea pe iar- 
ba verde o masă de pânză, alţii făceau mămăliguţă, câţiva 
coceau ouă şi curăţau cepe şi usturoi verde, pe care le 
aşezau pe la locurile unde aveau să şadă oaspeţii. 

Pe când toată ceata tâlharilor se ocupa cu pregătirea 
acestui ospăț original, se auzi un pocnet ca al unei bombe 
ce iese dintr-un tun. Păturică făcu o mişcare repede şi 


convulsivă, iar şeful tâlharilor, acel om cu care conversase 
mai nainte, văzându-l speriat, îi zise zâmbind: 

— Ce, cucoane, te-ai speriat? 

— Ba nu, dar... ia spune-mi, de unde vine acest sunet? 

— Acest sunet va să zică, cucoane, c-a venit timpul să vă 
puneţi la masă. 

— Nu înţeleg nimica. 

— Priveşte! îi zise, arătându-i doi tâlhari ce scosese un 
miel din mormântul de flăcări şi îl udau cu un fel de salţă 
compusă din vin amestecat cu usturoi pisat şi cu sare. 
Pocnetul care te-a speriat venea de la acest miel. 

— Şi de ce-a pocnit mielul, frăţioare? 

— Fiindcă s-a fript de ajuns. 

— Dar ce mai fac acei voinici cu dânsul? 

— Îl stropesc cu vin şi-l înfăşoară în pânză, ca să nu iasă 
mirosul cel frumos. 

Conversaţiunea lor fu întreruptă de alte pocnete ce 
urmară unul după altul. Tâlharul aruncă un ochi cercetător 
împrejurul său, apoi strigă: 

— Gata, băieţi? 

— Gata, căpitane! 

— Poftiţi la masă, boieri! zise căpitanul lui Păturică şi lui 
satârgi-başa. 

Ei făcură un semn de primire şi înaintară către masă. 
Căpitanul chemă pe ajutorul său şi-i şopti câteva cuvinte, 
iar după aceea se puse la masă şi, după ce rupse mielul cu 
mâinile în mici bucăţi şi puse plosca la masă, el zise: 

— Ospătaţi, boieri domnia voastră, şi iertaţi-ne dacă n- 
am putut să vă slujim mai bine. 

Oaspeţii tâlharului puseră mâna pe câte o bucată de miel 
şi începură a mânca cu poftă nedescriptibilă, adăugând din 


timp în timp câte o căpăţână de ceapă sau de usturoi verde 
şi bând vin de Cernăteşti. 

— Ei, boieri, cum vi se pare friptura noastră? întrebă 
tâlharul. 

— De minune, căpitane; dar ia spune-mi, cum se 
numeşte felul acesta de friptură? 

— Miel năbuşit, boieri domnia voastră, miel fript 
hoţeşte. 

— Să trăiască întru mulţi ani născocitorul mielului 
năbuşit! răspunseră deodată Păturică şi satârgi-başa cu 
gurile pline de delicioasa friptură. 

După felul acesta de bucate se puse pe masă unt 
proaspăt cu mămăligă şi ouă coapte. Oaspeţii noştri 
mâncară şi dintr-acestea cu mare poftă, apoi se sculară de 
la masă şi, după ce mulţumiră căpitanului, încălecară şi-şi 
urmară drumul înainte. 

Moşia Răsucita, punctul principal al călătoriei lui 
Păturică, era trei poştii departe de Bucureşti, şi el nu 
făcuse nici drumul jumătate; temându-se dar ca să nu-l 
apuce noaptea în pădure, grăbi mult călătoria şi ajunse în 
sat pe la sfinţitul soarelui. 

Pe dată ce se aşeză în casele boiereşti, trimise pe 
ispăvnicei să cheme satul, ca să cerceteze despre asupririle 
ce cearcă din partea arendaşului. 

A doua zi, pe la revărsatul zorilor, curtea caselor 
boiereşti era plină de săteni de toată vârsta; unii ţineau în 
mâini pui de găină, alţii câte o strachină cu ouă sau câte o 
oală cu unt. Toţi aceştia venise să reclame în contra 
arendaşului şi nu aşteptau decât scularea lui Păturică. 

Nu trecu mult timp şi ciocoiul se arătă mulţimii 
îmbrăcat în haine arnăuţeşti muiate în fir şi cu un aer 


măreț. El se aşeză pe un scaun, ceru cafea şi ciubuc, iar 
după ce-şi făcu tabietul aruncă o privire severă şi obser- 
vatoare asupra ţăranilor, apoi zise cu un accent plin de 
îngâmfare: 

—  Creştini buni, măria sa postelnicul Andronache 
Tuzluc, stăpânul nostru al tuturor, m-a trimis aci ca să as- 
cult plângerile voastre şi să vă dau dreptate, de veţi avea; 
spuneţi dar toate păsurile voastre fără cea mai mică 
temere. Iată că vă ascult! 

Țăranii deteră mai întâi plocoanele în mâna idicliilor; 
apoi, după ce se scărpinară în cap şi frământară căciulile în 
mâini câtva timp, începură a se jelui care de care mai mult 
şi toţi deodată, în chipul următor: 

— Să trăieşti, cuconaşule! Bine că te-a adus Dumnezeu 
la noi, să vezi şi să crezi urgia în care am căzut. Ne-a 
sărăcit, cucoane, hoţul de grec, ne-a lăsat în sapă de lemn. 

— Mie mi-a luat boii şi vaca, sărac de maica mea! pentru 
un iuzluc de şaptezeci de parale. 

— Pe mine m-a împrumutat cu două baniţe de mălai şi 
sunt trei ani de când tot i le plătesc, păcătosul de mine, şi 
când gândeam că am scăpat de dânsul, m-am pomenit că- 
mi dejugă boii de la plug şi mi-i vinde, de m-a lăsat sărac 
lipit. 

— Mie mi-a necinstit fata cu sila, bătând-o până şi-a ieşit 
din minţi. 

— Pe mine m-a înjugat la carul cu lemne, ca pe-o vită, 
cuconaşule. Pe mine m-a spânzurat cu capul în jos şi mi-a 
dat fum de ardei şi nu m-a lăsat până nu i-am dat răvaş că- 
i sunt dator treizeci de lei. 

— Mare năpastă a căzut pe capul nostru, cuconaşule! 
strigară mai mulţi deodată o să ne ducem în lume, căci 


Dumnezeu a luat dreptatea de pe pământ; arendaşul ne 
jefuieşte, zapciul ne jupoaie de piei, gazda de judeţ şi is- 
pravnicii ne ung cu miere şi ne leagă de copaci, de ne 
mănâncă muştele şi ţânţarii!... 

— Dar bine, buni creştini! de ce n-aţi venit să-mi spuneţi 
mie toate acestea? răspunse Dinu cu aer de compătimire. 

— N-am îndrăznit, cuconaşule. O dată-n viaţa noastră 
am băgat jalbă la măria sa şi în loc să ne facă dreptate, ne- 
am pomenit cu o ceată de arnăuţi, care ne-au rupt oasele. 
Nu ştim ce o să facem; o să trecem în Ţara Turcească; 
încailea să ne omoare păgânii, decât creştinii, care se 
închină tot la o cruce cu noi. 

În această mulţime de jeluitori erau vreo patru ţărani 
care se băteau cu pumnii în piept, îşi smulgeau părul din 
cap şi sărutau fruntea imineilor lui Păturică. Aceşti je- 
luitori exageraţi aveau nişte fizionomii de adevăraţi 
hoţomani. Dinu observă şi tăcu; iar după ce concedie 
gloata de săteni cu făgăduieli mincinoase, făcu un semn 
isprăvnicelului. 

— Isprăvnicelul se apropie de dânsul, ţinând căciula în 
mâini. Să-mi aduci mai pe urmă pe-acei patru jeluitori 
care se văietau mai tare, auzitu-m-ai? 

— Am auzit, cucoane. 

— Du-te acum de cheamă pe arendaş. 

— Să trăieşti, cucoane, este dus la târg. 

— Şi când vine îndărăt? 

— Pe la chindii”, cucoane. 

— Bine. 

Câteva ore în urma scenelor de mai sus, Păturică şedea 
pe sofa cu picioarele încrucişate ca un osmanlâu şi fuma 
dintr-un ciubuc dulcea şi parfumata plantă arabică numită 
gebel”, având dinaintea sa pe cei patru țărani jeluitori. 

După ce lăsă să iasă din pieptul său un nor gros de fum, 
ce se înălţă către tavanul camerei formând o mulțime de 
grupe bizare, el privi cu atenţiune pe ţărani şi le zise: 

— Fi bine, băieţi, acum suntem singuri. Dumnezeu stă în 
față; ia spuneţi-mi, de când a venit acest arendaş pe moşie 
cum merg pădurile, hanul, morile, cârciumile? Sunt în 
stare bună sau nu? 

— S-a făcut mare firoseală”, cucoane; pădurea cea mare, 
cu copacii ca butea de groşi, a vândut-o şi a ars-o la facere 
de rachiu, iar acum a rămas numai o opritură în care nu 
găseşti decât pari şi nuiele. Hanul s-a darâmat de tot şi 
plouă într-însul; cârciumile asemenea. Din heleşteu scoate 
pe fiecare săptămână câte un car de peşte şi-l trimite la 
târg, la Ploieşti. 

— Sunt adevărate toate acestea? 

— Uite, cucoane, cum te văd şi cum mă vezi. 

Ciocoiul chemă un idicliu şi porunci să-i gătească calul; 

apoi încălecând, luă cu sine pe ţărani împreună cu 
isprăvnicelul şi doi slujitori şi plecă să facă cercetare. Se 
duse mai întâi la han şi-l găsi în proastă stare; vizită 
cârciumile şi morile şi le găsi tot asemenea; apoi intră în 
pădure şi, găsind-o în adevăr cu totul stricată, se întoarse 
acasă şi făcu foaie de ispaşă, iscălită de preoţi şi de 
fruntaşii satului. 

Pe când se petreceau acestea în casa boierească, 
arendaşul se întorsese de la târg şi se informase despre as- 
pra cercetare făcută în lipsă-i, el era cuprins de frică, căci 
toate abuzurile despre care vorbirăm erau în adevăr 
săvârşite de dânsul. 

Aşteptă dar până ce rămase Păturică singur, apoi intră 
în odaie şi, printr-un compliment demn de un paşă cu trei 
tuiuri, felicită pe ciocoi de bună venire. 

Ciocoiul îl primi cu un aer foarte sever şi, fără să-l 
poftească să şadă sau să-i răspundă la compliment, îi zise: 

— Bune sunt astea, chir Cristodore? (Acesta era numele 
arendaşului.) Astfel îți păzeşti domnia ta legăturile zapisu- 
lui de arenduire? 

— Da ce am greşit, cucoane Dinule, de te-ai supărat pe 
mine? 

— Mă mai întrebi încă ce ai greşit? Priveşte! 

Arendaşul citi foile de ispaşă şi se spăimântă de 
mărimea sumelor ce văzu într-însele. 

Ciocoiul, observând îngrozirea ce pricinuise arendaşului, 
îi zise mai liniştit: 

— Eu n-am ce să-ţi fac; trebuie în douăzeci şi patru de 
ceasuri să-mi răspunzi suma cuprinsă în ispaşă, căci am 
poruncă să-ţi pun bumbaşir, două ortale de slujitori. 
Rămâne la domnia ta să-ţi alegi din două una: ori să 


plăteşti de bunăvoie, sau prin silă. 

— Dar bine, cucoane Dinule, mă laşi sărac pe drumuri. 

— Nu voi să ştiu nimic despre aceasta. Plăteşti banii cu 
binele sau fac pitac la isprăvnicie şi-ţi pun în spinare o sută 
de slujitori?... Înţelegi româneşte? 

Grecul plecă capul în jos şi, după ce se gândi câtva timp, 
zise: 

— Să facem cum e bine, cucoane, că e păcat de Dum- 
nezeu să mă dai pe mâna zabetului. 

Dinu, care voia să ajungă la această concluziune, privi pe 
grec cu un fel de mirare, apoi îi mai zise: 

— Fie cum zici! Ispaşa se ridică la o sută de pungi de 
bani. Cât dai dintr-această sumă? 

— Douăzeci de pungi, cucoane. 

— Este puţin, foarte puţin. Nu primesc. 

— Fie treizeci, să nu mai fie vorbă. 

— Mai jos de cincizeci, nu primesc nici o lăscaie. Te 
mulțumeşti, ori fac pitacul? 

— Haide, fie! răspunse grecul scoțând din sân o pungă 
verde, lungă de doi coţi şi deznodând-o cu acea întristare 
ce simt amanţii când se despart de iubitele lor. Numără 
cele cincizeci pungi de bani în mahmudele, dodecari, fun- 
duci şi rubiele; apoi, după ce salută pe ciocoi, ieşi din casă 
oftând şi jurându-se pe toţi sfinţii că va scoate acei bani 
îndoiţi din pielea bieţilor săteni. 

A doua zi Păturică plecă din moşia Răsucita la celelalte 
moşii ale stăpânului său şi, după ce făcu pe la toate câte o 
cercetare de felul celei descrise mai sus, se întoarse în 
Bucureşti cu două sute pungi de bani, pe care le puse 
deocamdată pe fundul sipetului, zicându-şi în sine cu o 
nespusă bucurie: “Doamne-ajută!... Una la mână!” 


3.13. Capitolul XIII. Ce dai să te fac ispravnic? 


Vestea despre influenţa ce din zi în zi dobândea postelnicul 
Andronache la curtea lui Caragea se răspândise atât de 
mult, încât mai toţi cei ce voiau să dobândească vreo 
funcţiune publică nemeritat ă sau vreun alt favor de la 
domnie se îndreptau către casa atoputernicului fanariot şi 
prin dare de bani îşi împlineau dorinţa. 

Cată să spunem că în timpul acela, ca în toţi timpii, 
jafurile şi mâncătoriile nu se făceau aşa de-a dreptul. De la 
domn până la zapciu, toţi pe atunci furau cu mijloace delic- 
ate şi cu o iscusinţă atât de mare, încât hoţul îşi asigura in- 
violabilitatea şi nu se expunea la umilire. 

Ca să ajungă aci, toţi slujbaşii mari şi mici îşi aveau pre- 
pelicarii lor, care căutau vânatul şi-l aduceau înaintea 
vânătorului ca să-l jumulească. 

Postelnicul Andronache, care făcea totul pentru interes, 
nu crezu de cuviinţă a lăsa o asemenea frumoasă ocaziune 
fără a se folosi de dânsa; el, dar, iniţie pe Păturică în acest 
nou fel de hoţie şi, din acea zi, nimeni nu mai dobândi fa- 
vorurile curţii decât prin mijlocirea postelnicului sau, mai 
bine, printr-a lui Păturică, care câştiga de la fiecare treabă 
împlinită de două ori mai mult decât stăpânu-său. 

Într-o zi se prezentă dinaintea lui un funcţionar scos de 
mult timp din slujbă. După ce acest din urmă îi făcu o 
mulțime de complimente, ciocoiul îi zise să şadă şi porunci 
să-i aducă dulceaţă şi cafea”. 

Cât tinu acest tratament oriental, Dinu se ocupa cu 
mustăţile sale cele negre, pe care le răsucea şi le netezea cu 
multă graţie; iar după ce veni cafegiul şi luă feligeanul din 
mâna funcţionarului, Dinu zise cu o delicateţe prefăcută: 

— Ce întâmplare fericită te aduce la mine, arhon medel- 
nicer? 

— Nevoia, cucoane Dinule, şi nimic mai mult. 

— Nevoia? Domnia ta să ai nevoie de un om mic ca 
mine? Mi se pare curios!... 

— Nicidecum, cucoane Dinule. Omul nu ştie de azi pe 
mâine şi de multe ori vine vremea de ai trebuinţă chiar şi 
de un ţigan. Astfel vine vorba, dar te rog să nu fie cu 
supărare. 

— Ferească Dumnezeu, bei-mu... zise Dinu, silindu-se a 
ascunde reaua impresiune ce-i făcuse muşcătoarea 
sentinţă a funcţionarului. 

— Vrei dar să afli nevoia care m-a adus în casa domniei 
tale? 

— Da, şi a te sluji cu ce-mi va sta prin putinţă. 

— Ascultă-mă dar. 

— Gata la poruncă, bei-mu. 

— Părinţii mei au fost boieri mari din Craiova, ba încă 
moşul meu a fost caimacam în acel oraş mult timp; tatăl 
meu, fiind om cu frica lui Dumnezeu, şi cu milă de ţară, 
văzând nelegiurile şi despoierile ce făceau domnii greci, s-a 
tras la moşie şi trăia acolo o viaţă liniştită; dar, ori că 
mişeii de greci l-au bănuit de răzvrătitor, sau că aşa a fost 
scris, ştiu numai că ne-am pomenit într-o zi cu două sute 
de pazvantlâi” că-l înconjoară de toate părţile, iar câţiva se 
suie la tatăl meu ca să-l omoare. Bietul bătrân, Dumnezeu 
să-l ierte! simțind gândul năvălitorilor, a înarmat toate slu- 


gile şi s-a gătit de împotrivire. Pazvantlâii, văzând această 
pregătire, s-au înfuriat şi mai mult şi au năvălit asupra 
tatălui meu. Lupta a ţinut până la prânz; mulţi din păgâni 
au căzut, dar în cele din urmă, prin numărul lor cel mare, 
au omorât pe toţi oamenii noştri împreună cu tatăl meu. 

— Şi ce s-a mai întâmplat după aceasta? adăugă Păturică 
căscând de urât. 

— Să vedeţi, cucoane Dinule. După moartea tatălui meu 
am fugit la Braşov, împreună cu muma şi surorile mele, ca 
să scăpăm de sabia oamenilor lui Pazvantoglu, şi ne-am 
întors înapoi tocmai după ce s-a liniştit ţara. 

— Bine c-aţi putut să vă scăpaţi viaţa, adaose Păturică 
dormitând. 

— Ne-am scăpat-o, ce e drept, dar ne-am ales numai cu 
atât; căci la întoarcerea noastră am găsit casele arse, 
ţiganii fugiţi peste Dunăre şi viile părăginite. O singură 
moşioară ne mai rămăsese şi am dat-o soră-mi de zestre, 
ca să nu îmbătrânească la uşa casei părintești. 

— Bravo, bei-mu; mă bucur că eşti plin de itichi”. 

— O fi precum zici, dar dând moşioara am rămas sărac 
lipit. 

— Şi cu ce te chiverniseşti acum? 

— Cu slujba. 

— La ce calem slujeşti? 

— Am slujit la hătmănie şi m-a scos, fiindcă am dat pe 
pârlitură” o mulţime de hoţi ce se încuibaseră în acea 

dregătorie. 

— Dar bine, bei-mu, de ce nu-ţi căutai de treabă? Ce, 
domnia ta o să îndreptezi lumea? 

— Aşa este, ai dreptate şi eu zic ca domnia ta; dar când 
văd pe fanarioți despoind pe văduve şi pe săraci, îmi vine 
furii de nebunie, strig ca un ieşit din minţi şi fac tot ce pot, 
ca să dau pe faţă tâlhăriile lor. 

— Rău, foarte rău. Domnia ta nu înţelegi nici vremea, 
nici oamenii cu care trăieşti. 

— Ce voieşti să zici printr-aceasta? Tălmăceşte-mi! 

— Voiesc să zic că într-o ţară ca a nostră tot ce putem 
face mai bine este să plecăm capul înaintea mai-marilor 
noştri, ca să dobândim chiverniseală şi să strângem stare 
cu orice preţ. 

— Cu orice preţ? 

— Da, bei-mu. 

— Cu alte cuvinte: să furăm, să jefuim? 

— Şi de ce nu? 

— Da bine, ce faci mustrării de cuget? 

— Această slăbiciune să o lăsăm pe seama femeilor cu is- 
tericale, iar noi, bărbaţii, să facem ce face toată lumea. He, 
he! arhon medelnicer, cunoşti bine cum stau lucrurile în 
ziua de astăzi: ai bani, eşti tare şi mare; eşti sărac, nu te 
bagă nimeni în seamă. Dar să lăsăm la o parte aceste nimi- 
curi. la spume-mi: cu ce pot să te slujesc? 

— Venisem să te rog ca să pui o vorbă pentru mine la 
postelnicul Andronache, ca să mă facă ispravnic la vreun 
judeţ. Să-i spui că neamul meu a slujit ţării de la 

descălecătoare, că am şi eu ceva cunoştinţe de slujbă, că 
mă voi sili a nu nemulţumi lumea pe unde voi fi, ci 
dimpotrivă a aduce laudă şi binecuvântări domniei sale şi 
măriei sale lui vodă... Aide-de, fă-mi această facere de bine 
şi nu te voi uita până la moarte. 

Dinu ascultă aceste vorbe din urmă cu mare răceală şi, 
încredinţat că postelnicul nu cunoaşte limbajul diplomaţiei 
ciocoieşti, îi zise: 

— Arhon medelnicere, toate câte mi-ai spus sunt drepte 
şi frumoase, dar nu se caută în ziua de astăzi. Ia spune-mi 
mai bine, ce dai să te fac ispravnic? 

— Ce-ai zis? Mai zi încă o dată, că n-am auzit. 

— Am zis că isprăvniciile se dau cu ruşfet, ai înţeles ori 
ba? Dacă este aşa, ţine-ţi isprăvnicia pentru altul, căci eu 
nu mă voi înjosi niciodată să cumpăr slujbă cu bani de la o 
leşinătură de ciocoi ca tine! 

Şi postulantul, indignat, ieşi din casă fără să salute 
măcar pe Păturică. 

Acesta, în loc să se supere de o asemenea insultă, zâmbi 
şi zise în sine: “Iată un nebun precum n-am mai văzut 
încă”. 

Un moment după aceea intră o a doua persoană, care, 
după ce făcu ciocoiului un compliment demn de un seras- 
chier, îi zise de-a dreptul: 

— Cucoane Dinule, am auzit că s-a mazilit ispravnicul de 
Teleorman şi vin să cer ajutorul domniei tale ca să iau 
acest mansup. 

— Aşa este, bei-mu, dar de! să mai vedem. Vremurile 
sunt grele, isprăvniciile nu se dau la fiecine, răspunse 
Păturică cu voce îngânată. 

Noul venit, înțelegând pricina care făcea pe ciocoi să 


răspundă prin cuvinte evazive, reluă vorba: 

— Da, da, nene Dinule, te rog să-mi faci această 
trebuşoară, căci sunt om şi eu; mână pe mână spală şi 
amândouă obrazul. Înţelegi domnia ta. 

— Vezi, aşa-mi vine la socoteală! 

— Dar de vreme ce ne-am înțeles, să vorbim ca nişte pri- 
eteni adevăraţi. Ia spune-mi, ce o să-mi ceri pentru acest 
mansup? 

— Cât despre mine, bei-mu, nu ţi-aş cere nimic: dar ce 
facem postelnicului? El nu este în stare să facă cel mai mic 
lucru fără interes, şi încă interes, nu glumă! 

La aceste din urmă fraze trăsăturile feţei candidatului de 
isprăvnicie luară un aspect posac. Se scărpină puţin în cap 
cu un aer meditativ, apoi zise: 

— Să tăiem preţul. 

— Bine! Să-mi dai 2.500 de rubiele. 

— Nu e prea mult? 

— Nicidecum, bei-mu; judeţul Teleorman este unul din 
cele mai bogate: are zece plăşi, peste cincisprezece mii de 
locuitori, tot unu şi unu, şi schelă la Dunăre. Domnia ta 
poţi să scoţi aceşti bani în două săptămâni, numai din plo- 
coane. Ce spui domnia ta! Acest judeţ este un capan? 
împărătesc nesecat. 

— Aşa este, dar, uite, nu sunt învăţat să fur, îmi e milă să 
despoi pe săraci! 

— Astea sunt slăbiciuni care pier ca visele îndată ce te 
vei sui pe scaunul isprăvniciei. 

— Aşadar nu se poate mai jos? 

— Nici o para, bei-mu. Vremurile sunt grele, s-aude de 
domnie nouă şi noi trebuie să ne folosim acum, când ne 
umblă moara. 

— Fie dar precum zici. Porunceşte să-mi aducă hârtie şi 
călimări. 

Ciocoiul bătu de trei ori în palme şi toate se aduseră 
într-o clipă; postulantul scrise biletul următor: 

“Arhon baron, 

Vei da în ordinea mea două mii cinci sute rubiele 
aducătorului acestui răvaş şi le vei trece în socoteala mea. 

Ciolănescu” 

După ce uscă scrierea prin puţin nisip pus peste dânsa, 
el strânse biletul în două şi-l dete în mâna lui Dinu; acesta 
îl citi, făcu o temenea sau un compliment otoman şi 
sculându-se în picioare se îndreptă către o masă. Deschise 
un mic sipet de lemn de chiparos şi scoase dintr-însul pit- 
acul de orânduire, învestit cu subscrierea şi sigiliul dom- 
nesc; apoi, după ce trecu într-însul numele noului ispravn- 
ic, i-l dete în mână, zicându-i: 

— Slujbă pentru slujbă! Primeşte, boierule, pitacul de 
orânduire; du-te de sărută mâna măriei sale lui vodă şi te 
aşază sănătos pe scaunul isprăvniciei de Teleorman. 


3.14. Capitolul XIV. Ţin-te bine, arhon postel- 
nice! 
Credem că lectorii noştri n-au uitat secreta întrevedere 
dintre principele Gheorghe Caragea şi banul C..., pe care 
am povestit-o pe la începutul acestei scrieri. Principele 
fanariot, deşi iritat foarte mult prin refuzul banului de a da 
pe fie-sa de soţie favoritului său, nu putu cu toate acestea 


să nu admire simţământul de onoare şi marele curaj cu 
care bătrânul boier apăra onoarea fiicei sale şi pe a naţiunii 
române. 

El încă sta nehotărât şi se gândea ce sfârşit să dea acestei 
pricini, când logofătul său de taină (secretarul), intrând în 
camera lui şi salutându-l până jos, după obicei, îi dete în 
mână o scrisoare şi se retrase. 

Caragea aruncă o căutătură pătrunzătoare asupra adre- 
sei de pe scrisoare şi, prevăzând din instinct că o să 
cuprindă vreo veste întristătoare, o deschise cu mare grabă 
şi citi cele următoare: 

“Padişahul şi reagealurile au luat ştire că jefuieşti tara 
şi surghiuneşti pe cei mai de frunte boieri; sileşte-te cât 
vei putea a te drege cu împărăţia, căci într-alt chip va fi 
rău de măria ta. Atât, nu zic mai mult. 

A măriei tale supusă slugă 

Ahmet Kelalaili tefterdar“” 

“Atât, nu zic mai mult!... Şi ce va fi voind oare să 
înțeleagă Ahmet printr-aceste vorbe laconice şi neînţelese? 
Oare vizirul şi capugi-başa vor fi găsit pe vreunul care dă 
mai mult pentru domnia acestei ţări? Dar bine, eu le trimit 
pe tot anul peşcheşuri (daruri) de câte cincizeci mii pungi 
de bani; capanul împărătesc geme de berbecii, untul, 
mierea şi grâul Valahiei; dorinţele sultanei-valide şi ale lui 
câzlar-agasi fost-au oare vreodată neîmplinite? Tara 

întreagă geme sub biciul şi caznele oamenilor domneşti, 
care despoaie norodul până la piele, numai ca să sature 
lăcomia saraiului... Şi cu toate acestea ei tot nu sunt 
mulţumiţi. O! de trei ori afurusiţi agareni ! O! neam nele- 
giuit!... Cum faceţi voi din oamenii cei mai cinstiţi unelte 
neruşinate ale tiraniei voastre şi când nu mai aveţi 
trebuinţă de dânşii îi aruncaţi în gunoi ca pe nişte vase net- 
rebnice. Voiţi să mă mazâliţi, ca să puneţi în locul meu pe 
vreunul dintre Şuţi sau Calimahi? Voiţi poate să mă 
otrăviţi sau să mă sugrumaţi?... Dar voi nu mă cunoaşteţi 
bine! Eu nu sunt ambițios ca Mavrogheni, nici fermecat ca 
Hangerliu. Capul lui Caragea nu va fi pus în ţeapă dinain- 
tea Înaltei Porţi!...“ 

Iată starea morală în care pusese pe Caragea citirea 
fatalei scri- sori a lui Ahmet Kelalaili. El se plimba prin 
sala cea spațioasă a secretăriei frământat de gânduri negre; 
câteodată se oprea în loc şi, încruntând stufoasele lui 
sprâncene, strângea pumnii cu con- vulsiune şi făcea ges- 
turi amenințătoare. 

În aceste momente intră şi postelnicul Andronache 
Tuzluc ca să afle cele petrecute între Caragea şi banul C... 
Pe timpul acesta, Caragea se întorcea către uşă. Postelnicul 
înaintă către dânsul făcând neîncetat complimente până la 
pământ, dar când voi să sărute mâna principelui, el se 
trase înapoi cu groază, întocmai ca vânătorul când i se 
arată înainte, fără veste, o fiară sălbatică şi, devenind palid 
de mânie, zise: 

— Ce vrei cu mine? Spune în grabă. 

— Venisem, măria ta, să... să... 

— Spune în grab, auzi tu? 

— Venisem, măria ta, să aflu ce ai făcut în pricina despre 


care te-am rugat cu umilinţă în zilele trecute. 

— Desluşeşte-te mai bine, că nu-mi aduc aminte. 

— Te rugasem, prea milostive doamne, să ceri de la 
banul C... pe fie-sa Maria pentru mine 

— A! bine zici! am chemat pe bătrânul boier şi i-am 
povalisit“. 

— Şi ce ţi-a răspuns, măria ta ? întrebă postelnicul cu o 
bucurie văzută. 

— Mi-a răspuns că mai bine îşi omoară copila cu mâinile 
sale, decât să o dea după unul ca tine. 

— Dar bine, măria ta, ce cusur am eu? 

— Mi-a spus că eşti hoţ, răpitor, mârşav, linguşitor şi în 
toate necinstit. 

— Şi măria ta ai crezut toate aceste catigorii“? 

— O parte din mişeliile tale le cunosc prin mine însumi; 
cât pentru ceea ce mai rămâne, nu am nici o îndoială, căci 
te cunosc ce poamă eşti. 

— Nu crede, milostive doamne. Aceste pâri vin de la 
vrăjmaşii mei, care mă pizmuiesc pentru hatârul şi tre- 
cerea ce am la măria ta. 

— Apoi, terminând aceste vorbe, se încercă să sărute 
pulpana anteriului domnitorului; dar Caragea se retrase cu 
indignaţiune şi luând un aer ameninţător îi zise: 

— Îndărăt, mişelule! Nu te atinge de mine, că-ţi zdrobese 

capul. 

— Iartă-mă, măria ta, că nu sunt vinovat. 

— Nu, nemernicule. Voi da poruncă lui vel-vistier să cer- 
ceteze prin oameni domneşti toate mâncătoriile tale şi, de 
vor fi adevărate, o să te ţintuiesc în poarta curţii domneşti, 
ca să dau pildă şi la alţi mâncători ca tine. 

— Să nu faci acest păcat, măria ta! adaose fanariotul 
căzând în genunchi şi atingând parchetul cu fruntea. 

— Un singur mijloc de scăpare îţi mai rămâne, zise Car- 
agea mai liniştit. 

— Care este acel mijloc, măria ta? 

— Să te duci la banul şi să-ţi ceri iertăciune. 

— Şi pentru ce să-mi cer iertăciune, măria ta? 

— Pentru că ai avut neruşinarea de a cere pe fie-sa în 
căsătorie. 

— Dar bine, suferi măria ta ca un romeu din ecpaiaua“ 
măriei tale să se înjosească înaintea unui cap gros de vlah? 

— Îmi am eu socotelile mele. Iegi afară şi nu uita că, dacă 
până mâine nu-mi vei înfăţişa scrisoarea banului de 
iertare, mă voi ţine de cuvânt: te voi ţintui în poartă. 

Postelnicul ieşi repede şi se duse acasă la dânsul foarte 
tulburat de reaua primire ce avusese la curte; aceea ce nu 
putea el să înţeleagă era schimbarea cea mare ce văzuse în 
Caragea. “Cum — zicea el în sine — acest mândru şi trufaş 
Caragea, care urăşte atât de mult pe români şi-şi bate joc 
de dânşii de câte ori voieşte, cum se poate ca el să mă 
supuie la această nemaiauzită înjosire? Eu, postelnicul An- 

dronache Tuzluc, să-mi cer iertăciune de la un vlah? Dar ce 
o să zică capioldaşii (amicii) mei, când vor afla? Ei o să-şi 
bată joc de mine, n-o să mă bage în seamă!... Aşa este în 
adevăr; dar iarăşi, de nu voi împlini voinţa lui Caragea, voi 
fi depărtat din huzmet şi atunci o să fie şi mai rău, căci ne- 
fiind la putere, lumea o să râdă de mine cu mai multă 
îndrăzneală.” 

Această din urmă idee decise pe fanariot şi, ca să iasă 
mai curând din încurcătura în care îl băgase ambiţiunea de 
a deveni ginere al banului C..., porunci să-i puie armăsarii 
la butcă şi se duse de-a dreptul la banul. 

Când trăsura postelnicului intră în curtea banului, era 
pe la şase ore după-amiază. Slugile bătrânului boier 
şedeau pe treptele scării şi îşi petreceau timpul vorbind şi 
râzând; iar banul, îmbrăcat în anteriu de sevai subţire, cu o 
libadea de pichet alb pe deasupra şi cu cauc cu cearşaf alb, 
şedea în pridvorul (balconul) casei, pe un colţ al unui pat 
lung, şi citea pe Tetravanghel. Văzând butca fanariotului 
intrând în curte, el lăsă cartea din mâini şi se puse în stare 
de a primi după cuviinţă pe fanariotul lui Caragea. 

După ce fanariotul făcu banului câteva complimente 
linguşitoare, şezu pe marginea patului şi, căutând un mij- 
loc mai natural de a începe conversaţia, el zise: 

— Arhon bane, te vei mira poate când vei afla scopul 
venirii mele la domnia ta. 

— Spune-mi, boierule, să vedem. 

— Ştii că în zilele trecute ţi-am cerut pe cuconiţa Mar- 
ghioala de soţie. 

— Şi eu ţi-am zis că nu ţi-o dau fără voia ei. 

— Ei bine, arhon bane, ai întrebat-o? Ce zice? Mă 
primeşte de soţ sau nu? 


— Să-ţi spun curat, nici că vrea să audă de numele dom- 
niei tale. 

— Atât mai bine, căci măria sa mi-a poruncit să iau pe o 
nepoată a lui Calimah vodă din Iaşi. 

— Să-ţi ajute Dumnezeu, boierule! 

— Aşa este, arhon bane; dar este ceva care se 
împotriveşte la această fericită căsătorie şi numai domnia 
ta poţi să ridici această piedică. 

— Spune-mi, şi voi vedea. 

— Măria sa vodă ştie că am cerut pe cucoana Marghioliţa 
de soţie şi, fiindcă bănuieşte că poate să mijlocească vreo 
încurcătură de dragoste între mine şi domnia ei, voieşte să 
aibă din partea domniei tale o scrisoare prin care să arăţi 
că am venit în adevăr la domnia ta şi ne-am agriehisit” în 
treaba aceasta. 

— Banul, fiind om cu minte foarte ascuţită, pătrunse 
numai într-o clipă şiretlicul fanariotului; dar voind să se 
încredinţeze şi mai bine, îi răspunse: 

— Arhon postelnice, cu mare părere de rău şi cu zdrobire 
de inimă îţi fac cunoscut cu nu pot să-ţi dau hârtia ce-mi 
ceri. 

— De ce, boierule? 

— Pentru că mă tem de vreo îmtâmplare neplăcută, şi 
de! eu sunt om bătrân. 

— Dar această scrisoare îmi trebuieşte; fără dânsa îmi 
pierd norocirea. 

— Mă mir, arhon postelnice, cum domnia ta, care eşti 

mâna cea dreaptă a măriei sale, să te plângi de nenorociri? 

— Fanariotul, văzând că vicleşugurile sale n-au trecere 
înaintea bătrânului, căzu în genunchi şi mărturisi tot ce se 
întâmplase între dânsul şi Caragea. 

Bătrânul, neputând suferi laşitatea şi poltronăria grecu- 
lui, îi zise să se ridice în sus; dar simțind totdeodată 
mulţumire a înfrunta neruşinarea acelui venetic şi a-l ped- 
epsi chiar cu armele lui, el luă condei şi hârtie şi scrise lui 
Caragea aceste cuvinte: 

“Măria ta,uPostelnicul Andronache Tuzluc a venit la 
mine şi mi-a făcut rugăciune în genunchi, ca să-l iert pen- 
tru necinstea ce mi-a făcut cerând pe fie-mea de soţie; l- 
am iertat, măria ta, şi Dumnezeu să-i dea bine. 

A măriei tale preaplecată slugă, 

banul C...” 

După ce banul strânse scrisoarea şi o pecetlui, o dete 
fanariotului zicându-i: “Ţine, boierule; dă această scrisoare 
măriei sale lui vodă, şi fii sănătos”. 

A doua zi, după cântarea meterhanelelor, postelnicul sui 
scara caselor domneşti, plin de speranţă că a scăpat de 
primejdia ce-l ameninţa. Dete scrisoarea stăpânului său şi 
prin regealâcul lui beizadea Costache şi a domniţei Ralu, 
dobândi de aci înainte mult mai mare influenţă la Caragea. 


3.15. Capitolul XV. Scene de viaţă socială 


Zilele cele frumoase ale toamnei din anul 1817 îşi luaseră 
zborul, împreună cu plăcerile ce procură ele locuitorilor 
României. Iarna se arătase cam de timpuriu şi vântul de la 
miazănoapte începuse din vreme a sufla cu tărie acea 
răceală care amorţeşte natura, despoaie arborii şi acoperă 
ţarinile şi oraşele cu vălul întristării şi al monotoniei. 


Oraşul Bucureşti, atât de zgomotos şi de capricios în 
zilele noastre, nu era tot astfel în timpul lui Caragea. 

Locuitorii săi din clasa de mijloc, deprinşi de mult timp 
cu viaţa orientală cea plină de lene şi poezie, vara se 
adunau la grădinile Breslea, Barbălată, Cişmegiu şi Giafer. 
Acolo, fiecare isnaf sau cap de familie îşi întindea masa şi, 
împreună cu casnicii şi amicii, beau şi mâncau; apoi 
începeau a învârti hora strămoşească şi dansurile cele 
vesele, care se deosebesc foarte puţin de tarantela 
neapolitană şi care plac atât de mult întregului popor latin. 

Era, însă, cu deosebire curios a privi comica gravitate cu 
care oamenii din popor executau hora, dansul lor de 
predilecţiune. Provocarea la dans venea mai totdeauna din 
partea tinerilor; bătrânii şedeau răsturnaţi pe iarbă verde, 
sub umbra cea deasă a copacilor şi fumau; dar cu încetul o 
atracţiune neînvinsă se transmitea în inima oamenilor de 
orice vârstă: jocul tinerimii, ca un electrism, mişca pe 
bătrânii patroni; ei se sculau de pe iarbă, scoteau binişele 
cele lungi, îşi sumeţeau pulpanele de la anterie şi se ar- 
uncau cu exaltaţie în arena dansului. Era comic a-i vedea 
cu ce gesturi şi cu ce mişcări se sileau a dovedi junilor cum 
că nici bătrânii nu sunt tocmai de lepădat. 

Işlicul cu patru colţuri al marelui terzi-başa“ părea că 
reclamă prioritatea nobleţei asupra căciulii de cazacliu a 
cojocarului subțire, care, la rândul ei, părea că 
dispreţuieşte căciula cu roată a bogasierului şi calpacul de 
blană al armeanului ibrişimgiu. 


48 


Terzi-başa staroste de croitori. (n. N. F.) 


Când trecea furia dansului, toată compania se punea 
iarăşi pe bere şi pe mâncare şi, spre a da veseliei un ton de 
galanterie mai mare, ei completau orgia prin feluri de 
glume, turnând vin în işlicele bărbaţilor şi în condurii fe- 
meilor şi dându-şi unii altora să bea, râzând şi gesticulând 
ca nişte nebuni. 

În tot timpul acesta, lăutarii nu încetau a trage din viori 
şi a cânta din gură sau cântece de amor pline de dulceaţă, 
destinate a produce în inima ascultătorilor dor şi înfocare, 
sau melodii de dans, vesele şi săltăreţe. 

Pe când însă tinerii şi bătrânii de amândouă sexele se 
desfătau precum arătarăm, copiii, adunaţi în mici grupe, 
îndopându-se cu ciurechi“”, simiţi cu brânză, alune prăjite 
şi floricele de porumb şi adăpându-se mereu din doniţele 
cu şerbet roşiu şi cu bragă, luau şi ei parte la veselia 
obştească. Băieţii azvârleau cu mingea şi cu arşicele, iar 
fetiţele cele mici se jucau de-a ascunselea sau de-a baba 
oarba, alergând ca nişte căprioare prin iarba cea verde şi 
moale, spre a prinde fluturi sau a culege flori. 

Către seară, toate aceste grupuri înveselite, bărbaţi şi fe- 
mei, după ce îşi netezeau giubelele şi trimiteau pe slugi 
înainte cu ploscile şi blidele de mâncare, plecau pe la case- 
le lor, împărţiţi în cete, după isnafuri sau meserii. 

Aşa trecea timpul în sărbătorile verii; dar când venea 
epoca cea monotonă a iernii, toţi aceşti oameni stau închişi 
prin case şi serile cele lungi se petreceau în tăcere; abia 
dacă uneori se adunau mai mulţi la un loc spre a povesti 

cele ce se întâmplau în cercul restrâns al mahalalei sau 
spre a juca între ei conţina, mariaşul şi cureluşa. 

Atunci însă, ca şi acum, boierii şi oamenii cei cu averi 
mari se deosebeau foarte mult de popor în petrecerile lor. 

Boierii se plimbau în caleşti şi butei cu arcurile poleite, 
spre a se deosebi de neguţători. Podul Mogoşoaiei şi al 
Târgului de Afară erau cele de căpetenie preumblări ale 
boierilor. Mesele şi petrecerile lor se făceau în familii mai 
multe adunate la un loc; rar se întâmpla să mănânce pe la 
grădini; dar şi atunci preferau grădina lui Scufa”, via 
Brâncoveanului din Dealul Spirii şi grădina lui Belu de 
lângă Văcăreşti, spre a nu da prilej norodului a surprinde 
vreo necuviinţă a lor şi a li se pierde printr-aceasta presti- 
giul. 

Boierii cei tineri, din cauza strânselor relaţiuni ce avea 
cu fanarioţii şi alţi venetici depravaţi, contactase încă de pe 
atunci o mulţime de vicii, contrarie cu totul modului de 
vieţuire al boierilor bătrâni. Sania mitologică a lui beizadea 
C. Caragea, făcută în forma carului lui Apollon, şi cei şase 
cerbi ce o trăgeau, conteşul cel de postav alb, blănit cu 
samur de Mosca, hangerul cel semănat cu brilianturi şi gu- 
giumanul de samur cu fundul alb al acestui frumos prin- 
cipe, precum şi rochiile cele nepreţuite, şalurile şi feregile 
domniţei Ralu întorsese atât de mult capul junilor boieri şi 
cucoane, încât de multe ori vindeau moşii de mare preţ, ca 

să imiteze luxul şi strălucirea acestor principi risipitori. 
Răul poate că ar fi fost mai mic dacă s-ar fi oprit aci; dar 
viaţa scandaloasă şi depravaţiunea luând proporţiuni mari, 
infestară şi demoralizară până la un mare grad societatea 
întreagă. 

Din toate relele acestea jocul de cărţi fu acela care 
răspândi mai mult demoralizarea; el sărăcea pe boieri şi 
funcţionari şi-i îndemna la hrăpiri de tot felul. 

Unul din cei mai mari desfrânaţi şi risipitori din acei 
timpi era postelnicul Andronache Tuzluc; el fura ca un 
tâlhar de codru şi cheltuia ca un nebun. Mesele cele mai 
strălucite, seratele cele mai atrăgătoare, jocurile de cărți 
cele mai dărăpănătoare, care făceau să treacă dintr-o 
pungă într-alta averea săracilor, toate acestea în casă la 
dânsul se petreceau. Arghira, Rozolina şi Calmuca, Frin- 
eele şi Messalinele de pe atunci ale Bucureştilor, erau 
stăpâne în casa lui, ce devenise adevărat mormânt al 
oricărui amor curat şi statornic, al oricărei credinţe conju- 
gale. 

În ziua de 30 noiembrie fanariotul făcea în toţi anii masă 
mare şi zaiafet în onoarea sfântului Andrei, patronul său. 
Ajuns în culmea favorii domneşti, el voi, în anul în care am 
sosit cu povestirea noastră, ca serbarea să fie cât se va 
putea mai strălucită. Cu acest scop, el aduse din Con- 
stantinopole tot ce se găsea acolo mai scump în peşti, 
poame şi vinuri, pe care unindu-le cu delicatesele gastro- 
nomice ale ţării: păstrăvi, mihalţi şi felurite alte mâncări 
fragede şi gustoase, pregătise de acea zi un ospăț care ar fi 
putut să aţâţe dorinţele chiar ale vestiţilor noştri străbuni 
în lăcomie: Lucullus şi Fliogabal. 

Timpul însă părea că contrariază înadins mania de lux şi 


opulenţa fanariotului, căci la 30 noiembrie sufla cu tărie 
vântul cel de miazănoapte, aducând cu sine troiene de 
zăpadă deasă, care întunecau, ziua la amiaza mare, lumina 
soarelui; dar invitaţii postelnicului erau oameni de aceia ce 
nu se sperie de fiece lucru. Era de ajuns pentru dânşii să 
ştie că în casa amicului lor vor găsi prilej a comite trei sau 
patru din cele şapte păcate de moarte, şi aceasta îi făcea să 
trecă prin ger şi zăpadă. 

Camera pregătită pentru primirea şi  ospătarea 
invitaţilor era un fel de salon pătrat, spoit cu var şi în mij- 
locul tavanului cu un cerc de flori arăbeşti, tot de var, luc- 
rate în relief, dar fără gust, nici măiestrie. Mobilierul se 
compunea din două paturi de scânduri înfundate, acoper- 
ite cu saltele de perne, peste care erau întinse macaturi de 
lână de Brussa, cu ciucuri de Veneţia pe margini. Lângă 
zidul dinspre grădină era un sipet mare, îmbrăcat cu piele 
de căprioară albastră şi legat cu fier alb, iar deasupra lui 
era un alt sipetaş mai mic, de lemn de nuc cu flori de sidef. 
În mijlocul camerei era un scaun de brad cu trei picioare, 
pe care erau puse patru sfeşnice de tumbac, cu lumânări 
de seu într-însele, şi o pereche mucări de alamă, cu care o 
ţigancă frumuşică lua din când în când mucul lumânărilor, 
ca să dea mai multă lumină. 

În fine, pe la 121 ore turceşti” începură invitaţii a sosi. 
Cel dintâi care sui scara caselor lui Andronache fu hat- 
manul Costache Cărăbuş, june frumuşel, dar fără spirit, 
depravat până la măduva oaselor, amic intim şi părtaş al 
tuturor desfrânărilor lui beizadea Costache. După dânsul 
veniră spătarul Dimache Pingelescu, om ce se silea cât 

putea să nu deminţă prenumele său, cămăraşul Stamate 
Birlic, clucerul Ioniţă Măturică, paharnicul Dimitrache 
Mână-Lungă şi baronul Nichita Calicevschi. Mai în urmă 
de toţi veni şi beizadeaua întovărăşit de treti-logofăt Iord- 
ache Zlatonit, un om foarte cunoscut pe timpul acela prin 
spiritul său satiric şi plin de originalitate”. 

După ce musafirii se aşezară pe cele două paturi, o 
ţigancă bine îmbrăcată şi purtând o scurteică îmblănită, cu 
gulerul ridicat în sus, se prezentă înaintea lor cu o tavă 
plină de dulceţe de tot felul; după dânsa venea altă ţigancă 
ţinând o tavă cu o mulţime de păhăruţe cu vutcă de izmă şi 
câteva farfurii cu migdale curăţite şi cu năut prăjit. Îndată 
apoi intră cafegiul boierului, îmbrăcat cu un mintean de 
postav negru, cusut cu fir, dar fără mâneci, spre a lăsa să se 
vadă braţele sale albe prin cămaşa de borangic subţire şi 
refecat ă cu bibiluri; mijlocul lui, zvelt şi mlădios, era 
încins cu un şal de mătase vărgată, ale cărui extremităţi 
atârnau cu graţie pe şoldul cel stâng al piciorului; poturii 
săi de postav vişiniu cu turiecii de fir; imineii cei stracojii şi 
fesul cel roşu cu fundă de ibrişin negru, aşezat pe cap cu 
cochetăria cea minunată a fanarioţilor, făceau din acel june 
servitor un Ganimed care ar fi putut aţâţa gelozia vechilor 
zei din Olimpul lui Omer. El venea cu o tavă de argint în 

mână, pe care erau depuse, în zarfurile lor de filigran, mai 
multe filigene pline de o cafea de Arabia, spumoasă şi 
parfumată; după dânsul intră ciubucciul cu ciubucele de 
antep şi de iasomie, din ale căror lulele umplute afânat cu 
tutunul de cel mai ales ieşeau nori de fum mirositor. In- 
trarea succesivă a acestor servitori forma o reprezentare 
pitorească; cunoscând foarte bine regulile ierarhiei, ca 
slugi de casă mare, ei se duceau mai întâi la beizadea Cost- 
ache, apoi gradat la toţi ceilalţi şi-şi împlineau datoriile cu 
eleganţă şi exactitate. Terminându-se ceremonialul cafelei, 
musafirii, ca oameni în treburi, începură a vorbi politică şi 
a discuta desrpe pravilele ce se pregăteau pentru ţară de 
către principele Caragea şi consilierii săi; dar beizadeaua, 
voind să spargă acea conversaţiune a cărei seriozitate as- 
cundea numai minciuni şi linguşiri ce-l făceau să caşte 
urât, zise o dată: 

— Ia ascultați, boieri! La ce am venit noi oare aici? Să 
punem ţara la orânduială, sau să ne veselim? Lăsaţi trebile 
ţării pe seama tată-meu şi a sfetnicilor lui şi aideţi să bem 
şi să mâncăm! 

Apoi, întorcându-se către stăpânul casei, zise: 

— Andronache, zi băieţilor să puie masa. 

—  Numaidecât, măria ta! răspunse fanariotul cu 
obişnuitul său aer de înjosire. Iar până atunci, măria ta şi 
domnia lor, cinstiţi boieri, treceţi în odaia cealaltă şi vă 
eglendisiţi după plăcere. 

Invitaţii trecură în acea odaie care era mobilată cu două 
sofale turceşti; pe una era o masă rotundă cu picioarele 
scurte, pe care erau aşezate două sfeşnice şi mai multe 
perechi de cărţi de joc; iar pe cealaltă erau table pentru 
jocul de şatrange şi pentru ţintar. 


Cei mai mulţi dintre invitaţi se aşezară împrejurul mesei 
cu cărţile. Beizadeaua însă şi cu hatmanul Cărăbuş 
preferară jocul de şatrange. 

— Ce jucăm, boieri? zise cămăraşul Stamate Birlic, 
manevrând o pereche de cărţi. Facem un otuzbir de 
englingea până se va găti masa? 

— Mai bine o panţarolă, arhon cămăraşe, răspunse Du- 
mitrache Pingelescu, scoțând o punguţă cu mahmudele din 
buzunarul de jos al anteriului. 

— Ştiţi una, boieri? adăugă baronul Calicevschi scoțând 
cu lene vreo trei carboanţe şi câteva rubiele din buzunarul 
jiletcii cu otuzbir şi cu panţarolă ne pierdem timpul în za- 
dar; haideţi mai bine să facem un stosişor. 

— Dar ce dănănaie o mai fi aceasta, că noi n-am auzit 
până acum vorbindu-se despre dânsa? 

— Stosul, boieri domnia voastră, este un joc foarte 
frumos; el n-aduce somn jucătorilor şi ceea ce are mai bun 
este că, în puţin timp, unul sau doi din jucători mătură toţi 
banii din punga celorlalţi; cu puţină cheltuială de vreme 
ştii cu ce te alegi. 

— Bree! da zdravăn joc! 

— Joc voinicesc! zise Pingelescu cu entuziasm. Auzi 
acolo, să ne moţăim de somn toată noaptea pentru câteva 
mahmudele, dodecari sau rubiele câştigate în otuzbir! Ar- 
hon baroane, fă bine de ne învaţă şi pe noi acest minunat 
Joc. 

— Bucuros, boierii mei; de ce nu? Sunt două feluri de 
stos: unul se numeşte curat stos şi este cam greu; iar 
celălalt se numeşte ce cei şi este mai lesne de învăţat. 

— Ce cei! Frumos nume! Arătă-ne dar cum se joacă acest 
ce cei al domniei tale! 


— Bucuros! Priviţi, boieri, zise Calicevschi luând în 
mâini o pereche de cărți. Unul dintre noi face cărţile, iar 
ceilalţi ori câte unul, sau mai mulţi deodată zic celui care 
face cărţile: Dă-mi un birlic, dă-mi un zece ochi, un popă, o 
preoteasă sau orice altă carte va voi. Cel care ţine cărțile în 
mână începe a da cărţi punând pe cea dintâi dinaintea ce- 
lui care a cerut, iar pe cea de-a doua dinaintea sa; şi dacă 
cartea cerută va cădea dinaintea celui ce a cerut-o, câştigă 
el, iar de va cădea dinaintea celui care face cărţile, câştigă 
acesta. 

Să începem acest frumos joc! ziseră mai mulţi deodată. 
Baron Calicevschi, văzând marele entuziasm ce aveau 
boierii pentru acel joc propus de dânsul, simţi în sine o bu- 
curie infernală, pe care o sugrumă în inima sa, căci el văzu 
succesul planurilor sale de jefuire asigurat printr-acest 
mod de prădare, necunoscut încă acelor boieri români şi 
fanarioți, ce altfel erau foarte dedaţi la jefuiri. Luă dar 
îndată cărţile în mâini şi întrebă: 

— Începem, boieri? 

— Să începem! 

— Luaţi aminte, că fac cărţile! 

— Bine, bine! 

— Tăieţi, boieri! 

Pingelescu tăie cărţile, apoi zise cu semeţie: 

— Cinci ochi pe zece rubiele. 

Calicevschi începu să dea cărţi râzând pe sub mustață şi 
cu sânge rece. 

— Opreşte-te strigă Pingelescu am câştigat, dă-mi ru- 
bielele! 

— Poftim, boierule, şi îi numără zece rubiele. 

Ceilalţi boieri, văzând cu câtă înlesnire se câştigau banii 


în acest nou joc, începură a juca şi ei şi atât de bine le 
mergea jocul, încât unii din ei începură să simtă milă de 
bietul baron, care plătea neîncetat, cu cel mai mare 
stoicism, perderile sale. Dar aceasta era numai o manevră 
a şiretului muscal; căci după câteva minute, toţi începură a 
pierde. Agitaţiunea şi zgomotul acestui joc infernal făcu pe 
beizadea Costache şi pe hatmanul Cărăbuş să părăsească 
liniştitul joc al tablelor. 

— Popă, pe ce am în mână! zise beizadeaua cu mândria 
aceea plină de fanfaronadă ce este particulară beizadelelor 
din ţara noastră. 

Baronul începu a da cărţi, fără se să preocupe cât de 
puţin de suma ce putea să aibă principele în mână. 

— Ai câştigat, măria ta! exclamară unanim, cu surpriză, 
toţi jucătorii. 

Beizadeaua deschise mâna şi găsi într-însa cincizeci şi 
trei mahmudele, care fură plătite cu punctualitate de către 
baronul. 

— Şase ochi pe toată suma! zise iarăşi beizadeaua. 

Norocul fu şi de astă dată în partea beizadelei. Baronul îl 
lăsase într-adins să câştige, ca să-l încurce, căci la a treia 
carte beizadeaua pierdu tot ce câştigase, împreună şi cu 
banii săi. 

Această schimbare de noroc ambiţionă şi mai mult pe 
Caragea. El scoase din buzunar o pungă plină cu mah- 
mudele şi după ce bău un pahar de mastică şi fumă de 
câteva ori din ciubuc, zise cu ironie: 

— Arhon baroane, câte parale ai în buzunar? 

— Am de ajuns, măria ta, ca să plătesc ce voi pierde, 
răspunse rusul cu mândrie. 

— Bine!... ia să-mi dai un zece ochi pe punga aceasta! 


— E prea mult, măria ta! 

— Fie dar pe jumătate. 

Baronul câştigă jumătate din ceea ce se afla în pungă şi 
la al doilea joc o luă cu totul. 

— Eu mă prind că jocul ăsta are pe dracul într-însul, zise 
postelnicul Andronache Tuzluc. Auzi acolo! să pierd eu 
zece mii de lei într-o clipeală de ochi? Şi unde pui bătaia de 
piept şi de inimă; unde pui iarăşi acel îndemn nebiruit de a 
tot cere pe popă şi zece ochi şi a tot scoate la dodecari din 
pungă, uitându-te la dânşii cum se duc la dracu. 

— Ba să mă ierţi, boierule; banii domniei tale nu s-au 
dus la dracu, ci în pungă la mine, zise baronul. 

— Tot atâta face, arhon baroane, zise beizadeaua cu 
ironie. 

— Aşa, aşa! adăugă hatmanul Cărăbuş, cu un râs 
înghesuit şi prostatic, ca să linguşească pe beizadeaua. 

— Cât ai pierdut, cucoane Andronache? întrebă treti- 
logofăt Iordache Zlatonitul, sculându-se de pe sofaua unde 
şezuse nemişcat tot timpul cât ţinuse jocul. 

— Vreo zece mii de lei! răspunse fanariotul cu nepăsare. 

— Puțin, foarte puţin. Să trăiască isnafurile şi sărăcimea! 
N-ai decât să scoţi o cercătură” în ţară sau să dai câteva 
volnicii de furat pe la hoţi şi banii aceştia vor veni la loc 
înzecit!... 

— Bravo, Zlatonitule, bravo! exclamă beizadeaua bătând 
din palme şi râzând ca un nebun. 

— Dar bine, măria ta, suferi să fiu batjocorit de acest ne- 
mernic chiar înaintea măriei tale? zise postelnicul rănit la 
biată cinste. 

— De ce te superi, Andronache? Nu vezi că el glumeşte? 

— Dar domnia ta, boier Pingelescule, cât ai pierdut? 
întrebă iarăşi Zlatonitul. 

— Vreo trei mii de lei. 

— A zecea parte din preţul cu care îţi vinzi obişnuit 
iscăliturile ce pui pe anaforalele veliţilor boieri; nu te 
întrista de această pierdere, căci din mila lui Dumnezeu 
pricinile se înmulţesc din zi în zi. 

Pingelescu plecă capul în jos şi tăcu; dar Zlatonitul se 
afla în vervă satirică şi hotărâse să biciuiască pe toţi fără 
milă, căci nu trecu mult şi se adresă către căminarul Stam- 
ate Birlic: 

— Ia spune-ne, arhon căminare, ai pierdut şi domnia ta 
ceva? 

— Vreo mie cinci sute de lei; un bagatel. 

— Nu e nimic. O să avem vreo câteva podini lipsă la 
poduri şi vreo sută de oameni cu picioarele scrântite”. Dar 
domnia voastră, clucer Măturică şi paharnice Mână- 
Lungă, cum staţi? 

— Noi am câştigat”. 

— Se vede că Dumnezeu priveghează asupra văduvelor şi 
asupra săracilor, căci de pierdeaţi şi voi, apoi negreşit eraţi 
să vă băgaţi măturile şi mâinile voastre cele lungi în lada 
săracilor şi era să le luaţi hrana şi îmbrăcămintea măcar pe 
vreo două-trei luni. Dar domnia ta, arhon baron Calicevs- 
chi, de unde ai venit cu acest joc drăcesc, care o să ne ducă 
în stare să ne pierdem averea, sufletul şi chiar mustrarea 
de cuget? (...) De ce ai mai venit şi domnia ta să ne cufunzi 
în prăpastia ticăloşiei prin jocul domniei tale cel sărăcăcios 
ca şi numele ce porţi? 

— Ei! ei! nebunule, te-ai trecut! zise beizadeaua atins de 
vorbele cele aspre ale Zlatonitului. 

— Nu, măria ta, nu m-am trecut şi nu pot să tac, căci 
sunt român şi văd de acum unde o să ne ducă jocul mus- 

Veniturile podurilor se vindeau prin mezat şi Stamate 
Birlic se afla contracciu. 

Aceste venituri se compuneau din taxe puse asupra tu- 
turor carelor ce intrau în Capitală. Carul cu marfă de 
lipscănie plătea bani 240; cel încărcat cu blane leşeşti, bani 
180; se lua 6 bani de vadra de rachiu; 12 bani pentru vadra 
de vin; 45 de bani carul cu postav românesc; 30 carul cu 
piei de miel; 45 carul cu piei de vacă; 60 carul cu bogasiu; 
60 carul cu piei de iepuri; 45 carul cu coase; 60 carul cu 
braşovenie; 60 carul cu musuluri de Rumelii; 60 carul de 
arnici; 45 carul cu aba de Podolia; 30 carul cu aba de 
tuzluci; 60 carul cu sticle ce vin dinlăuntru; 30 carul cu 
sticle leşeşti; 60 carul cu postav leşesc; 60 carul cu lână de 
oaie; 60 carul cu lână de capră; 60 carul cu aramă lucrată; 
30 carul cu fier; 120 carul cu butii de vin, fie mănăstiresc 
ori boieresc sau țărănesc. (n. N. F.) 


calului acestuia. Boierimea ţării, atât de iubită de norod 
pentru faptele ei cele frumoase, fiii acelor stâlpi ai ţării 
care au jertfit avuţia şi şi-au dat chiar viaţa pentru ţară, o 
să ajungă să vândă mere pe pod ca precupeţii, iar cei mai 
slabi dintre dânşii o să-şi piardă cinstea şi sufletul, 
vânzându-se la cei ce le vor da bani de cheltuială la 
neavere ! Da, boierilor, jocul acesta o să vă piardă... 

— Muşcăturile Zlatonitului ar fi mers mult mai departe, 
dacă în momentul când voia să reînceapă n-ar fi intrat 
Păturică, invitând pe musafiri la masă. 

Beizadeaua se îndreptă către camera de mâncare, urmat 
de toţi ceilalți musafiri, se puse la masă şi toţi începură a 
gusta din bucatele cele delicate ale grecului şi a bea din 
vinurile cele mai alese ale ţării. Dar când ajunseră la frip- 
turi şi poame, începură lăutarii a cânta cele mai frumoase 
şi mai patetice cântece de masă“. 

Toţi oaspeţii ascultau pe lăutari cu mai multă sau mai 
puţină bägare de seamă; numai Caragea şi hatmanul 
Cărăbuş păreau mai agitaţi decât toţi ceilalţi. Aceasta se 
vedea din mişcările capului, din alterarea feţei şi mai cu 
seamă din desele oftări ce ieşeau din piepturile lor. Vinul 
cel tămâios de Cernăteşti, turnat necontenit în gâtlejul 
boierilor, începu să-şi facă efectul său. Oaspeţii noştri, care 
până aci mâncau şi beau liniştiţi ca cei şapte filozofi ai 
Eladei, prinseră la limbă şi deveniră mai zgomotoşi decât 

nemţii cei beţi. Respectul ce aveau asupra beizadelei mai 
slăbise; unii cântau, alţii îndemnau pe baronul Calicevschi 
să înceapă iarăşi minunatul joc care cu puţin mai înainte le 
uşurase pungile; numai beizadeaua şedea liniştit şi din 
când în când arunca câte o vorbă de spirit în socoteala 
bieţilor oaspeţi, care, cu toată ameţeala vinului, erau siliţi 
să sufere, temându-se de a nu trage asupră-le urgia 
domnească. 

În fine cina se termină şi musafirii părăsiră casa. Postel- 
nicul Andronache, după ce dete câteva instrucţiuni lui 
Păturică, se puse şi el în sanie şi se duse la chera Duduca. 


3.16. Capitolul XVI. Fă-te om de lumea nouă, să 
furi cloşca de pe ouă! 


Să părăsim partea de sus a caselor postelnicului, căci nu 
mai are nici un interes pentru lectorii noştri, şi să ne 
coborâm în partea de jos, sau mai bine în beciuri, ca să 
vedem ce face Dinu Păturică. 

Acest ambițios ciocoi, nevoind a se lăsa nicidecum mai 
jos decât stăpânul său, pregătise şi el o cină, la care in- 
vitase pe câţiva din cei mai de aproape amici ai săi. 

Camera în care dădea el ospăţul era împodobită cu două 
paturi turceşti înfundate, peste care erau puse saltele de 
lână acoperite cu  chilimuri  vărgate de  Idirn6 
(Adrianopole), cusute pe margini cu ciucuri de bumbac 
alb; pe lângă pereţi erau puse perne îmbrăcate cu cit 
tocats; prin unghiurile acestor paturi erau aşezate perniţe 
mici umplute cu puf, pe ale cărora feţe albe de batistă se 
vedeau mai multe arabescuri cusute cu fir de mătase, iar 

pe una dintr-însele, erau cusuţi doi amoraşi, ţinând în 
mâini o ghirlandă de flori, în al căreia mijloc era o inimă 
pătrunsă de două săgeți şi inscripţia aceasta: Mn ue 
Sexvacse. 

Zidul de lângă pat era acoperit cu un covor de Brussa, pe 
care stau spânzurate în cuie o puşcă arnăuţească ghintuită, 
legată la maşină cu o sangulie cusută cu fir, şi două perechi 
pistoale băgate în tocuri de piele, ornate tot cu fir. Mai în 
jos, tot pe acel perete erau atârnate două săbii turceşti cu 
mânerele de sidef, iar în mijlocul lor era aşezat un cauc 
oltenesc de hârşie neagră de miel, al cărui fund era cusut 
cu fir de cel bun peste postav roşu şi lăsa să atârne în jos o 
fundă de fir lucrată cu mare gust. 

Cele două ferestre dinspre uliţă erau împodobite cu mai 
multe glastre de flori, printre care se deosebeau mai ales: 
maghirani, trandafiri şi câţiva endrişaimi, ce umpleau at- 
mosfera camerei de un miros nu aşa plăcut, cât era de 
pătrunzător. 

Pe lângă pereţi erau puse în rând câteva scaune de 
Braşov vopsite şi un sipet mare, legat în bande de fier alb 
peste piele de căprioară albastră. 

La o înălţime oarecare a unuia din pereţi era un dulap 
mic, săpat în zid, în care se afla depusă mica bibliotecă a 
ciocoiului, compusă din câteva cărți greceşti şi româneşti, 
printre care figurau: Proorocia lui Agatanghel, Filozoful 
Sintipa, Alexandria, Tilu Buhoglindă şi alte capete d- 
opere ale literaturii naţionale de pe atunci, cărți glumeţe 

care, prin anecdote de spirit şi poveţe filozofice, făcea pet- 
recerea favorită a poporului. 

Masa de mâncare era aşezată între două paturi şi 
împrejurată cu scaunele pe care erau să şadă onorabilii 
oaspeţi ai lui Păturică. 

Pe masă erau rânduite o mulţime de farfurii cu 
mezelicuri de tot felul: marinată de stacoji, farfurioare mai 
mici cu icre proaspete de morun, licurini jupuiţi, sardele 
muiate în untdelemn de Mitilene amestecat cu piper şi 
zeamă de lămâi de Messina, măsline dulci de Tessalia, 
grămădite în formă piramidală, icre tari de chefal, smoch- 
ine de Santorini, halva de Adrianopole; nimic din delic- 
atesele gastronomice ale Orientului nu lipsea pe masa 
ciocoiului, mai împodobit ă chiar decât a stăpânului său. 
Toate aceste mezelicuri erau aşezate după o regulă 
militară, având la fiecare distanță de două palme câte o 
carafă cu vin galben de Drăgăşani, cu pelin roşu din viile 
mănăstirii Bistriţa şi cu vinuri orientale de diferite culori şi 
gusturi, fără a lipsi paporniţele” cu anason de Chio şi cu 
mastică de Corint. În fine, Păturică luase dispoziţiuni ca 
oaspeţii săi să nu cerce cea mai mică lipsă întru 
îndeplinirea gustului lor rafinat. 

Dacă cineva ar fi văzut luxul ce domnea la masa postel- 
nicului şi la a vătafului său de curte, fără îndoială s-ar fi 
convins că ospăţul slugii întrecea în toate pe al stăpânului 
şi, dacă s-ar fi gândit mai serios la mizeriile acelor timpi de 
tristă memorie, ar fi zis, împreună cu noi, că fanariotul n- 

avea de ce să se plângă pentru pagubele ce-i făcea vătaful 
său de curte, căci banii ce se cheltuiau în aceste ospeţe nu 
erau ai săi, ci ai săracilor şi ai văduvelor căzuţi victimă 
nesaţului său de averi. 

Între oaspeţii de căpetenie invitaţi de Păturică figurau: 
Tudor Ciolănescu, vătaful de curte al banului Grigore B...; 
Neagu Chioftea de la banul Constantin Băl...; Zamfir 
Ploscă de la Isaac R...; Vlad Boroboaţă de la F... şi alţi mai 
mulţi, aleşi între corifeii ciocoismului şi ai hoţomăniilor 
bucureştene de pe atunci. 

După ce se duseră musafirii postelnicului pe la casele lor 
şi el la amanta sa, Păturică se cobori în odăile de jos şi se 
puse la masă cu prietenii săi. 

Patru ţigănaşi, curat îmbrăcaţi, aduceau bucate la masă, 
şi două ţigance tinere şi frumuşele erau însărcinate a turna 
prin pahare nectarul care, de la căderea zeilor din Olimp 
încoace, a luat prozaicele nume de vin şi rachiu. 

Una dintr-aceste două copile luă de pe masă o paporniţă 
cu anason şi, umplând mai multe feligene, dete fiecăruia 
din oaspeţi câte unul. Oaspeţii, sorbind rachiul, căzură pe 
farfuriile cu mezelicuri precum cad lăcustele peste holdele 
plugarilor. 

Dinu Păturică observă aceasta şi, cu o oarecare 
nerăbdare, în calitatea sa de ospătător, strigă cu un glas 
ascuţit şi obraznic: 

— Aduceţi ciorbă, bre! 

—  Numaidecât,  cuconaşule! răspunseră  ţigănaşii, 
plecând toţi deodată ca să arate mai mult zel. După câteva 
minute ei puseră pe masă un castron colosal plin cu ciorbă 
de ştiucă fiartă în zeamă de varză cu hrean; pe urmă 
aduseseră două farfurii lunguieţe cu mihalţi şi păstrăvi ra- 


sol, muiaţi în oţet şi untdelemn; aduseră mai multe vase de 
cositor pline cu iahnii, cu plachii, cu morun gătit în 
măsline şi foi de dafin, cu crapi umpluţi cu stafide şi 
coconare şi alte felurite mâncări care se ziceau în vechime 
“bucate cu cheltuială”. 

Vinul, asemenea, curgea fără încetare din pahare şi 
aluneca pe gâtul ciocoilor care, la fiecare deşertare de pa- 
har, strigau: “Să trăiască nenea Păturică!” 

Numai Vlad Boroboaţă sta trist şi tăcut. 

— Da ce, mă Boroboaţă, de ce stai bosumflat? Ori ţi s-au 
înecat niscaiva corăbii cu marfă? zise Neagu Chioftea, cel 
mai zgomotos dintre toţi oaspeţii. 

— Parcă eşti o mireasă, adăugă Tudor Ciolănescu. 

— Închină cu noi, bre! Fă-te om de lumea nouă, să furi 
cloşca de pe ouă! ziseră toţi ciocoii deodată. 

— Ei bine răspunse Boroboaţă umpleţi-mi un pahar să 
închin şi eu cu voi! 

Paharul se umplu şi se dete în mâna lui Boroboaţă, care, 
ridicându -l în sus, zise: 

— În sănătatea săracilor ţărani, cărora le dăm fum de ar- 
dei şi le punem fierul roşu pe piept, ca să le luăm bănişorii 
din pungă! Să trăiască văduvele şi copiii cei sărmani, 
cărora le luăm pâinea din gură, ca să mâncăm noi, ăştia, 
peşte de Țarigrad, halvale de Idirn€ şi să bem vin chipriot- 
ic!... În sănătatea ţării întregi, pe care am lăsat-o în sapă de 
lemn!... 

Zicând aceste cuvinte, trânti paharul pe masă şi căzu 
iarăşi în cugetările sale de mai nainte. 

Toastul lui Vlad Boroboaţă şi amărăciunea cu care el 
pronunţă vivatul său cel sinistru făcură în inima ciocoilor 
tot acea impresiune ce făcu odinioară literele de foc regelui 


Babiloniei, Baltazar, şi oaspeţilor săi cei desfrânaţi. 

Vătafii de curte se uitau unul la altul cu nişte priviri 
sperioase, ce dovedeau îndestul cât de adevărate erau cele 
zise de Boroboaţă. Numai Dinu Păturică ascultă acest 
strigăt al mustrării de conştiinţă fără ca să se tulbure câtuşi 
de puţin; ba încă el aruncă asupra lui Boroboaţă o privire 
disprețuitoare şi, dând într-un râs sardonic, curmă tăcerea 
cu aceste cuvinte: 

— Cinstiţi boieri! Nu vă sinorisiţi lui Boroboaţă, căci este 
cam nebun, sărmanul. Cine ştie ce babă l-a obrocit”. Să 
bem, fraţilor, şi să lăsăm pe Boroboaţă să spuie la cazanii 
cât va voi. 

Apoi întorcându-se către slugi: 

— Aduceţi, bre, vin tămâios de Cernăteşti. 

— Şi de cel de Drăgăşani! adăugară ceilalți. 

Sticlele se împlură cu tămâioasă într-o clipă şi veselia 
renăscu în sânul oaspeţilor ameţiţi de băuturi şi îmbuibaţi 
de grasele mâncări orientale. 

Această cină, compusă toată din plăceri de contrabandă, 
ţinuse câteva ore şi, cu tot vinul ce se băuse, nici unul 
dintre ciocoi nu se îmbătase desăvârşit; ei ajunseră numai 
la gradul acela al beţiei când omul devine vesel şi spune 
adevărul fără rezervă. Astfel dar, unii vorbeau, alţii cântau, 
lovindu-se unii pe alţii în glumă cu gloanţe de pâine; 
numai Vlad Boroboaţă sta cufundat în nişte cugetări sin- 

istre, pe care le întrerupea câteodată cu un surâs amarnic. 
Dinu Păturică, ce-l privea cu o vădită nemulţumire, 
observând că acea beţie tristă a oaspelui său putea să 
influenţeze mai tare asupra celorlalţi şi să stânjenească lib- 
era explozie a veseliei lor, se sculă în sfârşit strigând: 

— Fi bine, boieri, vă văd cam pe gânduri; eu v-am 
chemat aci ca să ne veselim, iar nu ca să punem cenuşă în 
cap şi să ne plângem păcatele ca prorocul Iona din 
Scriptură! N-aveţi bucate? N-aveţi vin? De ce dar staţi ca 
nişte curci plouate? Mai aduceţi, bre, marinat ă de barbuni 
şi vin de Tenedos, să ne veselim cât ne umblă moara, că 
destul ne vom pocăi la bătrâneţe. Iar tu, cobe rea, du-te de 
fă cazanii la biserică, iar nu în casa mea!... Auzit-ai tu? 

— Bravo, nene Păturică, ai dreptate! Să se ducă la dracu 
acest dăscăleci care ne-a stricat cheful cu iticaua lui. 

— Da, la dracul! exclamară toţi deodată. 

— Iar noi să ne veselim ca nişte oameni de ispravă, 
adause Păturică. 

— Şi să vorbim de trebuşoarele noastre, răspunse Neagu 
Chioftea, curmându-i vorba. Ştiţi, boieri, că am cam ajuns 
la vremea de apoi. Pare-mi-se că stăpânii noştri au cam 
băgat de seamă că le mâncăm stările şi s-au pus pe eco- 
nomie. Alte dăţi, când le înfăţişai catastihul, nici că se 
uitau pe dânsul şi-ţi umpleau mâna de rubiele; iar acum te 
ţine câte trei-patru ceasuri în picioare şi te descoase din 
toate încheieturile ca pe hoţii de cai. 

— Bine vă face, ciocârlanilor! zise Păturică râzând. 

— Ce-ai zis? întrebă Neagu Chioftea cu mirare. 

— Am zis că vă face foarte bine, căci nu ştiţi să furaţi. 

— Noi nu ştim să furăm? observă Chioftea cu un zâmbet 
de ironie. 


— Da, da, voi! replică cu siguranţă. Sunteţi nişte 
bojogariaa. 

— Dacă este aşa, apoi învaţă-ne tu meserie. 

— Bucuros. 

— Ia spuneţi-mi, boieri dumneavoastră, aţi citit vreodat 
ă cartea numită Floarea darurilor? 

— Nici n-am auzit vorbindu-se de dânsa. Aveţi dreptate, 
nu s-a tălmăcit încă în limba românească şi voi abia ştiţi să 
citiți româneşte. Ascultaţi dar şi pricepeţi. În acea carte 
este o istorioară plină de noimă, care începe cam aşa: “A 
fost odată un împărat de la Hindiile răsăritului sau de prin 
Țara Sacâzului”. Acel împărat avea şaptezeci şi cinci de 
copii, tot unu şi unu. Ajungând însă la adânci bătrâneţe, el 
chemă pe fiul său cel mare şi-i zise să facă un snop de 
şaptezeci şi cinci de nuiele şi să-l aducă înaintea sa. 
Porunca se îndeplini într-o clipă. Împăratul chemă atunci 
pe toţi fiii săi şi le zise: “Eu am îmbătrânit şi peste puţin o 
să mor; aş voi însă ca, înaintea morţii mele, să las întinsa 
mea împărăție aceluia dintre voi care se va dovedi mai tare 
şi mai priceput. Hotărăsc dar ca acela care din voi va putea 
să rupă deodată această legătură de nuiele, acela să ia 
împărăţia după moartea mea!” Feciorii de împărat se 
priviră mai întâi unii pe alţii cu mirare şi apoi se cercară pe 
rând şi fiecare în parte să rupă legătura de nuiele, dar nici 
unul nu putu. Împăratul îi privi râzând şi le zise: “Dacă nu 
le puteţi rupe deodată pe toate, apoi rupeţi-le câte una în 

parte”. Copiii se supuseră la noua poruncă a tatălui lor şi în 
puţină vreme toate nuielele fură rupte. “Ascultaţi, dragii 
mei copii — adause atunci împăratul — acest snop de nu- 
iele sunteţi voi; dacă veţi rămâne uniţi după moartea mea, 
nimeni nu vă va birui; iar dacă vă veţi despărţi, va veni 
vrăjmaşul şi va face din voi ceea ce făcurăţi dinaintea mea 
cu aceste nuiele”. 

Păturică se opri aci şi, privind câteva momente pe 
tovarăşii săi cu ochi pătrunzători, îi întrebă: 

— Ei bine, boieri domnia voastră, cum vi se pare această 
istorioară? 

— Foarte fromoasă, ce e dreptul, dar n-are a face nimic 
cu necazurile noastre, răspunse Chioftea. 

— Vă înşelaţi, fraţii mei, adaose Păturică cu un aer de 
superioritate. Dacă voi aţi fi urmat paradigma acestei is- 
torioare, nu eraţi să vă plângeţi acum că stăpânii voştri v- 
au prins cu ocaua mică. 

— Ei bine, învaţă-ne tu ce să facem. 

— Să vă învăţ, căci, uite, sunteţi proşti ca nişte băieţi 
luaţi de procopseală. Voi vă adunaţi în toate zilele la 
cafeneaua de la Dorobănţie. Aşa este, ori ba? Spuneţi! 

— Ba aşa. Ne adunăm în toate zilele, precum zici. 

— Ar fi de mare folos pentru voi ca, înainte de a părăsi 
cafeneaua, să puneţi nart “3 Ja toate lucrurile ce veţi târgui, 
ca să ştie fiecare din voi cât are să încarce la socoteală. 

— Vorbeşte mai desluşit, că nu te înţelegem! Iată ce voi 
să vă zic: să ne închipuim că pentru curtea unuia dintre 
stăpânii voştri se cumpără câte douăzeci şi cinci oca de 
carne pe zi. Ei bine, preţul nu poţi să-l încarci, căci carnea 
este cu nart (preţ fix); dar poţi să încarci la suma ocalelor, 
cumpărând mai puţine şi trecând la socoteală mai multe. 


Cu pâinea faci tot aşa. Vânatul şi păsările nu au nart: curc- 
anul se vinde un leu, pune-l un leu şi şaptezeci de parale; 
gâsca ipac (idem); găina şi rața se vând câte o leiţă, pune-le 
câte un leu şi cinci. De la untdelemn, zahăr, cafea, tutun, 
poame şi chiar de la zarzavat puteţi să vă folosiţi în două 
feluri, adică adăugând la suma ocalelor şi la preţ... 

— Fleacuri, nene Păturică, fleacuri! Din aceste nimicuri 
cineva abia îşi scoate zilnicele cheltuieli. Nouă, mă rog du- 
mitale bun, ne trebuie bani mulţi, stări mari, ca să scăpăm 
de slugărie. 

— Şi cutezaţi voi să numiţi nimicuri cheltuiala cuiniei, 
acel izvor nesecat din care un om cuminte poate în scurt 
timp să facă stare mare? Bree! Da proşti mai sunteţi!... Să 
vă fac o socoteală cu tahmin (aproximativă), ca să vedeţi 
cât de mult vă amăgiţi. 

— Fă-o, nene Dinule, să vedem ce bazaconii sunt acestea 
ce ne tot spui. 

— Cioară, adu călimări şi hârtie! 

La aceste cuvinte, un ţigan ce dormita lângă sobă se 

Din vechime şi până la Regulament, carnea, pâinea şi 

sculă repede şi aduse numaidecât hârtie şi o pereche 
călimări de argint cu coadă. Păturică deschise coada 
călimărilor, scoase un condei de pană de curcă cu felurimi 
de flori făcute dintr-însul şi, după ce dete pe ţigan afară, 
urmă într-astfel: 

— Fi bine, boieri, fiţi cu băgare de seamă, că am să vă fac 
o socoteală cu tahmin, ca să vedeţi că vorba mea e vorbă; şi 
ca să nu ziceţi că măresc sumele, voi începe chiar de la casa 
stăpânului meu. Aşadar scriu aci: 

FOAIE DE SOCOTEALĂ A CURŢII MARELUI Socoteala 
Socoteala 

dreaptă încărcată 

POSTELNIC A. TUZLUC 

Luni, ian. în 8, 1817 (bunăoară) talere bani talere bani 

Treizeci oca carne, câte 10 parale ocaua fac 

11 

Douăzeci pituşti pentru masă ..........sse0000. 

Morcovi, pătrunjel, ceapă, făină, orez şi piper 2 30 3 90 

Cinci claponi ass ccsie pica a cea ciobanii cadea 

46 

Patru limbi afumate casei cause ia toata 

Şase ghiudeni scene ce ana cca enee de ceiae că ia 6 8 60 

Zece licurini ma a ai 

46 

Sardele 35 a etc ea alia 

6 8 30 

Icre negre de taigan .........cnc ae eeeee aceea eeaeee 
1160 

Arpagic şi usturoi pentru stufat ................ 
1130 

Apă de Filaret pentru boieri .......... mec eeeeee 
Apă de gârlă pentru slugi ........s0eess000000000 23 
Stafide:şi coconari session emanate aa 23 
Ouă pentru ochiuri şi jumări .......cce one eeeee 1160 


Struguri şi mere crețeşti ........mccennaeenneeeeea 2 30 3 30 

Varză pentru calabalâc2 .........emneenneeeeeeeee 1160 

Imiclicul oamenilora .....ccee eee nenea eeeee 34 

Fac peste tot cheltuiţi .........mcc cena eee 5772 87 18 

Să scădem cheltuiala cea dreaptă din cea 

5772 

ÎNCĂLCA | Ele ind aa iata e a 

Rămâne câştig curat ....n sesecinaaă atatea aaa ca 29 46 

1 

Aci încărcătura vine de la ocale. (n. N. F.) 

2 

Se înţelege slugile peste tot. (n. N. F.) 

3 

Imiclicul este porția de pâine ce se dă fiecărei slugi pen- 
tru o zi. (n. N. F.) 

Să înmulţim acum acest câştig cu zilele anului şi veți 
vedea că dă o sumă de talere 10. 785, bani 90. Această 


sumă vine numai de la cuinie; dar unde puneţi, domnia 
voastră, îmbrăcatul ţiganilor, cumpărătoarea orzului, a 
fânului, a cărbunilor, a lemnelor şi altele mai multe de fe- 
lul acesta, care aduc pe an alţi opt sau zece mii de lei cel 
puţin? 

— Toate aceste gheliruri, le ştim, sunt bune, nu 
tăgăduim, dar vin cu ţârâita. Noi voim să ne arăţi vreun 
mijloc prin care să câştigăm sume mari în puţin timp, ca să 
ne cumpărăm moşii şi acareturi, să ne facem şi noi boieri 
ca stăpânii noştri. 

— Eu v-am arătat mijloacele cele mai lesnicioase; aflaţi 
voi altele mai bune. 

— Şi ce am putea să născocim noi mai mult decât tine, 
care ştii câte în lume şi în soare? 

— Mă linguşiţi, hoţomanilor; dar fiindcă am început, 
cată să şi sfârşesc. Ascultaţi! Voi ştiţi, ca şi mine, că boierii 
noştri trăiesc în desfrânări şi se ţin numai de zavistii 
(intrigi), ca să dea pe domni jos de pe scaun, crezând că cei 
noi, ce vor veni, îi vor pune în trebi mai mari sau le vor da 
ţara pe mână, ca s-o smulgă şi mai tare, iar la averile lor, 
rămase de la părinţi, nici că se gândesc. Ei au moşii şi nu le 
cunosc hotarele, nici venitul ce poate să dea pe tot anul. Au 
vii, fără să le ştie numărul pogoanelor; au zalhanale, 
heleşteie, livezi de pomi şi câte altele de felul acesta, pe 
care le arendează pe nimic; iar arendaşii, nemulţumiţi cu 
un câştig de sută la sută, scot din spinarea ţăranilor, 
dărapână pădurile şi acareturile moşiilor, ba de multe ori 
înstrăinează chiar din pământul moşiei. Toate acestea, bo- 
eri domnia voastră, sunt o comoară nesecată, din care un 
vătaf de curte işchiuzar poate, în scurtă vreme, să ajungă 
bogat ca Iov din Biblie. 


— Şi ce trebuie să facă el, ca să se folosească din toate 
acestea? întrebară toţi ciocoii deodată, completându-se în 
dezvoltările ce da Păturică cu atâta elocinţă. 

— Nimic, de tot nimic! răspunse Dinu Păturică 
răsucindu-şi mustaţa şi surâzând cu mândrie. 

— Nu te înţelegem. 

— Lăsaţi-mă să isprăvesc şi veţi înţelege. Când se 
apropie vremea arenduirii moşiilor, înțelegeţi-vă mai întâi 
cu arendaşul cel vechi. Spuneţi-i că pe toată ziua vin câte 
doi-trei muşterii ca să ia moşiile în arendă îndoit şi că 
numai din pricina prieteşugului îi goniţi pe toţi; scoateţi 
chiar muşterii mincinoşi şi veţi vedea cum o să-şi deschidă 
grecul punga şi o să verse într-a voastră. Osebit de aceasta 
sunt ispăşaniile de păduri, facere de hanuri, mori şi altele 
mai multe, din care aţi putea să câştigaţi sume însemnate, 
numai să ştiţi să pipăiţi lucrul cumsecade. Aşa, dragii mei, 
trebuie ca fiecare dintre voi să se facă om de lumea nouă, 
ca să ştie a fura cloşca de pe ouă! 


3.17. Capitolul XVII. Muzica şi coregrafia în tim- 
pul lui caragea 


Pe când Păturică se ocupa cu predarea acestei lecţii, 
deodată se auzi răsunând în spaţioasa anticameră 
amestecul unor sunete ascuţite şi îngânate; o pereche de 
lăutari începuse a cânta din gură şi din viori melodia 
adaptată pe versurile următoare: 


Cine la amor nu crede, 
N-ar mai călca iarbă verde; 
Să calce tot fân uscat, 


şi pe la timpi se auzea câte un oftat. 

— Pun prinsoare că este diavolul de Neculăiţă, ziseră 
unii din oaspeţi. 

— Fl trebuie să fie! Şi ciocoii alergară către uşă, ca să 
primească pe confratele lor. 

Ei nu se înşelau, căci abia ce deschiseră uşa, ei văzură pe 
Neculăiţă, vătaful de la armaş M..., sosind vesel în fruntea 
lăutarilor. 

— Nenea Neculăiţă! exclamară toți. 

— Eu, bre! şi cu mine! Ce gândeaţi voi c-o să scăpaţi de 
mine? Unde e procopsitul de Dinu să-i mulţumesc de cin- 
ste? 

— Îi cer de o mie de ori iertăciune că nu te-am proscal- 
isit la masă; sunt vinovat, ce e drept; dar m-am gândit că 
aveţi ziafet pentru cuconul Andrei de la domnia voastră şi 
credeam că n-o să poţi veni. 

— Nu este nimic. Porunceşte tu numai să-mi aducă şi 
mie de mâncat şi de băut. 

La un semnal al lui Păturică, masa se umplu din nou de 
bucate şi de vinuri proaspete. 

Vătaful armaşului începu să bea şi să mănânce cu o 
mare poftă, iar după ce se cam ameţi şi dânsul, începu să 
vorbească şi verzi şi uscate. 

— Ştiţi voi una, bre? zise el. A dat norocul peste mine. 
Boierul a hotărât să-şi facă case noi şi m-a însărcinat pe 
mine cu strângerea celor trebuincioase pentru zidire. 

— Ei! şi ce iese de-acolo? zise Păturică cu un aer de in- 
vidie. 

— Tocmai tu mi-o zici aceasta? Ai uitat oare parimia gre- 
cului: 

“TpiG entà eiyoon eor, 6wc ue x'eueva”* 


He, he! Unul e Neculăiţă, nu sunt doi. O să-mi fac o 
pereche de case să le întreacă pe ale armaşului; saraiuri, 
bre, nu glumă! 

— Să-ţi ajute Dumnezeu! ziseră ciocoii. 

— Aşa să fie! De-aceea am şi gust de veselie. Am venit 
aci ca să petrecem; aideţi dar să tragem un dans d-ale 
tătăreşti, adăugă Neculăiţă sugând un pahar cu vin. 

— La horă! repetă cu zgomot adunarea întreagă. 
Păturică chemă pe un ţigan şi, după ce-i şopti câteva cu- 
vinte la ureche, intră şi el în hora ce se şi începuse. 

Era foarte curios lucru a vedea pe ciocoii noştri cu 
pulpanele antereilor ridicate în brâu, ca să lase picioarelor 
libertate de a lucra după cerinţele jocului; cu ceacşiri roşii, 
cu meşi şi papuci galbeni; încinşi cu taclite aşezate astfel 
încât le acoperea pântecele şi o parte din piept; cu fer- 
menele de postav de diferite feţe, lăsate pe spate, raşi la 
cap şi cu fesurile puse cam pe ceafă; era curios lucru, 
zicem, a privi efectul grotesc al acestor costume 
dizgraţioase, mai ales că poza jucătorilor plecaţi cam pe 
spate şi aerul lor de gravitate în dans îi făceau cu mult mai 
ridicoli de ceea ce erau în realitate. 

Vinul, vorba şi în cele din urmă sunetele lăutarilor 
deşteptase în oaspeţii lui Păturică un gust de petreceri, 
care nu poate fi niciodată complet când în mijlocul 
bărbaţilor lipseşte femeia, cea mai plăcută dezmierdare în 
asemenea cazuri. 

— Petrecerea fără femei este ca nunta fără lăutari! zice 

64 
De trei ori şapte fac douăzeci şi unu; mie douăzeci şi ţie să- 
ţi dau una. Astfel se traducea acest text grecesc în timpul 
lui Caragea. (n. N. F.) 


Chioftea, cu o aprindere ce se vedea răspândită în 
trăsăturile feţei sale. 

— Da! da!... Ne trebuie papuci roşii! adauseră ceilalți. 
Las c-am luat eu măsuri şi pentru aceasta, răspunse 
Păturică. Aşa este, dar noi vrem lucru bun, iar nu tălaniţe 
din Scaune”. Tăceţi c-au să ne vie tot puişori aleşi. Ar- 
ghira, Rozolina, Calmuca““... 

— Bravo, nene Păturică! Să trăieşti cât turnul Colţii! Nu 
trecu mult şi se auzi un zgomot de trăsură în curte. 
Păturică ascultă cu atenţie şi, încredinţându-se bine, zise 
cu enfaz ciocoilor: 

— Iată, boieri domnia voastră, vin şi chiramele” şi, ca să 

Pe timpul acela, şi chiar mai în urmă, se numeau tălaniţe 
femeile cele mai degradate şi mai ordinare; mahalaua 
Scaunelor era cartierul femeilor de felul acesta. (n. N. F.) 


Acestea erau Aspaziile şi Ninon de Lenclos din timpii lui 
Caragea; mai cu seamă Arghira, prin rara ei frumuseţe, de- 
venise un ac magnetic, care trăgea la sine pe toţi junii; unii 
susțin că chiar domnitorul Caragea îi da vizite secrete. (n. 
N.F.) 


nu rămân mai jos decât nenea Neculăiţă, v-am adus şi mu- 
zica nemţească. 

— Aferim, nene Păturică! Tu nu faci lucrurile pe 
jumătate. 

Uşa camerei se deschise şi intrară mai întâi trei femei 
îmbrobodite la cap cu tulpanuri albe şi înfăşurate cu nişte 
scurteici căptuşite cu blană, ca să poată învinge asprimea 
gerului. Aceste femei, după ce salutară pe ciocoi şi 
schimbară cu dânşii câteva glume, îşi scoaser ă blănile şi-şi 
descoperiră capetele. Scoţând acele îmbrobodeli ce le dau 
înfăţişarea unor femei ieşite din haremurile turceşti, ele 
rămaseră cu feţele astfel precum le făcuse Dumnezeu, 
adică tinere şi plăcute ca ale unor zâne. 

Arghira, cea mai frumoasă din toate, purta o rochie de 
mătăsărie ca arderea Moschii, cu trei rânduri de mangeturi 
pe poale, cu mânecile strâmte şi cu pieptul închis. Era 
încinsă cu un colan“ de canavăţ roşu, cu paftale mici de 
aur; la gât avea un şimizet cusut la ciur; capul îl avea 
acoperit cu un fes alb cu fundă de mătase neagră şi legat cu 
o sangulie albă cusută cu fir, ale cărui căpătâie, înnodate la 
partea dreaptă a capului, formau o floare de o formă 
originală; picioarele îi erau încălţate cu ciorapi de Lipsca, 
foarte albi şi pantofi de saftian negru cu funde roşii de 
mătase; la gât avea şi trei şiruri de mărgean ales, iar la ure- 
chi atârnau o pereche de cercei lucraţi în aur şi diamante; 

Chiramo pe româneşte înseamnă: doamna mea, cucoana 
mea; la înmulţit: chiramele, adică cucoanele sau 
doamnele. (n. N. F.) 


Colan se numeşte încingătoare. (n. N. F.) 


pe deasupra tuturor veşmintelor purta o fermenă de cati- 
fea neagră, scurtă până la talie şi cusută cu fir în mangă. 

Calmuca era îmbrăcată mai tot asemenea, cu deosebire 
numai că avea capul gol şi două coade pe spate ca fetele 
mari; iar Rozolina, credincioasă tradiţiunilor patriei sale, 
purta costumul german al epocii aceleia. 

Îndată după dânsele intrară şi cei optsprezece ţigani ce 
formau muzica nemţească a Niculescului”, care, după ce 
se puseră în regulă, începură a suna mai întâi marşul zis al 
lui Napoleon şi alte piese muzicale de recreaţiune foarte la 
modă pe atunci; apoi începură a cânta menuetul”. 

După informaţiile ce am, în timpul lui Caragea existau 
două muzici europene în ţară: una a lui Niculescu, în 
Bucureşti, şi alta a lui Chrisoscoleu, la Buzău. Fiecare din 
membrii ce alcătuiau aceste corpuri armonice avea câte un 
nai (fistula Panis) aşezat dinaintea buzelor, cu care executa 
melodia sau terţele şi sextele armonice ale piesei puse în 
executare. Osebit de acest instrument accesoriu, fiecare 
artist în parte era obligat a suna câte un instrument de 
coardă, adică violină primă, violină secundă, violă, violon- 
cel şi chiar contrabas, tobe mari şi tobe mici; numai maes- 
trul dirijator era apărat de această datorie; el suna numai 
violina şi indica celorlalţi tempul muzicii şi diferitele 
nuanţe de efect. 

Sunetul ce producea această adunătură de instrumente 
nu corespundea în mare parte la tot ce se cere de la o bună 
orchestră din zilele noastre; cu toate acestea servea de 
minune pentru muzica de dans. (n. N. F.) 


Ciocoii, luând pe rând damele la joc, se deteră cu furie la 
toate exerciţiile coregrafice obişnuite în timpul acela. 
Monotonul minet, dansul clasic al saloanelor europene, 
săltătoarea cracoviană a legilor, cotilionul franțuzesc, val- 
sul nemților şi ecosezul adus din fundul Britaniei; toate 
aceste dansuri etnografice deteră prilej pe rând oaspeţilor 
noştri de a-şi arăta măiestria; dar se vede că aceste inovaţii 
străine nu erau încă destul de popularizate în ţară la noi, 
sau că ciocoii noştri nu le prea ştiau juca bine, căci ei se 
obosiră numaidecât şi, ca să facă diversie, ziseră lăutarilor 
să cânte pristoleanca, chindia şi jocul numit ca la uşa cor- 
tului sau zoralia. Atunci să fi văzut zel şi înfocare! Casele 
postelnicului răsunau sub papucii invitaţilor vătafului său. 
Râsetele femeilor, chiotele de veselie, vorba zgomotoas ă a 
bărbaţilor, sunetele ascuţite ale muzicii, izbirile cadenţate 
din picioare ale dansatorilor toate acestea formau un sabat 
infernal, al cărui ecou se pierdea în apartamentele pustii 
ale postelnicului Andronache, ca un vuiet cobitor pentru 
stăpânul absent. Abia aproape de ziuă se sparse petrecerea 
de la Dinu Păturică şi invitaţii lui se duseră pe la casele lor. 


3.18. Capitolul XVIII. Ce n-aduce anul, aduce 
ceasul 


Ştim cât de rău fu răsplătit Gheorghe, vătaful de curte al 
lui Andronache Tuzluc, pentru că se ridicase cu devota- 

Pe timpul lui Caragea erau la modă multe dansuri străine; 
balurile ce se dădeau prin casele boierilor celor mari 
începeau prin poloneză, după care veneau: tampeta, mat- 
radu, manimasca, valsu-mazurca, englezul, cracoviana etc. 
(n. N. F.) 


mentul până a-şi compromite poziţiunea spre a scăpa pe 
stăpânul său de prăpastia în care-l târau Dinu Păturică şi 
chera Duduca. În urma gonirii sale, sta nenorocitul june şi 
se gândea prin ce mijloace să-şi dobândească hrana sa şi 
pe-a bătrânei sale mume. 

A mai intra vătaf la vreo casă mare îi era cu neputinţă, 
căci firea-l făcuse onest şi nu putea să sufere tâlhăriile slu- 
gilor. O singură speranţă îi mai rămăsese. El cunoştea bine 
limba elinească, scria foarte frumos româneşte, mai ştia şi 
ceva din legile şi datinile ţării; hotărî dar a se da la breasla 
condeiului şi, fiindcă nu cunoştea pe nimeni, se făcu jălbar. 

Această carieră, deşi nu-i aducea un venit cu care să-şi 
întâmpine toate necesităţile vieţii, el însă era mulţumit de 
dânsa, căci îl scutea de umilire şi îl făcea stăpân pe voinţa 
sa. 

Într-o zi, pe când se afla şezând pe scaun la uşa vistier- 
iei, aşteptând să-i vie ceva de lucru, deodată se apropie de 
dânsul un boier bătrân şi cu faţa foarte dulce, care, 
privindu-l cu o bunătate ce era un dar firesc al inter- 
locutorului său, îl întrebă cu un interes învederat: 

— Tinere logofeţel, ia spune-mi, cum îţi merg 
trebuşoarele? 

— Nici bine, nici rău, boierule, răspunse junele 
sculându-se cu grabă şi dând scaunul bătrânului. 

— Vasăzică, pâinea de toate zilele şi nimic mai mult. 

— Cam aşa, boierule! 

— Dar bine, cum de nu te-ai alăturat pe lângă vreo casă 
boierească, ca să te procopseşti? 

La aceste vorbe junele lăsă să iasă din pieptul său un 
suspin care făcu multă întipărire boierului. 

— Oftezi, fătul meu; spune-mi, ce ai? 


Gheorghe ridică ochii în sus şi, întâlnind pe ai 
bătrânului plini de blândeţe, luă curajul şi zise: 

— Mi-ai zis, milostive boierule, că de ce nu intru în vreo 
curte de boier ca să mă procopsesc; dar mai deunăzi am 
ieştit dintr-o curte boierească în care am slujit cinci ani de 
zile şi în loc de procopseală m-a dat pe poartă afară cu ur- 
gie! 

— Şi cine este acel nemilostiv şi fără omenie boier? 

— Este postelnicul Andronache Tuzluc, cel mai de 
aproape al lui vodă Caragea. 

La numele acesta fruntea bătrânului boier luă o expresi- 
une de nemulţumire; dar cu toate acestea el mai în urmă 
adăugă: 

— Se vede că nu-l ascultai că, de! voi, tinerii, sunteţi cu 
minţile cam zburătoare. 

— L-am iubit, boierule, ca pe un părinte şi m-am supus 
lui ca lui Dumnezeu! 

— Ei bine, pentru ce dar te-a gonit cu atâta asprime? 

— Pentru că am voit să-l scap de la pierdere! 

— Şi din ce primejdie voiai să-l scapi? 

— Voiam să-i scap averea din ghearele unor tâlhari care 
îl înşală, îl sărăcesc şi îl necinstesc! 

— Ia spune-mi, cum te cheamă? 

— Mă numesc Gheorghe, boierule! 

— Ascultă-mă, Gheorghiţă, zise boierul privindu-l cu 
mai mult interes voieşti să intri în slujba mea? 

— Mai întâi să binevoiţi a-mi spune cine sunteţi şi voi 
vedea. 

— Eu, fătul meu, sunt banul C... şi fii pe pace că nu te voi 
răsplăti ca postelnicul! 

— Primesc cu toată inima, milostivul meu stăpân! 


— Eu nu te voi întrebuința în slujbă de vătaf, ci te voi 
numi grămătic al meu, căci îmi trebuie un asemenea 
slujbaş şi nu ştiu de ce mi s-a părut mie că vei fi bun şi 
vrednic. 

— Bunătatea ce arăţi către mine mă face să-mi pierd 
minţile. Pronia cerească v-a împins să-mi întindeţi mână 
de ajutor, răspunse tânărul cu ochii plini de lacrimi de 
recunoştinţă şi luând cu înfocare şi respect mâna 
bătrânului boier spre a o săruta. 

— Să lăsăm acestea la o parte; ia arată-mi să-ţi văd con- 
deiul”. Gheorghe luă o coală de hârtie şi se puse a scrie 
acea scrisoare complicată care, prin trăsături fine şi ro- 
tunjite, superpunea în două şi trei caturi diferitele litere ale 
unui cuvânt, încât ochiul trebuia să fie deprins spre a des- 
cifra acel tainic şi măiestreţ dedal. 

— Foarte bine, aferim! Acum pune-ţi călimările la brâu 
şi vino după mine! 

Ei ieşiră împreună din palatul vistieriei şi se duseră la 
casa banului. Nu era aceasta întâia dată când bunul boier 
şi mai toţi boierii români luau în curţile lor tineri fără 
protecţie şi le înlesneau mijloacele de a-şi face, prin munca 
şi meritele lor, o carieră în lumea aceea unde favoarea şi 
banii făceau totul. 

Două luni fură de ajuns lui Gheorghe ca să-şi arate capa- 
citatea şi onestitatea sa, iar banului ca să preţuiască aceste 
rare şi nestemate calităţi. 

Aceasta se dovedi mai ales într-o zi când b anul chemă 

Arată-mi cum scrii. (n. N. F.) 


pe Gheorghe şi-i zise: “Arhon grămătice, ia acest pitac 
domnesc şi te du de-l dă în mâna lui vel-vistier!” 

Gheorghe se duse la vistierie şi dete pitacul în mâna 
vistierului; dar cât de mare îi fu mirarea lui când auzi pe 
vistier zicându-i că este orânduit sameş la casa lefilor şi 
recomandându-l amploiaţilor de față cu cele mai 
lăudăroase cuvinte. 

El făcu metanie până la pământ şi sărută mâna vistier- 
ului; apoi, întorcându-se la banul, îi făcu şi lui cuvenitele 
mulţumiri şi se aşeză în slujbă. 

Ocupaţiunea lui cea mai mare era de a îngriji ca serviciul 
ce i se încredinţase să-l îndeplinească cu conştiinţă şi să-l 
îmbunătăţească pe cât iertau legile de pe atunci; dar 
această ocupaţiune nu-l împiedica de a-şi împlini cu exac- 
titate datoriile de serviciu şi de recunoştinţă către banul 
C..., protectorul său. 

Osebit de aceste calităţi, el era respectuos către cei mai 
mari decât dânsul, fără a-i linguşi; iară către cei mai mici, 
bun şi amabil, fără a întrebuința acea popularitate trivială 
care în zilele noastre deprinde pe atâţi oameni slabi de 
minte a fi impertinenţi, sub cuvânt că sunt independenți. 

Nu trecu mult şi aceste daruri fireşti, acest zel la serviciu 
ale tânărului sameş ajunseră până la auzul domnitorului, 
care, voind a se arăta că protege meritul şi virtutea domni- 
torii au câteodată asemenea slăbiciuni! onoră pe Gheorghe 
cu rangul de medelnicer, pe care mai în urmă îl schimbă 
treptat până la cel de serdar; astfel dar junele funcţionar 
realiză în scurt timp o fortună pe care o invidiau chiar fe- 
ciorii de boieri. 

Toţi amicii binelui se bucurau de progresele ce el făcea; 
banul C..., însă, împingea bucuria până la un fel de pasi- 


une. Conversaţiile ce ţinea cu prietenii săi mai totdeauna 
aveau de subiect meritele ce din zi în zi dobândea Ghe- 
orghe prin activitatea cu care îşi servea ţara sa. Casa şi 
masa banului erau puse la dispoziţiunea protejatului său, 
care, spre a-şi arăta marea sa recunoştinţă către bătrânul 
boier, îl iubea şi se supunea lui până la sacrificiu. 

Aceste onori, ce pe toată ziua se repetau în casa banului, 
nu rămaseră neobservate de juna Maria. Ea începu să se 
ocupe cu nevinovăție de omul acela despre care se ziceau 
atâtea lucruri bune şi frumoase; şi atenţiunea ce dete fa- 
voritului tătâne-său o făcu curând să descopere într-însul 
tot ce poate să insufle simţiri dulci şi atrăgătoate. 
Bunătatea inimii sale se vedea scrisă pe figura-i francă şi 
plăcută; blândeţea ochilor săi făcu adeseori pe juna 
fecioară să se tulbure, iar junele nu putu rămâne 
nesimţitor la aceste semne ale unui amor născând. 

Dar atunci pacea îşi luă zborul din inima Mariei şi din a 
lui Gheorghe; mica familiaritate ce se formase între dânşii 
din relaţiunile casnice începu să dispară; ei evitau 
întâlnirile, dar când întâmplarea îi punea pe unul în faţa 
celuilalt, o confuzie neînţeleasă îi domina pe amândoi, 
încât nu ştiau ce să facă şi cum să iasă din acea situaţiune 
nedumerită. Multe nopţi trecură fără ca somnul să poată 
închide ochii junei copile; cât despre Gheorghe, lucrul 
mergea mai bine, căci el, deşi o iubea cu focul primului 
amor, dar ocupațiile lui cele multe şi variate îl făceau să 
uite câteva ore din zi suferinţele pasiunii sale celei fără 
speranţă; pe dată însă ce se apropia de locuinţa banului, 
inima lui începea să simtă chinurile arzătoare ale unui 
amor care devenea cu atât mai puternic, cu cât el prezenta 
mai puţine probabilităţi de un rezultat fericit. 


Locul de predilecţiune al lui Gheorghe era chioşcul din 
grădină; într-însul îşi ţinea el cărţile de citit şi hârtiile sale. 
Pe dată ce se scula de la masă şi îşi termina datoriile sale 
către banul, se suia în chioşc şi rămânea acolo meditând 
asupra tristei sale poziţiuni. De multe ori focul amorului îl 
aducea până la nesocotitul proiect de a fura pe juna Maria 
şi a se ascunde cu dânsa în vreo parte mai puţin cunoscută 
a ţării. Dar aceste rătăciri copilăreşti dispăreau înaintea 
simțului de onoare şi datorie. “Fi bine zicea el să fac 
această faptă osândită de bunele obiceiuri; dar ce va zice 
lumea când va afla că un om gonit de nenorocire a fost 
ajutat şi căpătuit de un boier cu inimă milostivă, iar el, 
drept mulţumire, i-a pătat perii cei albi şi l-a omorât fără 
vreme? Nu! Nu voi săvârşi această nelegiuire! Voi fugi cât 
se va putea mai mult de întâlnirile mele cu Maria şi, dacă 
nu voi putea să sugrum în mine această patimă, voi părăsi 
casa făcătorului meu de bine şi mă voi duce unde mă va 
îndemna Dumnezeu...” 

Maria, pătrunsă de nevinovata sa iubire, simţea o mare 
plăcere a urmări pe Gheorghe cu ochii şi cu imaginaţia ei; 
după ce el pleca la vistierie, ea se suia în chioşc şi privea cu 
mare interes locul unde şedea el, cărţile pe care citea şi în 
fine orice obiect pe care îl atingea el. 

Într-o zi, pe când se afla ea în chioşc cu femeile sale, o 
mică suflare de vânt risipi vreo câteva hârtii de ale lui Ghe- 
orghe. Maria se repezi să le adune, dar mâna ei se opri fără 
voie pe o hârtie de Veneţia, cu marginile poleite, pe care 
erau scrise versurile acestea: 


Sus, pe cer, sunt multe stele; 
Câmpu-i plin de floricele; 
Dar nici una dintre ele 


Nu-i ca chipul puicii mele! 

Maria, citindu-le, se simţi transportată de bucurie şi, 
strângând hârtia, o băgă în buzunarul fermenelii. După 
câteva ore, rămânând singură, ea reciti de mai multe ori 
acele versuri şi îşi plăsmui o mulţime de închipuiri fru- 
moase, a căror concluziune fu convingerea temeinică că 
versurile erau scrise pentru dânsa şi că Gheorghe o 
iubeşte. Singura idee ce o tulbura era că nu se credea aşa 
de frumoasă precum o descrisese Gheorghe în versurile 
sale. Modestia ei nu-i permitea să creadă că este mai 
frumoasă decât stelele cerului şi florile pământului; cu 
toate acestea, amorul propriu şi cochetăria, aceste vicii ce 
le posedă până la un oarecare grad chiar femeile cele mai 
oneste, făcu pe noua noastră Ero să-şi îndrepteze paşii 
către oglindă, unde, după ce schimbă de mai multe ori 
veşmintele şi se privi într-însa zâmbind şi gesticulând, se 
retrase plină de speranţă că poate fi iubită de frumosul ei 
Leandru. 

Banul, preocupat de grijile casei şi de neputinţa 
bătrâneţilor, rămase mult timp în neştiinţă despre 
naşterea şi creşterea cea repede a acestui amor. Dar 
stângăcia înamoraţilor şi mai cu seamă întristarea ce se 
vedea pe faţa Mariei, când lipsea Gheorghe de lângă dânsa, 
deşteptară oarecum bănuielile bătrânului. EI, însă, ca om 
înţelept ce era, rămase în oarecare aşteptare până ce tim- 
pul şi împrejurările îi vor dicta măsurile ce urma să ia şi se 
îngriji numai de a chema pe o femeie bătrână, credincioasă 
a casei, şi a-i ordona ca să privegheze pe fată de aproape. 

Pe cât timp amorul acestor juni rămase în periodul 
suspinelor, al privirilor melancolice, al nălucirilor fantast- 
ice şi al viselor de aur nerealizabile, ei putură să-l ascundă 


de privirile oamenilor; dar toţi ştim că această pasiune este 
teribilă; este tocmai ca un vulcan, în a cărui inimă geme un 
balaur de foc şi de văpaie, care se luptă neîncetat cu 
stâncile ce-l acoperă şi care, spărgându-le, se revarsă cu 
flăcări şi cu unde mistuitoare peste tot ce-l împresoară. 

Era o zi frumoasă de toamnă. Banul, împreună cu Ghe- 
orghe, se duseră la biserică. Maria, după ce îşi făcu 
rugăciunile dimineţii, intră în grădină ca să se plimbe cu 
două din femeile sale. Faţa ei era pălită ca a unei flori 
bătută de vântul iernii. Ochii ei cei negri şi plini de viaţă 
altădată erau acum stinşi de veghere şi de lacrimi. Ea 
străbătea aleea cufundată în visurile inimii şi câteodată se 
oprea în loc şi privea grupele de iasomie şi viţele ce se 
încolăceau pe arbori, formând figuri fantastice şi graţioase. 

Femeile, observând starea în care se afla copila şi ne- 
voind să-i tulbure gândurile, rămaseră mai în urmă şi 
schimbară între dânsele vorbele următoare: 

— AI, ce zici tu, Stanco? Mie mi se pare că cuconiţa are 
zmeu. Nu vezi tu că slăbeşte din zi în zi?... A ajuns ca o 
scândură. 

— Ce spui tu, fa nebuno? Nu are nici zmeu, nici lipitură. 

— Ce are dar? 

— I-a căzut dragostea pe grămăticul cuconului. Asta e 
totul. 

— Ce spui tu, fa? Pe cuconul Gheorghe? Da ştie să 
aleagă... Nu e proastă fetiţa. 

— Aşa e, precum zici; dar să vedem, boierul o s-o dea 
după dânsul? 

— Da de ce să n-o dea? Ce are cuconu Gheorghe? Nu e 
frumos? Nu e procopsit? Auzi acolo! 

Conversaţia lor se întrerupse prin venirea banului de la 


biserică. Maria, cum văzu pe tată-său intrând în grădină, 
îşi compuse oarecum fizionomia şi îi sărută mâna cu re- 
spect; după aceea ea dete ordin să aducă cafeaua şi 
dulceaţa în chioşc. 

În timpul acesta bătrânul suia cu gravitate scările 
chioşcului, urmat de Gheorghe şi de serdarul D..., amicul 
său de casă. 

Femeile aduseră tăvile cu dulceaţă şi cafea, şi deteră tu- 
turor, începând de la banul; apoi se duseră ca să dea loc 
ciubucciilor să-şi facă şi ei marafetul” lor. 

Cât tinu această ceremonie, Gheorghe şi Maria îşi ar- 
uncau din timp în timp câte o căutătură de amor cu aşa de 
puţină îngrijire, încât banul băgă de seamă şi se convinse 
de fatalul adevăr pe care mult timp îl crezuse mai mult o 
himeră a sa şi, ca să nu surprindă cineva tulburarea ce-i 
pricinuise acea descoperire, el părăsi chioşcul, urmat de 
serdarul D... şi de fie-sa. 

Gheorghe înţelese totul şi îngălbeni ca ceara. Pus acum 
în luptă cu amorul şi datoria, el căuta termenul de mijloc, 
ca să iasă din această teribilă poziţiune; a mai rămânea în 
casa făcătorului său de bine îi era cu neputinţă, căci peste 
puţin ar fi devenit ingrat; a o părăsi era pentru dânsul o 
lovire fatală, căci nu ar mai fi putut să vadă pe Maria, 
soarele vieţii sale, şi ar fi zdrobit toate speranţele unui viit- 
or splendid ce abia se deschisese înainte-i. 

Nefericitul june se luptă mult timp cu ideile acestea; dar, 
în sfârşit, se hotări a face sacrificiul cerut de onoare şi de 

recunoştinţă. Luă hârtie şi condei şi scrise banului această 
scrisoare: 

“Blagorodnice şi de bun neam al meu stăpân şi 
binefăcător! 

Când vei citi această umilită scrisoare, vei şti că prea 
plecata domniei tale slugă a părăsit curtea domniei tale, 
ca să nu plătească cu rău facerile de bine ce ai revărsat 
asupră-i. Milostive Stăpâne, sunt în această lume deşartă 
nenorociri care doboară pe omul cel mai tare. Într-o 
nenorocire ca aceasta am căzut şi eu, nemernicul, şi ca să 
nu ajung a mânca cu nevrednicie pâinea domniei tale, 
iată mă depărtez curat şi nepătat de nici o nelegiuire. Sin- 
gura rugăciune ce cutez a-ţi face este să nu blestemi po- 
menirea mea, căci sunt nevinovat. 

Preaplecată şi umilită slugă a domniei tale 

Gheorghe sărdarul” 

După ce strânse şi pecetlui srisoarea, chemă pe un fecior 
de-i aduse o căruţă, pe care o opri la portiţa din dos a 
grădinii, ca să nu afle nimeni ceea ce voia să facă; îşi cără 
apoi bagajul şi, până a nu părăsi casa banului, dete 
scrisoarea în mâna slugii, zicându-i: Când mă va chema 
boierul, să-i dai această scrisoare. 

Gheorghe ieşi din curtea banului cuprins de întristare, 
iar când ajunse la o mică distanţă, privi înapoi şi, zărind 
chioşcul acela unde petrecuse cele mai frumoase zile ale 
vieţii sale, ochii lui se umplură de lacrimi... 

Să venim iarăşi la banul. 

Nefericitul bătrân, trăsnit ca de fulger de neaşteptata şi 
fatala încredințare ce dobândise, se închise în camera sa, 
unde petrecu toată ziua, fără să ia nimic spre restabilirea 
sănătăţii sale ruinată de suferinţe. Către seară el intră în 


grădină cu scop de a chema pe Gheorghe şi a-l dojeni pen- 
tru marea lui cutezare. Nerăbdător de a afla până le ce 
grad se ridică nenorocirea sa, porunci să-i cheme 
numaidecât pe ingratul. Cât de mare fu însă mirarea lui, 
când îi spuse sluga că Gheorghe a părăsit curtea, lăsându-i 
o scrisoare. Luă scrisoarea, o citi de mai multe ori şi apoi, 
ridicând ochii către cer, zise cu entuziasm: “Ce suflet 
îngeresc, ce suflet mare, Dumnezeule ! Dar, cu toate 
acestea, ce pot face la o asemenea întâmplare? Fata îl 
iubeşte; el o iubeşte pe dânsa; nu-mi rămâne alta de făcut 
decât să chem preotul să-i cunune... Dar bine!... Ce o să 
zică boierimea cea mare a ţării?... Băiatul e înţelept, e pro- 
copsit, are inimă bună, dar este ieşit din prostime; lumea o 
să afle aceasta şi o să mă facă de râsul grecilor lui Caragea; 
pare că aud de acum pe cei clevetitori zicând: «Ama cap şi 
la banul! Mai deunăzi nu voi să dea pe fie-sa după postel- 
nicul Andronache, boier simandicos şi om al lui Caragea, şi 
acum o dă slugii acelui boier!» Cum voi astupa eu gura lu- 
mii, pe care numai negrul pământ o astupă? Dar nu! Ce-mi 
pasă! Voi da pe fie-mea lui Gheorghe şi, când mă va 
întreba cineva, îi voi răspunde: Gheorghe e om cinstit şi 
drept şi boieria lui nu i-a dat-o nici averile câştigate din 
asuprirea săracilor, nici linguşirea!... Noi n-avem boieri de 
moştenire ca alte neamuri străine de prin Europa. 
Letopiseţele noastre şi arhondologia ne arată curat că 
Ştefan vodă, Mihai vodă şi alţi domni moldoveni şi români 
au boierit pe câmpul de bătaie pe mai mulţi opincari cu in- 
ima de boier; de ce dar să nu dau pe fie-mea lui Gheorghe, 
care şi-a câştigat mica lui boierie prin muncă şi isteţiunea 
minţii sale?...” 

Banul, luat de vârtejul acestor idei liberale şi umanitare, 


trimise să cheme pe Gheorghe; dar el plecase cu două ore 
mai nainte la Moldova, unde credea că va găsi, de nu alin- 
are a durerilor ce-l consumau, cel puţin un refugiu în con- 
tra relei ispite. 


3.19. Capitolul XIX. Avertismentele 


Unul dintre regii Ispaniei, ridicându-se la demnitatea de 
împărat al Sacrului imperiu”, nu mai putea sărmanul om 
nici să mănânce, nici să doarmă în pace din pricina 
poeţilor, care îl zdrobiseră sub povara odelor şi a sonetelor 
ce neîncetat îi prezentau; căci, să nu fie cu supărare, 
această tagmă de literați pe care Platon a dat-o afară din 
republica sa de la începutul lumii şi până în ziua de astăzi a 
fost cam linguşitoare şi vanitoasă. 

Într-o zi nefericitul împărat se plimba prin frumoasele 
grădini ale Escurialului'*, preocupat de grijile imperiului; 
dar tocmai când se pregătea, bietul creştin, să 
mulțumească lui Dumnezeu că l-a scăpat cel puţin de 
poeţi, deodată se înfăţişă înainte-i un individ uscat ca un 
schelet şi cu mustăţile şi sabia mai mari decât ale vestitului 
Cid”. 

Un erou ispaniol. (n. N. F.) 


Nu trebui multă pricepere împăratului spre a cunoaşte 
cu cine are a face, căci schimonositul individ purta 
veşmântul de licenţiat în litere, fericire ce sărmanii regi din 
zilele noastre nu o mai au. 

Complimentele cele ridicole şi retorica cea afectată cu 
care poetul nostru citi compoziţiunea sa aduseră ilaritatea 
pe faţa împăratului şi-i dete curajul să asculte peste cinci 
sute de hexametri latini, furaţi negreşit din poeţii cezarilor. 

După ce poetul se ridică de la pământ plin de praf, căci 
îşi citi oda în genunchi, numai ca să arate că poeţii nu sunt 
deloc  linguşitori, strânse pergamentul şi îl dete 
împăratului zicându-i: 

“Sire! primeşte această poemă care cutez a vă încredința 
că este ieşită din propria mea inteligenţă.” 

Regele aţinti ochii asupra poetului şi, văzând veşmintele 
lui cele sfâşiate şi unsuroase, scoase o pungă plină cu pis- 
toli de aur” şi, punând-o în mâna literatului, zise cu un 
zâmbet comic: “Primeşte, domnule licenţiat, această pungă 
şi află de la mine că tot este vechi în lumea aceasta”. 

Ne servirăm de această mică istorioară, ca să arătăm 
lectorilor noştri că avertismentele nu sunt o invenţiune a 
guvernelor constituţionale, ci, din contra, ele sunt venite 
pe pământ mai deodată cu omul. 

Să deschidem cărţile religiunilor antice şi vom vedea pe 
stăpânitorul cerului trimițând la avertismente şi expedi- 
indu-le la adresa lor cu mai multă iuţeală decât registrat- 
orii de la Ministerul Dinlăuntru. Printr-unul vesteşte pe 


76 


Monedă ispanică. (n. N. F.) 


primul om să iasă din paradis, căci mâncase din pomul 
inteligenţei în contra avertismentului ce i se dăduse. Prin 
altul vesteşte pe patriarhul Orfeu sau Lot să iasă din Sod- 
oma, căci voia s-o arză, pentru că locuitorii ei nu numai că 
nu voiseră să ia în consideraţiune avertismentele ce le 
trimitea, dar cercaseră a dezonora pe îngerii ce le aduceau 
acele avertismente. Printr-un al treilea avertisment 
stăpânul universului vesteşte pe Deucalion sau Noe că o să 
înece pământul şi îi ordonă să facă o corabie de trei sute de 
coţi în lungime şi de cincizeci în lăţime, în care să intre el, 
împreună cu familia sa cea foarte numeroasă, luând cu 
dânsul câte şapte perechi din vieţuitoarele cele curate şi 
câte două din cele necurate, spre a servi la crearea unei 
lumi noi, fără să le pese cât de puţin autorilor cosmogoniei, 
de Buffon, Lineu şi Cuvier, care ne arată peste o sută 
treizeci de mii de patrupede, păsări, insecte şi reptile, pen- 
tru a căror conservare, în număr îndoit şi înşeptit, s-ar cere 
negreşit o flotilă compusă din câteva corăbii de linie şi 
fregate. 

Pogorându-ne din cer pe pământ, găsim că avertismen- 
tele au jucat şi joacă un mare rol în trebile omenirii. Astfel 
dar, sultan Mahmud, marele stăpânitor al celor credincioşi 
şi necredincioşi, aflase din oarecare avertismente secrete 
că principele Caragea se apucase la bătrâneţe să înveţe 
muzica vocală şi că-i plăcea foarte mult să cânte: 

j&hibar;loi mu shmpatrifitai” 

şi 

debte, paudeV tÊn EllOnwn”, 

vestitele peane ale Eteriei greceşti, şi fiindcă aceste 
cântece începuse a supăra înaltele urechi ale marelui seni- 
or, excită dorinţa de a avea cu orice preţ capul muzicianu- 
lui domnitor; cât despre corp nu făcea nici o dificultate; 
putea să rămâie în Bucureşti sau oriunde ar fi dorit prin- 
cipele. 

Spre acest sfârşit, dar, se începu mai întâi o 
corespondenţă între sultanul şi principele şi alta între 
acest din urmă cu amicii săi din Constantinopole. Văzând 
însă turcul că nu iese la socoteală cu avertismentele, 
începu, după obiceiul turcesc din acei timpi, a trimite la 
capugii, peşchegii şi imbrohori împărăteşti ca să-i ceară 
capul. 

Prinţul, însă, avea un cap foarte frumos şi o barbă atât 
de poetic ă şi delicioasă, încât cel mai sfânt dintre toţi 
sfinţii patriarhi şi-ar fi dat fericirea raiului numai ca să o 
poată purta câteva zile lipită de fălcile sale cele prea 
sfințite. Nu-i venea dar neted bietului Caragea să trimită 
capul sultanului şi, ca să scape de supărări, făcea nevăzuţi 
pe toţi trimişii împărăteşti, strângând tot într-un timp 
avuţii însemnate, ca să o ia la sănătoasa când îi va veni 
bine. 

Aceste simptome ce prevesteau o mare criză politică nu 
rămaseră mult timp ascunse minţii cei agere a postel- 
nicului Andronache şi a lui Păturică. De aceea amândoi se 
sileau a strânge bani cu orice preţ, ca să poată lupta în con- 

tra nenorocirilor ce puteau să-i ajungă prin căderea pro- 
tectorului lor. 

În timp dar de câteva luni, iscusitul Păturică făcu o 
mulțime de ispravnici şi judecători, schimbă câţiva egu- 
meni, stărui să nu se depărteze din funcţiune un episcop ce 
abuzase foarte mult de datoriile sale, fără a mai numi 
zapcilâcurile, polcovniciile de poteră şi căpităniile de judeţ, 
care îi deteră şi ele un câştig bunicel. 

Să nu pierdem din vedere că două părţi din aceste 
hrăpiri le lua Păturică şi numai a treia parte o da fanari- 
otului, din care mai lua şi un bun bacşiş, însoţit de câţiva 
aferim şi bravo. 

Trecuse un an de zile de când Păturică devenise confid- 
ent al stăpânului său şi prin isteţimea şi însinuirile sale 
realizase o stare bunicică, pe care o avea trecută într-un 
catastif de care nu se despărţea niciodată. 

Într-o seară el se afla singur în odaia sa şi se plimba cu 
paşi rari, învârtind pe degete nişte mătănii de chihlimbar, 
ca să gonească mulţimea gândurilor ce-l preocupau. Faţa 
lui palidă şi amenințătoare lăsa să se vadă suferința morală 
de care sunt chinuiţi toţi aceia ce se îmbogăţesc prin fapte 
ruşinoase. 

În fine el se opri în loc şi, după ce se mai gândi puţin, 
zise: “Este cu neputinţă! Costea Chioru, deşi este cel mai 
mârşav şi mai calpuzan dintre toţi grecii din ara 
Românească, dar ce-mi pasă! ... el nu va putea să-mi 
mănânce moşia, căci am înscrisul lui care dă pe faţă că 
moşia postelnicului pe care a cumpărat-o de la sultan-mez- 
at este a mea şi el nu este decât un vechil pus din parte-mi, 
ca să nu zică lumea că cumpăr moşiile stăpânului meu cu 
bani furaţi de la dânsul. Să vedem acum la ce sumă se 


ridică micul meu căpitălaş. Să punem mai întâi moşia 
Răsucita, care până astăzi a fost a preaiubitului meu 
stăpân, iar de mâine-ncolo va fi a preasupusei sale slugi; al 
doilea, am o sută pungi de galbeni la baron Sachelarie şi 
alţi atâţia la căminarul Polizache, cu dobândă cinci la 
pungă; al treilea, am două vii în Valea Călugărească. Toate 
aceste aduc pe an un venit de lei şaizeci de mii. Bravo, Din- 
ule! Bravo, băiete! Aşa este, în adevăr, dar sunt o slugă, o 
slugă boierească, meseria cea mai umilitoare din toate 
meseriile ţării. Tot omul este stăpân pe voinţa şi pe gus- 
turile sale: plugarul, după ce asudă toată ziua lucrând 
pământul, seara se-ntoarce la umilita lui colibă cântând şi 
găşeste lângă femeia şi copiii săi răsplătirea ostenelilor 
sale; neguţătorul, mulţumit de micul său câştig, cum 
apune soarele îşi închide prăvălia şi, dându-se cu încredere 
în braţele desfătării, este fericit; numai noi, ciocoii de prin 
curţile boiereşti, suntem ursiţi la cea mai aspră robie. Noi 
nu trăim decât ca să ducem înainte (să perpetuăm) 
blestemul lui Cain, ucigătorul de frate, tremurând la glasul 
stăpânilor noştri, precum tremura el când auzea glasul lui 
Dumnezeu strigându-i: «Caine, ce ai făcut pe fratele tău?» 
De ce folos ne sunt nouă mâncările cele bune, când nu le 
putem gusta în linişte? Ce preţuieşte o casă bine încălzită 
şi un pat moale şi frumos, când noi dormim pe picioare ca 
pelicanii sau cu ochii deschişi ca iepurii, spre a fi gata la 
poruncile stăpânilor noştri în orice ceas al nopţii?!... Dar 
astă viaţă plină de chinuri va înceta o dată! Moşia cea mare 
a grecului am înghiţit-o şi nu m-am înecat. Viile din Valea 
Călugăreasc ă i le-am hrăpit fără cea mai mică greutate; au 
rămas acum cele două moşii din Buzău şi casele; bun e 
Dumnezeu şi pentru dânsele şi atunci voi lăsa pe fanariot 


cu punga mai uşurică decât a unui nefer de spătărie şi cu 
sufletul încărcat cu blestemele săracilor, din ale căror su- 
dori şi-a strâns acele bogății.” 

După ce Păturică termină această filozofie ciocoiască, 
scrise un răvaş şi îl trimise la Costea Chiorul. 


3.20. Capitolul XX. Teatrul în Ţara Românească 


De va fi existat teatru în ţara noastră înainte de Caragea, 
nu ştim, istoria nu ne spune nimic; chiar tradiţiunile pop- 
ulare nu ne arată decât venirea unor escamatori arabi şi 
turci, care scoteau panglice din guri, înfigeau ace prin 
muşchii mâinilor, vărsau mei pe nas şi scoteau din cap o 
mulţime de căciuli”. 

În timpul lui Caragea veni pentru prima oară un 
întreprinzător de dioramă şi clădi un teatru de scânduri în 
curtea banului Manolache Brâncoveanul'”. Acest teatru 
optic ţinu câtva timp, iar mai în urmă domniţa Ralu clădi 
la Cişmeaua Roşie o sală de bal, în care se adunau boierii şi 
cucoanele de petreceau nopţile cele lungi ale iernii. 

Puțin însă după aceea veni în Bucureşti un antreprenor 

De la acei scamatori a rămas vorba populară altă căciulă. 
(n. N. F.) 
80 


După unii, acest teatru a fost clădit pe locul Slătineanului. 
(n. N. F.) 


de teatru melodramatic, cu o trupă formată astfel încât să 
poată reprezenta tragedii, drame, comedii şi chiar opere. 

Artiştii cei mai principali ai acestei companii erau: 
Gherghe (directorul) pentru rolele comice, madam Dilli 
pentru rolele forti de femeie, demoazela Dilli pentru rolele 
de jună amantă, iar domnul Steinfels era prim amant forte. 

Repertoriul lor se compunea din cele mai fumoase 
producţiuni dramatice şi opere muzicale ale şcoalelor 
italiană şi germană; dar piesele care întâmpinau o primire 
mai favorabilă în publicul teatrului nostru erau: “Saul”, 
“Ida”, “Pia de Tolomei”, “Briganţii” şi “Faust”, precum şi 
operele: “Gazza ladra”, “Moisi în Egipet”, “Cenerentola”, 
“Flautul magic”, “Idomeneu” şi câteva altele“. 

În timpul acesta națiunea elenă se pregătea să rupă 
lanţurile ce de patru secole o ţinea în sclavie. Bărbaţii cei 
mai luminaţi şi mai patioţi ai acestei naţiuni se adunaseră 
din toate părţile în România şi în ţările vecine cu dânsa şi 
formaseră din Bucureşti un centru de operaţiune al mai 
multor comitete, ce lucrau în unire pentru binele patriei 
lor. 

Între bărbaţii înscrişi în registrele comitetului 
revoluţionar elenic din Bucureşti figurau: Atanasie Cristo- 
polu, noul Anacreon al grecilor moderni; Iacovache Rizu, 
poet cu mare reputaţiune; Scufu, care mai în urmă 
reprezentă pe Grecia liberă la mai multe curţi ale Europei; 


81 


Cele trei opere dintâi sunt de Rossini, iar celelalte două de 
Mozart. (n. N. F.) 


doctorul Cristali; Costandie Buzăul şi logofătul Gheorghie 
Serurie. 

Aceşti oameni, în adevăr mari şi înzestrați cu inimi gen- 
eroase, cunoscând cât de mult contribuieşte teatrul la 
formarea inimii unui popor primitiv şi la pregătirea lui 
pentru fapte eroice, se gândiră a înfiinţa un teatru în limba 
elinească. 

Ca să poată dar a realiza această idee, ce ţintea la 
pregătirea junilor elini din Principate pentru sfânta luptă a 
independenţei clasicului pământ al Eladei, formară reper- 
toriul lor tot din piese pline de patriotism, virtute, 
abnegaţiune şi ură contra tiraniei. 

Prima producţiune ce se prezentă pe scena acestui teatru 
fu Moartea lui Iuliu Cezar de Voltaire, tradusă în elineşte 
de logofătul Gheorghie Serurie. Succesul ei fu splendid, iar 
întipărirea ce lăsă în inima spectatorilor fu atât de mare, 
încât, după ieşirea din teatru, mulţi dintre elini intonau pe 
ulite peanul” răzbunării şi al morții. 

După această piesă urmară: “Mânia lui Achil”, compusă 
de Atanasie Cristopolu; “Timoleon? de Zampelius; 
“Meropa”, “Zaira” şi “Mahomet” de Voltaire; “Orest” şi 
“Filip II” de Alfieri; “Polixeni” de Iacovache Rizu şi 
“Aristodem” de Monti. 

Cel ce voieşte să afle dacă aceste piese au produs sau nu 
efectul lor să întrebe câmpiile Drăgăşanilor din România şi 
pe ale Greciei sclave pe atunci şi ele vor răspunde 
arătându-i un popor liber şi un regat nou înscris pe harta 

Pean imn războinic. 


Europei. 

Actorii care au luat parte la reprezentarea acestor 
producţiuni teatrale erau mai toţi studenţi din şcoala 
elinească; iar cei ce s-au deosebit mai mult prin geniu şi 
talent au fost: C. Aristia, Teodor Gazi, Constantin 
Şomache, doctorul Formion şi Gheorghe Magu. 

La început toate rolele femeieşti se jucau de bărbaţi şi 
mai cu seamă de tânărul C. Aristia, al căruia fizic şi dexer- 
itate se conformau mai mult cu caracterul femeiesc; dar 
mai în urmă s-a găsit o femeie, anume Marghioala“*, care a 
primit cu mare plăcere să joace aceste role în toate piesele 
repertoriului. 

Junii români ce-şi făceau studiile în şcoala elinească, 
văzând pe străini realizând într-un timp atât de scurt o 
instituţie de cea mai mare necesitate pentru o naţiune, 
luară hotărârea a-i imita. 

Spre acest sfârşit se aleseră câţiva din cei mai cu talent şi 
în puţin timp ridicară pe scenă faimoasa tragedie a lui Eur- 
ipide numită “Ecuba”"?. 

Această femeie, română de origine, era soţia serdarului 
Dumitrache Bogdănescu. (n. N. F.) 
4 


Tradusă din elineşte de A. Nănescu, unul dintre junii 
actori români. Rolul Ecubei dintr-această operă s-a jucat 
(aşa spun contemporanii) de dl I. E. Rădulescu, care, 
dorind ca reprezentaţiunea să iasă întru toate bine, 
împlinea şi rolul de sufler. (n. N. F.) 


Această piesă, ce pentru prima oară da ocaziune limbii 
române a intra în templul muzelor, avu un succes nu 
tocmai satisfăcător din cauza geloziei şi a rivalităţilor. 
După dânsa se reprezentă “Zgârcitul” de Moliére” şi alte 
câteva producțiuni, apoi încetă. 

Revoluția lui Tudor Vladimirescu, care dete națiunii 
române drepturile ei cele strămoşeşti, o datorăm în mare 
parte ideilor de libertate şi eroism culese de junii români 
din piesele: “Moartea lui Cezar”, “Achil”, “Timoleon” şi 
“Ecuba”. 

Cât durară aceste tulburări politice, în care românii, cu 
armele în mâini, smulseră de la tiranii lor dreptul de a fi 
guvernaţi de principi români, teatrul stătu închis. Melpo- 
mene şi Talia” părăsiră marginile Danubiului şi se aşezară 
în patria lui Leonidas, ca să aprindă în pieptul 
descendenților lui focul cel sacru al libertăţii, care purifică 
pe naţiuni de lepra sclaviei. 

După revoluţiune veni la domnie principele Grigorie D. 
Ghica. 

Acest domnitor român, deşi avea mare dorinţă ca să 
aducă ţara la cel mai înalt grad de fericire, dar rănile ei 
erau multe şi vindecarea lor reclama un timp îndelungat şi 
sacrificii colosale. 

El, dar, ca un adevărat părinte al naţiunii, studie cu seri- 

Tradusă de Herdelius, amic al lui Georgie Lazăr. (n. N. F.) 


Muza tragediei şi a comediei. (n. N. F.) 


ozitate poziţiunea ţării şi începu opera regenerării prin 
îmbunătăţiri de prima necesitate: regulă finanţele ţării 
sleite de domnii fanarioți şi invaziunile precedente; 
combătu abuzurile amploiaţilor, înzestră Capitala cu pavaj 
de piatră, înfiinţă şcoale în limba română” şi poate că ar fi 
făcut mai multe îmbunătăţiri, dacă rezbelul turcorusesc 
nu-l da jos de pe scaunul domniei“... 


87 
În aceşti timpi se formă o societate secretă ai cărei capi şi 
zeloşi sprijinitori erau Constantin Golescu şi I. Eliade. 

Iată şi programa acestei societăţi: 

I. Şcoala din Sf. Sava să se împlinească şi să se înalțe la 
gradul de colegiu. După modelul acesteia să se creeze alta 
în Craiova. 

II. Crearea şcoalelor normale în capitala fiecărui judeţ 
prin elevi ieşiţi din colegiu. 

III. Crearea şcoalelor primare în fiecare sat. 

IV Fondare de jurnale sau gazete în limba română. 

V Aboliţia monopolului tipografic. 

VI. Încurajarea spre traducţiuni în limba patriei şi 
tipărirea acestora. 

VII. Formarea unui teatru naţional. 

VIII. Stăruirea spre a ieşi din regimul fanariot prin re- 
forme înțelepte sau reînnoirea primelor instituţii ale ţării 
(vezi Issahar, pag. 77 78). (n. N. F.) 


La 1834 numindu-se Alexandru Dimitrie Ghica domn 
ţării, românii din toate părţile începură a se deştepta din 
letargia în care se aflau pân-aci. “Curierul românesc”, sin- 
gura foaie pe atunci, prin articolii săi plini de patriotism, 
începu a chema pe românii cei inteligenţi să depuie pe al- 
tarul patriei renăscute rodul ostenelilor şi al vegherii lor. 

O societatea filarmonică se înființă. Fondatorii ei fuseră: 
I. E. Rădulescu, I. Câmpineanu şi C. Aristia. Cel dintâi con- 
tribuia cu doi galbeni pe lună, lucrări literare şi sacrificii 
tipografice pentru imprimarea de piese teatrale, programe, 
înştiinţări etc.; cel de-al doilea, cu patru galbeni pe lună; 
iar Aristia, cu un galben pe lună şi îndatorirea de a da 
lecţiuni dramatice câte şase ore pe fiecare zi. 

După şase luni de lupte gigantice în contra dificultăţilor 
de tot felul, societatea izbuti a pune în scenă pe 
“Mahomet” de Voltaire, cu luxul şi îngrijirea putincioasă în 
acei timpi. 

Piesa, în fine, reuşi de minune. Publicul, acuzat astăzi că 
nu este în stare să înţeleagă producţiunile clasice, se en- 
tuziase atât de mult, încât cerea, prin manifestări zgomo- 

În timpul guvernului provizoriu, s-a făcut o mică încercare 
din partea lui Aristia pentru deşteptarea gustului de teatru. 
El a reprezentat cu şcolarii săi pe Iunius Brutus şi Orest de 
Alfieri, iar mai în urmă pe Zaira de Voltatire. Pe cele două 
dintâi în limba elenă, iar pe cea din urmă în limba 
franceză. Dintre junii şcolari s-a distins mai mult (aşa se 
zice) C. A. Rosetti, care a reprezentat pe Egist tiranul din 
tragedia Orest cu o ferocitate atât de naturală încât a 
spăimântat pe public şi chiar pe Aristia, profesorul său. (n. 
N.F.) 


toase, reproducerea piesei. 

Junii elevi ce se distinseră în această piesă au fost: Nicu 
Andronescu în rolul lui Mahomet, Ioan Curie într-al lui 
Zopir, Diamandi Nicolae a jucat bine pe Zeid şi Raliţa 
Mihăileanu pe regina Palmira; dar inamicii românilor, 
prevăzând moralitatea şi patriotismul ce putea să inspire 
asemenea piese în inima poporului, întrebuinţară toate 
mijloacele şi suiră pe scenă comedii şi farse imorale, care 
corup spiritul şi inima”. 

Efectul moral ce produse reprezentarea lui “Mahomet” 
fu necalculabil; venitul Societăţii Filarmonice se înzeci; 
numărul membrilor ei se ridică până la şaptezeci individe, 
între care figurau cei mai nobili şi mai inteligenţi bărbaţi ai 
societăţii noastre. Entuziasmul merse aşa departe încât 
unii dintre asociaţi, şi chiar dintre particulari, în sacra şi 
patriotica lor exaltare începură a dota societatea cu 
donaţiuni testamentare”. Dar inamicul cel neîmpăcat al 
fericirii noastre, văzând toate aceste mărinimoase 
aspiraţiuni ale românilor către civilizare, ațâţă mai întâi 
gelozia între capii societăţii, apoi între I. Câmpineanu şi 
principele domnitor; iar după aceea, prin corupţiune şi 
intrigă, reuşi a distruge acea societate, care, de ar fi existat 
pân-acum, negreşit că arta dramatică şi literatura noastră 
ar fi ajuns la mare grad de cultură. 


90 
C. Manu dete primul semnal, înzestrând societatea cu 
două mii de galbeni, care, înmulţindu-se prin dobânzi, cre- 
dem că se vor fi întrebuințat la clădirea teatrului. (n. N. F.) 


Mărul discordiei, care aduse această nenorocire, cu o 
medalie de aur proiectată de societate a se da prin vot 

Iată ce zicea, în această materie, răposatul B. Catargiu într- 
un articol făcut în urma reprezentării dramei Misantropia 
şi pocăinţa de Kotzebue: 

“Lăsaţi, dar, voi, fii ai acelor mari domnitori ai lumii, 
lăsaţi bufonăria şi satira pe seama acelor suflete 
înghesuite, pe seama acelor duhuri sărace. Părinţii voştri 
au fost mari şi voi nu puteţi fi mici. Vrei ca actorul român 
să arate ceea ce este? Fă-l să trăiască în elementele 
strămoşilor săi. Slava, amorul, generozitatea, patriotismul, 
răzbunarea, trufia, dreptatea; iată ce-i trebuie lui ca să fie 
mare. Dă-i tragedii sângeroase şi drame scrise cu lacrimi şi 
le va juca bine. Nu-i da farsă, că el nu ştie să fie bufon; el 
n-a ştiut a se slugări şi a se maimuța. Nu-l vei vedea 
niciodată să-şi ştie rolul, pentru că nu-i place nici în glumă 
a fi măscărici. 

Priviţi teatrul ca o şcoală de moral şi veţi afla actori 
mândri de a fi profesorii noro- dului, şi veţi vedea şi actori 
buni. Faceţi pe actorul român să meargă singur, îmbulzit 
de sine, înecat în lacrimi pe amvonul său; să înveţe, să 
înduplece, să mişte inimile, să se simtă fericit şi mândru de 
profesia sa. Nu-l târâţi în silă a-i pune peruca bufonului în 
cap, a-l face o caricatură şi a-l umili spre a se scălâmba 
înaintea unui public care şi el e tot român şi singur nu ştie 
pentru ce nu-i plac scălâmbăturile. 

Acesta este misterul teatrului socotit în adevărata lui 
însemnare şi astfel a fost socotit şi între cei vechi. 

B. Catargiu” 

(n. N.F.). 


membrilor societăţii care ar fi meritat mai mult. Se zice că 
Câmpineanu ar fi dorit să i se dea numai lui acea medalie 
şi de aceea începuse a lua ton de dictator; pe de altă parte 
iarăşi, principele Ghica, văzând cu ochi răi crescânda pop- 
ularitate a Câmpineanului şi temându-se a nu ajunge prin- 
tr-însa la tron, aduse lucrurile astfel încât I. Eliade şi C. Ar- 
istia îşi deteră demisiunea şi printr-aceasta totul se 
spulberă în vânt. 

Puțin ceva mai în urmă se făcură noi încercări pentru 
reînființarea Societăţii Filarmonice. C. Aristia fu însărcinat 
cu această lucrare. El conduse lucrurile cu mare silință şi 
amor propriu; văzând însă că teatrul şi literatura erau 
numai un pretext, iar adevăratul scop era intriga politică, 
se retrase. 

După trecere de câtva timp, iarăşi începură a se ivi simp- 
tome pentru redeschiderea Teatrului Naţional. De astă 
dată însă domnitorul însuşi se pusese în capul 
întreprinderii, cu scop după mărturisirea contemporanilor 
— de a paraliza influența Câmpineanului şi a surpa 
totdeodată şi teatrul. 

Spre împlinirea acestui scop chemă iarăşi pe C. Aristia 
şi-i propuse direcţiunea teatrului cu salariul de galbeni 
cincizeci pe lună şi tot venitul reprezentaţiunilor. Este însă 
un proverb care zice: Cine s-a fript cu ciorbă se teme şi de 
iaurt. 

Bietul Aristia se fripsese de două ori cu ciorbă şi ceea cei 
se oferea acum nu era nici iaurt, nici apă rece. Spre a 
scăpa, dar, de acestă nouă amăgire, ceru de la domnitor să 
i se dea în scris ofertele ce-i făcuse. 

Această dorinţă nu i se împlini de domnitorul sub difer- 
ite pretexte, între care intra şi acela că nu voieşte să se de- 


clare pe faţă protector al teatrului, ca să nu atingă suscept- 
ibilitatea Câmpineanului. 

Aristia primi şi se fripse pentru a treia oară, căci după 
suirea pe scenă a lui “Saul” de Alfieri cu un succes gigantic, 
în care se distinse foarte mult junele Curie, începură 
persecuții indirecte, care aduseră căderea definitivă a 
teatrului”. 

La anul 1844—1845 Constantin Carageali, elev al lui Ar- 
istia, părăsi capitala Moldaviei, unde întreprindea arta 
dramatică cu mare succes, şi însoţindu-se cu C. 
Mihăileanu şi prin concursul dlor Anesti Cronibace, 
Lăscărescu, Ralita Stoenescu şi Caliope  Carageali, 
deschiseră iarăşi teatru”. 

Cea mai mare lovire dată teatrului fu oprirea lui Momolo 
de a mai închiria sala pentru reprezentaţiuni române. (n. 
N.F.) 

Nu vom zice nimic despre progresul sau regresul ce a făcut 
teatrul sub direcţiunea lui Carageali, ca să putem vorbi mai 
pe larg în romanţul Ciocoii noi despre tot ce s-a petrecut în 
teatru până în ziua de astăzi. (n. N. F.) 


3.21. Capitolul XXI. Femeia a scos pe om din rai 


Lectorii noştri counosc planul lui Păturică şi al Duducăi de 
a ruina pe fanariotul; n-au însă nici o idee despre in- 
genioasele lor mijloace prin care îşi puneau în lucrare 
întunecoasa lor intenţiune. Este dar de datoria noastră a 
da aci câteva probe despre vicleniile acestor doi şireți. 

Cunoaştem cu toţii că luxul este cel mai teribil agent al 
corupţiunii; pentru dânsul femeia cea mândră şi uşure de 
minte calcă în picioare credinţa jurată soţului ei, vestejeşte 
onoarea sa şi a familiei, îşi face copiii nefericiţi, cade în ura 
şi disprețul societăţii, în fine face totul şi se peirde în 
prăpastia celor mai mari crime. 

Acest flagel, inventat de Satan ca să piardă pe om prin 
femeie, deşi se introdusese în ţară la noi de către fanarioți, 
cu scop de a ne face să pierdem simplitatea şi viaţa cea 
aspră ce ne dă tăria de caracter, dar, el fiind foarte costisit- 
or, se întinsese numai în clasele cele avute, iar poporul 
rămase neatins. Dar invaziunile ce neîncetat călcară ţara 
introduseră cu încetul manufactura europeană, care se 
compune în mare parte din diamante şi aurării false, pre- 
cum şi din postavuri şi mătăsării arse, cu care neguţătorii 
cei fără conştiinţă înşelau şi sărăceau norodul”. 

Răul acesta merse crescând neîncetat, iar în timpul lui 
Caragea ajunse la culme. Luxul, acum, îşi avea prozeliţii 
săi în toate clasele societăţii: femeile nu mai visau decât 
diamanticale, stofe de mătase şi alte secături de acestea, 
pentru care erau în stare a sacrifica tot. 

Deschiderea clubului de la Cişmeaua Roşie şi prefacerea 
lui mai în urmă în sală de teatru dete o întindere şi mai 
mare luxului. Toată societatea dorea să vadă tragediile şi 


operele germane reprezentate de Gherghei. Nu era familie 

Că luxul a corupt în mare parte societatea noastră, nu mai 
este îndoială. Dovadă la aceasta dăm ordinul principelui 
Alesandru Moruz dat către marele cămăraş, prin care 
opreşte pe neguţători de a mai aduce în ţară flude, lino, 
mătăsării şi alte obiecte de lux, căci aduc vătămare şi 
sărăcie norodului. Iată acel ordin domnesc: 

“Io Alesandru Constantin Moruz, voievod şi domn Ţării 
Româneşti. 

Dum. vel-cămăraş, primind domnescul nostru pitac, să 
chemi pe toţi lipscanii la cămară şi să le dai porunca dom- 
niei mele pentru flude şi linaş, sadetica i în cusături şi în 
basmale, ce sunt lucruri care pricinuiesc o cheltuială 
zadarnică şi o stingere de obşte, ca câte dintr-acestea se 
află acum la prăvăliile lor, acelea numai să şi le vândă 
neopriţi; iar de aci înainte să ştie că, fără de a avea voie să 
le deschidă şi să le vândă, se va pecetlui şi, făcându-se zapt 
la cămara domnească, se va scoate din ţara domniei mele 
afară şi mai mult nu vor fi îngăduiţi a le deschide şi a le 
vinde aici. Drept aceea, ca să n-aibă pricină de îndreptare 
că n-a ştiut, să le arăţi porunca domniei mele hotărâtoare, 
ca să o ştie; aşijderea să arăţi dumneata porunca aceasta la 
vel-vameş al carvasaralii ca de acum înainte oricâte de 
acest fel, numite mai sus lucruri zadarnice, va găsi între 
mărfurile ce aduc lipscanii, pecetluindu-le de faţă cu 
stăpânul acelei mărfi, să le trimită la cămara domniei 
mele. Şi însumi eu, domnul, am poruncit. 

1794, martie 11” 

(După “Condica arhivei” cu nr. 112 roşu, foaia 219 
verso.) (n. N. F.) 


în care să nu se vorbească despre teatru şi mai cu seamă 
despre găteala cucoanelor. Femeile îşi martirizau bărbaţii, 
iar junele şi junii pe părinţii lor, ca să le cumpere veşminte 
noi, diamante şi parfumării. În darn se opunea bietul 
calemgiu la pretenţiunile femeii sale, în darn îi repeta de o 
mie de ori că dintr-o leafă de cincizeci lei pe lună” nu 
poate să ţie greutăţile familiei şi să facă şi lux, căci femeia 
punea mâinile în şolduri şi îi răspundea prin aceste cu- 
vinte: 

“Calicule! dacă n-ai stare, de ce te-ai însurat? Să-mi faci 
rochie de maltef şi să-mi cumperi şal şi cercei de Lipsca, 
auzi tu? C-apoi îmi fac eu... Înţelesu-m-ai?” 

Nenorocitul soţ tăcea şi privea cu sufletul plin de 
întristare pe soţia sa îmbrăcată întocmai ca cele mai dintâi 
cucoane, fără să-şi aducă aminte că a contribuit cât de 
puţin la strălucitul lux al soţiei sale. 

Într-o seară postelnicul Andronache, în contra obicei- 
ului său, se afla acasă la dânsul. El şedea pe o sofa 
fumându-şi ciubucul cu o flegmă demnă de un osmanlâu şi 

Şeful de masă pe atunci se plătea lei 50 pe lună şi-şi scutea 
via din vinărici şi individul său de podvezi şi angarii; plătea 
însă la primirea ordinului de orânduire lei 5, sub numire 
de havaiet. (Condica arhivei, nr. 121, foaia 20-26 roşu.) (n. 
N. F.) 


vorbea din când în când cu Păturică. 

— Aşa, Dinule dragă, zicea el, să ne mai măsurăm chel- 
tuielile, că nu mergem bine. Ce D-zeu! Eu câştig pe tot 
anul aproape la patru sute pungi de bani, şi cu toate 
acestea vii neîncetat de-mi spui că n-avem bani şi mă 
sileşti să fac împrumuturi. 

— Foarte bine te-ai gândit, milostive cucoane; numai 
este cam târziu. Datoriile s-au mărit foarte mult prin ne- 
plata dobânzilor: Costea Chioru vine în toate zilele de-mi 
cere dobânda şi capetele, grămăticul lui baron Meitani ase- 
menea, fără a mai adăuga că de multe ori întâmpin cheltu- 
ielile curţii din mica mea lefşoară de calemgiu, pe care mi- 
aţi dat-o blagorodnicia voastră. 

— Dar bine, Dinule, îmi aduc aminte că chiar în luna 
trecută am câştigat peste o sută pungi de bani de la 
slujbele ce am dat la unii-alţii prin mijlocirea mea; ce s-au 
făcut aceşti bani? 

— S-au cheltuit toţi, milostive cucoane. 

— Ei bine, pe ce? Fă-mă să înţeleg. 

— Asta e foarte cu putinţă; să aduc catastiful, să vezi. 

Ciocoiul se pogori jos în camera lui şi se întoarse într-o 
clipă ţinând în mâini o carte mai mult lungă decât lată, pe 
care, deschizând-o, citi cu o manieră cancelarică: 

CATASTIH DE DOSOLIPSIE” AL CASEI DUMNEALUI 

MARELUI POSTELNIC ANDRONACHE TUZLUC 

Leatul 1818 septembrie 1 

Primiţi 

Dosolipsie - de dare şi luare. (n. N. F.) 


Talere Bani 220.000 — De la şapte ispravnici ce au luat 
pitacele din mâna mea.06.585 — Ipac de la alte huzmeturi 
date prin mine. 3.567 Ipac de la noii căpitani de poteră ce 
şi-au luat pitacele tot prin mine.08.600 — Arenda moşiei 
Plânsurile pe leatul 1818. 1.250,90 Ipac din vânzarea a 
2.500 vedre vin, vadra pe bani şaizeci.n2.500 — Din 
vânzarea pădurii de pe moşia Chinuielele. 3.500 De la igu- 
meni pentru volnicii şi alte madele. 2.000 De la episcopul 
Râmnicului pentru  prefacerea unui zapis de 
datorie.01.700 — Ipac de la episcopul Buzău.0297, 30 — 
De la doi nemți ca să aibă voie a juca pe la bâlciuri: “la o 
para cinci”.* 050.000 — Fac peste tot primirile. 

Cheltuiţi pe leat 1818 

Talere Bani 

8.680 — Cheltuiala cuinii, care se vede trecută condei cu 
condei în catastihul stolnicului. 

1.560 — Lemne pentru iarna trecută. 

800 — Cărbuni. 

600 — Fân şi orz. 

380 — Îmbrăcămintea ţiganilor. 

1.800 — Facerea unui han la moşia Chinuielele. 

400 — Dregerea butcei şi a rădvanelor. 

15.000 — La două zaiafete: unul la sf. Andrei şi altul la 
sf. Vasile. 

12.500 — Daţi giuvaergiului pentru diadema de diamant 


96 
Jocul rolinei, pe care poporul nostru îl numea “la o para 
cinci”...(n. N. F.) 


şi alte guivaericale date cucoanei Duduca la sfântul Andrei. 

1.000 — Chiria caselor cucoanei Duduca. 

250 — Ipac simbria slugilor dumneaei. 

3.000 — Ipac simbria arnăuţilor. 

8.000 — Giuvaeruri, blane de samur, cacom şi de 
belchiță i cumaşuri de rochii cucoanei Duduca de la sf. 
Vasile. 

250 — Daţi iamacilor şi calemgiilor ce au venit cu 
Crăciunul domnesc”. 

250 — Daţi meterhanelei, idicliilor, fustaşilor şi altor 
tagme de slujitori bacşiş de sf. Vasile. 

19.380 — Daţi blagorodniciei voastre pentru buzunar în 
mai multe rânduri. 

1.200 — Simbriile slugilor casei. 

200 — Bacşiş lor de sf. Vasile. 

66.670 — Fac cheltuiţi. 

50.000 — Se scad primiţi. 

------------------- 016.670 — Cheltuiţi mai mult şi care s-a 
luat cu dobândă de la Costea Chiorul. 

Fanariotul ascultă cu luare-aminte socotelile ce-i înfăţişă 
Păturică, dar când ajunse la încheiere şi văzu luate de vânt 
cele una sută pungi de bani şi o datorie nouă de lei 16.670, 

oftă din adâncul inimii; dar în momentul când se gătea să 
facă oarecare băgări de seamă şi mustrări vătafului său de 
curte, ajunse la urechea sa zgomotul unei trăsuri ce se 
oprise la scara caselor sale. 

Păturică ieşi să vadă pe vizitătorul şi revenind anunţă pe 
chera Duduca. 

— Duduca! exclamă fanariotul cu surpriză. 

— Da, milostive stăpâne, dumneaei. 

— Lasă-mă dar singur şi te voi chema la trebuinţă. 

Păturică plecă capul în jos şi, ieşind din cameră, se 
întâlni faţă în faţă cu Duduca, căreia îi şopti încet: 

— Să te văd, acum este timpul. 

— Lasă pe mine, răspunse ea cu un accent ce se stinse pe 
frumoasele ei buze, precum se stinge o armonie de tonuri 
muzicale purtată pe aripile vântului din locuri depărtate; 
apoi intră în iatacul grecului şi şezu lângă dânsul pe sofa. 
Veşmintele ei simple, dar bine tăiate, coafura cea împănată 
cu roze şi micşunele, parfumurile cu care era stropită şi 
mai presus de toate graţiosul aer ce avea în acea seară 
arătau până la evidenţă necesitatea ce avea ea de a încânta 
şi a ameţi pe fanariot mai mult decât totdeauna. 

Scopul ei era deja pe jumătate împlinit, căci fanariotul, 
cum o văzu, deveni palid şi începu să-i tremure fibrele de 
emoţiune. 

— Dumnezeule! cât eşti de frumoasă, Duduco! exclamă 
el cu ochii rătăciţi şi cercând, cu mâna tremurătoare, să 
apuce pe a frumoasei cochete. 

— Râzi de mine, cucoane Andronache; eu nu sunt atât de 
frumoasă, precum zici. 

— Nu, Duduco, îţi spun adevărul! 

Greaca se plecă să-l sărute pe obraz cu un transport de 


amor prefăcut, luă mâna lui într-ale sale şi o acoperi de 
sărutări, apoi căzu în nişte meditaţiuni pe care fanariotul 
le tălmăcea în multe chipuri, dar toate în favoarea amor- 
ului său. 

Mai multe scene de un amor delicios se petrecură între 
dânşii, dar când greaca crezu că a sosit timpul să dea lovi- 
tura decisivă, se prefăcu că cade într-o adâncă întristare, 
oftă cu o prefăcătorie ce nu s-a văzut pân-acum chiar la cei 
mai lăudaţi actori dramatici ai teatrului nostru şi vărsă 
câteva lacrimi mincinoase. 

Fanariotul o privi cu extaz şi durere de inimă, căci din 
nenoro- cire o iubea până la nebunie. În momentele 
acestea vicleana femeie scoase o gevrea albă din buzunarul 
unei scurteici blănite cu cacom alb şi îşi şterse ochii, apoi 
îmbrăţişă pe fanariot şi începu a-l săruta cu buzele ei cele 
rumene şi arzătoare ca focul. 

Aceste fine prefăcătorii puse pe fanariot într-o poziţiune 
foarte critică; el nu ştia la ce să atribuie lacrimile şi furiile 
de amor ale amantei sale. 

Greaca începu iarăşi a ofta şi a lăcrima. 

— Ce ai, Duduco, de plângi şi oftezi? o întrebă fanariotul 
cu un aer în care se vedea disperarea şi curiozitatea. 
Spune-mi, cine te-a supărat? 

— N-am nimic, nu m-a supărat nimeni. 

— De ce plângi dar? De ce oftezi? 

— Plâng nenorocirile mele. 

— Şi care sunt acele nenorociri? Nu te îmbrac? Nu-ţi dau 
demâncare şi casă? În sfârşit, nu te iubesc mai mult decât 
pe mine? Nu vezi că amorul tău m-a zalisit, am ajuns ca 
Manea nebunul?... 

— Prefăcătorii bărbăteşti şi nimic mai mult. 


— Nu, Duduco, pe viul Dumnezeu, te iubesc din toată in- 
ima. 

— Dacă m-ai iubi, m-ai lăsa şi pe mine să mă duc la 
plimbare, la teatrul nemţesc şi la comedie: nu m-ai ţine 
închisă ca pe-un papagal şi îmbrăcată cu trenţele astea ca o 
preoteasă de mahala. 

— Dar bine, giuvaericalele ce ţi-am trimis la ziua mea, 
cumaşurile de rochii, şalurile, toate acestea le numeşti 
trenţe? zise fanariotul ofensat şi atins de nemulţumirea 
amantei sale. 

— Nu sunt trente, dar nu sunt la modă. 

— Să le schimbăm şi să luăm altele, de modă. 

La aceste cuvinte Duduca începu să râdă cu hohot. 

— De ce râzi? întrebă fanariotul. 

— Auzi acolo, să le schimb! Da slavă Domnului! nu sunt 
nici condicăreasă, nici teleloaică. 

— Dar bine, Duduco dragă, e păcat să şadă degeaba în si- 
pet. 

— M-am gândit eu la aceasta şi le-am vândut pe toate la 
Tolba ovreica”. 

— Şi acum? 

— N-am alte haine decât aceste ce le vezi şi cerceii 
aceştia de tumbac (bronz). 

— Şi ce ai prins pe dânsele? 

— Mai nimic, o mie cinci sute de lei. 

— O mie cinci sute!... dar ştii tu, Duduco, că acele lucruri 
costiseau peste o sută pungi de bani? 

— Teleloaica mi-a zis că pietrele sunt proaste. 

Grecul rămase pe gânduri, apoi zise: 

— Ei, bine, Duduco, cu ce o să ieşi acum în lume? 

— Cu veşmintele ce vezi pe mine. 

— Să te ferească Dumnezeu de una ca asta. Amoreaza 
postelnicului Andronache nu va purta niciodată rochii de 
maniţă şi de bogasiu. 

Greaca, mulţumită foarte mult de ambiţiunea în care ad- 
usese pe amantul ei, schimbă vorba. 

— Am auzit, zise ea, că teatrul nemţesc este foarte 
frumos şi nemţoaica cea tânără a înnebunit lumea; se mai 
zice iarăşi, că hatmanul Cărăbuş moare după dânsa. Când 
o să mă duci să o văd şi eu? Ai? Spune-mi! 

— O să vie vremea, scumpa mea. 

— Am auzit că zilele astea o să parastisească “Italiana în 
Algir”, bucată cu cântece. O să mă duci să o văd şi eu? 

— Da, da, o să te duc, îngână fanariotul aprins de 
gelozie. 

— Să văd şi eu cucoanele şi boierii cei mari. 

La zicerea boieri, gelozia fanariotului se irită şi mai 
mult; el se temea să o expuie vederii lui beizadea C. şi a 
capioldaşilor lui, căci îi ştia cât erau de stricaţi. 

Duduca se prefăcu că voieşte să plece, dar în momentul 
când îşi lua rămas bun de la amantul ei, uşa camerei se 
deschise puţin şi lăsă să se vadă capul cel pleşuv şi faţa cea 
plină de viclenie a lui Costea Chiorul bogasierul. 

— Chir Costea! zise Duduca cu o surpriză prefăcută. 

— Da, plecata slugă a măriei sale marelui postelnic şi a 
dumitale, prea strălucită cuconiţă, răspunse şiretul, lăsând 


să se vadă cât se putea mai bine o cutie de giuvaericale şi 
câteva şaluri şi cumaşe de mătăsării. 

— Ce ne aduci nouă, chir Costeo? întrebă fanariotul cu 
gravitate. 

— Să trăieşti, arhon postelnice! Am desfăcut astăzi 
taxidul de marfă ce am primit de la "Țarigrad şi, după dat- 
orie, am venit mai întâi la înălţimea ta, ca să-ţi alegi ce-ţi 
va plăcea. 

— Aferim, chir Costeo, să trăieşti; dar ia spune-mi, ce 
ne-ai adus? Deschide-ţi cutiile să vedem şi noi. Ai, dă-te 
mai încoace! 

Costea Chiorul deschise cutia pe care o adusese cu 
dânsul şi începu a desface mărfile, pronunţând cu 
îngâmfare numele fiecărei mătăsării sau giuvaerica: 

— Asta este hataia de Veneţia sadea, hataia florantin, 
camohas de Veneţia cu fir, camohas sadea, catifea cu aur şi 
sadea de Veneţia, sandal cianfes, canavăţ, tafta, atlas 
vărgat şi cu flori, hares pungiuc, fesuri tuneslii, basmale de 
Triesti, de Franţa şi de Englitera, tulpan mosc, alagea de 
Triesti, şal de India ciacliu, şal boza-fer mai prin colţuri, 
gear de India, şal, sangulie, brâuri caragialar cusute, cut- 
nii, alagea, citarii şi gazii de Brussa, suvaiele de Hale”. 

Greaca privea cu ochi scânteietori mătăsăriile de 
Veneţia, de Franţa şi de Brussa şi, când îi plăcea vreuna, 
făcea lui Costea câte un semn de înţelegere, iar el punea la 

o parte materia aleasă. 

— Ceva giuvaericale frumoase şi ieftine! excalmă Du- 
duca cu voce tare şi făcând un nou semn de înţelegere 
neguțătorului. 

— Avem, strălucită cuconiţă, de cele mai frumoase, dar 
sunt cam scumpuleţe. 

— Nu te teme despre preţ, adaose postelnicul, cam atins 
la mândrie. Scoate tot ce ai mai bun şi voi plăti cu bani 
peşin (gata). 

Aceste cuvinte umplu de bucurie pe amândoi amăgitorii. 
Costea Chioru începu să scoată dintr-o cutie: coliere 
(ghiordane) de diamant şi de rubine, cercei de berliant, in- 
ele de smarand, rubin, berliant şi matostat, făcând fiecărui 
obiect câte o laudă nemeritată. 

Duduca alese un colier de diamant, o pereche cercei de 
briliant, câteva inele de rubine şi smarand, vreo câteva 
carfiţe (ace) de aur cu pietre scumpe şi zece bucăţi de 
mătăsuri din cele mai scumpe. 

— Ia să vedem, Duduco dragă, ce ţi-ai ales. 

Vicleana femeie arătă fanariotului toate obiectele şi, ca 
să aţâţe şi mai mult ambiţiunea lui, zise cu un zâmbet 
înrăutățit: 

— Iată lucrurile ce mi-am ales, dar... 

— Dar ce? răspunse fanariotul ofensat. 

— Costisesc prea mult, nu sunt pentru mine. 

— Aceste vorbe mă supără, Duduco. Ia orice-ţi place; ia 
chiar toată marfa lui Costea, ca să vezi că pentru amorul 
tău sunt în stare să jertfesc chiar viaţa mea. Apoi, 
întorcându-se către Costea, îi zise: Fă socoteala, Costeo, şi 
spune-mi ce-ţi sunt dator. 

— Numaidecât, măria ta. Şi scoțând un petic de hârtie 


din sân şi un condei de pană din călimările de alamă ce 
purta la brâu, se prefăcu că scrie şi sumariseşte; iar după 
ce clătină capul de câteva ori, ca să arate de câtă 
importanţă era suma ce avea să pronunţe, zise: Giuvaer- 
icalele şi cumaşele de rochii costisesc una... sută... două- 
zeci pungi de bani. 

— A! A! e foarte scump; nu iau nimic! exclamă greaca, 
luând un aer de o sublimă prefăcătorie. 

— 'Ţine-le pe toate, adaose fanariotul şi întorcându-se 
către neguţător îi zise cu mândrie: Vrei să-ţi plătesc acum 
îndată în bani naht sau să-ţi fac zapis cu datorie'”? 

— Bine ar fi să-mi plăteşti în naht, dar, ca să nu te supăr, 
primesc şi pe datorie; să-mi dai însă o poliţă cu nume 
deschis către baron Sachelarie sau către căminarul Poliz- 
ache şi totul se va isprăvi. 

— Bine, fie după cum zici!oPolița se scrise şi se dete în 
mâna lui Costea, care o primi făcând închinăciuni până la 
pământ. 

În momentul când se termină această infernală tâlhărie, 
un geamăt răguşit se auzi în cameră. Nimeni nu băgă de 
seamă afară de Duduca, care deveni palidă ca un cadavru. 

Acel geamăt, ce semăna cu urletul de bucurie al de- 
monilor când fac să cadă un sfânt în lanţurile lor, era ex- 
presiunea infernalei bucurii a lui Păturică, care prin 
stratagema de acum a Duducăi devenea stăpân pe tot ce-i 
mai rămăsese bietului fanariot. 

Duduca şi Costea ieşiră amândoi din casa fanariotului, 

mulţumiţi de treburile ce făcuseră. 


1 


3.22. Capitolul XXII. Italiana în algir 


În mahalaua numită în vechime Popa Dârvaş, iar acum 
Biserica Albă după Podul Mogoşoaiei, faţă-n faţă cu casele 
cele mari ale Deşliului ”” se afla pe timpul lui Caragea o 
piaţă, în mijlocul căreia clădise doamna Ralu o sală de 
club, care mai în urmă se prefăcu în teatru. Acest edificiu 
avea lungimea de optsprezece stânjeni, iar lăţimea de nouă 
şi câteva palme; privit însă din punctul de vedere al stilului 
şi altor amănunte arhitectonice, nu prezenta nimic 
însemnător. Interiorul lui se compunea dintr-o sală de 
spectacol şi câteva camere situate la dreapta şi la stânga 
sălii. Într-una dintr-însele se ţineau dulceţi, rachiuri şi 
băuturi răcoritoare pentru trebuinţa publicului; iar în cea 
de a doua şedeau slugile boierilor pe timpul 
reprezentaţiunii. 

Sala teatrului propriu-zisă avea trei rânduri de loji 
tapeţate cu postav roşu şi împodobite cu perdele de 
chembrică cu ciucuri albi. La dreapta era o sofa îmbrăcată 
cu catifea roşie, pe care şedea domnitorul, iar mijlocul sălii 
era acoperit cu laviţe căptuşite tot cu postav roşu. Scena se 
deosebea de restul sălii printr-o cortină de pânză pe care 
era desenat Apollon ţinând lira pe genunchi. Într-un spaţiu 
mic ce despărţea scena de public erau o mulţime de scaune 
şi pupitre” destinate pentru muzicanţii ce compuneau or- 
chestra de pe atunci. Iluminaţia era în adevăr curioasă, 
căci, în loc de lampadariu şi lămpi, teatrul era peste tot ilu- 

minat cu lumânări de seu puse în sfeşnice de tinichea, 
A A 3 Ies 104 
spânzurate împrejurul sălii. 

În timpul domniei lui Grigore vodă Ghica, trecând pe la 
noi marchizul de Ribopiers (Ribeaupierre), elciul Rusiei la 
Constantinopole, domnitorul luă măsuri spre a-i face o 
primire mai distinctă. Astfel dar, între alte tratamente ce-i 
făcu, îl invită şi la un bal public dat în onoarea lui. March- 
izul se duse la bal mai mult ca să observe gradul de 
civilizaţiune al societăţii noastre, dar mătăsăriile, şalurile 
şi mai cu seamă diamantele ce văzu la damele române îl 
surprinse, căci numai diadema, cerceii şi ghiordanul cu- 
coanei Z... M... costa peste un milion. Din întâmplare 
marchizul îşi aruncă privirea şi asupra iluminaţiei sălii şi 
văzu cu destulă surprindere că era iluminată cu lumânări 
de seu. A doua zi, venind la curte şi fiind întrebat de către 
domnitorul de a petrecut bine sau nu, marchizul răspunse 
că luxul cucoanelor noastre este egal cu al nobleţei din 
Petersburg, numai un lucru nu mi-a plăcut, zise el domni- 
torului. 

— Ce lucru? întrebă vodă Ghica cu nerăbdare. 

— Lumânările cele de seu, al căror fum strica aerul sălii. 

— Cât despre aceasta, ai dreptate, arhon marchiz; dar la 
noi numai domnul are voie să ardă lumânări de ceară, 
ceilalţi cată să ardă de seu. (n. N. F.) 


Preţul intrării era regulat în modul acesta: lojile de mij- 
loc se plăteau câte un galben şi erau lăsate pe seama boier- 
ilor celor mari, a consulilor şi altor persoane de 
distincţiune; lojile de jos şi cele de la al treilea rând se 
plăteau cu lei zece, şi erau comune pentru toţi cei ce voiau 
a le închiria, iar parterul se plătea câte lei trei de fiecare 
persoană. 

La 8 septembrie 1818 pe faţada teatrului despre care 
vorbirăm era lipit un afiş scris în limba grecească şi tipărit 
în tipografia boierilor clinceni. Acest afiş vestea înaltei no- 
bilimi şi respectabilului public de pe atunci că în seara 
acelei zile era să vadă şi să audă opera Italiana în Algir de 
compozitorul Ioachim Rossini. 

Această operă, fiind anunţată de mai multe ori şi încă 
nereprezentat ă, aţâţase foarte mult dorinţa publicului de a 
o vedea. Amatorii dar de teatru venisereă cu două ore 
înaintea deschiderii teatrului, spre a-şi cumpăra bilete de 
intrare; şi ca să fugă de urâtul ce pricinuieşte aşteptarea, 
unii se plimbau formând mici grupe şi discutând despre 
diferite chestiuni de care se interesau, iat alţii formaseră 
un mare cerc împrejurul afişului şi comentau muzica şi in- 
triga piesei cum se pricepeau. E tragedie, ziceau unii. Ba 
este comedie, răspundeau alţii, afară de câţiva învăţaţi, 
care, luând cuvintele drama giocoso în simţ material, 
afirmau cu aroganță că nu este nici tragedie, nici comedie, 
ci jalnică privelişte cu jocuri şi cântece!... 

În timpul când se petreceau toate acestea pe piaţa şi 
înaintea teatrului, se deschise o uşă şi se văzu capul cel 
pleşuv şi faţa cea galbenă şi rece a neamţului casier. Privit- 
orii, ce până aci aşteptau liniștiți, cum văzură pe casier 
năvăliră toţi deodată şi începură a cere bilete cu un zgomot 


foarte mare. 

Neamţul, însă, îşi vindea marfa sa cu sânge rece şi după 
regulă, fără a se tulbura cât de puţin de cererile ce i se ad- 
resau în numele celor mai mari boieri ai ţării; dar când 
auzi strigând: Loja marelui postelnic Andronache Tuzluc, 
tăie numaidecât biletul şi-l dete cu atâta grăbire, încât era 
aproape să uite a cere costul ei. 

În fine, pe la şapte ore şi jumătate după amiază, porţile 
teatrului se deschiseră; publicul începu a intra înlăuntru 
salutat cu temenele de arnăuţii ce formau garda de onoare 
şi, în puţin timp, lojile şi parterul se umplură de privitori. 

Directorul teatrului, fiind înștiințat la timp că în acea 
seară era să vie şi domnitorul, împreună cu toată ecpaiaua 
sa (suita sa), osebit de alte înfrumuseţări de ocazie ce făcu, 
dete ordin a se ilumina teatrul cu lumânări de ceară care, 
deşi produceau o lumină foarte slabă, erau însă de ajuns ca 
să facă a scânteia în mii de culori diamantele şi alte pietre 
nestemate grămădite pe cerceii, fuliile şi ghiordanele'” cu- 
coanelor. 

Într-una din lojile curţii sta beizadea Costache Caragea, 
împreună cu doi fanarioți şi cu hatmanul Cărăbuş, favor- 
itul şi neseparabilul său amic. 

Acest frumos şi libertin principe privea prin toate lojile, 
ca să găsească vreo frumuseţe necunoscută încă de dânsul, 
spre a o face victimă plăcerilor sale. După ce făcu un gir de 
privire peste tot teatrul, ochii lui rămaseră înfipţi asupra 
unei june femei, care, pe lângă o rară frumuseţe şi 

eleganţă, avea şi un costum din cele mai la modă şi mai 
bogate. Ea era îmbrăcată cu o rochie de catifea pătlăginie, 
cu piepţii ridicaţi şi mânecile strâmte, după moda de 
atunci. Mijlocul îl avea încins cu un colan ţesut în fir 
sârmăos, iar în mijlocul pieptului avea o mare floare de 
diamant, care, fiind pusă pe rochia cea de culoare închisă, 
strălucea cu mai multă tărie. Gâtul ei era acoperit cu simiz- 
et de blonduri de Olanda şi cu un ghiordan (colier) de 
smaragde şi safire; în urechile sale cele delicate erau 
atârnaţi nişte cercei de diamant, mari şi strălucitori; pe cap 
avea un fes alb de Tripoli, legat împrejur cu o sangulie 
albă, cusută cu mătase şi fir, ale cărei extremităţi formau 
un frumos nod, în care erau înfipte două flori de diamant. 

După ce beizadeaua o privi cu multă luare-aminte se 
întoarse către hatmanul Cărăbuş şi îi zise: 

— Costache! 

— Aud, măria ta! 

— Cunoşti tu pe cucoana aceea? 

— Care, măria ta? 

— Aceea care şade în loja de lângă a conţului prusienesc. 

Cărăbuş privi cu luare-aminte locul indicat, apoi 
răspunse cu mare linişte: 

— O cunosc, măria ta. 

— Cine este, spune-mi? 

— Este fata lui Mihale ciohodarul. 

— Să vedem, pare că-mi aduc aminte: cum ai zis?... Fata 
lui?... Fata lui Mihale ciohodarul din Izvor şi acum ţiitoare 

a postelnicului Andronache Tuzluc. 

— Da, da! îmi aduc aminte, o cunosc. 

— Vei fi voind poate să o vizitezi, adaose Cărăbuş cu acel 
interes ce mişcă pe toţi junii cei demoralizaţi, când li se 
prezintă noi ocaziuni de dezmierdări simţuale. 

— 'Ţi-am zis că o cunosc şi credeam că înţelegi noima 
acestui cuvânt laconicesc. 

Pe când se petrecea acest discurs între beizadeaua şi fa- 
voritul său, seleam-ceauşul curţii domneşti intră în teatru 
şi anunţă venirea domnitorului. 

Vestea aceasta făcu să se nască un freamăt în tot pub- 
licul, care aştepta venirea principelui cu acea nerăbdare şi 
curiozitate proprie mulţimii şi gloatelor societăţii. 

În fine principele intră în teatru cu aerul său de mărire 
pe care fanarioţii ştiu foarte bine a-l imita. Publicul strigă 
de trei ori: “Să trăiască măria sa!, apoi se linişti”. 

Reprezentarea începu prin frumoasa uvertură scrisă de 
celebrul Rossini în momente de o fericită inspiraţiune şi 
merse înainte până la faimosul terţet din care se formează 
finalul primului act, după a cărui terminare cortina se lăsă, 
iar publicul din parter şi chiar din loji ieşi afară ca să se 
răcorească. 

După o mică pauză clopoţelul dete semnalul începerii 
actului al doilea. Spectatorii se aşezară pe la locurile lor şi 
se puseră a asculta cu mare atenţiune frumoasele melodii 
ce se cuprind şi în acest act; dar pe când reprezentaţia 
ajunsese la scena în care Mustafa, deiul Algirului, trimite 
pe sclavul Lindoro să cheme pe Isabela, iar lui Tadeo, 
caimacamul său, îi zice că pe dată ce se va prezenta fru- 
moasa străină şi îl va auzi strănutând de trei ori, să iasă 
afară, pe acest timp doi condicari de Divan, ce şedeau pe o 


laviţă şi ascultau opera, începură a vorbi între dânşii şi a 
râde ca nişte nebuni. 

— Este curios, dar foarte adevărat, zise leşinând de râs 
unul dintre cei doi condicari adresându-se către cellalt. 

— Despre ce este vorba? răspunse cel întrebat, zâmbind 
fără să ştie pentru ce. 

— Priveşte, te rog, mai cu băgare de seamă la ceea ce se 
petrece pe scenă şi vei vedea că seamănă ca două picături 
de apă cu ceea ce se petrece în casa postelnicului An- 
dronache Tuzluc. 

— Şi ce se petrece în casa acelui boier? 

— Lucruri mari, nenişorule, gugumănii nemaiauzite! 
Vezi pe cucoana aceea care şade în loja de lângă elciul 
Prusiei?... Uită-te bine la dânsa; vezi cât e de gătită: 
diamantele şi rubinele sunt aruncate pe dânsa cu lopata, 
parcă e brezaie sau teleloaică. 

— Ei bine, o văd. 

— Acea femeie este ţiitoarea postelnicului Andronache 
Tuzluc. 

— Bravo! e frumoasă de minune. 

— Aşa este precum zici, dar eu, unul, m-aş lipsi de ase- 
menea frumuseţe şi fericire. 

— Da de ce, bei-mu? 

— Pentru că l-a lăsat în sapă de lemn; l-a făcut să-şi 
vândă două moşii pân-acum şi mult-puţinul ce i-a mai 
rămas o să se strige mâine-poimâine la mezat de către dat- 
ornici. 

— Sărmanul om! poate că l-o fi iubind şi dragostea 
ameţeşte pe om. 

— Aş! nu mai crede, nu-l iubeşte deloc; şi pentru mai 
mare ocară a bietului om, s-a îndrăgit cu vătaful lui de 


curte şi-i toacă starea fără mustrare de cuget. 

— Ciudat lucru! Dar ia spune-mi, cine este acel vătaf de 
curte? 

— Este un oarecare Dinu Păturică, un opincar de la 
Săcuieni şi un şiret de n-are pereche. 

— Dar bine, măi frate, cum s-a alăturat el pe lângă 
postelnicul? 

— A venit în curtea lui cu picioarele goale şi trenţăros; 
bietului om i s-a făcut milă de dânsul, l-a îmbrăcat, l-a dat 
la şcoală să înveţe carte grecească, l-a boierit şi l-a pus în 
huzmet; iar el, drept mulţumire pentru toate aceste 
părinteşti faceri de bine, îi mănâncă starea şi-şi bate joc de 
cinstea lui. 

— Curios lucru! Dar bine, nu s-a găsit cineva să-i 
deschidă ochii şi să-l scape de această prăpastie 
spăimântătoare? 

— Nu ştiu, zău; ştiu însă că eu unul, de-aş fi dintre cei 
mai de aproape prieteni ai lui, tot n-aş cuteza să-i dau sfat 
în madeaua aceasta. 

— Şi de ce nu-i faci acest bine? 

— Pentru că m-aş învrăjbi cu dânsul. 

— Nu înţeleg nimic. 

— Ascultă, măi frate; omul dacă apucă să cadă la o 
patimă oarecare, poate să-l sfătuiască toată lumea, chiar 
Dumnezeu de-ar veni şi i-ar zice să-şi vie în simţiri, el nu l- 
ar asculta, ci va merge până ce va da în prăpastie. 

Un mic zgomot ce venea dinspre uşa teatrului dete 
ocaziunea unuia din spectatori a se ridica de pe laviţă şi a 
privi în partea în care se aflau cei doi condicari. Acel om 
era postelnicul Andronache Tuzluc; el auzise tot ce se vor- 
bise de dânsul şi, voind să cunoască mai bine pe cele două 


persoane ce se ocupau de trebile sale, se servi de acea 
ocaziune ca să-i poată privi în faţă. 


3.23. Capitolul XXIII. Slugile boiereşti 


Pe când floarea societăţii din Bucureşti petrecea în sala 
teatrului, ascultând muzica lui Rossini şi privind magni- 
ficul fast al lui Caragea şi al copiilor săi, într-o cameră, 
alături cu sala teatrului erau adunate toate slugile boiereşti 
şi aşteptau acolo ieşirea boierilor din teatru, ca să le ajute a 
se sui în butci şi a-i duce pe la caselel lor. 

Camera aceasta era foarte spațioasă şi mobilată cu 
paturi de lemn învelite cu rogojini. Un mangal de aramă, 
plin cu cărbuni aprinşi, slujea de încălzit şi cu felinar cu 
patru lumânări, spânzurat în mijlocul casei, procura lu- 
mina trebuincioasă. 

Între slugi (feciori) există de mult timp un fel de ierarh- 
ie, întocmai ca cea din clasele boierilor: boier este marele 
ban, tot boier este şi pitarul şi şetrarul; dar banul şi cei de 
seama lui şed la masă cu vodă, pe când boierinaşii cei mai 
mici tremură de frig prin săli sau aprind ciubuce boierilor 
celor mari. 

Feciorii de pe la boierii cei mari, plecând de la această 
regulă de distincţiune, ocupau în paturi locurile cele mai 
bune, iar ceilalţi şedeau unul lângă altul, înghesuiți ca sar- 
delele în butoaie. 

Feciorul banului X... după ce umplu ciubucul stăpânului 
său şi se înfăşură în giubeaua îmblănită cu samur, tot a 
stăpânului său, se trânti în pat cu nepăsare şi începu a 
fuma ca un cadiu. Feciorul vornicesei G... întoarse 
maloteaua stăpâne-sei pe dos şi se îmbrăcă cu dânsa, apoi, 
după ce făcu un fel de pernă din şalul şi sanguliile ei cele 


de mare preţ, puse capul pe dânsele şi se lăsă în braţele 
somnului. Câţiva din feciori, ca să gonească urâtul, 
începură a juca cărţi pe fundul işlicului marelui clucer T..., 
iar ceilalți rămaseră câtva timp într-un fel de nemişcare 
amestecată cu o uşoară somnolen ţă. 

Ioniţă — astfel se numea feciorul banului X... — 
terminând fumarea cuibucului, tuşi de două-trei ori cu ifos 
boieresc, apoi zise celorlalţi: 

— Ştiţi una, băieţi? Mie mi-e sete; cine face cinste? 

— Eu, răspunse unul dintre feciori. 

— Bravo, Dumitrache, bravo! Ai semne de procopseală, 
adaose Ioniţă vesel pentru aprobarea propunerii sale. 

— Are dreptate să facă cinste, zise un alt fecior cu aer de 
gelozie învederată. 

— Da de ce? 

— E! e! Să trăiască stăpână-sa şi cuconul Costache... 

— Şi de ce să trăiască, spune-ne şi nouă? 

— Pentru că Dumitrache al dumneavoastră, Dumitrache 
ăl cu cinstea, este mijlocitorul lor; dar o să spargă dracu 
opincile şi parcă văd pe Dumitrăchiţă al dumneavoastră 
bătut la falangă sau zdrobit cu topuzul. 

— Şi de unde ştii tu toate acestea? întrebă Ioniţă. 

— Mă întrebi de unde ştiu? E! e! băieţi. Eu ştiu tot ce se 
vorbeşte prin toate casele boiereşti; cunosc chiar cele mai 
ascunse sfaturi ale boierilor. 

— Dar bine, cum le afli toate acestea? 

— Asta este iuşchiuzarlâcul meu. 

— Spune-ne şi nouă, cum faci tu de afli toate tainele 
boiereşti? 

— Cât despre casa stăpânu-meu, ştiu tot ce se petrece 
într-însa, căci cum vine câte un boier străin sau altcineva, 


eu intru după dânsul şi, ca să nu bage de seamă şiretlicul 
meu, uneori mă prefac că mut un scaun de la un loc la al- 
tul, alteori netezesc macaturile pe pat, umplu ciubucele 
sau pun apă proaspătă în caramfile. În timpul acesta 
boierii vorbesc şi verzi şi uscate, fără să le treacă prin 
minte că-i ascult; eu însă le bag toate la cap şi mă folosesc 
de dânsele la timp. 

— Ei bine, cu stăpânu-tău faci precum zici, dar cu cu- 
coana lui? 

— Mult mai bine: m-am împrietenit cu fata din casă şi- 
mi spune toate tainele stăpâne-si. 

— Bună şi aceasta; dar ia spune, cum afli tainele celor- 
lalte case boiereşti? Aici să te vedem? 

— Mă duc în toate zilele la pivniţa de la Zlătari, unde 
găsesc pe toţi feciorii de la casele boiereşti; aduc 
numaidecât o arămeasă ” de vin chihlibariu şi dau câte un 
ichilic la toţi fraţii, apoi încep havadişurile; şi ştim cu 
toţii că în adunările noastre nu se vorbeşte decât de trebile 
altora. Eu fac ca filozoful; vorbesc puţin şi ascult mult, 
adică îmi fac capul ceaslov de havadişuri fără ca alţii să 
poată afla ceva de la mine. 

— Ia spune acum, de unde ştii tu că o s-o paţă Du- 

Ichilic se numeşte măsura de 50 dramuri. (n. N. F.) 


mitrache? 

— Ascultaţi: Astăzi m-am dus cu cuconul la Mitropolie 
şi, după obiceiul meu, am intrat în cancelarie şi am auzit 
cu urechile mele pe logofătul mitropolitului luând tacrir 
vizitiului; ca mâine o să vedeţi şi pe nenea Dumitrache 
închis la spătărie şi bătut la tălpi. 

— Pune-ţi pofta-n cui, nene Tudorică, răspunse Du- 
mitrache cu nepăsare. Mi-am luat eu măsurile mele, 
adaose el. Cum oi duce pe ciocoaica' ” acasă, îmi strâng ca- 
trafusele (bagajele) şi o apuc la sănătoasa. 

— Iar până atunci să bem vinişorul care ni l-ai făgăduit! 
exclamară mai mulţi dintre feciori, lingându-şi buzele de 
pofta băuturii. 

— Da! da! să bem, de ce nu? zise Dumitrache trântind pe 
pat un dodecar. Iată, băieţi, din partea mea, adăugă el. Mai 
puneţi şi voi ceva şi să-i tragem o mâncare de cârnaţi şi o 
băutură de vin, să ne ţiuie urechile. 

— Aferim, Dumitrache, aferim! exclamară toţi ciocoii 
deodată; apoi doi dintre dânşii, luând banii, se duseră să 
cumpere vin şi cârnaţi. 

În fine, aceste demoralizate slugi mâncară şi băură câtva 
timp, iar după ce se cam ameţiră de vin începură a petrece 
pe socoteala stăpânilor lor. 

— Ce am auzit, mă Gheorghe, că stăpânu-tău se ţine cu 
soră-sa ? Adevărat este, mă, ori minciuni? 

— Foarte adevărat; ba încă îi toacă starea mai rău decât 
o tălaniță de cârciumă. 

— Dar stăpânu-tău cum merge cu cărţile? zise Ioniţă 
îndrept ându-se către feciorul vornicului I... F... 

— Rău, nenişorule, rău de tot. A rămas sărac lipit; n-are 
nici cu ce să plătească imiclicul™ slugilor. 

— Dar bine, mă, ce a făcut atâta bănet ce i-a rămas de la 
tată-său? 

— A dat tot în cărți. 

— Da stăpână-ta, mă Tomo, cum merge? 

— Foarte bine; în lume se arată că este cea mai 
evlavioasă muiere, parc-ar fi o călugăriţă; dar într-ascuns 
joacă pe bietul cucon tontoroiul. 

— Ai, fugi de-aci, nu te cred! 

— Crede ce-ţi spun eu; a prins-o alaltăieri cu hatmanul 
Cărăbuş. 

— Ce spui, mă Tomo!... Ei, şi cum a prins-o? 

— Cuconul aflase de mult vicleşugurile ei şi se prefăcea 
că nu ştie nimic; ba încă a chemat pe hatmanul Cărăbuş şi 
i-a zis să-i lase femeia în pace, căci, la dimpotrivă, îi va face 
una de-l va pomeni cât va trăi. 

Hatmanul, luând toate acestea drept glume, îşi urma 
dragostea cu cucoana, ca şi mai nainte, dar o păţi cât se 
poate de bună. 

Cuconul scoase vorbă afară că pleacă la o moşie, tocmai 

Porţia de pâine şi mâncare ce se dă slugilor pe fiecare zi. 
(n. N. F.) 


peste Olt şi, ca să dea şi mai mult crezământ acestei 
născociri, chemă pe vizitiu şi, faţă cu cucoana, îi porunci să 
dea careta la neamţ s-o dreagă, să potcovească caii şi să 
ungă hamurile. Când toate acestea fură gata, porunci să-i 
frigă un curcan, să-i cumpere icre, licurini şi ghiudemuri; 
umplu şi câteva clondire cu vin şi rachiu şi le puse la 
scatolcă; în sfârşit făcu atâtea pregătiri, încât nimeni nu se 
mai îndoia despre călătoria sa; iar după aceea se sui în 
caretă şi plecă. Cucoana, cum îl văzu ieşit pe poartă, scrise 
un răvaş hatmanului Cărăbuş, ca să vie îndată. Hatmanul 
veni şi petrecu toată ziua în oftări şi îmbrăţişări; iar colea, 
pe la douăsprezece ceasuri "" se dezbrăcă de hainele sale şi 
se îmbrăcă cu anteriul de noapte al cuconului; apoi, după 
ce-şi aprinse un ciubuc cu caimac şi trase dintr-însul de 
câteva ori, se sui în pat lângă cucoana. Dumnezeu însă nu-i 
ajută, căci tocmai când era dragostea mai mare se 
pomeniră cu cuconul în mijlocul iatacului cu un iatagan în 
mână, parcă ieşise din pământ. Bietul Cărăbuş înmărmuri 
de frică; iar cucoanei îi veni isterico. Cuconul stete puţin pe 
gânduri, apoi zise: 

“Bine, măi Cărăbuş, astfel răsplăteşti tu prieteşugul şi 
încrederea mea? Nu ţi-am zis eu şi mai deunăzi să-ţi bagi 
minţile-n cap şi să-mi laşi nevasta-n pace?... Nu răspunzi 
nimic? Aşteaptă, dar, hoţ de cinste căsnicească, că te-oi 
învăţa eu minte.” 

Zicând aceste vorbe, deschise uşa puţin şi începu să 
strige: 

— Gheorghe, Ioane, Iordache!...DN-apucă să sfârşească 
şi numaidecât veni vătaful, vizitiul şi doi ţigani. 

— Ce porunceşti, cucoane? ziseră ei, intrând în casă, 
somnoroşi şi zăpăciţi. 

— Luaţi pe cuconaşul ăsta şi duceţi-l în sacnasiu. 

— Numaidecât, cucoane. 

Ei luară pe bietul Cărăbuş de subţiori şi-l duseră târâş- 
grăpiş în sacnasiu. 

Cuconul, rămânând singur cu cucoana, încrucişă mâinile 
la piept şi clătinând din cap îi zise: 

— Bune sunt astea, Elencuţo dragă? Asta este răsplătirea 
care-mi dai pentru strădaniile mele, pentru dragostea 
mea? Să piei din casă, tălaniţo, căci, pe viul Dumnezeu, te 
omor... 

După aceea trecu în sacnasiu înfuriat şi trase o bătaie 
ţeapănă lui Cărăbuş, apoi îl despuie în pielea goală, îl unse 
cu păcură peste tot trupul şi după ce-i puse o pereche de 
coarne închise cu lacăt, ca să nu le poată scoate, îi dete 
brânci din curte afară. 

Era pe la un ceas de noapte. Lumea furnica pe drum. 
Cum văzu dar pe hatmanul negru ca un bivol şi cu coar- 
nele-n cap, începu a-i da cu huideo, încât bietul om, 
nemaiştiind ce să facă, o luă la fugă şi se ascunse sub 
podişca de la Sfântul Ilie după Podul Calicilor; dar nici 
acolo nu-l lăsară în pace câinii mahalalei prin lătratul şi 
urletele lor cele grozave. 

În sfârşit, ieşi de sub podişcă şi porni către streajă la o 
vie a sa, ca de acolo să trimită să-i aducă haine de 
primeneală şi celelalte. 

Ajungând la vie, începu a bate cu tărie în uşa vierului, 
care, aflându-se tocmai în somnul dintâi şi nevoind să se 


scoale, trimise pe un argat să vadă cine bate la uşă. Argat- 
ul, după ce se scărpină în cap de mai multe ori, se duse să 
deschidă uşa; dar cum văzu pe hatmanul în starea în care 
se afla, începu să zbiere ca un năbădăios şi închise uşa cu 
repeziciune. 

— Dar ce ai, mă, neghiobule? strigă vierul, supărat că-şi 
stricase somnul. 

— Ce să am; iaca a venit dracul să ne ia. 

— Ba te-o lua pe tine, nevoiaşule. Deschide uşa, auzi tu, 
şi vezi cine este? 

— Da nu ţi-am spus, măi omule, că este dracu? 

Vierul sări necăjit din pat şi, îmbrâncind pe argat, zise: 

— Cine bate la uşă? 

— Eu, Ioane! 

— Cine eşti tu? Răspunde! 

— Sunt stăpânul tău, nu mă cunoşti? 

Vierul deschise uşa, dar o închise iarăşi cu repeziciune, 
crezând că a văzut pe dracul în adevăr. 

— Ci deschide o dată, mă Ioane, nu mă ţine în frig. 

— Nu deschid eu dracului. 

— Dar eu sunt stăpânul tău, nu sunt dracul. Deschide că 
mor de frig. 

— Nu deschid, că eşti dracul cu glasul boierului. 

În sfârşit, după mai multe zbuciumări, vierul îi deschise 
uşa şi îl primi în casă; iar după aceea puse cazanul pe foc 
şi-l îmbăie ca pe-un copil mic, apoi trimise la curte să-i 
aducă haine şi un fierar, ca să-i scoată coarnele. 

— Ce spui tu, mă Tomo! — exclamară ciocoii cu mirare 
— sunt astea adevărate? 

— Adevărul curat, fraţilor. 

— Bre! dar asta seamănă a basnu. 


Abia se terminase povestirea aceasta şi deodată intră un 
seimean spătăresc şi zise cu glas răsunător: 

— S-a spart teatrul, copii; aide, ieşiţi de strângeţi 
caleşcile stăpânilor voştri! 

Un om onest s-ar fi scandalizat privind pe acele slugi 
neruşinate cu ce grabă se dezbrăcau de hainele boierilor şi 
cum se sileau a le scutura de praf şi a le netezi, ca să nu se 
cunoască reaua întrebuințare ce suferiseră ele în timpul 
reprezentării. 

În fine privitorii se duseră toţi pe la casele lor; teatrul se 
închise şi totul intră într-o perfectă linişte. 


3.24. Capitolul XXIV. Cochii vechi 


Costea Chiorul, primind biletul lui Păturică despre care am 
vorbit într-unul din capitolele precedente, se îmbrăcă în 
grabă cu giubeaua şi, luând de pe masă un catastih de dare 
şi luare, se duse cu mare iuţeală ca să se întâlnească cu 
complicele său. 

Ajungând la poarta caselor postelnicului, îşi ridică 
gulerul giubelei în sus şi lăsă caucul pe ochi, ca să nu fie 
cunoscut de slugile curţii; apoi, după ce aruncă o privire 
repede peste toată curtea şi se asigură că nu l-a văzut ni- 
meni, intră în galeria beciurilor de sub case şi de acolo în 
odaia lui Păturică. 

Ciocoiul se afla în momentele acelea răsturnat pe pat şi 
absorbit în meditaţiuni; dar cum auzi zgomotul uşii şi văzu 
pe Costea intrând, se sculă de pe pat ca să-l primească. 

— Bine ai venit, chir Costeo, îi zise el cu un surâs silit. 

— Bine te-am găsit, cucoane Dinule, răspunse şiretul 
neguțător,  compunându-şi trăsăturile feței după 
împrejurare. 


— Ia spune-mi, cum mergi cu alişverişurile? 

— După vremi, cucoane Dinule. 

— Ştii la ce te-am chemat? 

— Nu ştiu, dar îmi închipuiesc că pentru răfuirea so- 
cotelilor dintre noi. 

— Bravo, chir Costeo!... Ai ghicit. Să începem dar! 

— Să începem! 

Ciocoiul închise uşa pe dinlăuntru şi, scoțând un cata- 
stih dintr -un sipet, zise lui Costea: 

— Să paravalisim mai întâi condeiele ca să vedem dacă 
se potriveşte catastihul meu cu al dumitale. 

Costea deschise catastihul său şi citi toate târguielile 
făcute de chera Duduca şi de postelnicul. Păturică, văzând 
că se potriveşte cu însemnarea sa, zise cu aer de încredere: 

— Destul, chir Costeo, nu mai citi că te cred; apoi, 
scoțând de sub brâu două hârtii îndoite, zise: Iată foaia de 
socoteală iscălită de dumneata; iată şi teşchereaua prin 
care faci cunoscut că toată marfa vândută ai primit-o 
înapoi prin mine. 

— E foarte adevărat. 

— Ei, chir Costeo, ia spune-mi acum, cât o să-mi ceri la 
sută pentru că ai luat parte la acest alişveriş prefăcut? 

Costea începu să-şi răsucească mustaţa cam pus pe 
gânduri, apoi, după ce privi pe ciocoi cu un zâmbet perfid, 
zise: 

— Să împărţim pe din două. 

— Ce ai zis?... Pe din două?... 

— Da! pe din două. 

— Dar bine, asta-i furtişag, nu mai e neguţătorie. 

— Ba furtişag, nu glumă; cu osebire numai că hoţul cel 
mai mare nu sunt eu, ci domnia ta şi chera Duduca. 


Păturică, neaşteptându-se la atâta obrăznicie din partea 
lui Costea, se cam uimi, dar venindu-şi în sine, zise: 

— Ia lasă glumele la o parte, chir Costeo, şi spune-mi cu 
ce te mulţumeşti pentru trebuşoara aceasta? 

— Am zis o dată. 

— Dar bine, măi omule, nu e prea mult? Să-ţi dau 
douăzeci şi cinci la sută. 

— E prea puţin, cucoane Dinule. Asta-i treabă de 
puşcărie şi dumneata scapi cu una cu alta, dar pe mine mă 
dă prin târg cu capul ras şi mă duce la ocna părăsită. 

— Ei bine, fie treizeci; fie treizeci şi cinci!? 

— Ştii ce, cucoane Dinule, adu mâna-ncoa; patruzeci la 
sută şi să nu mai fie vorbă. 

— Fie precum zici, adăugă Dinu, gândindu-se la ocna 
părăsită. 

Fanariotul scoase banii ca să răfuiască socoteala, dar 
Păturică îl întrerupse zicând: 

— Dar bine, despre moşii nu-mi vorbeşti nimic? 

— Asta-i altă treabă. Dă-mi lei zece mii ce am cheltuit în 
ruşfeturi şi iată zapisul adeverit de măria sa şi de 
hătmănie. 

— Dar ia spune-mi, cui ai dat acele ruşfeturi? 

— Am dat, mă rog dumitale bun, lei cinci mii starostii de 
neguţători ”, ca să nu amâne vânzarea. Am dat lui telal- 
başa lei 1.500, ca să nu strige prin toate răspântiile, căci 
mă temeam să nu iasă muşterii mulţi, să ne strice 

Starostea de neguţători era ales dintre boiernaşi: el prezida 

chilipirul. E!... am dat zarafului de la Cochii vechi lei una 
mie, ca să nu-mi facă zădufuri la numărătoarea banilor; 
două mii de lei am dat havaietul mezatului, iar ceilalţi cinci 
sute i-am dai bacşiş iamacilor şi calemgiilor. Fă acum 
socoteală şi vezi. 

— Bine, fie precum zici. Adu şaptezeci pungi de bani şi 
zapisul moşiei. 

— Bucuros, bei-mu. Şi pe dată îi numără banii, dându-i 
şi zapisul în mână. 

Acum să vorbim despre celelalte două moşii ale postel- 
nicului ce se vând mâine la Cochii vechi. 

Costea scoase orologiul şi, văzând că arată 4 ore turceşti, 
zise: 

— Pe mâine, cucoane Dinule, căci e cam târziu şi mă ia 
straja. 

— Dar unde ne vom găsi mâine? 

— La Cochii vechi. 

— Bine! 

A doua zi era să se facă mari vânzări prin mezat. 
Starostea de neguţători venise foarte de dimineaţă la 
stărostie şi, ca un bun amploiat ce era, îşi puse în regulă 
hârtiile tuturor obiectelor ce erau să se vândă în acea zi. 
Neguţătorii ce compuneau consiliul stărostiei erau aleşi 
dintre lipscani, giuvaiergii, argintari şi cojocari subţiri, oa- 
meni cu cunoştinţe speciale despre preţul obiectelor ce se 
vindeau la mezat. 

În ziua aceea erau puse spre vânzare mai multe moşii, 
între care figurau şi cele două ale postelnicului An- 
dronache Tuzluc; patru vii lucrătoare, două vii părăginite, 
şase perechi de case, diamanticale şi blănării. 

Vânzarea începu de la haine şi giuvaiericale. Aerul 


răsuna de glasul cel tare şi ţipător al telalilor, care făceau 
din caraghioslâc şi datoria funcţiunii lor un ce identic. 
Aceşti oameni fără pudoare, cei mai mulţi armeni şi greci 
de origine, voind să dea un aer comic meseriei lor, 
străbăteau piaţa, făcând gesturi comice şi strigând din 
toată puterea plămânilor: 

— “Două sute de lei binişul boierului X...; o sută de lei 
maloteaua cucoanei E... Areci?!... Areci?!... o dată; de două 
ori...; cine dă mai mult?” 

Era foarte trist pentru un om cugetător a privi cum 
aceste obiecte de mare preţ treceau din stăpânirea boier- 
ilor într-a ciocoilor procopsiţi de dânşii, care le cumpărau 
cu preţuri foarte scăzute şi le plăteau cu banii furaţi de la 
stăpânii lor. 

Printre mulţimea de curioşi adunată acolo mai mult ca 
să-şi petreacă timpul decât spre a cumpără ceva de la 
licitaţie, figura şi Costea Chiorul împreună cu Păturică. Ei 
şezură câtva timp liniştiţi; dar când veni rândul moşiilor a 
se striga la mezat, Costea zise lui Păturică: 

— Cucoane Dinule, facem vreo trebuşoară astăzi? 

— Mă mai întrebi? doar n-oi fi venit aci de florile 
mărului. 

— Aşa cred şi eu; dar voiam să ştiu, căci mai am şi alte 
trebi de făcut. 

— Ei bine, ia spune-mi, ce o să-mi ceri ca să-mi cumperi 
moşiile stăpânului meu? 

— Cinci la pungă, după învoiala cea veche. 

— Te-ai dedulcit de la moşia Răsucita, dar nu este în 
toate zilele Paşti. 

— Ei bine, fie patru. 

— Aşa îmi mai vine la socoteală. 


— Să facem înscrisurile? 

— Să le facem! 

Costea intră într-o prăvălie şi făcu înscrisul acesta: 

Două moşii şi anume: Plânsurile şi Chinuielile din sud 
Buzău, ale postelnicului Andronache Tuzluc, le-am 
cumpărat pentru dumnealui marele pitar Dinu Păturică 
şi cu banii dumisale, iar eu sunt numai vechil din parte-i. 
1818, sept. 23. 

Costea bogasierul. 

— Poftim, boierule, zise Costea, dând înscrisul în mâna 
lui Păturică; dă-mi acum banii şi lucrul e isprăvit. 

— Ce bani îmi ceri, nu ştii că sunt sameş la hătmănie? 
Vino mâine să-ţi dau teşcherea că s-a primit preţul acestor 
moşii. 

— Voi face precum porunceşti. 

După ce aceşti tâlhari puseră la cale neruşinoasa lor 
speculație, se despărţiră. Păturică se duse la hătmănie, iar 
Costea rămase la Cochii vechi, ca să cumpere moşiile. 


3.25. Capitolul XXV. Marea hătmănie 


Hatmanul cel mare era executorul tuturor decretelor 
domneşti şi al hotărârilor Divanului relative la împliniri de 
datorii, clironomii, vânzări de moşii, case şi alte de felul 
acesta. Hatmanul mai era dator a înfăţişa pricinile de 
judecăţi înaintea Divanului. În cazul acesta, el sta pe pi- 
cioare ţinând în mâini un baston de argint, semn al 
dregătoriei sale; iar când părerile boierilor divăniţi erau 
împărţite, lua şi el parte în dezbatere deopotrivă cu 
judecătorii. 

Personalul cancelariei acestei autorităţi era compus de 
un sameş, însărcinat cu păstrarea banilor ce se depuneau 


acolo şi cu ţinerea corespondenţei, un condicar şi câţiva 
scriitori, şase zapcii pentru împliniri de bani şi înfăţişări de 
pricini în Bucureşti şi câte unul din fiecare judeţ, tot cu 
asemenea îndatoriri. Osebit de aceştia, hătmănia avea un 
steag de slujitori şi mumbaşiri *, cu care se slujeau la 
împliniri de bani şi execuţiuni. 

Localul se compunea din opt camere, ce formau o casă 
cu două rânduri; în rândul de jos şedeau slujitorii şi 
mumbaşirii, iar în cel de sus era cancelaria hătmăniei, 
aşezată în felul acesta: una din cele mai luminoase camere 
era destinată pentru marele hatman, alta pentru sameşul 
împreună cu ceilalţi amploiaţi ai săi, iar în celelalte două se 
păstrau banii împliniţi şi obiectele de preţ lăsate în depoz- 
itul hătmăniei. 

Odaia hatmanului avea un pat lung înfundat şi 
împodobit cu aşternuturi de cele obişnuite pe timpul de 
atunci; mai avea şi câteva scaune pentru trebuinţa per- 
soanelor ce veneau să reclame ajutorul acestei dregătorii în 
diferitele lor interese. 

Mobilierul sămeşiei se compunea dintr-un pat foarte 
mic, pe care şedea sameşul, şi o masă rotundă, pe care 
scria el. 

Lângă unul din pereţii camerei se afla o laviţă lungă pe 
care şedeau logofeţii şi iamacii trebuincioşi pentru scrierea 
poruncilor şi trecerea în condici a banilor hătmăniei; iar în 

Mumbaşirii erau pe atunci aceea ce este astăzi execuţiunea 

fundul acestei camere erau două lăzi vechi, pe care şedeau 
câţiva copii luaţi pe pricopseal ă şi se exersau la scris după 
modelul acesta: 

“Cel ce nu se sileşte la învățătură şi e cu gândurile zbur- 
atice, aceluia poţi să-i zici carne cu ochi, iar nu om. I 
procing”. 

Pe la două ore turceşti ” un zgomot ce se făcea prin cur- 
tea hătmăniei anunţa venirea iamaşului la cancelarie. Con- 
dicarul, logofeţii şi iamacii, înştiinţându-se despre aceasta, 
îşi strânseră giubelele la piept şi, punând mâna dreaptă 
deasupra inimii, primir ă pe boierul sameş cu capetele ple- 
cate până la pământ. 

Cum intră sameşul înlăuntru, îşi scoase giubeaua şi o 
dete unui slujitor, care o scutură şi o puse pe un scaun; alt 
slujitor îi trase din picioare cizmele cele roşii de piele de 
tap; iar după aceea sameşul se sui în pat şi scoase dintr-o 
mică lădiţă câteva plicuri pe care le puse pe mica sa 
mescioară şi începu a le desface pe rând şi a căuta printr- 
însele cu o nerăbdare văzută. 

Hârtia ce căuta el era o jalbă dată de banul R. G. către 
principele Caragea în pricina unei pietre mari de smarand 
care, fiind pusă în păstrarea unui bancher şi mai în urmă 

Două ore turceşti fac nouă şi jumătate europeneşti. (n. N. 
F.) 


la hătmănie, se schimbase prin vicleşug şi se pusese alta 
proastă în locul ei. 

Dinu Păturică, în calitatea sa de sameş al hătmăniei, 
cunoştea foarte bine istoria schimbării acelei pietre, căci 
era el însuşi autorul acelei hoţii; voind însă a ridica 
deasupra sa  responsabilitatea acestei fapte, scoase 
călimările de la brâu şi scrise mitropolitului pitacul acesta: 

“Cu fiiască evlavie sărut blagoslovitoarea dreaptă a 
prea sfinţiei tale, părinte mitropolite. 

Din cuprinderea acestei jălbi ce a dat către măria sa, 
dum-(nealui) biv -vel-ban R... G... pentru o piatră verde, 
care fiind în depoziton la mai multe mâini, se zice că s-ar 
fi schimbat, punându-se în locul ei alta mincinoasă. 

Ci dar din porunca gospod“, iată trimit prea sfinției 
tale acea piatră, ca să aibi în păstrare şi să am sinetul 
sfintiei tale de primirea ei. 

Şi sunt al sfinției tale plecat fiu sufletesc şi slugă, 

Vel-hatman” 

Acest pitac fu înfățişat marelui hatman, care îl subscrise 
fără cea mai mică observaţiune şi ordonă să-l trimită la 
Mitropolie, împreun ă cu piatra cea mincinoasă. 

În momentul când Păturică ieşea din camera hatmanu- 
lui, plin de bucurie că se pusese în siguranţă despre relele 
urmări ce ar fi putut să aibă hoţia sa, i se prezentă înainte 
un individ care, după îmbrăcăminte şi alte amănunte, 
semăna a fi boier de ţară. 

Noul venit se apropie de Păturică, făcând neîncetat com- 

Domnească. (n. N. F.) 


plimente silite, iar când ajunse în apropierea cuvenită, 
scoase din buzunar o jalbă şi o dete în mâna lui. 

— Ce ceri, boierule, printr-această jalbă? zise Păturică cu 
aer de autoritate. 

— Cer de la cinstita hătmănie să-mi slobozească lei şase 
mii, preţul viei mele, ce s-a vândut la Cochii vechi de bună 
voia mea. 

— Aşa este, boierule, precum zici, răspunse Păturică, 
dând fesul pe ceafă şi scărpinându-se în cap cu nepăsare, 
dar poate să se ivească ceva datornici şi noi trebuie să 
cercetăm cu băgare de seamă această madea, ca să nu 
cădem în răspundere. 

— Şi în cât timp s-ar putea săvârşi aceste marafeturi ale 
cinstitei hătmănii? 

— Se cere timp îndelungat, bei-mu. Trebuie să strige 
pristavul în Bucureşti, să facem un tacâm de pitace către 
zapciii hătmăneşti de prin judeţe şi, dacă, după o lună de la 
darea acestui nezam 7, nu se va arăta nici un datornic, vino 
să-ţi primeşti banii. 

— Dar banii aceştia îmi trebuiesc acum, căci sunt fără 
huzmet de atâta timp şi n-am cu ce să-mi hrănesc nevasta 
şi copiii. 

— Asta nu este treaba mea. Un slujbaş credincios trebuie 
să se supuie nezamului. 

— Aşa este, boierule, răspunse jăluitorul, punând cu 
mare iuţeală douăzeci de rubiele sub hârtiile sămeşiei, dar 
când vei vrea dumneata, treaba se face, căci, slavă Domnu- 

lui, nu sunt om pierdut. 

Păturică, care întrecea la vedere chiar pe Argus, nu 
numai că văzu rubielele, dar putu chiar să le numere din 
vedere, cu toată iuţeala ce întrebuinţase jeluitorul în pu- 
nerea lor sub hârtii; se prefăcu însă că nu vede nimic, apoi 
luând un aer mai blând zise: 

— Aidea; fie după voinţa dumitale; o să-ţi fac acest 
hatâr, şi de voi păţi ceva, vei da seama la Dumnezeu. Lo- 
gofete Radule, adăugă el, întorcându-se către subalternii 
săi, ia condica de amaneturi şi trece banii boierului la 
partida plăţilor. Iar el se sculă din pat şi se duse în cămară, 
de unde se întoarse peste puţin cu o pungă pecetluit ă; 
puse pe jăluitor să subscrie de primirea banilor, iar după 
aceea îi dete punga zicând: 

— Iată, boierule, banii dumitale, astfel precum i-am 
primit de la stărostie. Priveşte bine pecetea; vezi de are 
vreun cusur, ca să nu avem vorbe la urmă. 

Jeluitorul luă punga şi ieşi plin de încredere că a scăpat 
numai cu cele douăzeci de rubiele ce dăduse sameşului; 
dar se amăgea, căci abia ce ieşi din cancelaria hătmăniei, 
fu înconjurat de condicari, logofeţi, iamaci şi slujitori. Con- 
dicarul cerea să-i plătească pentru trecerea în condică; 
logofeţii pentru tacâmul de pitace ce erau să se scrie, dacă 
s-ar fi ivit vreo pretenţiune asupra banilor ce primise, iar 
iamacii şi slujitorii, negăsind alt pretext ca să scoată şi ei 
ceva din punga nenorocitului împricinat, cereau în numele 
protectorilor lor. Unul zicea: “Dă-mi şi mie ceva, căci sunt 
al marelui hatman”; altul: “Dă-mi, căci sunt luat pe 
pricopseală de dumnealui sameşul” etc. 

În fine, după ce astupă gurile tuturor acestor obraznici şi 
demoralizați  amploiaţi, părăsi localul  hătmăniei 


blestemând şi dând tuturor răilor pe toţi amploiaţii ţării 
care, în loc să protege societatea de la care se nutresc şi se 
înavuţesc, o speculează ei înşişi şi o pun la disperare prin 
neterminatele lor şicane. 

Dar nenorocirea bietului om nu era încă completă, căci 
Păturică, ca hoţ perfect ce era, nu făcea niciodată hoţia pe 
jumătate; el lua acasă la dânsul toţi banii ce se depuneau 
în păstrarea hătmăniei, şi-i schimba la Costea Chiorul pe 
bani tăiaţi sau calpi, iar după aceea cosea pungile într-un 
chip cum să nu rămâie nici o urmă de violare. 

Jeluitorul, dar, ajungând acasă, deschise punga şi găsi 
banii pe deplin, dar când îi trase la cumpănă îi găsi pe unii 
lipsă, iar alţii calpi şi fără nici o valoare. Sărmanul om, 
văzându-se furat în toate modurile, oftă din adâncul in- 
imii, dar nu luă nici o măsură contra despoitorilor săi, căci 
atunci, ca şi în timpul de astăzi, amploiaţii furau sub 
protecţiunea legilor. 

Dar în hătmănie nu se depuneau numai bani, ci de multe 
ori se lăsau în păstrarea ei diamanticale şi alte obiecte de 
mare preţ, pe care Păturică le falsifica în folosul său şi în 
paguba acelora ce căutau asigurarea averii lor la un guvern 
corupt până la măduva oaselor. 

În ziua aceea mai veniră şi alţi nenorociţi împricinaţi, pe 
care Păturică îi jefui binişor şi fără cea mai mică mustrare 
de conştiinţă; iar după aceea îşi puse işlicul său în cap şi 
giubeaua pe umeri şi plecă foarte vesel de câştigul său din 
acea zi. 

Ajungând acasă, la dânsul, o altă bucurie neaşteptată era 
aproape să zdrobească mica sa inimă. Costea Chiorul 
izbutise a cumpăra cele două moşii de la mezat şi-i trim- 
isese un răvaş prin care îl înştiinţa despre aceasta. Un alt 


răvaş de la Duduca îl vestea despre fuga lui Caragea. 

Aceste două ştiri importante făcură pe ciocoi să se exal- 
teze de bucurie, şi iată cauza: de la scena întâmplată în 
teatru, când acei doi condicari descoperiseră postelnicului 
Andronache toate hoţiile lui, postelnicul, deşi nu crezuse 
că un copil sărman, crescut şi înaintat de dânsul, ar fi pu- 
tut să ajungă până la gradul de a-l sărăci şi a-l necinsti, cu 
toate acestea o mică bănuială tot rămăsese în sufletul lui. 

Păturică, însă, simţise furtuna ce se ridica asupra capu- 
lui său şi luase măsuri de asigurare atât de bune, încât pe 
cale legală ar fi putut să se împotrivească la toate pri- 
gonirile ce i-ar fi venit din partea stăpânului său; dar 
postelnicul era favorit al lui Caragea şi acest din urmă ştia 
pe dinafară celebrul “L'état c'est moi” al lui Ludovic al 
XIV-lea; n-avea dar decât să primească o reclamaţie în 
contra lui Păturică şi l-ar fi aruncat în ocna părăsită pe 
toată viaţa. 

De aceea, faimosul nostru ciocoi, cum citi răvaşul 
Duducăi, zise în sine cu un fel de aprindere: 

“Caragea fuge! adevărat să fie oare? O! de s-ar adeveri 
aceasta, aş crede că Dumnezeu îl îndeamnă să fugă, 
numai ca să scap de ocnă şi să mă fac boier mare. Cu 
starea fanariotului am sfârşit; mâine îi voi lua şi 
amoreaza şi atunci solia mea în casa fanariotului va fi 
împlinită cu desăvârşire”. 

3.26. Capitolul XXVI. Cuprins o scenă dramatică 
Principele Caragea, văzând că peţitorii de domnie 
aţâţaseră asupră-i ura regealurilor, înștiințat iarăşi din 
corespondenţele ce ţinea cu Țarigradul că Alesandru vodă 
Şuţu era aproape să ia domnia ţării, hotări a fugi în 


Europa, împreună cu familia şi comorile ce adunase din 
sudorile de sânge ale nefericiţilor români. 

Temerea însă ce avea de a nu descoperi sultanul fuga sa 
şi a trimite oştiri să-l prindă îl făcea să ascundă acest 
secret de toată lumea; şi, ca să amăgească şi mai bine pe 
inamicii săi din ţară, aduna Divanul în toate zilele şi 
dezbătea proiecte de reforme, întocmai ca un domn suit pe 
tron de câteva zile. 

Cu toate acestea, conferințele secrete ce ţinea cu consu- 
lul rusesc şi austriacesc, neobişnuita activitate ce se urma 
în serviciul său particular, iar mai cu seamă desele intrări 
şi ieşiri din palat ale celor mai însemnați capitalişti ai 
oraşului deşteptară bănuielile poporului care, deşi vedea în 
toate acestea apropierea unui eveniment, dar neputând să- 
l ghicească, se mulţumi a-l comenta fiecare după capacit- 
atea şi interesele sale. 

Astfel se afla starea lucrurilor cu câteva zile înaintea fu- 
gii lui Caragea. 

La 29 septembrie 1818 Caragea pofti la curte pe toţi 
boierii şi le vorbi cu multă graţie, iar după săvârşirea cere- 
moniei sărutării de mână”? se puse în butca sa de călătorie 
şi plecă, fără să spuie cuiva unde se duce şi când o să se 
întoarcă. 

Patru ore în urma acestui eveniment, pe toate zidurile 
Bucureştilor era lipit pitacul acesta: 

“Cu mila lui Dumnezeu, io Ioan George Caragea voiev- 

Şi domn al Ţării Valahiei (slav.) 


Dumneavoastră veliților boieri ai Divanului domniei 
mele Cum veti primi acest pitac al domniei mele, să vă 
adunați la Mitropolie şi să faceți cunoscut tuturor boier- 
ilor hale şi mazili” că eu am lăsat scaunul domniei pen- 
tru scoposuri ce numai mie mi se cade a le şti; iar după 
aceea să alcătuiți căimăcămie şi să căutaţi trebile ţării cu 
osârdie şi dreptate; şi pentru o mai bună pază a liniştii 
locuito- rilor, să faceți mehtup “, către muhafizii “ ser- 
haturilor după marginea Dunării, ca să vă dea ajutorul 

Acest vechi, dar umilitor obicei s-a desfiinţat de principele 
Alesandru Ghica prin ofisul de mai jos: 

“Noi, Alesandru Dimitrie Ghica voievod, cu mila lui 
Dumnezeu domn a toate Ţărei Româneşti. 

Vechiul obicei a fost consfințit sărutarea de mână ca un 
deosebit semn de cinste şi de supunere către domnul ţării. 

Socotind domnia mea drept destoinică dovadă de acel 
cuvenit respect îndeplinirea datoriilor din partea 
fieştecăruia, supunerea la pravili şi la poruncile stăpânirii 
şi adevărata dragoste către persoana noastră, care nu sun- 
tem la îndoială că se vor păzi cu scumpătate de către toţi, 

Noi desființăm pe viitorime acel obicei al sărutării de 
mână. Sfatul Administrativ este poftit a da această a 
noastră domnească punere la cale în cunoştinţa obștii.” 

(Subscris) Alesandru Ghica vv, Anul 1834, iulie 21, nr. 5, 
oraşul Giurgiu. (n. N. F.) 


Hale şi mazili se înțelege boieri în funcţii şi fără funcții. 
(n. N.F.) 


121 


Mehtup — raport, arătare sau petiție. (n. N. F.) 


Leat 1818, luna septembrie, 29 

L.P. 

George Caragea” 

Această înştiinţare, ce da pe față un secret politic care 
turmentase câtva timp pe toți locuitorii Bucureștilor, fu 
citită cu mare lăcomie; dar impresiunea ce produse ea fu 
deosebită; boierii care nu luaseră slujbe în timpul acestui 
domn se bucurau, crezând că succesorul lui se va purta 
mai bine cu dânşii; favoriţii îşi smulgeau perii din cap de 
disperare, căci prin căderea protectorului lor pierdeau 
pentru totdeauna acele huzmeturi grase ce le înlesneau o 
viaţă de satrapi *. Numai neguţătorii şi clasele muncitoare 
primiră noutatea fugii lui Caragea cu indiferenţă; şi aveau 
dreptate, căci ei, ca victime seculare ale lăcomiei domnilor 
fanarioți, se interesau foarte puţin a şti dacă asupritorul 
lor se numeşte Caragea sau Şuţu. 

Din toţi locuitorii oraşului Bucureşti numai doi indivizi 
împingeau simţământul întristării şi al bucuriei până la ex- 
tremitate. Aceştia erau postelnicul Andronache Tuzluc şi 
Dinu Păturică. Cel dintâi, după o viaţă de sultan ce trăise 
atâta timp, se deştepta acum într-o mizerie completă. 
Sărmanul om!... în viaţa lui semănată cu atâtea plăceri, nu 
cutezase niciodată a se gândi că fericirea o să-l părăsească 

Muhafizi — guvernatori militari ai fortăreţelor de pe 
malul Dunării. (n. N. F.) 

Deci, am scris, Dumnezeu cu voi (slav.) 

Aici cu sensul de: a trăi ca un satrap, fără nici o grijă. 


vreodată. 

Amici adevăraţi nu avea, căci în timpul trecutei sale feri- 
ciri întinsese mâna şi îşi deschisese punga numai 
desfrânaţilor şi linguşitorilor, iar pe oamenii cei oneşti îi 
tratase cu asprime şi dispreţ; încotro dar întorcea privirile, 
nu vedea decât visele sale cele de aur, ce îndulcise atât de 
mult trecutul vieţii sale, prefăcute acum într-o aspră 
mizerie, care-l strângea cu tărie în braţele ei cele topite de 
suferinţe. 

O singură speranţă îi mai rămăsese, dar şi aceea nu era 
decât o nălucire amăgitoare. El îşi aduse aminte de Duduca 
şi de Păturică şi zise în sine cu un zâmbet plin de melan- 
colie: Dumnezeu m-a pedepsit în adevăr pentru păcatele 
mele, dar nu m-a părăsit cu totul. Pe Păturică l-am crescut 
în casa mea, l-am învăţat carte şi l-am procopsit. Pe Du- 
duca am acoperit-o de dăruiri şi alte faceri de bine; ei dar 
se vor sili a mă face să uit pierderea trecutei mele fericiri. 

În momentul însă, când bietul fanariot cerca să se con- 
sole de marea sa pierdere prin aceste amăgitoare iluziuni, 
uşa camerei se deschise şi intră un aprod al hătmăniei, 
care îi dete pitacul următor: 

“Marea hătmănie 
Dumnealui postelnicului Andronache 
Starostea de neguţători, prin anafora de la 27 ale 
curgătoarei luni sept., face cunoscut acestei hătmănii, că 
suma ce a prins din vânzarea moşiilor dumitale, şi anume 
Plânsurile şi Chinuielile, nu ajunge ca să plătească 
întreaga sumă ce eşti dator lui Costea bogasierul şi altor 
ipochimeni, cerere făcând ca să se vândă casa în care te 
afli locuind, ca prin tertipul acesta să se despăgubească 
toți datornicii. Ci dar hătmănia te pofteşte ca să vii a sta 


în fată la Cochii vechi unde este a se face vânzarea spre a 
nu-ți rămânea cuvânt de tagă. 

Vel-hatman procit ” vel-pitar” 

1818 sept., 30 

Deşi prin acest pitac se dădea cea mai din urmă lovitură 
stării fanariotului, el însă îl citi cu sânge rece, apoi bătu din 
palme ca să vie sluga să-l îmbrace, dar nimeni nu se arătă; 
bătu de al doilea cu mai multă violenţă şi abia după tre- 
cerea de câtva timp se înfăţişă înainte-i un rândaş de la 
bucătărie. 

La vederea acestui individ murdar, fanariotul se umplu 
de mânie, apoi zise slugii cu un accent brusc: 

— Cine te-a trimis aici, mojicule, şi ce voieşti? 

— Apoi, de, cucoane, auzii bătând din palme şi de, venii 
şi eu, că... 

— Dar unde este arnăutul, jupâneasa, logofătul Dinu, ai? 
Unde sunt ei? De ce ai venit tu de la bucătărie să-mi îneci 
pieptul cu mirosul tău de ceapă? 

— Aşa e, cucoane, ai dreptate, dar de, ştii, ca omul, n-am 
venit eu de florile mărului, o fi ceva la mijloc. 

— Spune-mi curând, ce este? 

— Apoi de, cucoane, ce să fie? Iaca au fugit toate slugile 
din curte şi am rămas numai eu singur-singurel... 

— Cum se poate una ca aceasta? 

— Ştiu şi eu, cucoane? 

— Dar bine, cum au fugit ei fără să-şi primească sim- 
briile? 

De asemenea (Slav.) 


— E, e! cucoane, dumneata să trăieşti, şi le-au primit, ba 
încă mai cu asupra. 

Fanariotul, auzind aceste cuvinte, tresări ca un leu rănit 
fără veste; el îşi aduse aminte de cele ce-i spusese Ghe- 
orghe, vătaful său de curte, despre Păturică şi de vorbele 
celor doi condicari din teatru şi oftă cu amar, dar era foarte 
târziu; voind însă ca să afle până unde ajunsese laşitatea 
lui Păturică, se adresă iarăşi către slugă: 

— Eu nu pricep numic din câte îmi spui; eşti beat? 

— O fi ş-asta, cucoane, dar eu spun adevărul. 

— Dar bine, cine le-a plătit simbria? 

— Logofătul Dinu. 

— Dar el n-are nici bani, nici poruncă din parte-mi să 
plătească. 

— Să vezi, cucoane, cum merge şiretenia: logofătul Dinu 
s-a sculat de la cântatul cocoşilor şi ne-a spus că dumneata 
ai molfuzit; apoi ne-a întrebat ce simbrie avem să primim 
şi ne-a plătit la toţi, unora în bani gata, iar altora le-a dat 
lucruri de ale casei. 

— Urmează până la sfârşit, zise fanariotul tremurând de 
mânie şi disperare. 

— După ce a plătit la toţi, a scos armăsarii şi telegarii din 
grajd şi, punându-i la butca dumisale, ce era încărcată cu 
calabalâcurile sale, s-a pus într-însa şi a ieşit pe poartă; iar 
eu am rămas să-mi strâng mult-puţin ce am şi o să mă duc 
şi eu p-aci-ncolo. 

— Destul, destul, ieşi afară! 

Sluga ieşi; iar postelnicul se îmbrăcă singur numaidecât 
şi se duse la curtea domnească să întâlnească pe spătarul, 
ca să se plângă în contra hoţiilor lui Păturică, dar şi acolo îl 
aştepta o altă dezamăgire. 


Obişnuit din timpul său de mărire ca toţi să-l salute şi 
să-l linguşească, credea, în vanitatea sa, că va fi tratat tot 
cu asemenea onor şi după căderea lui Caragea; dar se 
amăgea. Guarzii de la poarta domnească, care altădată îi 
făceau temenea până la pământ, acum nici că voiră a-l 
privi. Ajungând în anticamera căimăcămiei, întâlni mai 
multe grupe de boieri şi amploiaţi, dar ei, în loc să-l salute 
ca în trecut şi să-i facă acele linguşiri umilitoare, puseră 
capetele în jos şi se prefăcură că nu-l văd. În fine, intră în 
odaia spătarului, făcu o mulţime de temenele de tot felul şi 
pline de cea mai mare înjosire; dar spătarul, voind să-şi 
răzbune asupră-i pentru insolenţele ce săvârşea când se 
afla la putere, se prefăcu că nu-l vede şi începu a vorbi cu o 
altă persoană venită de mai nainte. 

Acest rece dispreţ al spătarului încurcă în adevăr pe fan- 
ariot, dar nu-l descurajă; el făcu puţin zgomot, ca să atragă 
atenţiunea marelui funcţionar, care, voind să se desfacă de 
dânsul mai curând, îi zise cu nepăsare: 

— Ce te aduce la mine, arhon postelnice? 

— O mare nenorocire, efendi-mu. 

— Nenorocire!... Şi chiar la dumneata, care eşti cel mai 
mare prieten al norocului! Asta nu e de crezut. 

Fanariotul simţi toată greutatea acestor sarcasme, dar 
continuă povestirea nenorocirilor sale. 

— Da, arhon spătare, adăugă el, o mare nenorocire, o 
tâlhărie nemaiauzită. 

— Şi au cutezat tâlharii să calce casa unui... om ca dum- 
neata? Curios lucru! 

La aceste cuvinte fanariotul îngălbeni, căci înţelese tot 
veninul satiric ce conţinea într-însele, dar tăcu. Spătarul, 
însă, văzând cât de mult lovise amorul propriu al bietului 


fanariot şi voind a-i face poziţiunea mai suferită, zise: 

— Ia spune-mi, boierule, cunoşti pe hoţi? 

— Da, arhon spătare; este vătaful meu de curte, pe care 
l-am scos din trenţe şi l-am procopsit. 

— Şi cum se numeşte el? 

— Dinu Păturică. 

— Cunosc un om cu numele acesta, dar el este sameş la 
hătmănie. 

— Acela este, nu te înşeli. 

— Ei bine, ce voieşti să fac cu dânsul? 

— Să-l bagi în puşcărie; să-i tai urechile nelegiuitului; 
să-l pui în ţeapă! zise fanariotul cu o agitaţiune ce-l făcuse 
să-şi piardă minţile. 

— Asta este foarte lesne de făcut pentru un om ca dum- 
neata, dar nu şi pentru mine. 

— Dar de ce, arhonda? 

— Pentru că Dinu Păturică este boier cu caftan şi se află 
în huzmetul țării. 

— Vasăzică, să rămân păgubaş? 

— Ba nu, boierule, dar trebuie să luăm lucrurile cu uzul 
subţire şi, când voi dovedi că este adevărat ceea ce-mi spui, 
atunci îl voi pedepsi după vină. Atât deocamdată, şi lasă- 
mă, căci am treabă. 

Fanariotul ieşi din odaie disperat de cruda ironie cu care 
fusese tratat de spătarul, şi se duse să prânzească la unul 
din amicii săi; iar după ce înnoptă, luă drumul ce ducea la 
chira Duduca, cu scop de a se consola prin graţioasele ei 
mângâieri de însemnatele pierderi ce suferise în aşa scurt 
timp. 

Ajungând la poartă, bătu de trei ori, dar nimeni nu veni 
să-i deschidă. Supărat de această contrarietate, împinse cu 


tărie în poartă; ea însă de deschise foarte lesne. Intră 
înlăuntru tulburat de o mulţime de cugetări triste; privi 
ferestrele casei, dar în locul luminei ce altădată îi încânta 
vederile, de astă dată nu văzu decât un întuneric foarte 
gros. Trebuie să fie şi aici o taină, zise el în sine, 
îndreptându-se către locuinţa Duducăi; dar în loc să fie 
primit de dânsa după obicei, îi ieşi înainte o ţigancă 
bătrână ţinând un sfeşnic în mână. 

— Unde este cucoana Duduca, bre? întrebă fanariotul cu 
mânie şi impacienţă. 

— S-a mutat d-aicea, cuconaşule. 

— Când şi unde s-a mutat? Spune, cioară, degrab, că te 
omor! 

— Spui, cuconagule, mânca-te-aş. 

— Spune curând! 

— Astăzi a venit boieru Dinu şi a vorbit ca vreun ceas cu 
dumneaei, apoi s-a dus şi după câtva timp ne-am pomenit 
cu vătaful de arabagii că vine cu şase care şi, încărcând tot 
din casă, a luat drumul spre Sfântul Nicolae din Ţigănie. 

— Adevărat este ceea ce-mi spui? 

— Foarte adevărat, cuconaşule. 

— Dar Duduca ce s-a făcut după plecarea carelor? 

— A mai şezut până a venit coconu Dinu cu butca du- 
mitale şi a plecat cu dumnealui. 

— Ei bine, n-ai putut şi tu s-o-ntrebi unde se duce? 

— Am întrebat-o, cucoane! 

— Şi ce ţi-a răspuns? 

— Mi-a spus că se duce să se cunune cu coconu Dinu. 

— Când? 

— Astăzi! 

— Unde? 


— Nu ştiu! 

— Spune, cioară, nu tăgădui, că-ţi răsucesc gâtul! 

— Nu mă lua iute, coconaşule, că mă zăpăcesc. 

— Spune-mi curând. 

— La biserica Lucaci. 

— La ce ceas? 

— La douăsprezece din noapte, dar să nu-i spui, cu- 
coane, că-mi pune coarnele. 

Fanariotul privi orologiul şi, văzând că se apropia ora 
cununiei, ieşi pe poartă şi alergă cât putu ca să întâmpine 
răul. 

Când ajunse la biserica Lucaci, ceremonia cununiilor era 
pe la temeiul ei, sau pe la “Isaia dănţuieşte”, după cum zice 
proverbul. El intră în biserică numai în anteriu şi în ferme- 
nea, căci giubeaua şi-o scosese din cauza marii călduri. 
Faţa sa, de fel brună, devenise întocmai ca a unui faur de 
fier din cauza prafului ce se pusese pe dânsa în grozava 
alergare; ochii săi, altădată negri şi încadraţi cu un alb per- 
fect, acum erau roşii ca sângele şi exprimau ferocia tigrului 
iritat până la cel mai înalt grad. 

Cum intră în biserică, se repezi cu fuire asupra lui 
Păturică şi a Duducăi, care, văzându-l atât de mult iritat şi 
gata a-i sugruma cu mâinile sale cele robuste, intrară în al- 
tar şi se puseră sub apărarea inviolabilă a religiunii. 

— A! a! tâlharilor, zise el. V-aţi ascuns în altar, ca să 
scăpaţi de furia mea; dar ştiţi voi, netrebnicilor, că sunt în 
stare să vă hrăpesc chiar din braţele lui Hristos, sau din 
ghearele Satanei, ca să-mi sting focul răzbunării în sângele 
vostru cel mârşav?! Şi, deodată cu vorba, se repezi spre al- 
tar ca să sfâşie victimele sale. 

—  Opreşte-te, boierule! strigară cu uimire preoții, 


oprindu-i intrarea în altar. 

— Daţi-mi pe nelegiuiţii care mi-au mâncat starea şi și- 
au bătut joc de cinstea mea; daţi-mi-i, vă zic, căci în starea 
de apelpisie în care mă aflu, dau foc bisericii de se duce 
pomina. Şi voi veţi da seama înaintea lui Dumnezeu. 

— Dar bine, boierule, ce rău ţi-au făcut aceşti oameni? 
spune să ştim şi noi! 

— Ce rău mi-au făcut, ziceţi voi? Ei bine, ascultați şi veţi 
afla: El se numeşte Dinu Păturică şi e fecior de opincar. Eu 
l-am luat de mic copil în casa mea; l-am crescut şi l-am 
procopsit, iar el drept mulţumire şi răsplătire, mi-a mâncat 
starea şi m-a lăsat în sapă de lemn. Pe dânsa am luat-o de 
asemenea în casa mea, am acoperit-o cu diamanticale, 
şaluri şi mătăsării ca pe o domniţă; dar ea, nemernica, s-a 
unit cu acel tâlhar şi, tocmai acum când îmi pusesem toată 
nădejdea într-înşii, ei mi-au luat tot din casă şi m-au 
părăsit. Acum dar, când cunoaşteţi nelegiuirea lor, dați- 
mi-i, sau intru cu sila, trecând peste trupurile voastre. 

O luptă grozavă se aţâţă între disperatul fanariot şi 
preoţi. Această luptă dură numai câteva minute, căci fan- 
ariotul, slăbit moraliceşte şi fiziceşte din cauza moliciunii 
şi a băuturilor ce-i dădea să bea vicleana Duduca, nu putu 
să reziste mult timp unei teribile crize morale; el dar ridică 
ochii către cer şi zise: 

“Dumnezeule! m-ai pedepsit de ajuns pentru păcatele 
mele, nu mă lăsa nerăzbunat!” Apoi căzu jos, fără simţire, 
de unde nu se ridică decât ca să ducă înainte o viaţă 
mizerabilă. EI era lovit de dambla şi-şi pierduse minţile. 

Puțin în urma acestei scene, Păturică şi Duduca traver- 
sau ulița Băltăreţului ca să se ducă acasă la dânşii unde-i 
aştepta cina şi celelalte veselii nunţiale. 


3.27. Capitolul XXVII. Blestemul părintesc 


Scena întâmplată în biserica Lucaci produse un mare zgo- 
mot în societate. Câtva timp nu se vorbi decât de 
înnebunirea postelnicului Andronache şi mai cu seamă de 
mărturisirea lui, prin care declara pe Păturică de autor al 
tuturor nenorocirilor sale. Este însă un proverb românesc 
vechi care zice: “Timpul face şi desface”. Societăţile 
umane, acest amalgam compus din fiinţe bune şi rele, 
înțelepte şi nebune, pline de curiozitate şi impasibile, biz- 
are şi nătânge, de multe ori se alarmează de fuga unui 
principe, de căderea unui popor în sclavie sau de falimen- 
tul unui bancher. 

În asemenea cazuri, mulţimea se adună în grupe pe uliţe 
şi în locurile publice, raţionează asupra evenimentului, 
vorbeşte cu zgomot, declamă şi se înfuriază. Jurnaliştii fac 
articole fulgerătoare şi pline de semnul mirării şi al 
întrebării, prin care se silesc a da faptului o importanţă de 
o mie de ori mai mare decât este în realitate; dar pe dată ce 
trece timpul cerut pentru satisfacerea curiozităţii publice, 
o tăcere mormântală se răspândeşte asupra faptului; prin- 
cipele căzut rămâne cu oasele zdrobite de cădere, poporul 
sclav geme cu lanţul de braţe, iar creditorii falitului 
fraudulos se mulţumesc cu zece la sută din capete, fără ca 
societatea să se tulbure cât de puţin. Iată ce este societatea 
în vanitatea ei; de aceea Păturică, ca om înţelept ce era, 
lăsă lumea să vorbească ce-i va plăcea şi cât îi va plăcea, iar 
el îşi regulă casa şi interesele sale cât putu mai bine. 

Starea lui se compunea din trei moşii, două vii şi o casă 
pe una din cele mai frumoase uliţe ale Bucureştilor. Dacă 
el s-ar fi gândit bine la nestatornicia şi ticăloşia lucrurilor 


omeneşti, negreşit că s-ar fi oprit aci şi ar fi petrecut o 
viață dulce şi liniştită; dar el era ambițios şi ambiţiunea nu 
are margini. De ce folos ar fi fost viaţa pentru dânsul, dacă 
i-ar fi lipsit acea poziţiune socială care ar fi putut să-i 
deschidă uşile boierilor celor mari şi să-l facă egal cu 
dânşii? Iată ideile ce preocupau pe Păturică în primele zile 
ale emancipării sale din clasa vătafilor de curte. 

În timpul acela sosi şi cartea vizirului Derviş Mehemet, 
prin care se făcea cunoscut boierilor şi poporului român că 
Alesandru Şuţu s-a numit domn al Ţării Româneşti. 

Păturică, voind să profite de acest eveniment, mai întâi 
se inform ă despre starea lucrurilor şi, după ce află numele 
tuturor persoanelor ce înconjurau pe noul domnitor, 
începu a se duce des pe la curte şi, prin linguşiri pline de 
baseţă, dobândi cu încetul favoarea tuturor. Casa lui de- 
venise un loc public unde se adunau toţi paraziţii 
Bucureştilor, căci, din nenorocire, această lepră a societăţii 
exista şi pe atunci, cu deosebire că paraziţii din zilele 
noastre sunt favorizați şi puşi în slujbe. 

Fanarioţii veniţi din Țarigrad cu Alecu vodă Şuţu găseau 
în această casă un tezaur de toate cele mai încântătoare 
plăceri. Vutcile şi cafelele cele mai bune, ciubucele şi nar- 
ghelelile cele umplute cu parfumatul tutun al Siriei, joc- 
urile la noroc cele mai despuietoare şi femeile cele cu ochi 
mai fermecători decât ai vasiliscului, toate aceste puternice 
baterii de corupţiune erau adunate în casa lui Păturică. În 
fine, oricine intra în acest palat fermecătoresc ieşea 
încântat de plăcerile ce gusta într-însul, iar mai cu seamă 
de buna primire şi de îngrijirea cu care erau trataţi de gen- 
tila şi mult iscusita fanariotă. 

Păturică ştia tot ce se petrecea în casa sa, dar în loc se să 


deştepte într-însul simţământul de onoare, din contra, el 
se bucura când vedea pe fanarioți oftând şi făcând ochi 
dulci femeii sale. 

Aceste infamii îl făcură să fie foarte bine primit la curte, 
iar mai în urmă îi procurară rangul de mare stolnic şi 
funcțiunea isprăvniciei de străini, care-l puse în relaţiune 
cu consulul rusesc şi austriacesc, două mine noi de ex- 
ploatat. 

Într-o zi el dădea masă mare protectorilor şi noilor săi 
prieteni. Toate dispoziţiunile se luaseră ca să mulţumească 
cu desăvârşire pe oaspeţi. Cornul abundenței cuprindea 
mai puţine bunătăţi în comparaţiune cu cele ce se vedeau 
pe masa parvenitului. Aş dori să descriu numărul 
oaspeţilor, împreună cu calităţile morale şi fizice ale 
fiecărui în parte, dar asta se atinge de epopee şi mi-e frică 
să nu mă trântească Pegas. Mă mărginesc dar numai în 
povestirea unui incident care tulbură acest ospăț măreț şi 
umili foarte mult mândria lui Păturică. 

Pe când mulţimea fanarioţilor mânca şi bea în onoarea 
lui Păturică, un zgomot de trăsură se auzi în uliţă. Acest 
zgomot venea de la o cărucioară de ţară, fără coviltir. Ea 
era trasă de doi cai slabi ca nişte iezme şi conduşi de un 
băiat îmbrăcat țărăneşte. Înlăuntru era aşternut fân, peste 
care era pusă o scoarță roşie cu vărgi, pe care şedea un 
boierinaş de provincie, îmbrăcat cu anteriu de dimie verde, 
cu caravani de pânză albă de casă, cu târlici şi iminei roşii 
în picioare, cu libadea de aba împodobită cu găitan negru 
şi cu un cauc ascuţit îndesat pe cap. 

Dacă cineva ar fi calculat vârsta acestui boier de ţară 
după perii săi cei albi ca zăpada, negreşit că i-ar fi dat de la 
şaptezeci până la şaptezeci şi cinci de ani, şi nu ar fi greşit; 


judecat însă după falnica ţinere a corpului şi după 
frăgezimea feţei sale şi ochii cei plini de inteligenţă şi 
mândrie, l-ar fi luat drept om matur, dar nu bătrân. 

Cum ajunse căruţa în dreptul caselor lui Păturică, 
boierinaşul zise vizitiului: 

“Opreşte, Stane!"mCăruţa încetă de a se mai mişca, iar 
boierul se dete jos, intră în curte şi de aci în sala de jos a 
caselor. 

Privirea lui se opri mai întâi asupra mulţimii de arnăuţi 
şi de feciori ce intrau şi ieşeau, ţinând în mâini farfurii 
pline de cele mai gustoase bucate; după aceea observă 
celelalte amănunte ale casei şi rămase uimit de luxul şi 
bogăţia ce cuprindea într-însele. “Oare nu mă voi fi 
amăgit! cugetă el în sine asta este casă de boier de 
protipendadă, e saltanat domnesc.” 

Şi ca să se încredinţeze dacă nu era un vis ceea ce vedea, 
opri pe un arnăut şi-i zise: 

— Ia spune-mi, dragul meu, ce boier şade în casa 
aceasta? 

Arnăutul, luând pe bietul bătrân drept cerşetor, îi zise cu 
ironie: 

— Să vii sâmbătă, moşicule, că astăzi nu face boierul mi- 
lostenii. 

— Ia lasă milosteniile la o parte şi răspunde-mi la ce te- 
am întrebat, zise boierinaşul cu un glas aspru, ce indica 
supărarea ce-i pricinuise umilitoarele expresiuni ale 
arnăutului. 

— De ce nu, dacă voieşti. Aici locuieşte marele stolnic 
Dinu Păturică, hale ispravnic de străini. 

— Dar saraiurile acestea şi cele ce se cuprind într-însele 
sunt toate ale lui? 


— Da, ale dumnealui. 

— Apoi dacă este aşa, spune-i c-am venit să-l văd, că 
sunt mulţi ani de când nu l-am văzut. 

— Şi cine să-i zic că eşti? 

— Spune-i că sunt tatăl dumisale şi mă numesc treti- 
logofăt Ghinea Păturică ot Bucov sud Saac; ţine minte, 
băiete, ot Bucov sud Saac. 

Arnăutul privi pe bătrân cu mai multă băgare de seamă, 
dar sărăcia ce se vedea întipărită pe veşmintele cu care era 
îmbrăcat îl opri de a anunţa mândrului său stăpân un tată 
atât de umil şi trenţăros. 

Bătrânul simţi aceasta şi, înfuriindu-se de nebăgarea în 
seamă cu care îl privea arnăutul, zise: 

— Ascultă, mojicule, du-te numaidecât de spune 
stăpânului tău c-am venit să-l văd sau arată-mi odaia în 
care se află, să intru eu de-a dreptul. Oşti d-aci! 

Aceste cuvinte ale bătrânului, fiind pronunţate cu voce 
tare, pătrunseră până la auzul lui Păturică, care, înțelegând 
după accent că persoana ce întrebă de dânsul era tatăl său, 
ieşi în sală şi ordonă arnăutului să-l gonească. 

— Dar bine, cucoane Dinule, cum pot cuteza eu să dau 
afară pe un om care se numeşte părintele dumitale? 
răspunse arnăutul confuziat. 

— Da, fiule, sunt bătrânul tău tată. Nu mă cunoşti? Auzi 
acolo obrăznicie! un cerşetor de uliţă să se numească tată 
al meu! Daţi-l afară pe brânci, auzit-aţi voi? Eu nu am tată. 

Apoi se retrase în cameră, ca să nu tulbure petrecerea 
amicilor săi. 

Bătrânul, auzind pe fiul său pronunţând aceste 
omorâtoare cuvinte, îşi pierdu minţile; fața lui deveni 
teribilă şi amenințătoare ca a unei fiare sălbatice care 


voieşte a sfâşia pe cel ce a rănit-o. 

În paroxismul dar al furiei sale, se repezi în camera 
ospăţului şi, punându-se față-n faţă cu ingratul său fiu, 
zise: 

“Ce, nu mă mai cunoşti, fiule? Acest trup uscat de 
bătrâneţe şi de sărăcie nu este el care ţi-a dat viaţa? Aceste 
mâini zbârcite de muncă nu sunt oare ele care te-au 
mângâiat în copilăria ta şi ţi-au pus în mână condeiul cu 
care te-ai procopsit şi ai câştigat aceste bogății? Nu te 
gândeşti, nenorocitule, că săvârşeşti un păcat osândit de 
legile firii şi de obiceiurile politiceşti? Iuda a vândut pe 
învățătorul său, dar nu s-a lepădat de tatăl său! Râul cel 
măreț şi înconjurat de verdeață tăgăduieşte el oare umilitul 
izvor din care îşi are începutul ? Încă o dată, te rog, fiule, 
vino în braţele mele să te sărut şi să-ţi dau binecuvântarea 
mea cea mai de pe urmă, căci sunt bătrân şi poate să mor 
fără să te mai văd!” 

Păturică, care nu vedea în acele momente decât umilirea 
sa în faţa celor mai de frunte boieri ai domniei, porunci de- 
al doilea şi cu mai multă asprime ca să-l scoată afară din 
casă. 

Bătrânul, văzând atâta împietrire de inimă, zise cu un 
aer profetic: 

“Dumnezeu, care cunoaşte şi vede toate, să nu-ţi ajute, 
fiu blestemat ce eşti! EI, care te-a înălțat atât de mult, te va 
pogori mult mai jos decât unde te aflai. Aceste bogății 
câştigate prin nelegiuiri, ţi le va risipi cum risipeşte vântul 
praful de pe arie. Cum mă goneşti tu pe mine, să te 
gonească îngerul Domnului în toată viaţa; să nu aibi priet- 
eni în nenorocire, să umbli din casă în casă cerşind pâine, 
ca să-ţi astâmperi foamea, şi o treanţă, ca să-ţi acoperi 


goliciunea; să linguşeşti toate tarafurile şi toţi să-şi bată joc 
de tine. În chinurile bolii tale să nu aibi pe nimeni care să 
te mângâie şi în vedeniile tale să-ţi stea înainte toate 
fărădelegile tale. Amin! Fie, fie!...” 

După ce bătrânul rosti acest teribil blestem, puse 
mâinile la ochi şi ieşi din casa fiului său cu repeziciune; iar 
Păturică îşi continu ă ospăţul, fără să se tulbure cât de 
puţin de amarele impreca- ţiuni ale părintelui său. 

El se ocupă acum de noile sale cunoştinţe şi de folosul ce 
putea să tragă dintr-însele; dar tocmai pe când se ridica cu 
ambiţiunea până la cele mai înalte demnități ale ţării, un 
nour politic veni să întunece puţin soarele speranţelor sale. 

Încă de la anul 1814, Nicolae Scufu, grec din oraşul Arta 
(în Peloponez) şi Riga Palamide formaseră o societate cu 
scop de a pregăti pe greci pentru liberarea patriei lor. 
Această societate numită Etapia Twv pukov”, 
împreună cu cea numită Pûduovõoc tapia”, ce staționa 
în Atena, îşi aveau corespondenţii şi comitetele lor în Ode- 
sa, Chişinău, Galaţi şi Bucureşti'“. 

Vezi Istoria Principatelor dunărene de Palauzof şi Istoria 
revoluţiunii greceşti de Ioan Filimon. (n. N. F.) 


Membrii comitetului din Bucureşti, cunoscând 
însemnatele servicii ce ar fi putut să aducă Alecu vodă Şuţu 
revoluţiunii greceşti, îi propuseră să intre şi el în societate, 
dar Şuţu refuză. Prin această conduită neaşteptată a prin- 
cipelui secretul societăţii putea să fie descoperit şi s-ar fi 
pus în pericol viaţa celor mai însemnați bărbaţi ai mişcării. 
Mijlocul dar cel mai propriu spre a evita această nenoro- 
cire fu înveninarea lui vodă Şuţu, la 19 ianuarie 1821, prin 
doctorul Cristali, medicul său particular. 

Acest eveniment, deşi contraria oarecum planurile 
ambiţioase ale lui Păturică, dar el, în loc să dispere, aşteptă 
cu sânge rece prefacerea ce putea să ia lucrurile; şi fiindcă 
nu putea să prevadă cele ce erau să se întâmple, linguşea 
pe toţi, fără excepţie, ca să-şi facă popularitate. 

Revoluţia lui Tudor Vladimirescu, ce izbucni a doua zi 
după moartea lui Şuţu, părea venită într-adins, ca să dea 
ocaziune lui Păturică a arăta lumii duplicitatea şi laşitatea 
caracterului său. El se gândi foarte mult asupra acestei 
mişcări, iar mai cu seamă asupra foloaselor ce ar fi putut 
trage dintr-însa. Astfel dar, pe cât timp revoluţiunea se 
compunea din Tudor Vladimirescu, Macedonski şi câţiva 
panduri, el ţinea de partidul boierilor şi calomnia 
împreună cu dânşii pe acei bravi care îşi pericolau viaţa 
spre a da ţării drepturile ei cele vechi; iar după ce 
revoluţinea triumfă şi sili pe boieri a o recunoaşte şi a-i 
jura credinţă, atunci Păturică deveni cel mai fierbinte 
apărător al ei şi o exploată cât putu mai bine; dar intrarea 
lui Ipsilant în ţară şi proclamaţiunea lui cea măreaţă făcu 
pe ciocoi să-şi schimbe politica. “Ipsilant în ţară! — zise 
ciocoiul în sine — un fecior de domn cu o mulţime de viteji 
după dânsul şi ajutat de muscali! Asta este o minunată 


întâmplare şi caută să mă folosesc de dânsa. O să mă scriu 
între mavrofori!... Dar bine, ce va zice Tudor când va afla? 
Ce vor zice atâţi prieteni ai mei ce se află intraţi în oştirea 
lui? E! şi ce-mi pasă mie de dânşii? Fi sunt nişte calici care 
s-au sculat cu răzmeriță împotriva împărăției; ca mâine vin 
turcii şi-i risipesc ca pe puii de potârniche, în vreme ce Ip- 
silant, deşi este şi el apostat, dar este sprijinit de prea 
puternica împărăție a Rusiei. O izbândă să facă numai şi 
pare că-l văd domn în ţară şi răsplătind cu galantomie pe 
toţi care l-au ajutat. Mă voi duce dar la dânsul şi voi părăsi 
pe aceşti calici ce cântă toată ziua: “Ah! sabia lui Traian 
într-o mână de român” şi le chiorăie maţele de foame!” 

După ce ciocoiul se împăcă cu conştiinţa sa în privinţa 
laşităţii ce voia să comită şi după ce îşi făcu toate dresurile 
cu unul dintre consuli, porunci să înhame armăsarii la 
butcă şi se duse la Colintina, ca să se prezinte înaintea lui 
Ipsilant. 

Trecuseră două ore de când el aştepta rândul de a intra 
la prinţul, dar acest timp nu-l pierdu în darn, căci legă 
relațiuni de prieteşug cu căpitan Iordache, Constantin 
Duca şi Vasile Caravia. 

În momentul însă când el oferea acelor tâlhari de dru- 
muri zaiafeturile cele mai delicioase ca să dobândească fa- 
voarea lor şi printr -însa pe a lui Ipsilant, uşa camerei de 
audienţă se deschise şi ieşi secretarul principelui, care făcu 
semn lui Păturică să intre înlăuntru. 

Ciocoiul îşi scoase cizmele cele de saftian roşu şi, 
rămânând numai cu meşii, îşi puse o pereche de papuci 
galbeni de Țarigrad, îşi strânse giubeaua la piept şi intră în 
camera lui Ipsilant, unde, după ce făcu câteva compli- 
mente pline de linguşire, voi să sărute haina principelui; 


dar fiindcă principele refuză cu delicateţe acest act 
înjositor, ciocoiul sărută ciucurii patului pe care şedea fan- 
ariotul. 

Săvârşindu-se acestă ceremonie, Păturică se trase puţin 
de-a-ndăr ătelea şi luând o poziţiune umilitoare zise: 

— Să trăieşti, măria ta, întru mulţi şi fericiţi ani! Eu sunt 
stolnicul Dinu Păturică, hale ispravnic de străini, şi am 
venit să mă închin măriei tale ca o slugă plecată ce sunt şi 
să primesc strălucitele porunci ce te vei milostivi a-mi da. 

Fanariotul, fiind informat foarte bine despre Păturică, se 
uită drept în ochii lui şi, după ce-şi termină observaţiunile 
sale fizionomice, zise cu un zâmbet rece şi ironic: 

— Am auzit, arhon stolnice, că eşti om deştept şi cu pri- 
cepere în treburile ţării. 

— Laude, măria ta; fac şi eu ce pot ca un om mic ce sunt. 

— Am mai auzit că... dar asta nu e treaba mea se zice 
iarăşi prin lume că, fiind sameş la hătmănie, s-ar fi pierdut 
o piatră verde de mare preţ... Dar nici asta nu mă priveşte. 

— Nu crede, măria ta! Astea sunt defăimări ce vin din 
pizmă, căci am prea mulţi vrăjmaşi. 

— Ai dreptate, arhon stolnice, tot ce e mare e pizmuit. 
Dar să lăsăm la o parte toate acestea şi să vorbim ceva de- 
spre interesele noastre. Te rog citeşte acest răvaş — şi 
deodată îi dete o bucată de hârtie strânsă în formă de 
răvaş. 

Păturică privi răvaşul şi recunoscu forma de scriere a 
unuia dintre consulii puterilor străine. 

— Citeşte-l, arhon stolnice, nu te sfii! zise Ipsilant, 
văzând pe ciocoi încurcat. 

— Păturică deschise de-al doilea răvaşul şi citi frazele 
acestea: 


“Ilustre principe, 

Cunoscând greutatea misiunii ce aveţi a împlini, cred 
că vă aduc un mare serviciu recomandându-vă pe stol- 
nicul Dinu Păturică, care, prin iscusinţa şi cunoştinţele ce 
are despre trebile ţării, vă poate ajuta în multe 
împrejurări. El trebuie să vie astăzi sau mâine pe la 
înălțimea voastră, căci l-am vestit prin osebit bilet din 
parte-mi. Informaţiunile ce ţi-am dat în trecutele zile de- 
spre acest boier sunt destul de precise; rămâne la 
înălțimea voastră să profitaţi de marile lui talente. 

Sunt al în... 

N.” 

Acest răvaş răspândi multă lumină asupra neînţelesei 
poziţiuni în care pusese Ipsilant pe Păturică prin 
muşcătoarele sale cuvinte. Ciocoiul înţelese imensele fo- 
loase ce putea să tragă servind interesele capului Eteriei 
greceşti. Strânse dar răvaşul şi-l dete cu mult respect în 
mâna prinţului, care, după ce îl rupse în mici bucăţi, zise: 

— Ei bine, arhon stolnice, eu am să-ţi împărtăşesc o 
taină care poate să te ridice la mărire şi bogăţie, dacă mă 
vei sluji cu credinţă, dar care negreşit te va pierde, dacă mă 
vei înşela sau mă vei vinde; ai auzit? 

— Spune-mi, măria ta, ce am de făcut şi răspund cu 
capul că nu vei fi nici înşelat, nici vândut. 

— Ascultă, arhon stolnice. Cunoşti pe Domnul Tudor? Îl 
cunosc, măria ta! 

— ÎI cunoşti bine? 

— Foarte bine, măria ta. 

— Spune-mi, dar, ce fel de om este? 

— Este viteaz şi drept, măria ta! 

— Astea sunt darurile ce poate avea; eu voi să aflu cusur- 


urile lui. Are şi cusururi. 

— Care sunt acele cusururi, spune-mi? Este mândru şi 
furios la mânie. 

— Astea-mi place; dar ia spune-mi, iubeşte banii? 

— Nicidecum, măria ta! 

— Dar muierile? 

— Nici pe dânsele. 

La aceste cuvinte, prin care Păturică fără voia sa făcea 
panegiricul omului pe care voia să-l vândă, Ipsilant rămase 
uimit. “Viteaz! — zise fanariotul în sine — drept. Neiubitor 
de bani şi de femei! Iată calităţi care poate să facă dintr- 
însul un Caton, un Brutus. Prin vitejie, el îşi va face un 
nume mare în toată ţara! Prin dreptate, va dobândi iubirea 
norodului; el dar va fi mare şi puternic! iar eu voi fi mic! 
Eu, Alesandru Ipsilant, fiu de principe şi general de 
brigadă; eu, care am stat cu capul ridicat înaintea lui Na- 
poleon; eu, care nu am tremurat în faţa morţii ce venea 
asupră-mi din milioane de guri vărsătoare de foc, să mă 
văd silit a pleca capul înaintea lui Tudor? Asta-i cu 
neputinţă! Ce voi face dar? Voi porni numaidecât la Cotro- 
ceni, ca să smulg din pieptul şi inima protivnicului meu 
acele virtuţi care astăzi chiar îl fac mai iubit şi mai re- 
spectat decât pe mine!... Dar bine, eu am jurat ca să mă 
lupt împotriva necredincioşilor, iar nu să vărs sângele 
creştinilor!...” 

După ce trecură aceste gânduri sinistre ce sfâşiau fără 
milă pe fanariot, o linişte se răspândi pe faţa lui şi un 
zâmbet uşure se arătă pe buzele sale. 

Păturică, care examinase cu multă luare-aminte faţa fan- 
ariotului, ştia acum, ca şi dânsul, care erau pasiunile ce-i 
sfâşiau inima; cu toate acestea el sta în picioare, nemişcat, 


ţinând într-o mână işlicul şi cu cealaltă giubeaua strânsă la 
piept, fără să lase a se vedea pe faţa sa decât nepăsare şi 
nevinovăție, reproduse cu cea mai mare fineţe. 

— Ei bine, arhon stolnice, exclamă fanariotul, îmi spun- 
eai că Domnul Tudor este cam furios. 

— Ba furios cumsecade; el socoteşte pe om ca pe un pui 
de vrabie. 

— Ce spui, arhon stolnice, să fie oare adevărat ceea ce 
zici? 

— Chiar ieri a spânzurat pe unul din cei mai de frunte 
viteji, numai şi numai pentru că s-a dus cu vreo câţiva ne- 
feri şi a spart o cârciumă din Dealul Spirii. 

— Şi l-a omorât, ai? 

— Ca pe-un pui de găină, măria ta. 

— Ei bine, ce zice oştirea lui despre aceasta? 

— Nemulțumirea se vede zugrăvită pe toate feţele, dar 
nu cutează nimeni să-i facă băgări în seamă. 

— De ce? 

— Fiindcă se pomenesc cu gâzii lui ieşiţi ca din pământ 
şi totul se isprăveşte într-o clipă. 

Ipsilant se puse iarăşi pe gânduri. De astă dată însă, faţa 
lui era acoperită de o veselie sinistră; el se sculă de pe pat 
şi, netezindu-şi câtva mustăţile, zise lui Păturică: 

Ascultă, arhon stolnice; dar bagă de seamă la ceea ce am 
să-ţi spun, căci de-aci atârnă fericirea şi nenorocirea ta. 

— Ascult, măria ta. 

— Două săbii pot să intre într-o teacă? 

— Nu, măria ta! 

— Dar o ţară poate fi stăpânită de doi domni deodată? 

— Nici asta nu se poate, măria ta! 

— Ei bine! Ţara Românească are astăzi doi domni sau 


cel puţin doi peţitori la domnie: unul este Tudor şi celălalt 
sunt eu. Mă înţelegi? 

— Te înţeleg, măria ta. 

— Unul dar dintre noi trebuie să piară. 

— Şi cel care trebuie să piară este Tudor, măria ta?! 

— EI însuşi, şi aceasta o cer de la tine. Răvaşul consulu- 
lui zice curat că eşti cel mai întreprinzător şi mai 
îndemânatic dintre boieri; fă-mi dar această slujbă şi te voi 
face cel mai bogat dintre toţi. 

— Gata la poruncă, măria ta, dar n-ar fi rău să-mi arăţi şi 
mijloacele prin care să pot săvârşi această mare faptă. 

— Mijloacele, zici?... Dar tu însuţi mi-ai spus că el este 
mândru şi nesocotit la mânie. Strămoşul nostru Adam a 
pierdut raiul numai pentru nerăbdare; de ce dar Tudor să 
nu-şi piardă capul, când are două din cusururile cele mai 
de căpetenie? 

— Te înţeleg, măria ta! 

— Du-te dar în lagărul lui şi îndeamnă pe unii din ostaşi 
la nesupunere, iar pe alţii la jafuri şi silnicii; apoi fă ca să le 
afle Tudor pe toate acestea; şi fii sigur că cu cât 
spânzurătorile se vor înmulţi în lagărul lui, cu atât noi vom 
izbuti mai bine. Cunoşti puterea mea, ştii că sunt ocrotit de 
marea împărăție; lucrează pentru mine şi norocirea ta e 
făcută. 

— Să trăieşti, măria ta, exclamă Păturică făcând o 
temenea până la pământ, dar aş vrea să ştiu şi eu, plecatul 
măriei tale rob, cu ce o să mă aleg din toate acestea? Măria 
ta eşti luminat şi cu praxis şi ştii mai bine decât mine prin 
câte primejdii am să trec eu, nemernicul, ca să săvârşesc 
poruncile măriei tale. 

Ipsilant se gândi puţin, apoi luă pana în mână şi scrise 


pe o coală de hârtie cuvintele acestea: 

“Eu, Alesandru Ipsilant, principe de naştere şi general 
de brigadă al nebiruitei oştiri ruseşti, mă îndatorez a 
răsplăti pe boierul român stolnicul Dinu Păturică, pentru 
slujbele săvârşite de dânsul Eteriei elineşti, numindu-l 
deocamdată ispravnic peste două judete din cele ce se află 
acum în stăpânirea mea; iar dacă milostivul Dumnezeu 
îmi va ajuta să stăpânesc ţara întreagă, îl voi face 
caimacam al Craiovei. 

A. Ipsilant “ 

— Ţine hârtia aceasta şi sileşte-te cât vei putea să 
împlineşti poruncile mele; iar când lucrul va fi sfârşit, vino 
cu dânsa să-ţi iei răsplătirea. 

Păturică sărută mâna fanariotului şi se retrase. 


3.28. Capitolul XXVIII. Un suflet nobil 


La extremitatea dinspre miazănoapte a  mahalalei 
Oţetarilor era pe timpii lui Caragea o uliţă înfundată, 
strâmtă şi neîncetat plină de noroi. În acea uliţă se aflau 
mai multe căsuțe învelite cu trestie, în care locuiau numai 
sacagii şi căruţaşi. În mijlocul acestor bordeie mizerabile 
era o casă care, prin arhitectura ei de ordin otoman şi prin 
mica grădină compusă din arbori roditori şi flori, atrăgea 
foarte mult băgarea de seamă a trecătorilor. 

Curtea acestei case era îngrădită cu uluci de stejar 
ascuţite la vârf şi foarte înalte; iar în partea dinspre faţada 
uliţei avea parmalâcuri cioplite şi aşezate cu mare gust. În 
mijlocul îngrădirii era o poartă cu două canaturi învelită cu 
streaşină de uluci mărunţele, ca să o apere de stricăciunea 
ploilor. În vârful acelui înveliş erau doi căpriori în formă 
de sceptru, având fiecare la extremitatea de sus câte un 


cocoş lucrat în lemn foarte gros, iar pe fațada stâlpilor erau 
sculptați doi şerpi ţinând câte un măr în gură. 

Casa era de zid, cu un singur etaj şi împărţită în două 
camere şi un pridvor. Învelitoarea ei era de olane, iar la 
cele două puncturi unde se unesc doliile, avea câte o băşică 
de pământ smănţuită, cu vârful în formă de pasăre. 

Uşa principală, ce conducea înlăuntrul casei, era 
compusă din mai multe bucăţi de lemn lustruite cu 
rândeaua şi legate de căptuşeala principală prin cuie de 
fier alb cu capetele rotunde şi lustruite. 

Lângă pridvor era o grădiniţă compusă din câteva viţe 
legate în formă de boltă, un corcoduş, doi zarzări şi câţiva 
piersici, printre care erau câteva brazde despărțite între 
dânsele cu bucăţi mici de cărămizi foarte frumos aşezate. 
Aceste brazde erau pline de garoafe sălbatice, ochiul- 
boului, lemnul-Domnului şi limba-mieluşelului *; iar pe 
lângă îngrădirea de trestie a micii grădini şi pe prispa case- 
lor erau aşezate o mulţime de oale cu maghirani, 
indruşaimi şi alte flori scumpe de pe atunci. În unul din 
colţurile curţii erau un puț cu roată, lângă care se formase 
un lac de apă ce servea de scăldătoare câtorva rațe 
româneşti şi leşeşti. 

Interiorul caselor era astfel aranjat: una din cele două 
camere servea drept cămară pentru conservarea proviz- 
iunilor; iar cea de-a doua, destinată pentru locuinţă, era 

Nume de flori ce se cultivau pe atunci şi chiar acum prin 
grădinile meseriaşilor. (n. N. F) 


pardosită (pavată) cu cărămizi spoite cu vopsea roşie şi 
avea două paturi turceşti acoperite cu saltele, perne şi ma- 
caturi de cit. Aproape de ferestre era o masă de brad, 
acoperită cu o pânză albă cu marginile de borangic galben, 
pe care erau puse câteva cărți una peste alta, hârtie de scris 
şi o pereche de călimări de alamă; iar sub această masă se 
vedea un işlic învelit în hârtie groasă, o pereche cizme 
turceşti de saftian roşu şi o strachină cu ouă. 

Pe peretele dinspre răsărit erau două icoane aşezate pe o 
bucată de stofă. Lângă dânsele se afla o sticluţă cu 
agheazmă, un mănunchi de busuioc uscat şi câteva spice 
de grâu; iar în faţa acestor obiecte de devoțiune era 
spânzurată o candelă ce ardea neîncetat, dând o lumină 
slabă şi melancolică. Tavanul acestei camere era de grinzi 
şi uluci de stejar, frumos lucrate. Lângă un alt perete şi 
cam aproape de tavan era o culme, pe care stăteau 
atârnate: un anteriu, o giubea blănită, nişte ciacşiri de şal 
roşu şi câteva rochii. Osebit de aceste mobile ce indicarăm, 
mai era în această cameră o ladă de Braşov, câteva ulcioare 
cu apă de băut şi o sobă oarbă, deasupra căreia era pusă o 
tavă cu tacâmul dulceţii şi al cafelei; iar în firidele de jos se 
vedeau câteva gheme de lână şi o donicioară cu fuse. 

În unul din cele două paturi zăcea un om ca de patruzeci 
şi cinci de ani, dar care, după zbârciturile feţei şi perii cap- 
ului cei cărunţi, semăna să fie de o etate mult mai 
înaintată. Acest nenorocit avea capul rezemat pe o pernă şi 
părea adâncit într-un somn foarte greu. 

Lângă pat şedea o femeie bătrână, care se îndeletnicea 
făcând colţişori şi bibiluri de mătase la piepţii şi mânecile 
unei cămăşi, aţintind din când în când ochii asupra sufer- 
indului. 


Era pe la nouă ore din noapte. Tristul cadru ce puserăm 
înaintea lectorilor noştri, fiind luminat numai de palida 
lumină a candelei, devenea mult mai atingător şi mai in- 
teresant. În momentul însă când bătrâna se silea să ali- 
menteze slaba lumină a candelei, ca să poată lucra mai cu 
spor, se auziră câteva loviri în poarta curţii. Bătrâna se 
duse să deschidă şi după câteva momente se întoarse 
împreună cu un june frumos, bine îmbrăcat şi cu ochii 
plini de o bunătate îngerească. 

— Doarme? zise străinul adresându-se către bătrână. 

— Abia dete Dumnezeu de adormi, că n-a închis ochii de 
trei nopți. 

— Din ce pricină? 

— Apoi de, mamă, ştiu şi eu? 

— Şi ce a făcut în acel timp de nedormire? 

— Ce face totdeauna: se posomorăşte, strigă, îşi rupe 
hainele de pe dânsul, apoi pare că se linişteşte, dar deodată 
sare tremurând şi îmi zice: “Ascunde-mă, scapă-mă de 
aceşti ticăloşi ce voiesc să mă omoare!” 

— Şi de cine se teme el? Ce i se năluceşte? 

— O mie de bazaconii, mamă, dar aceea ce-l face să se 
înfurieze şi mai mult este aducerea-aminte despre un vătaf 
de curte şi o ţiitoare a sa, care i-a mâncat averea şi l-a lăsat 
pe drumuri. 

— Aş dori să ştiu, buna mea bătrână, dacă vine cineva 
să-l vadă sau să-l ajute cu ceva. 

— Nimeni, boierule. 

— Dar bine, cine-i plăteşte chiria casei, mâncarea, 
căutarea şi celelalte? 

— Toate acestea le-am întâmpinat singură până la un 
timp, dar tocmai când sfârşisem de cheltuială şi mă 


duceam în târg ca să-mi vând maloteaua, un boier tânăr ca 
dumneata, fie-i umbrele, mă luă la cătare, apoi apropi- 
indu-se de mine îmi zise: 

— Nu cumva eşti dumneata baba Iana spitalagioaica? 

— Eu sunt, boierule, îi răspunsei. 

— În ce mahala locuieşti? 

— În Oţetari. 

— În uliţa înfundată, nu este aşa? 

— Este întocmai precum zici, boierule. 

— Vino dar după mine, zise el. Eu îl urmai până la o 
boltă de lipscănie, unde, intrând împreună cu mine, zise 
stăpânului bolţii: 

“Dă acestei femei lei una sută şi să urmezi tot astfel pe 
fiecare lună până la o altă poruncă a mea; apoi, apropi- 
indu-se de mine, îmi zise încet: Să cauţi bine de bolnavul 
ce-l ai în casă, căci o să vin câteodată să-l văd”. Sfârşind 
aceste cuvinte, ieşi repede din boltă şi se făcu nevăzut. 

— Cunoşti pe acel june boier? 

— Nu-l cunosc, căci n-am avut timp ca să-l privesc bine 
în faţă; dar, oricum va fi, Dumnezeu să-i dea bine şi să-l 
norocească, căci de nu venea el în ajutorul sărmanului bol- 
nav, numai Dumnezeu ştie ce s-ar fi întâmplat. 

— Dar bine, bolnavul era odată bogat, ce s-a făcut starea 
lui? 

— Am cercetat, mamă, şi am aflat că i-au vândut-o dat- 
ornicii la Cochii vechi şi l-au lăsat numai cu hainele de pe 
dânsul. 

— Dar casa lui, acea casă atât de îmbelşugată?... 

— Tot s-a vândut. 

— Şi cine au fost acei nelegiuiţi care au cutezat să lase pe 
drumuri pe un om cu minţile rătăcite şi străin în astă ţară? 


— Apoi de, mamă, mai ştiu şi eu?... Lumea vorbeşte 
multe. 

— Şi ce zice lumea? 

— Zicea că el a avut o ţiitoare şi că ea s-a unit cu vătaful 
lui de curte şi i-a mâncat toată averea. 

— Ticăloşii şi nemernicii!... Dar am auzit vorbindu-se şi 
despre un bogasier... lipscan... ceva cam aşa. 

— Îl cunosc şi pe acel ticălos... e bun de pus în ţeapă. 

— Da de ce? 

— Fiindcă m-a lăsat pe drumuri. 

— Şi cum s-a întâmplat aceasta? 

— Ia, strânsesem şi eu, în tinereţe, câteva părăluţe, ca să 
le am la bătrâneţe, ştii povestea vorbei: “Bani albi de zile 
negre” şi el mi i-a mâncat, mânca-l-ar coţofenele! 

— Şi cum ţi i-a mâncat? Ia spune-mi. 

— A făcut mofluzluc mincinos şi m-a lăsat pe drumuri, 
nu l-ar mai lăsa de la inimă. 

— Dar bine, n-ai dat jalbă la stăpânire? 

— Ba am dat, da-l-ar prin târg cu nasu tăiat. 

— Şi ce-ai ales? 

— Mai nimic, mamă! Din două miişoare de lei m-am ales 
numai cu două sute, din care mi-a oprit şi havaietul 
judecății. 

— Ia spune-mi, cum îl cheamă pe acel hoţ de ştreang? 

— Costea. 

— O fi Costea Chiorul bogasierul? 

— El este, mamă! 

Tânărul căzu într-o adâncă întristare, apoi, după ce 
aruncă o privire asupra bolnavului, zise în sine: “Unul zace 
în pat lipsit de minte şi sărac, cellalt mofluz mincinos şi 
gata a merge la ocnă pe toată viaţa, numai cel de-al treilea 


şi cel mai rău din toţi se bucură încă de roadele nelegiuir- 
ilor sale; puţin însă şi voi auzi şi de numele lui”. 

Pe când străinul se afla absorbit în aceste triste gânduri, 
bolnavul începu a tipa şi a gesticula din mâini, strigând cu 
glas răguşit şi tremurător: 

“Lăsaţi-mă, nelegiuiţilor! Nu vă e de ajuns că m-aţi 
sărăcit? Voiţi acum să-mi luaţi şi viața?” 

Apoi deschizând ochii săi înflăcăraţi de mânie, începu a 
lovi cu pumnii pereţii casei, crezând că loveşte acele umbre 
imaginare; iar după aceea începu iarăşi a striga: 

“Luaţi de lângă mine pe această muiere desfrânată, căci 
privirile ei mă îngheaţă! Nu vedeţi voi că ea voieşte să mă 
sugrume cu prefăcutele ei îmbrăţişări?” 

— Linişteşte-te, boierule, zise străinul, sărind de pe 
scaun şi alergând către bolnav, ca să-i dea ajutorul necesar 
în cele teribile momente. 

— Daţi-mi un pahar de apă să-mi răcoresc pieptul, zise 
nenorocitul bolnav cu vocea mai de tot stinsă şi zdrobită de 
oboseala agoniei. 

Apa cea rece cu care fu adăpat şi stropit bolnavul prod- 
use un mare efect. El deschise ochii şi-i aţinti asupra 
făcătorului său de bine, apoi, lăsând să curgă dintr-înşii 
două şiroaie de lacrimi, zise cu glas liniştit, dar întrerupt 
de suspine: 

— Tu aici?! Tu la capul meu?! Dar acesta este locul lui 
Dinu pe care l-am procopsit, iar nu al tău, pe care te-am 
izgonit fără milă din curtea mea! 

Tânărul luă cu transport mâna suferindului şi, udând-o 
cu lacrimi şi sărutări, zise: 

— Am voit, stăpâne, să te scap din mâna acelor tâlhari, 
dar Dumnezeu nu mi-a ajutat. 


— Iar eu, ticălosul, drept mulţumire pentru binele ce 
voiai să-mi faci, te-am scos cu urgie din curtea mea. 

Cât ţinu această scenă atingătoare, bătrâna stete în pi- 
cioare, privind cu băgare de seamă trăsăturile feţei şi gla- 
sul străinului, apoi se apropie de patul bolnavului şi îi zise 
cu o privire plină de uimire: 

— Stăpâne! Acest june atât de milostiv şi cu inimă bună 
este boierul cel necunoscut care de atâta timp ne dă mijlo- 
ace de vieţuire; bănuielile mele nu mă amăgeau, acum îl 
cunosc cu desăvârşire; este grămăticul marelui ban C..., 
este serdarul Gheorghe, zaraful vistieriei. Să îngenunchem 
înaintea acestui înger şi să-i mulțumim pentru mila ce a 
arătat către noi. 

Necunoscutul, văzându-se descoperit şi nevoind să stea 
faţă la scenă ce-i atingea modestia, ieşi din casă cu repezi- 
ciune şi se duse la ale sale. 

Buna bătrână nu se amăgea deloc în aprecierile sale. 
Persoana cea misterioasă era în adevăr Gheorghe serdarul, 
acel june plin de virtute, care părăsi casa banului C... şi-şi 
sacrifică arzătorul amor ce avea pentru fiica acelui boier, 
numai ca să nu răsplătească cu rău binefacerile ce primise 
de la dânsul. 

El se refugiase în Moldova, crezând că schimbarea aer- 
ului, privirea frumoşilor munţi din acea ţară şi deosebirea 
obiceiurilor vor stinge cu încetul flăcările amorului ce-i ar- 
deau pieptul şi inima. 

Ajungând dar în capitala Moldovei, se înfăţişă înaintea 
lui Mihai vodă Şuţu, care, din puţinele cuvinte ce schimbă 
cu dânsul, descoperind rarele lui calităţi şi profunda 
cunoştinţă ce avea despre limba elinească, îi oferi postul de 
secretar particular al său. 


Junele primi această cinste domnească, sperând că prin 
ocupa- ţiune îşi va micşora suferinţele, dar se amăgea, căci 
marea încredere ce din zi în zi îi arăta principele, onorurile 
ce primea de la boierimea moldoveană, caftanul de mare 
comis şi darurile domneşti cele bogate, în loc să-i 
micşoreze suferinţele, din contra, i le mărea mai mult. 

În fine părăsi Moldova şi se întoarse iarăşi în Bucureşti, 
dar aci avea să întâmpine noi loviri; Maria, fata banului 
C..., zdrobită şi dânsa de patima amorului, căzuse la o 
boală care îi ameninţa viaţa. Bătrânul ei părinte, văzând 
acest rău care voia să-i răpească comoara fericirii sale, se 
sfătui cu cei mai învăţaţi doctori de pe acei timpi şi, după 
povaţa lor, se strămută cu locuinţa la una din moşiile sale 
de munte. 

Gheorghe, aflând despre toate amănuntele acestei 
împrejurări şi necutezând să se înfăţişeze înaintea banului, 
nici să vestească pe Maria despre sosirea sa, căzu într-o 
adâncă melancolie, care negreşit l-ar fi vârât în mormânt, 
dacă schimbarea epocii nu aducea cu sine o mare schim- 
bare în poziţiunea sa. 

Singura mângâiere ce-i mai rămăsese după atâtea 
nenorociri era de a contempla din depărtare chioşcul din 
grădina banului, acel local în care văzuse pentru prima 
oară răsărind soarele trecutei sale fericiri, şi a face bine 
celor nenorociţi. El, dar, aflase jalnica stare în care adusese 
Păturică pe postelnicul™ Andronache Tuzluc, vechiul său 
stăpân, şi îl ajuta în secret. 

3.29. Capitolul XXIX. Lagărul de la Cotroceni şi 
trădarea 


Tudor Vladimirescu, luând ştire că Ipsilant a intrat în ţară, 
îşi împărţi oştirea în două părţi: dintr-una formă mici 
garnizoane pentru apărarea mănăstirilor din Valahia Mică, 
în care îşi avea depuse proviziunile necesare pentru hrana 
oştirii, iar cu o parte compusă din şase mii de panduri aleşi 
şi două mii cinci sute de arnăuţi, comandaţi de Macedon- 
ski şi Prodan, luă calea către Bucureşti şi se aşeză în 
mănăstirea Cotroceni şi pe câmpia dimprejurul ei formând 
din această localitate un lagăr fortificat, din care observa 
mişcările lui Ipsilant, pe boieri şi politica turcească. 

După regulile stabilite de acest căpitan, intrarea în lagăr 
a oamenilor particulari nu era oprită nici ziua, nici 
noaptea, dacă ei cunoşteau cuvântul de ordin. 

Dinu Păturică, profitând de această neîngrjire, încă de la 
sosirea lui Tudor vizita neîncetat lagărul şi prin manierele 
lui insânuitoare dobândi amicia şi încrederea tuturor 
căpitanilor armatei şi chiar pe a lui Tudor. 

Astfel stau lucrurile cu câteva zile înaintea întrevederii 
lui Păturică cu Ipsilant, în care se stabili vânzarea liber- 
atorului României. 

A treia zi după încheierea acestui pact infam, pe la două 
ore turceşti din noapte, Păturică încinse iataganul, puse 
două pistoale la brâu şi alte două la ciochina şelii, apoi 
încălecă pe un armăsar şi luă drumul către Cotroceni, ur- 
mat de un arnăut armat cu o şişinea boşnegească. 

Era pe la 20 martie, timpul cel mai nestatornic al climei 
noastre; un întuneric des acoperea faţa cerului, vântul aus- 
tral sufla cu repe- ziciune, glasul păsărilor de noapte, unit 


cu freamătul sinistru al copacilor, făceau o armonie 
infernală, iar ploaia ce cădea în torente completa acest 
cadru fioros. 

Cei doi călători, înfăşuraţi în ipingelele lor, îşi urmau 
călătoria în linişte, privind acest dezordin al naturii cu 
nepăsarea şi bucuria ce simţiră demonii când Cel Atot- 
putinte deschise jgheaburile adâncului, ca să piardă o lume 
nedemnă de amoarea şi intenţiunea sa. Dar când ajunseră 
în dreptul caselor lui bulucbaşa Giafer, Păturică zise 
tovarăşului său de călătorie: 

— Să fie oare adevărat tot ce mi-ai spus? Răspunde!... 

— Precum mă vezi şi te văd, cucoane Dinule. 

— Nu mă minţi tu oare? 

— Îţi jur pe Dumnezeu şi pe sfântul Gheorghe, ajutătorul 
meu. 

Ciocoiul, mulţumit pe acest jurământ ce totdeauna e 
sacru pentru hoţi şi bigoţi, înaintă conversaţiunea. 

— Ia mai spune-mi încă o dată, câte spargeri de case s- 
au făcut? 

— Şapte, stăpâne! 

— În ce mahalale? 

— La Biserica Albă din Postăvari şi la Spirea din Deal. 

— Jaful a fost mare? 

— S-a luat peste tot ca la două sute mii lei, afară de 
argintării şi boarfe. 

— Câte femei s-au siluit? 

— Zece, dintre care două au murit, neputând suferi până 
în sfârşit caznele arnăuţilor şi ale pandurilor. 

— Dar uciderile cum au mers? 

— Trei cârciumari, doi băcani şi un boierinaş. 

— Le ştie astea Domnul Tudor? 


— Nu numai că le ştie, dar a şi spânzurat azi-dimineaţă 
cinci dintre cei ce au săvârşit aceste fapte. 

— Spui adevărul? 

— Adevărul, stăpâne; şi dacă nu mă crezi poţi să-i vezi cu 
ochii, căci sunt spânzurați în grădina Brâncoveanului şi 
acea grădină este în drumul nostru. 

— Să mergem dar să vedem! 

Păturică îşi îndreptă calul către grădina Brâncoveanului, 
urmat de complicele său; intră într-însa şi merse cu curaj 
până dinaintea unei fântâni ocolită de sălcii, apoi se opri în 
loc şi privi cu sângele cel mai rece nefericitele victime ale 
ambiţiunii sale. 

— Acum crezi, cucoane Dinule? zise arnăutul. 

— Da, răspunse Dinu; aş dori însă să ştiu prin ce mijlo- 
ace ai săvârşit această mare faptă? 

— Foarte lesne, cucoane! 

— Cum? 

— M-am strecurat în ordia pandurilor cu meşteşug; le- 
am spus că sunt dintre mavroforii lui Ipsilant; ei au 
început să mă întrebe despre multe, după obiceiul 
ostaşilor. Atunci am început şi eu să laud pe Ipsilant şi să-l 
ridic până la cer; le-am spus că avem câte treizeci de lei pe 
lună şi tain îmbelşugat de carne, pâine şi vin. Bieţii olteni, 
auzind aceste laude, rămaseră cu gurile căscate. Le-am mai 
spus că ostaşii lui Ipsilant sparg biserici, necinstesc femei 
şi Ipsilant se preface că nu ştie nimic şi astfel, precum vă 
spun, le ziceam eu, nu e nefer în oştirea noastră care să nu 
aibă câte un pungoi plin cu mahmudele şi dodecari! După 
ce le înşirai verzi şi uscate, luai vreo douăsprezece dintre ei 
şi mă pusei pe băutură, apoi către seară mai veniră alţi 
douăzeci şi plecarăm împreună după jafuri; iar după ce s- 


au săvârşit toate nelegiuirile, silniciile şi omorurile ce ţi le- 
am povestit, m-am dus la căpitanul Oarcă şi i-am spus tot 
ce se petrecuse; el a spus lui Domnul Tudor şi celelalte le 
văzurăm amândoi. 

— Bravo, Năstase, eşti un mare om. 

Întrevorbirea acestor doi tâlhari putea să urmeze mai 
departe, dar fu întreruptă de vocea santinelelor ce păzeau 
prima rază a lagărului. 

— Stareţi, măre, strigară pandurii olteni, văzând pe 
Păturică şi pe sluga lui. Cuvântul, bre! sau vă chitul la 
pământ ca pe brabeţi. 

— Suntem oameni buni, voinicilor, zise Păturică, voind 
să se încredinţeze despre starea morală a santinelelor. 

— Cuvântul, înţelegeţi voi, sau dăm foc flintelor!... Şi 
deodată cu vorba îndreptară puştile spre dânşii. 

— Gorju! răspunse Păturică mulţumit şi nemulţumit de 
curajul şi statornicia oltenilor. 

— Pe cine căutaţi în ordie? 

— Pe căpitan Urdăreanu. 

— Aide, intraţi! 

Păturică dete scări calului şi înaintă în lagăr. Până ce 
Păturică va găsi pe căpitan Urdăreanu, noi vom atrage 
băgarea de seamă a lectorilor noştri asupra stării morale a 
trupelor lui Tudor Vladimirescu, căci de la moralitatea şi 
disciplina oştirii depind succesul bătăliilor şi cele mai 
strălucite fapte de arme. 

Oştirea lui Tudor, ca toate oştirile de aventurieri, nu 
avea şi nici nu putea să aibă acea disciplină riguroasă ce o 
întâmpinăm în armatele regulate. Disciplina şi moralitatea 
nu se pot stabili în cinci-şase luni, şi armata lui Tudor nu 
avea o vechime mai mare decât aceasta. 


Trebuia dar ca Tudor să fie mai puţin aspru cu nişte juni 
ce părăsiseră dulceţile vieţii liniştite, ca să se lupte pentru 
liberarea patriei lor, lipsiţi de multe ori chiar de hrană şi 
alte neceşităţi ale vieţii; el însă servise în armata rusă şi 
moştenise de la dânsa acea asprime fără exemplu care fu 
principala cauză a pierderii sale; spargerea unei prăvălii, 
siluirea unei femei şi alte dezordini de felul acesta, şi chiar 
de mai puţină importanţă, asprul căpitan le pedepsea cu 
decapitarea sau spânzurătoarea; dar aceste cruzimi, în loc 
să producă efectul dorit, ele aduseră ura între căpetenie şi 
ostaşi, iar rezultatul acestei pasiuni deveni funest pentru 
amândouă părţile”. 

Suntem în lagăr; să mergem înainte. Într-o căsuţă de 
scânduri, învelită cu trestie, erau patru juni căpitani, legaţi 
de mult timp printr-un amor de acela ce nu se găseşte 
decât în cadrele militare. Doi dintr-înşii fumau, unul citea 
pe o carte, iar cellalt mângâia un câine de vânat ce şedea 
încolăcit la picioarele sale. Feţele lor erau cuprinse de acea 
întristare profundă ce vine din meditaţiuni dureroase. 
Tăcerea ce domina în acel locaş trist, întocmai ca inimile 
celor ce locuiau într-însul, se rupse în fine; unul din junii 
ostaşi zise celorlalţi: 

— Ei bine, tovarăşi, ce hotărâre luaţi voi? 

— Dar tu, ce hotărâre ai luat? 

— Eu, unul, nu iscălesc înscrisul şi întâmple-se orice s-ar 

întâmpla. 

— Dar bine, nu te temi de mânia Domnului Tudor? 

— Nu mă tem deloc, pentru că de-oi iscăli sau n-oi iscăli, 
totuna face. 

— De ce? 

— Fiindcă, iscălind, plătesc cu capul orice neorânduieli 
vor face pandurii de sub căpetenia mea; de nu voi iscăli, 
mai rău, căci Tudor mă va spânzura ca pe un nesupus!... 

— Bine zici tu, mă Enescule! 

— Auzi acolo! reluă Urdăreanu, ce tăcuse pân-aci. Auzi 
vorbă, să răspundem noi de faptele neferilor noştri; dar am 
văzut oştirea lui Kutusof, oştire împărătească, cu hazna 
mare de bani, cu zaherele după dânsa, cu doctori, cu 
spiţerii; şi cu toate acestea ostaşii spărgeau prăvălii, furau 
fete şi nu li se tăia capul, nici îi puneau în spânzurătoare, 
precum pune Tudor pe neferii noştri, ce nu sunt decât 
nişte copii adunaţi după cum s-a putut şi fără cea mai mică 
cunoştinţă despre datoria ostăşească. 

— Urdăreanu are dreptate, zise Enescu, reluând vorba. 
Noi n-am descărcat până acum nici o puşcă în vrăjmaşii 
ţării şi vreo câteva sute dintr-ai noştri au căzut jertfă 
mâniei lui Tudor. Asta este o zaveră tainică împotriva vieţii 
noastre şi nimic mai mult. Pentru aceasta ne-am părăsit 
noi părinţii şi paşnicele îndeletniciri, ca să ne omoare ca pe 
nişte vite? 

— Ce trebuie dar să facem? rostiră toţi căpitanii deodată, 
aţintind ochii asupra Enescului şi strângând mânerele 
iataganelor cu convulsiune. 

— Să nu iscălim neomenosul înscris ce ni se cere. 

— Să nu-l iscălim! repetară tinerii ostaşi. 

— Juraţi? 


— Jurăm! 

În momentul când cei patru căpitani întorceau feţele 
către răsărit şi îngenuncheau să jure, o lovitură se auzi în 
uşa casei. 

— Cine este? întrebă Enescu, punând mâna pe iatagan. 

— Oameni buni, răspunse o voce de afară. 

— Numele voastre! 

— Căpitanul Macedonski, bulucbaşa Prodan şi stolnicul 
Dinu Păturică. 

— Voi sunteţi? întrebă Enescu deschizând uşa. 

— Da bine, ce faceţi voi aci singuri? întrebară noii veniţi; 
mă tem că vă sfătuiţi ceva împotriva stăpânirii, adaose 
Macedonski cu un zâmbet întunecat. 

— Eu nu cred una ca aceasta, zice Păturică, silindu-se a 
da feţei sale un aer de încredere. 

— Nici eu, adaose bulucbaşa Prodan. 

— Ia să lăsăm la o parte aceste secături şi să venim la 
lucrul cel de căpetenie, zice Macedonski. Ia spuneţi, băieţi, 
cum vi s-au părut omorurile de alaltăieri? 

— Care omoruri? întrebă Păturică, prefăcându-se că nu 
ştie nimic despre dânsele. 

— Cei doi căpitani şi trei panduri spânzurați de Domnul 
Tudor în sălciile din grădina Brâncoveanului. 

— Sărmanii băieţi!... Şi pentru ce i-a spânzurat? 

— Pentru lucru de nimic, pentru că vrea şi poate. 

— Şi fiindcă suntem proşti de ne supunem unui gâde, 
răspunseră cei patru juni căpitani. 

— Aveţi dreptate, copii, zise Macedonski, dar ce o să 
facem? EI este stăpân şi noi slugi; trebuie dar să ne supun- 
em. 

— Nu este adevărat, căpitane, zise Enescu înfuriat. Noi 


ne-am sculat ca să ne luptăm pentru drepturile ţării; să ne 
trimită dar împotriva turcilor care au intrat în ţară, ca să 
murim ca nişte viteji, iar nu să ne omoare cu moartea cea 
mai ruşinoasă. 

— Căpitanul Enescu are dreptate, zise Păturică, văzând 
intrigile sale reieşind pe deplin. Astă tiranie nu e mai de 
suferit şi dacă nu veţi lua măsuri, să ştiţi cu hotărâre că toţi 
câţi sunteţi aci veţi muri în spânzurătoare. 

— Aşa este! Stolnicul Păturică are mare dreptate! rosti 
adunarea întreagă. 

— Oştirea lui Ipsilant, pe oriunde trece, arde şi jefuieşte, 
şi cu toate acestea Ipsilant n-a spânzurat nici un căpitan, 
nici măcar un nefer până acum, adaose Păturică. 

— Aşa este, precum zici; dar ia învaţă-ne, arhon stolnice, 
ce trebuie să facem ca să scăpăm de această fiară sălbatică? 

— Nimic mai mult, decât să vă alegeţi altă căpetenie. 

— Dar bine, noi am jurat să-i fim supuşi şi credincioşi, 
zise adunarea întreagă a căpitanilor. 

— Aţi jurat, replică Păturică cu un zâmbet plin de 
amărăciune şi dispreţ, dar nu ştiţi voi că jurămintele nu 
sunt decât nişte marafeturi născocite de domnii şi 
căpeteniile noroadelor, ca să despoaie şi să omoare pe 
supuşii lor mai cu înlesniri şi fără temere? 

— Ce voieşti, dar, să facem? 

— Faceţi ce veţi voi; lăsaţi pe Tudor să vă taie ca pe vite. 

Aceste din urmă cuvinte, fiind pronunţate de Păturică cu 
un mare dispreţ ascuns sub masca nevinovăţiei, produse 
un efect straniu în inimile căpitanilor; cei mai maturi din- 
tr-înşii erau pentru călcarea jurământului şi alegerea altor 
căpetenii; junii, din contra, ţineau mult la jurământ, dar 
erau de părerea să facă o revoluţiune, prin care să silească 


pe Domnul Tudor a le da garanţii solide pentru încetarea 
vărsării de sânge pe viitor. 

Aceste idei fură discutate cu zgomot mare; partidele 
începură a se incrimina şi a se ameninţa una pe alta şi 
poate că ar fi vărsat chiar sânge nevinovat, dacă nu inter- 
venea  Păturică, care vedea în această atitudine 
zădărnicirea viselor sale celor ambiţioase. 

—  Opriţi-vă, fraţilor! zise el intrând în mijlocul 
înfuriaţilor căpitani. Şi unii şi alţii aveţi dreptate; dar 
înţelepciunea cere să alegem un mijloc prin care să putem 
ajunge la luarea măsurilor de asigurare pentru viitor. Mij- 
locul acesta îl cunosc numai eu. 

— Arată-ni-l şi nouă! 

— Bucuros, dacă făgăduiţi că veţi urma poveţele mele. 

— Făgăduim! ziseră toţi deodată. 

— Să aşteptaţi şapte zile şi dacă până-atunci Tudor nu va 
mai omori pe nimeni, să ne adunăm iarăşi aici şi să 
chibzuim despre cele ce trebuie să facem; iar dacă în cursul 
acestor şapte zile omorurile vor urma ca în trecut, atunci 
să părăsiţi pe Tudor şi să vă alegeţi de căpetenii pe Mace- 
donski şi hagi Prodan. Vă mulţumiţi, flăcăi, ori ba? 

— Ne mulţumim! 

— Din toată inima? 

— Din toată inima! 

— Atunci dar, faceţi amândouă tarafurile câte un înscris 
şi, după ce le veţi iscăli, să mi le daţi mie în păstrare, ca, 
după trecerea celor şapte zile, să ne adunăm iarăşi aici, ca 
să pedepsim pe cel ce-şi va călca cinstea şi iscălitura. 

— Să se facă înscrisurile! zise Macedonski, silindu-se să 
as- cundă bucuria ce simţea în inimă. 

Înserisurile se făcură şi se deteră în mâna lui Păturică; 


iar după aceea chemară doi panduri şi-i trimiseră să aducă 
demâncare şi băutură. 

Cina dură mai mult de două ore şi pot încredința pe lect- 
orii noştri că nu avea nici cea mai mică asemănare cu cina 
celor şapte înţelepţi ai Eladei; iar pe la miezul nopţii, 
oaspeţii îşi luară rămas bun unii de la alţii şi se duseră 
fiecare la locuinţa sa. 

Păturică încălecă pe armăsar şi se îndreptă spre 
Bucureşti, ur- mat de complicele său. Bucuria lui era 
nemărginită din cauza marelui rezultat ce dobândise cu 
atâta înlesnire. 

— Ei, Năstase, zise el arnăutului, aruncând câteva priviri 
în lături, ca să se asigureze despre vreo cursă ce i s-ar fi pu- 
tut întinde de inamicii săi; ia spune-mi, cum ţi-ai petrecut 
timpul, cât ai lipsit de lângă mine? 

— Bând şi mâncând, cucoane, să fie cu iertăciune. 

— Şi cu cine ai făcut toate acestea? 

— Cu arnăuţii lui bulucbaşa Prodan. 

— Ia spune-mi, ce mai zic ei despre mersul treburilor? 

— Omorurile de alaltăieri i-au tulburat foarte mult, cu- 
coane; unii vor să fugă la Ipsilant, alţii la bulucbaşa Sava şi 
sunt foarte puţini cei care voiesc să mai rămână în ordia lui 
Tudor; apoi unde mai pui şi blestematele de înscrisuri ce... 

— Ce înscrisuri sunt acelea? 

— Domnul Tudor cere înscrisă chezăşie de la toţi 
căpitanii pentru purtarea neferilor de sub ascultarea lor. 

— Şi ei o să dea? 

— Vai de ei de vor da. 

— Da de ce? 

— Pentru că mâine seara o să se calce patru case 
boiereşti. 


— De unde ştii tu aceasta? 

— O ştiu, fiindcă i-am îndemnat eu. 

— Aferim, Năstase! Dar ia spune-mi, o să se ţie ei de 
cuvânt? 

— Negreşit, fiindcă o să fiu cu dânşii şi o să-i ţin de 
scurt. 

— Sileşte-te, Năstase, cât vei putea, s-o scoţi la cale cu 
bine şi vei avea de la mine o sută de mahmudele bacşiş. 

— Ştii ce, cucoane Dinule? Fă-mă mai bine polcovnic de 
judeţ şi nu-mi mai da acele mahmudele. 

— Prea iute mergi, dragul meu Năstase. 

— Ba nicidecum, cucoane Dinule. Muruz vodă a făcut pe 
arnăutul său ispravnic; de ce oare domnia ta să nu mă faci 
pe mine polcovnic? 

— Fii cuminte şi te voi face. 

Conversaţiunea călătorilor noştri trecu de la o cestiune 
la alta şi numai atunci se întrerupse, când caii se opriră ca 
din instinct la porţile caselor lui Păturică. 

Arnăutul descălecă de pe cal şi deschise poarta 
stăpânului său, care, sărind cu iuţeală de pe frumosul 
armăsar, se duse drept în iatacul său de dormit, ca să-şi 
aline printr-un dulce somn agitaţiunea ce-i pricinuise 
marele său succes. 

Acum vino tu, Morfeu, care închizi cu dulceaţă ochii 
plugarului ostenit de munca zilei şi pe ai tinerei mame ce 
veghează lângă capul micului ei copilaş; veniţi şi voi, vise 
amăgitoare, care deschideţi avarilor minele de aur ale 
Americii şi prin închipuiri măgulitoare uşuraţi suferinţele 
sclavilor şi faceţi pe devoţi să guste din fericirea paradisu- 
lui! Părăsiţi întunecoasele voastre locaşuri şi veniţi în cam- 
era acestui infam ca să-i închideţi ochii prin narcotica 


voastră suflare; daţi-i vise frumoase, faceţi să dispară de pe 
fruntea lui acele încreţituri săpate de infamie şi crimă! Dar 
mă tem că voi nu veţi putea să-l adormiţi, căci pasiunea 
care muşcă fără milă din rărunchii lui este mult mai mare 
decât magica voastră putere. Este setea de mărire care 
îndeamnă pe Cesar a trece Rubiconul înarmat, ca să înfigă 
pumnalul în inima republicii romane; este mândria şi 
răzbunarea care sili pe tiranul Hipias a veni în patria sa cu 
perşii lui Dariu, spre a o face să treacă prin foc şi sabie!... 
El va fi mâine stăpân absolut peste o parte din ţară şi dacă 
fatalitatea va voi, poate să devie biciul țării întregi. 

Ciocoiul avea în adevăr mare necesitate de repaos, ca să- 
şi restabileze puterile fizice slăbite de atâtea zguduiri mor- 
ale; dar somnul nu putea să închidă pleoapele ochilor săi, 
cu toată silinţa ce întrebuința ca să poată adormi un mo- 
ment măcar. 

Orele nopţii sunt foarte lungi pentru cei ce nu au somn 
şi mai cu seamă pentru aceia a căror conştiinţă este pătată 
de crimă. 

Păturică, văzând neputinţa de a adormi, cercă a se distra 
prin lectură; luă dar o carte de pe masă şi deschizând-o citi 
din întâmplare aceste cuvinte: “Văzut-am pe cel fără de 
lege înălțându-se ca cedrii Libanului; puţin însă, şi el nu 
mai era; puterea şi mândria lui pierise cu sunet!” Acest 
verset din psalmii regelui-poet, ce făcea aluzie la dânsul, îl 
făcu să închidă cartea şi să pună mâna pe alta; dar 
deschizând-o şi pe aceea dete peste maxima aceasta: “Şi ce 
va folosi omului de va câştiga toate avuţiile lumii acesteia 
şi îşi va pierde sufletul?” Trânti cu mânie şi această carte şi 
sculându-se de pe pat începu a se preumbla prin cameră cu 
faţa descompusă de nedormire. 


Noaptea, în fine, se pregătea a părăsi emisferul nostru. 
Un zgomot de căruţe şi voci omeneşti anunțau deşteptarea 
poporului şi punerea lui în mişcarea obişnuită de toate 
zilele. 

Ciocoiul se plimba neîncetat, căutând în osteneala cor- 
pului somnul ce-l părăsise; dar deodată urechea lui fu 
lovită de vocea nazală şi ascuţită a unui precupeţ care 
cânta într-un fel comic cântecul acesta: 


Ipsilanti feldmarşal, 
Deca pende vinărar; 
Ofițerii cei mai mari, 
Bragagii şi covrigari. 

Nu ştim care va fi fost adevărata impresiune ce produse 
în spiritul ciocoiului aceste versuri, care cu multă con- 
cisiune descria atât de bine pe capii Eteriei greceşti; ştim 
numai că un zâmbet de fiară sălbatică apăru pe buzele sale 
şi se pierdu cu iuţeala fulgerului. 

Sunt crime care spăimântă pe cel mai mârşav şi mai de- 
gradat tâlhar; dar Păturică avea o natură de fier; el se afla 
în preziua vânzării celui mai mare bărbat al României şi, 
cu toată grozăvia acestei crime, conştiinţa lui nu era încă 
tulburată; şi dacă îl văzurăm neliniştit, acesta este efectul 
acelui neastâmpăr ce simte tot omul ambițios când 
reuşeşte în planurile sale, iar nu al remuşcării. 

În fine, după câteva momente de cugetări adânci, el se 
puse pe pat şi adormi. 


3.30. Capitolul XXX. Alesandru Ipsilant şi Eteria 
grecească 


Revoluţiunea grecilor din Elada şi din celelalte provincii 


ale Imperiului Otoman, privită din adevăratul ei punct de 
vedere, este plină de severitate şi de o lugubră maiestate. 
Când grecii, bătrâni şi tineri, femei şi copii, luară armele în 
mâini, nu o făcură acesta pentru desfiinţarea unei legi 
apăsătoare oarecum, nici pentru gonirea unui tiran ordin- 
ar care întârzie, dar nu distruge cu totul progresul unui 
popor. Ei se ridicaseră ca să se libereze de sălbaticele orde 
otomane, ce de mai multe secole le violau consoartele şi fe- 
cioarele, le pângăreau religiunea şi îi omorau după capri- 
ciu prin cele mai nesuferite torturi”. 

Ca să convingem mai bine pe lectorii noştri despre 
suferinţele acestui popor în adevăr martir, dăm aici un 
fragment dintr-o baladă grecească, trasă din colecţiunea de 
cântece populare tipărită în Atena de N. Anghelidi: 

[text grecesc omis] (n. N. F.) 

Traducerea textului omis: (Până când, voinicilor, să 
trăim prin strâmtori, singuri ca nişte lei, pe piscuri, în 
munţi? Până când să locuim prin peşteri, să avem înaintea 
ochilor doar desişuri, să fugim de lume din pricina robiei, 
să pierdem patria, fraţii, părinţii, prietenii şi toate rudele 
noastre? Mai bine un ceas de viaţă liberă decât patruzeci 
de ani în robie şi închisoare. La ce-ţi foloseşte să trăieşti şi 
să fii în robie? Gândeşte-te cum te frig în foc în fiecare 
ceas... Domn, dragoman, vizir de-ai fi, tiranul te face să 
piei pe nedrept. Slujeşti toată ziua la orişice ţi-ar spune, iar 
el, la rându-i, încearcă iarăşi şi sângele să-ţi bea.) 


Planul acestei revoluţuni era să răscoale toate popoarele 
din Orient şi, la o zi hotărâtă, să se arunce asupra turcilor 
şi să-i zdrobeasc ă deodată. 

Între comandirii aleşi de comitetul revoluţionar ca să 
puie în lucrare această mişcare, de la care atârna liberarea 
sau desăvârşita pieire a Greciei, era şi Alesandru Ipsilant. 

Consiliul revoluţionar, bazat pe sentimentele patriotice 
ale acestui june şi pe experienţa lui în arta rezbelului, îi 
încredinţase una din cele mai grele părţi ale întinsului plan 
de revoltă. 

El dar căta să treacă Dunărea prin România, ca să revol- 
teze populaţiunile slave din Turcia şi, pus în capul lor, să 
străbată Bulgaria, Tracia şi Macedonia spre a se uni cu gre- 
cii din Elada, Ipir şi Tesalia şi a combate împreună şi cu 
succes armatele otomane, puse în confusiune prin această 
generală insurecţiune. 

Planul era bine combinat şi poate că ar fi reuşit în toată 
întinderea sa, dacă armata lui Ipsilant ar fi avut disciplina 
şi moralitatea ce s-ar fi pretins de la nişte oameni care 
luaseră armatele în mâini pentru o cauză atât de sacră. Dar 
aceste virtuţi lipseau sau cel puţin erau foarte rare în 
armata lui Ipsilant “. Să mai adăugăm şi disprețul ce 
aveau grecii asupra românilor şi slavilor, plus ideile de 
panelinism ce Ipsilant şi căpitanii lui le manifestau cu 
atâta uşurinţă în faţa acestor popoare pe care trebuiau să-i 
linguşească şi ne vom convinge despre tristul rezultat ce 
avu mişcarea grecilor în Principate. 

La 22 februarie din anul 1821 Ipsilant trecu în Moldova 
şi se 

declară liberator al naţiunii grece, iar după aceea dete 


mai multe proclamaţiuni prin care asigura pe moldoveni 
că, pe cât timp va sta armata sa acolo, nu vor suferi nici un 
rău de la dânsa; dar faptele deteră o aspră dezminţire 
acelor frumoase proclamaţiuni, căci pe dată urmă asasin- 
area neguţătorilor turci din Iaşi şi Galaţi şi jafurile cele 
nemaivăzute. 

În fine, armata Eteriei, mărită prin corpul lui Vasile 
Caravia şi Iordache Olimpie, intră în Ţara Românească; iar 
la 25 mai ajunse la satul Colintina şi formă acolo cuartirul 
ei general”. 

Ipsilant primi închinăciunile boierilor, ale clerului şi pe 
ale tuturor tagmelor ostăşeşti şi neguțătoreşti. Linguşirile 
însă ce i se făceau în toate zilele de către fanarioți şi câţiva 
români corupți, ce voiau să exploateze Eteria în interesul 
lor, ameţise foarte mult capul acestui căpitan; dar tocmai 
când bietul om se obişnuise cu viaţa şi pompa domnească, 
la care începuse să aspire, primi trista ştire că turcii au in- 
trat în ţară prin mai multe părți şi că ei se îndreaptă 
asupră-i cu forţe considerabile, ca să-l zdrobească deodată. 

Aceste ştiri nefavorabile îndemnară pe Ipsilant să-şi 
ridice lagărul de la Colintina şi să-l aşeze la Târgovişte, loc 
foarte priincios pentru apărare şi mâniurea intrigilor sale 
în contra lui Tudor Vladimirescu. 

După ce el îşi aşeză oştirea în lagăr fortificat cu şanţuri şi 
trimise  despărţiri mici de arnăuţi ca să cuprindă 
strâmtorile munţilor, spre a se putea refugia la caz când 
oştirile turceşti ar fi învins pe ale sale, se dete apoi cu totul 
la realizarea planurilor sale celor ambiţioase. 

Într-o zi el se afla singur în camera sa, absorbit în 
meditaţiuni; dar când se deşteptă din acea momentanee 
uimire, văzu pe Păturică stând cu mâinile la piept şi smerit 


ca un călugăr. 

Fanariotul îl fixă puţin, apoi îi zise fără preambule: 

— Ia spune-mi, arhon stolnice, cum merg treburile 
noastre? 

— Foarte bine, măria ta! 

— 'Tălmăceşte-mi ce înţelegi dumneata prin acest foarte 
bine. 

— Hârtiile acestea te vor pliroforisi mai bine decât mine, 
măria ta, răspunse ciocoiul, cu aer triumfător şi 
prezentând lui Ipsilant cu mândrie înscrisurile căpitanilor. 

Fanariotul le citi cu multă nerăbdare, apoi, după ce privi 
pe Păturică cu un fel de admirare amestecată cu dispreţ, 
zise: 

— Încep a crede, arhon stolnice, că elciul care te-a sistisit 
la mine n-a cunoscut darurile ce ai; dumneata eşti un om 
mare, întreci în isteţime chiar pe Nesselrode al Rusiei; dar 
eşti cam... adaose fanariotul cu aer batjocoritor. 

Ciocoiul suferi această umilire cu sânge rece prefăcut, ba 
încă făcu şi câteva complimente, ca să ascundă şi mai bine 
tulburarea sa. 

— Dar dacă omorurile vor înceta? adaose Ipsilant, atunci 
aceste înscrisuri vor rămâne hârtie albă; ai, ce zici? 

— Zic, măria ta, că omorurile s-au săvârşit: doi arnăuţi 
de ai lui Prodan s-au spânzurat la puţul de piatră după 
Podul Calicilor, doi în Dealul Spirii şi unul dinaintea 
lagărului de la Cotroceni. 

— Dar căpitanii cu înscrisurile, ce zic ei despre aceasta? 
Nimic pe faţă, dar într-ascuns au şi ales de căpetenii ale lor 
pe Macedonski şi Prodan şi acum nu aşteaptă decât vreme 
cu prilej ca să omoare pe Tudor. 

— Foarte bine, dar ei pot să-şi schimbe gândul. Nu, 


măria ta; sunt atât de bine încredinţat despre aceasta, 
încât aş putea chezăşui cu capul meu că de astă dată ei se 
vor ţine de cuvânt. 

— Astea sunt vorbe, arhon stolnice; eu cunosc foarte 
bine pe români. Fi îţi făgăduiesc astăzi totul şi mâine nu-ţi 
dau nimic. 

— Ai dreptate, măria ta, să te îndoieşti, fiindcă nu 
cunoşti întâmplările din urmă. 

— Care întâmplări? Vorbeşte! 

— Omorurile din urmă. 

— Altele proaspete?... Spune-mi degrab! 

— De la ridicarea lagărului din Cotroceni şi până la 
Goleşti a spânzurat peste treizeci de panduri, tot băieţi tin- 
eri, unul şi unul. 

— Ce spui, arhon stolnice?... S-au întâmplat toate 
acestea? 

— Ai răbdare, măria ta, că n-am sfârşit! exclamă ciocoiul 
mândru de triumful său. 

— Vorbeşte, căci mor de nerăbdare! 

— După ce ajunse Tudor la Goleşti, află prin iscoadele 
(spionii) sale, că patru din cei mai voinici căpitani * nu 
voiesc să dea înscrisurile cerute şi numaidecât spânzură pe 
doi dintre dânşii în nişte sălcii; în sfârşit, dacă măria ta 
voieşti să te încredinţezi şi mai bine că m-am ţinut de 
cuvânt, dă-mi pe căpitan Iordache cu două sute de arnăuţi 
şi îţi jur că-ţi voi aduce pe Tudor legat cot la cot. 

Aceşti patru căpitani se numeau: Ioan Oarcă, Ghiţă Cuţui, 
Ene Enescu şi loan Urdăreanu. Doi dintre ei, cunoscând 
gândul lui Tudor, scăpară prin fugă; iar pe ceilalţi i-a 
spânzurat (vezi Cioranu, p. 83-84). (n. N. F.) 


— Bravo, arhon stolnice! acum te înţeleg. Şi, deschizând 
uşa, chemă pe grămăticul său şi îi zise: Spune lui Iordache 
să ia două ortale de arnăuţi aleşi şi să se ducă la Goleşti cu 
dumnealui, şi să împlinească cu străşnicie orice-i va 
porunci. 

Grămăticul plecă capul până în pământ şi ieşi împreună 
cu Păturică. 


3.31. Capitolul XXXI. Cu rogojina aprinsă-n cap 

şi cu jalba-n proţap 

România, această ţară mănoasă şi împodobită de natură cu 
toate darurile, a fost ursită de soartă să sufere toate relele 
fizice şi morale: cutremurele de pământ, inundările 
râurilor, epidemiile omorâtoare, incursiunile ordelor bar- 
bare, jafurile domnilor fanarioți; toate aceste flagele 
pustiitoare păreau create de fatalitate numai ca să nimi- 
ceasc ă această nenorocită ţară. Dar ea a rezistat cu 
bărbăţie la toate loviturile şi a mers pe calea însemnată ei 
de provedinţă, purtând pe umeri crucea martirului ca 
mântuitorul lumii. 

Au fost în adevăr timpi când suferinţele zdrobise curajul 
românilor. Inamicii noştri, crezând că luxul şi moliciunea 
introduse de dânşii au stins în inima poporului român 
simţământul de naţionalitate şi libertate, săltau de bu- 
curie; dar se amăgeau, căci românul se deştepta tocmai la 
timp şi cu armele în mână le proba că este încă viu şi gata a 
se lupta pentru drepturile sale. 

Revoluţiunea de la 1821, ce este ea oare dacă nu vocea 
disperării ridicată contra apăsării? Oare nu arată ea de 
ajuns pe un popor viu şi hotărât a muri sau a trăi pentru 
libertate? 


Dar să ne oprim aci şi să arătăm lectorilor noştri 
poziţiunea ţării înainte şi după izbucnirea acestei 
revoluţiuni sociale. 

Desele năvăliri ale oştirilor lui Pazvantoglu şi ale altor 
paşi răzvrătiți în contra împărăției turceşti spăimântase 
atât de mult pe locuitorii ţării, încât îi făcuse să devină un 
popor aproape nomad, gata în tot momentul a-şi părăsi 
locuinţa şi rodul ostenelilor sale, ca să-şi scape viaţa în 
crăpăturile munţilor sau peste hotarele ţării, unde nu 
putea să-i ajungă iataganul manafului şi lăcomia de bani a 
fanariotului. 

Rezbelul ruso-turcesc, început la 1806 şi terminat la 
1812, slei ţara şi pe locuitorii ei atât de mult, încât 
comandirii armatelor ruseşti supuseră chiar pe preoți şi di- 
aconi a le da proviant şi care de transport; ba încă, pentru 
ruşinea omenirii, s-au văzut în acea campanie fapte care 
indignează pe tot omul cu inima dreaptă. Comisarii de 
aprovizionare ruşi, după ce că cereau mai multe provizi - 
uni decât le trebuiau, apoi la plecarea lor le vindeau înapoi 
sărmanilor locuitori, stricate şi cu prețul întreit mai mult 
de ceea ce costau. 

Domnia lui Caragea, deşi pe la început promitea ceva 
pentru uşurarea ţării, dar mai în urmă căzu şi dânsa în 
greşalele domniilor trecute; funcțiunile cele mai însemnate 
se dădeau grecilor veniţi cu domnul din Stambul; iar 
boierii români erau dispreţuiţi şi exilați, dacă cutezau a-şi 
apăra onoarea. 

Veniturile ţării se vindeau în total la favoriţii greci, care 
despoiau fără milă pe nenorociţii locuitori. Dreptatea se 
vindea pe bani şi, când se întâmpla vreo judecată între un 
fanariot şi un român, oricât de lămurit ar fi fost românul, 


procesul se câştiga de fanariot. 

Aceste mari şi nemaiauzite nedreptăţi siliră pe Jianu, 
Gruia şi alţii a se face tâlhari de drumuri şi a-şi răzbuna 
omorând pe fanarioți şi pe ciocoii parveniţi şi ajutând pe 
săraci. 

Iată jalnica stare în care se afla ţara înaintea 
revoluţiunii; dar ea deveni mai rea sub revoluţiune, căci 
dacă sub un guvern legal se comiteau atâtea abuzuri, oare 
câte nu s-ar fi putut comite când o parte din ţară se 
guverna de o căimăcămie slabă şi fără prestigiu, alta de Ip- 
silant, iar restul de Tudor Vladimirescu? 

Dinu Păturică, ca om dibaci în jafuri şi mâncătorii, 
prevăzuse cât de mari treburi putea să facă într-o ase- 
menea stare de lucruri; prevăzuse, în fine, că a sosit 
împărăţia ciocoilor şi se pregătea a se folosi de dânsa. 

Astfel dar, după ce acest monstru comise fără cea mai 
mică sfială toate crimele, după ce făcu să se verse atâta 
sânge nevinovat pentru realizarea ambiţioaselor sale pla- 
nuri, el vându chiar pe Tudor Vladimirescu, omul cel mai 
mare al României, precum arătarăm în capitolul preced- 
ent. 

În ziua, dar, când el făgădui lui Ipsilant că-i va aduce pe 
Tudor legat, se puse în fruntea cohortei de asasini şi se 
îndreptă către satul Goleşti. Ajungând acolo, se sfătui mai 
întâi cu Iordache, Ghencea şi Farmache, căpeteniile 
arnăuţilor ce-i dăduse Ipsilant pentru executarea trădării, 
apoi, după aceea, intră în lagăr şi aţâţă revolta. În fine, Tu- 
dor fu prins şi dus între arnăuţi la Câmpulung, iar de acolo 
la Târgovişte, unde mai în urmă fu asasinat. 

A doua zi după împlinirea acestei grozave trădări, 
Păturică se înfăţişă înaintea lui Ipsilant cu acel aer de 


impertinenţă propriu asasinilor plătiţi şi, după ce făcu 
închinăciunile obişnuite fanariotului, îi zise: 

Să trăieşti, măria ta! Tudor Vladimirescu nu-ţi va mai 
tulbura liniştea de acum înainte. 

— Da de ce? 

— Fiindcă el nu mai trăieşte. 

— Tălmăceşte-mi, arhon stolnice. 

— Astă-noapte eu, împreună cu căpitan Caravia şi câţiva 
arnăuțţi, l-am luat din temniţă şi l-am dus pe malul iazului, 
apoi, după ce l-am tăiat în mici bucăţi, l-am aruncat în 
putul de lângă grădina lui Geartolu. 

Ipsilant luă de pe masă o hârtie îndoită şi dând-o lui 
Păturică îi zise: 

— Slujbă pentru slujbă, arhon stolnice. Ţine acest pitac: 
printr-însul te orânduiesc ispravnic la Prahova şi Săcuieni 
şi dacă Dumnezeu îmi va ajuta, precum nădăjduiesc, te voi 
face caimacam al Craiovei. 

Ciocoiul făcu trei temenele până la pământ şi sărută 
mâna lui lIpsilant cu o recunoştinţă prefăcută, apoi 
ridicându-se în sus exclam ă cu voce declamată: 

— Să trăieşti întru mulţi ani, măria ta; să-ţi ajute Dum- 
nezeu a te pune pe scaunul strămoşilor măriei tale, pentru 
fericirea noastră, a nemernicilor măriei tale slugi. 

— Destul, arhon stolnice, destul; du-mi-te acum cu 
Dumnezeu şi te sileşte să faci fericirea locuitorilor acestor 
două judeţe ce ţi-am încredinţat; dar bagă bine de seamă, 
să nu-i faci prea fericiţi, mă înţelegi?... căci poate să ţi se 
întâmple vreun rău. 

Oricât era de prefăcut, Păturică tot nu putu să reziste 
acestor cuvinte pline de ironie şi cu două înţelesuri; plecă 
dar capul în jos, ca să ascundă întipărirea ce-i făcuse şi, 


după ce mai făcu o mătanie până la pământ, se duse. 

După câteva zile de ospeţe şi veselii date amicilor săi 
pentru ridicarea sa la această mare şi bănoasă funcţiune, el 
plecă să ia în posesiune judeţele pe care devenise stăpân. 
Pe atunci, ca şi în ziua de astăzi, erau la modă 
proclamaţiile şi profesiunile de credinţă, Ipsilant da pe 
toată ziua câte una, Tudor Vladimirescu asemenea, fără a 
mai vorbi de pitacele căimăcămiei lui Calimah vodă, ce se 
lipeau pe ziduri în toate zilele. 

Ciocoiul, ajungând la Bucov, locul naşterii sale, porunci 
să adune pe toţi boierii din amândouă judeţele, toate 
isnafurile şi pe opincari; iar când mulţimea celor chemaţi 
umpluse curtea isprăvniciei, el se arătă în pridvor şi le citi 
această proclamaţiune: 

"Frați boieri, neguţători şi opincari, 

Dumnezeiasca pronie, milostivindu-se asupra acestei 
nenorocite patrii, m-a ridicat la vrednicia de ispravnic al 
acestor două judeţe. Dumnezeu cel atotputernic ştie mai 
bine decât voi toți libovul'* cel fierbinte ce arde în inima 
mea pentru fericirea voastră. Să ştiţi dar cu hotărâre, 
fraţilor, că pe cât timp voi fi cu voi, nimeni nu va fi 
asuprit cu o para mai mult peste ceea ce hotărăşte 
nezamul. Ludele şi celelalte iraturi ale stăpânirii de acum 
înainte se vor împlini de către oameni cinstiți şi cu frica 
lui Dumnezeu; mituielile şi mâncătoriile vor lipsi cu totul. 
Cei năpăstuiți să vie la mine şi-şi vor afla dreptatea; căci 
doresc ca razele fericirii să străbată până în bordeiul cel 
ticălos al opincarului. 


136 


Dragostea sau amorul. (n. N. F.) 


Amin, fie, fie." 

Cuprinderea acestei proclamaţiuni şi mai cu seamă ac- 
centul dramatic şi gesturile ritoriceşti cu care o pronunţase 
Păturică făcu o mare întipărire între auditori, căci ei nu 
cunoşteau încă adevăratul înţeles al proclamaţiunilor. 

Primele zile ale administrării lui Păturică fură consac- 
rate în scoaterea amploiaţilor celor vechi şi orânduirea 
altora care să corespundă cu intenţiunile sale. Între aceşti 
noi ciocoi, aleşi de Păturică după chipul şi asemănarea sa, 
era şi unul numit Neagu Rupe-Piele, om născut să fie călău 
şi care se silea prin cruzimi nemaiauzite a nu-şi strica 
reputaţiunea prenumelui său. Pe acesta îl alese Păturică de 
împlinitor al tuturor jafurilor ce făcea. 

A descrie cu de-amănuntul despoierile şi caznele ce 
sufereau locuitorii de toate clasele de la acest monstru ar fi 
o lucrare de care pana noastră s-ar indigna. E de ajuns a 
spune numai că birul se împlinea de la sărmanii săteni de 
câte trei şi patru ori pe un trimestru; taxidarii luau întreită 
zeciuială pentru oierit, ierbărit, tutunărit şi vinărit şi când 
sătenii nu mai aveau cu ce să plătească, îi ungea cu păcură 
şi îi lega de copaci, ca să-i înţepe viespile şi ţânţarii, apoi le 
vindea dobitoacele şi, după ce-i sărăcea cu desăvârşire, îi 
închidea în coşare, ca să nu poată reclama la stăpânire. 

Într-o zi Dinu Păturică sta închis într-o odaie împreună 
cu Neagu Rupe-Piele şi încheia socotelile trimestriale. 
Suma adunată se ridica la o cifră de patru ori mai mare de 
ce s-ar fi cuvenit după lege. 

— Puţini bani, Neagule, foarte puţini, zise ciocoiul: eu 
credeam să-mi aduci trei mii pungi de bani. 

— E! e! cucoane Dinule, mulţumeşte-te şi pe atât. 

— Şi de ce aşa, când am fi putut să strângem mai mult? 


— Dar bine, cucoane Dinule, de unde eram să adun atâţi 
bani? 

— De la ţărani, nerodule! Să-i legi cot la cot şi să le 
prăjeşti piepturile pe lângă foc şi vei vedea cum o să scoată 
la bani. 

— Toate acestea le-am făcut, ba încă şi mai multe; i-am 
spânzurat cu capul în jos, le-am bătut ţepuşi de trestie pe 
sub unghii, le-am luat chiar vitele şi lucrurile din case şi le- 
am vândut; ce voieşti să mai fac? 

— Ia spune-mi, ce ai făcut cu cele două sute de vaci care 
le cere Ipsilant? 

— Am urmat poruncii ce mi-ai dat. Am luat optzeci de 
slujitori cu mine şi, în puterea gârbaciului şi a trântelilor, 
am strâns opt sute de vaci în loc de două sute. 

— Bravo, Neagule; şi cu ce preţ le-ai cumpărat, ia spune- 
mi? 

— Câte lei trei de vită. 

— Iar după aceea ce-ai făcut? 

— Am trimis două sute lui Ipsilant; iar pe celelalte le-am 
vândut iarăşi ţăranilor cu câte lei cincisprezece una. 

— Adu banii-ncoace! zise Păturică cu o lăcomie 
nedescriptibilă. 

Neagu Rupe-Piele începu să numere banii şi Păturică să- 
i strângă cu lăcomie; dar tocmai pe când se aflau amândoi 
ocupați cu lichidarea acestei îngrozitoare hoţii, oarecine 
bătu în uşa camerei cu multă violenţă. 

Păturică strânse banii în grabă, apoi zise: 

— Cine bate la uşă? 

— Eu, cucoane! 

— Şi ce vrei? Spune. 

— Îţi aduc o ştafetă de la Ipsilant. 


— Ad-o-ncoace! 

— Poftim, cucoane, adaose Năstase arnăutul. 

Ciocoiul deschise uşa şi luă ştafeta din mâna lui Năstase 
arnăutul, care devenise acum polcovnic de judeţ, apoi citi 
ştafeta şi o trânti pe masă. 

— Se vede că nu sunt bune mujdelele"” din această 
ştafetă, zise Neagu Rupe-Piele. 

— Nicidecum, răspunse Păturică distrat. Îmi cere două 
sute mii de lei. 

— Dar bine, abia sunt trei zile de când i-am trimis bani. 

— Îmi mai scrie iarăşi că turcii au intrat în ţară şi asta 
nu-mi place deloc. 

— Şi mie asemenea! 

— Ia spune, Neagule, cum am face noi să scăpăm aceste 
două sute mii de lei din mâna lui Ipsilant? 

— Să nu-i trimitem! 

— Ba să-i trimitem, dar să găsim vreun tertip ca să-i 
luăm înapoi; ia caută tu un marafet, de, să te văd! 

La aceste cuvinte Neagu deveni palid; el înţelesese 
întunecoasa cugetare a lui Păturică şi, cu toată fieritatea 
caracterului său, se înspăimântă. 

— Ai găsit mijlocul, Neagule? 

— Da, cucoane Dinule. 

— Ia să vedem! 

— Pe de o parte numărăm banii în mâna trimisului şi 
luăm teşcherea de primire, iar pe de alta doi flăcăi îl 
aşteaptă în pădure, îi dă... şi... 

— Şi ne aduce banii înapoi. Aferim, Neagule! 

Cât tinu acest regim de terorism ciocoiesc, nenorociţii 
locuitori din aceste două judeţe deteră jalbe neîncetat în 
contra tâlhăriilor lui Păturică; dar aurul ciocoiului paraliza 
toate măsurile stăpânirii. În fine, revoluţiunea căzu. 
Grigore Ghica vodă se orândui domn, iar turcii se retraseră 
peste Dunăre. 

Aceste schimbări politice îndemnară pe ţărani a se scula 
cu mic şi mare şi a se înfăţişa cu jalbă la domnie. 

Era o privelişte jalnică pentru un om cu inimă a vedea 
pe nenorociţii ţărani în număr de patru-cinci sute, 
îmbrăcaţi în trente, desculți, veştezi la faţă şi cu ochii stingi 
de sărăcie şi alte suferinţe; ba încă unii dintr-înşii purtau 
pe corpul lor chiar semnele torturilor abia cicatrizate, iar 
cei de tot schilodiţi erau transportaţi în care cu boi. 

Ei intrară în Bucureşti pe la opt ore de dimineaţă, 
tocmai pe când domnitorul se afla în Divan şi, ca să atragă 
mai mult atenţiunea publică, unul dintr-înşii făcu un sul 
de rogojină şi, dându-i foc în partea de sus, îl puse în cap; 
apoi scoțând jalba din sân, o puse în vârful unui proţap 
lung şi intră în curtea domnească. 

Zgomotul ce produse această procesiune, mărită foarte 
mult prin mulţimea norodului atras de curiozitatea 
lucrului, ajunse până la auzul domnului, care ieşi în prid- 
vorul palatului şi primi jalba din proţap, chiar în mâna sa. 

Domnul dete jalba marelui logofăt să o citească; şi pe 
când acesta arăta cu voce tare toate nelegiuirile lui 
Păturică, el le constata pe figurile şi în starea de mizerie în 
care erau ajunşi nenorociţii jeluitori. În fine, mânia lui 
ajungând până la indignare, strigă ca un leu: 

— Să vie-ncoace spătarul! 


Spătarul se prezentă înaintea domnitorului. 

— Arhon spătare, zise Ghica, să trimiţi patruzeci de 
arnăuțţi la Bucov, ca să ridice pe acel nelegiuit ispravnic, 
să-l pecetluiască şi să-l bage în ocna părăsită. Iar dum- 
neata, arhon logofăt, să vinzi toată starea acelui tâlhar şi să 
despăgubeşti pe aceşti săraci. 

Ţăranii, auzind cele poruncite de domn, ridicară mâinile 
spre cer şi începură a striga: 

— Să trăieşti întru mulţi ani, măria ta! Dumnezeu să-ţi 
răsplătească cu bine mila ce ai arătat către noi, nenorociţii 
robi ai măriei tale. 

Domnitorul aruncă asupra lor o privire plină de amor 
părintesc, şi, după ce îi încredinţă încă o dată că le va face 
dreptate, intră iarăşi în Divan. 


3.32. Capitolul XXXII. Ocna părăsită 


Într-o dimineaţă din luna lui mai, doi slujitori de judeţ 
străbăteau plaiul ce duce la ocna Telega, călări pe cai mici 
de munte. Aceşti cai, deşi erau mai slabi decât caii iezme ai 
lui Alexandru Dumas, aveau însă şi ei calităţile lor, căci 
suiau fără osteneală cele mai repezi dealuri şi conduceau 
pe călăreţi pe marginea celor mai adânci prăpăstii, fără a-i 
expune la cel mai mic pericol. 

Unul dintre cei doi slujitori era june şi purta la spate o 
flintă haiducească, iar la brâu avea două pistoale mari 
turceşti; cel de-al doilea era mai înaintat în vârstă; 
trăsăturile feţei sale cele pline de asprime, ochii săi 
sângeroşi şi sprâncenele sale dese şi zbârcite arătau pe 
omul crud şi gata a săvârşi orice nelegiuire. El avea o 
geantă cu scrisori atârnată de gât şi un cuţit mare 
arnăuţesc pus la brâu. 


Era pe la opt ore ale dimineţii; soarele sta înfipt cu 
mândrie pe bolta cea albastră a cerului şi arunca de acolo 
dulcea sa lumină asupra munţilor plini de zăpadă şi a 
câmpiilor înverzite, iar razele lui, străbătând prin norii de 
aburi compuşi din roua nopţii, formau o mulţime de 
curcubeie tricolore ce încântau privirea. 

Cinteza şi pietruşelul făceau să răsune colnicele prin 
vocea lor ascuţită, dar plină de dulceaţă; ciocârliile se 
înălţau în aer întoc- mai ca nişte mici bombe, apoi se opr- 
eau în loc şi, bătând din aripi, umpleau aerul de me- 
lodioasele lor cântări. Prepeliţele, aceste ino- cente şi fri- 
coase păsări ce se nasc şi mor în iarba livezilor şi în frun- 
zele dese ale dumbrăvilor, prin vocea lor monotonă, dar 
ritmică, păreau că servă de regulator al cadenţelor acestui 
concert divin. 

În aceste momente, când natura întreagă părea că înalţă 
rugi de mulţumire către creatorul ei, cei doi slujitori, deşi 
dedaţi cu asemenea sublime spectacole, nu rămaseră 
nesimţitori la priveliştea ce-i înconjura. Ei se opriră pe loc 
şi priviră în tăcere magnifica panoramă ce le absorbise 
simțţirile, iar mai în urmă unul din ei rupse tăcerea: 

— De multe ori am trecut prin plaiul ăsta, mă Badeo, dar 
nici- odată nu mi s-a părut atât de mândru ca astăzi. 
Munţii pare că-noată în pară de foc, păsările ciripesc cu 
mai multă dulceaţă decât alte dăţi; chiar apele Doftanei 
parcă dorm. Ce mândreţe!... 

— Aşa este, măi Vlade, toate sunt precum zici, dar eu nu 
simt nimic; mi-e inima închisă. 

— Şi de ce, mă Badeo? 

— De multe, măre! 

— Ți-o fi mâncat lupul vreo vită sau te-o fi prădat zap- 


ciul? 

— Nu mi s-a întâmplat nici una din câte zici. 

— Ce ai dar, de şezi aşa bosumflat? 

— Ia, mă gândesc la bietul cuconu Dinu, fostul nostru is- 
pravnic, că sunt trei luni de când şade închis la ocna 
părăsită. 

— Lasă să şadă, că prea era nemilostiv şi hrăpitor; ţipa 
judeţul în mâna lui ca broasca în gura şarpelui. 

— Aşa este, mă; da de, e păcat de dânsul! 

— Păcat? Dar bine, ai uitat cum ardea şi căznea pe 
săraci? Nu ştii zicătoarea românească: După faptă şi 
răsplată? 

— Ai dreptate, măi Vlade, a făcut în adevăr multe nele- 
giuiri; dar l-a pedepsit Dumnezeu de ajuns. Ți-aduci 
aminte când pleca cu cercetarea prin judeţ? Ce mândru 
era, măre! Şi cât de bine îi şedea călare pe bidiviul său cel 
roib şi pintenog!'* Parcă era FătFrumos din poveste. Ei 
bine, mă Vlade, m-aş prinde cu tine pe-o vadră de vin că, 
să-l vezi acum, nu l-ai mai cunoaşte. 

— Şi de ce, măi Badeo? 

— L-a mâncat necazul şi ocna părăsită. Ce spui tu, mă?... 
Se vede dar că este rău în ocna părăsită. Nevoie mare, măi 
Vlade! Eu de-aş fi ca vodă, în loc de-a osândi pe tâlhari la 

ocna părăsită, le-aş tăia mai bine capetele. 

— Da de ce, mă Badeo? 

— Pentru că este de o mie de ori mai bine să omori pe 
om dintr-o lovitură, decât să-l ucizi cu încetul. Am văzut pe 
Radu haiducul, pe care l-a băgat Caragea în ocna părăsită; 
era, ştii colea, voinic din patruzeci, rupea piatra în mână; 
dar după ce-a şezut numai şase luni în ocna părăsită, nu l- 
am mai cunoscut; îi crescuse barba de trei coţi, ochii-i 
luceau ca de strigoi, surzise şi ologise. 

— Şi a mai trăit mult, mă Badeo? 

— Să vezi. Într-o zi m-am coborât în ocnă să-i duc 
demâncare şi l-am găsit cu dinţii rânjiţi şi zgârcit ca un 
ghem în culcuşul său de paie; îl strigai o dată, de două ori, 
de trei ori şi nu-mi răspunse; îl mişcai cu mâna, dar ce să 
vezi? El murise! 

— Murise! 

— Ba încă negrijit şi nespovedit, ca un câine. Sărmanul, 
ce păcat! 

Cei doi slujitori îşi urmară mai mult timp călătoria 
absorbiți în povestirea lor, dar caii deodată se opriseră. 
Atunci ei văzură cu oarecare surpriză că se aflau dinaintea 
cămărăşiei ocnelor. 

Cămăraşul se plimba în acel timp pe prispa caselor, ab- 
sorbit cu totul în fumarea ciubucului său. Slujitorii 
descălecară de pe cai şi, după ce îl salutară, îi dete porun- 
cile şi se retraseră. Unul însă dintre dânşii făcu un semn de 
înţelegere cămăraşului, apoi intră împreun ă cu dânsul în 
cămărăşie şi, după ce se aşezară unul pe pat, iar cellalt pe o 
laviţă, începură această întrevorbire: 

— Fi bine, Neagule, zise cămăraşul aşezându-se pe pat, 
ce mujdele mi-aduci despre bietul cuconu Dinu? 


— Foarte bune, arhon cămăraş; am două scrisori, una de 
la Conţu, iar cea de a doua de la un boier pe care nu-l cun- 
osc. Eu cred că Conţu a izbutit să scoată poruncă 
domnească de iertare; ai, ce zici? 

— Poate, dar eu unul nu cred. 

— Şi de ce aşa? 

— Fiindcă cunosc prea bine pe oamenii cei mari; ei ne 
linguşesc pe noi ăştia mici numai când au trebuinţă de noi, 
iar când ne văd căzuţi în nevoi, ne dau cu piciorul ca la 
nişte vase netrebnice. 

— Oricum va fi, însă, te rog să-i dai aceste două scrisori 
mai în grabă şi eu voi veni mâine de dimineaţă să iau 
răspunsul. 

Acest slujitor, ce se interesa atât de mult pentru 
scăparea lui Păturică, era Neagu Rupe-Piele, vestitul 
mumbaşir prin care ciocoiul îşi săvârşea toate despoierile 
şi cruzimile sale pe când se afla ispravnic; el scăpase de ur- 
gia domnească numai prin fugă şi deghizare, iar acum se 
făcuse purtător al corespondenţei dintre Păturică şi câteva 
persoane mari din Bucureşti ce se încercau a-l scăpa din 
ocnă. 

Să zicem acum câteva cuvinte şi despre ocna părăsită de 
la Telega. 

Ocnele de la Telega sunt situate pe o câmpie înconjurată 
de dealuri acoperite cu păduri şi udată de râul Doftana, ce 
o traversează. 

Puţurile din care se scoate sarea se împart în ocne 
lucrătoare şi ocne părăsite. Acestea din urmă se numesc 
astfel, căci sunt lăsate în nelucrare, uneori pentru că min- 
erii le cred exploatate de ajuns şi se tem să nu se surpe 
peste dânşii, iar câteodată din cauză că se ivesc izvoarele 


de apă ce împiedică lucrarea. 

În timpul domnilor fanarioți existau la Telega mai multe 
guri de ocne părăsite, dintre care una servea de închisoare 
pentru tâlharii cei mai vestiți prin omoruri şi cruzimi. 

Această temniţă subterană avea o intrare pătrată, 
susţinută din toate părţile cu ghizduri de lemn, întocmai ca 
ale puţurilor din care se scoate apă. Această formă pătrată 
ţinea până la o profunditate de 1012 stânjeni; iar de acolea 
în jos se lărgea gradat în circumferință şi, când ajungea la 
profunditatea cerută de ştiinţa mineralogiei, devenea un 
haos înspăimântător”. Pereţii ei erau umezi şi de multe 
ori pica apă dintr-înşii; aerul era iute, infectat de miasme 
şi omorâtor; o lumină palidă abia străbătea câteodată 
spaţiul nemăsuratei adâncimi, ca să mărească şi mai mult 
grozăvia acestui mormânt teribil. 

Tâlharii condamnaţi a locui în acest iad pământesc erau 
tot din cei osândiţi de Divan la moarte şi ale cărora 
sentinţe le preschimbau domnitorii în muncă perpetuă; 
dar nici unul din câţi se închideau acolo nu putea să 
trăiască mai mult de doi până la trei ani, căci umezeala şi 
aerul cel înecător le curmau zilele. 

În fine, dacă faimosul vers al lui Dante: 


$ . A 140 
"Lasciate ogni speranza voi ch'entrate' 


139 
Oameni speciali în mineralogie m-au încredințat că 
adâncimea ocnelor de sistema veche nu se întindea mai 
mult de 150155 şi maximum 160 metri. (n. N. F.) 


s-ar fi putut scrie undeva, negreşit că acel loc nu ar fi pu- 
tut să fie decât pe porţile ocnei părăsite, căci oricine intra 
acolo îşi pierdea speranţa de a mai ieşi viu vreodată. 

Iată locaşul în care se afla de trei luni Dinu Păturică, acel 
om mândru şi ambițios care comisese toate laşităţile şi 
crimele cele mai îngrozitoare, numai ca să ajungă la 
mărire. Ar fi crezut el vreodată că o să părăsească atât de 
curând palatele sale cele luminoase, mâncările cele alese şi 
acea mulţime de linguşitori care se supuneau orbeşte la 
toate capriciile lui şi se credeau fericiţi când puteau să fure 
câte un zâmbet de mulţumire de pe faţa lui cea severă? Dar 
averile lui cele nenumărate? Dar soţia şi fiii săi, speranţa 
bătrâneţilor sale, pentru a cărora fericire poate că săvârşise 
cea mai mare parte din nelegiuirile sale, ce vor fi devenit 
toate acestea? Vom vedea! 

Primele zile ce petrecu în ocna părăsită fură prea 
dureroase pentru dânsul. Întunericul cel mare, 
singurătatea, patul său de paie şi mâncarea cea puțin 
hrănitoare îl adusese într-o stare grozavă de paroxim şi de 
furie, încât urla ocna de vaietele şi tânguielile lui. 

În darn chema somnul ca să-i aline durerile fizice şi 
morale, căci el fugea de la dânsul sau, deşi venea câteodată 
să închidă ochii lui cei slăbiţi de lacrimi, dar la zgomotul 
unei pietricele sau a unei picături de apă ce cădea din 
pereţii ocnei fugea şi-l lăsa iarăşi în prada tulburării şi a 
disperării sale. Dar, după ce trecu câtva timp, el începu a 
se mai obişnui cu noua sa locuinţă şi deveni mai liniştit, ba 
încă, după scrisorile ce scria pe la protectorii săi şi 
răspunsurile încurajatoare ce primea, începuse a spera că 

peste puţin va părăsi ocna, ca să se mute iarăşi în palatele 
sale. Cu toate acestea răul ocnei începuse să roadă cu 
încetul acea organizaţiune robustă; reumatismul îi 
cuprinsese tot corpul, ochii i se umflaseră, facultatea auzu- 
lui i se paralizase şi o tuse violentă ameninţa din ce în ce 
mai mult existenţa lui. 

Aceasta era starea fizică şi morală în care se afla Păturică 
în ziua când primi cele două scrisori ce i le adusese Neagu. 

El şedea lungit pe patul său de paie şi aştepta cu 
nerăbdare ora prânzului, ca să-şi astâmpere foamea ce 
începuse a-l turmenta. De astă dată însă, cămăraşul îi 
trimise porţiunea înaintea orei fixate. Păturică, văzând 
dintr-această schimbare ceva extraordinar şi poate chiar în 
favoarea sa, se repezi cu furie asupra coşului cu merinde ce 
se cobora încet, legat de o sfoară. Căută într-însul şi găsi 
două scrisori pe care le luă cu nerăbdare nervoasă şi, 
apropiindu-se de felinarul ce sta atârnat deasupra patului 
său, deschise mai întâi pe una dintr-însele şi citi cuvintele 
acestea: 

"Cucoane Dinule, 

Cu destulă mâhnire te vestesc că cucoana Duduca, soția 
dumitale, a luat tot din casă şi a fugit cu un turc peste 
Dunăre, lăsând pe bieţii copilaşi pe drumuri. Moşiile, viile 
şi casele dumitale s-au vândut la sultan-mezat, iar banii 
s-au trimis cu om domnesc, ca să se împartă la ţăranii ce 
se zice că i-ai sărăcit, când erai ispravnic. Vei şti iarăşi că 
bătrânul dumitale tată a murit de inimă rea, pentru 
afrontul ce i-ai făcut, când ai pus arnăuţii de l-au dat 
afară din casă. 

Al dumitale de aproape prieten şi frate 

Ne A 


Iată şi cuprinderea celei de a doua scrisori: 

"Dinule, 

M-am dus de mai multe ori la vodă să-l rog pentru tine 
şi l-am găsit totdeauna neînduplecat; iar în cele din urmă 
mi-a spus-o ritos, că o să te lase să putrezeşti în ocna 
părăsită, ca să slujeşti de pildă altor hoțomani ca tine. 
Vodă a zis aceasta. 

N... 

Aceste două scrisori fură pentru Păturică o lovitură de 
trăsnet. Averile sale, câştigate prin nenumărate crime şi 
laşităţi, acum erau risipite ca praful în vânt; soţia fugită, 
copiii lăsaţi în voia întâmplării, el chiar condamnat a muri 
cu încetul în fundul ocnei părăsite, chinuit de durere şi dis- 
perare. 

Ar fi fost o mare fericire pentru dânsul dacă aceste ştiri 
l-ar fi omorât deodată sau i-ar fi paralizat inteligenţa, căci 
ar fi scăpat de toate suferinţele morale şi fizice; dar 
provedinţa, în decretele sale cele nepătrunse de mintea 
omenească, voise a-i lăsa neatinse toate facultăţile, ca să 
guste şi el acel venin amar cu care adăpase societatea atâta 
timp. 

După ce se mai alinară dureroasele impresiuni ce lăsase 
în inima lui acele fatale scrisori, el căzu pe patul său cel de 
paie şi începu a plânge cu amar şi a se lovi cu pumnii în 
cap de disperare. 

Se zice că hoţii şi tâlharii sunt superstiţioşi şi fără curaj 
la lovirile soartei. Nu ştim până la ce grad poate fi 
adevărată această maximă; ştim numai că Păturică, acel 
om de fier care în furia ambiţiunii sale dispreţuise mus- 
trarea de conştiinţă şi chiar pe Dumnezeu, acum devenise 
atât de fricos, încât cel mai mic zgomot îl făcea să tremure. 


Uneori i se părea că vede umbra tatălui său ieşind din 
stâncile titanice ale ocnei şi zicându-i cu voce mormântală: 
"Fiu nelegiuit! priveşte starea în care m-a adus răutatea şi 
mândria ta! Dumnezeu, pe care l-ai disprețuit atâta timp, 
te vesteşte prin mine ca să-ţi mântuieşti sufletul prin 
căinţă, căci trupul tău nu va mai ieşi cu viaţă de aici." 

Alte dăţi iarăşi i se părea că vede oameni spânzurați, cu 
limbile ieşite afară din gură, pline de sânge, şi femei slabe 
şi urâte la faţă mâncându-şi copiii şi dându-i şi lui să guste 
din cărnurile lor reci şi putrede, ca unui pricinuitor al 
morţii lor. 

În momentele unor asemenea oribile halucinaţiuni min- 
tea îl părăsea cu totul, capul i se înflăcăra, îşi rodea mâinile 
de disperare şi striga cu o voce răguşită şi tremurătoare: 

"Stafiile! stafiile! săriţi, creştini buni! Nu mă lăsaţi să mă 
strângă de gât aceste umbre ale lui Satana; apoi, 
deschizând ochii săi înflăcăraţi şi rătăciţi de teroare, se re- 
pezea dintr-un loc într-altul şi începea iarăşi a striga: Luaţi 
de lângă mine pe aceste femei schiloade, căci mâinile lor 
cele uscate şi sângele ce varsă din guri mă îngheaţă de 
frică!" 

Dar toate rugăciunile lui erau în darn; nimeni nu-l 
auzea, nimeni nu venea să-i răcorească fruntea sa cea plină 
de sudori sau să-i stingă acea sete infernală ce-i usca gura 
şi pieptul. 

În fine, după o existenţă mizerabilă de şapte luni, îşi 
dete sufletul în spasmuri şi părăsit de toată lumea. 

A doua zi după moartea acestui monstru, populaţiunea 
Bucureştilor se afla într-o mare agitaţiune. Cauza ce 
pusese în mişcare pe aceşti adevăraţi strănepoţi ai 
Grahilor:u, venea de la vestea ce se răspândise că în acea zi 


era să se dea prin târg un falit fraudulos, iar după aceea era 
să-l ţintuiască dinaintea prăvăliei lui, ca să serve de pildă 
poporului. 

O mulţime de curioşi de toate etăţile şi clasele societăţii 
inundau piaţa Sf. George cel Nou; iar o altă grupă, destul 
de numeroasă, intrase în curtea spătăriei şi, cu toate că 
timpul era ploios în acea zi şi vântul nordului sufla cu 
tărie, ei însă înfruntau cu bărbăţie şi ploaia şi frigul, numai 
ca să poată vedea acel spectacol barbar, ce-i delecta atât de 
mult. 

În fine, logofătul spătăriei, văzând nerăbdarea şi curioz- 
itatea gloatelor, se arătă înaintea mulţimii şi citi cu voce 
tare hotărârea Departamentului de Criminalion, prin care 
condamna pe mofluzul mincinos a fi bătut la spete prin 
toate pieţele neguţătoreşti şi a se ţintui de urechi în faţa 
prăvăliei sale. 

După ce se termină citirea hotărârii, patru arnăuţi 
spătăreşti intrară în temniţă şi scoaseră pe nefericitul falit 
cu capul ras, dezbrăcat până la mijloc şi cu mâinile legate 
una lângă alta cu o funie lungă; iar după aceea unul dintre 
arnăuţi apucă funia de căpătâi şi începu a trage pe paţient 
după sine, pe când alţi, doi, puşi unul de-a dreapta şi cel- 

lalt de-a stânga paţientului, îl loveau pe spinare cu nuiele 
de salcie. 

Sângele ce sărea din pielea nefericitului om, ruptă 
neîncetat de lovituri, şi ţipetele lui de durere produceau 
diferite impresiuni în inima poporului: femeile şi oamenii 
cei miloşi cereau iertarea lui, iar gloata cea mare, în care 
intrau şi cei sărăciţi prin falimentul cel fraudulos, simțeau 
o nedescriptibilă bucurie pentru tot ce suferea paţientul şi 
la orice gemet de durere ei îl apostrofau cu cuvinte ca 
acestea: "Bine-ţi face, tâlharule, c-ai sărăcit lumea!" "Să-i 
dea nuiele până-i va cădea toată carnea de pe spinări”, fără 
a mai numi şi pe unii care strigau: "Să-l spânzure! sau să-l 
puie în ţeapă!" 

Vederea torentelor de sânge şi pofta de răzbunare iritase 
atât de mult pe popor, încât dacă s-ar fi aflat la această 
privelişte barbară vreunul din acei filozofi umanitari, 
negreşit ar fi crezut că se află în Roma gladiatorilor, în 
Roma martirilor, şi pe români i-ar fi luat drept acel mizer- 
abil şi degradat popor al Romei imperiale care suferea 
sclavia şi umilirea fără să murmure şi se revolta numai 
atunci când îi lipsea pâinea şi circul”. 

Această procesiune îngrozitoare trecu mai întâi prin 
piaţa Sf. George cel Nou, de acolo intră în uliţa Şelarilor şi, 

ieşind pe la Curtea cea Veche, merse spre Sf. George cel 
Vechi; iar de aci intră în uliţa cea strâmtă din dosul 
Bărăţiei, unde era să se petreacă partea cea mai 
îngrozitoare a acestei oribile drame. 

Poporul, ce părea sătul oarecum de ceea ce văzuse până 
aci, pe dată ce se înştiinţă că a sosit timpul ţintuirii, năvăli 
cu furie asupra locului unde era să se săvârşească această 
barbară faptă. Curiozitatea era atât de mare, încât unii din 
mulţime intrau prin silă în casele şi prăvăliile 
neguțătorilor, ca să poată privi mai bine execuţiunea; iar 
alţii se suiau chiar pe acoperişul caselor, cu riscul de a 
cădea şi a se zdrobi. 

În momentul, însă, când executorul ridicase pe paţient 
în vârful picioarelor şi se pregătea să-i ţintuiască urechile 
la stâlp, clopotele de la câteva biserici începură a suna şi o 
psalmodie tristă ajunse până la auzul mulţimii. 

Aceste cântări ieşeau din gurile câtorva preoți şi 
cântăreţi ce petreceau la mormânt un cadaver aşezat într- 
un coşciug, modest şi purtat de patru postelnicei pe un pat 
mortuar, compus din lemn simplu şi căptuşit cu chembrică 
verde. 

Poporul, ale căruia sentimente se schimbară foarte 
lesne, cum auzi cântările preoţilor şi văzu cortegiul funerar 
apropiindu-se, începu să se tragă înapoi cu respect, ca să-i 
înlesnească trecerea; dar această bunăvoință fu nefolos- 
itoare, căci din partea opusă a uliţei venea o căruţă de ţară 
cu doi cai, în care era asemenea un coşciug, închis şi un 
preot care citea cadavrului dintr-însul rugăciunile de 
odihnă. 

Aceste două procesiuni mortuare, neputându-se vedea 
una pe alta din cauza poporului ce era adunat în centrul 


uliţei, înaintară una în contra alteia până la locul 
execuțiunii şi se opriră, căci uliţa era atât de strâmtă, încât 
era cu neputinţă a trece una pe lângă alta sau a se întoarce 
una din ele înapoi, spre a putea trece cealaltă. 

În fine, baş-bulucbaşa al spătăriei, însărcinat cu ex- 
ecutarea hotărârii, văzând această încurcătură, făcu semn 
executorului să-şi termine lucrarea. Un țipăt ascuţit şi 
nervos, repetat de mai multe ori, anunţă poporului că 
ţintuirea s-a terminat. Gloatele dispărură într-o clipă: totul 
intră în tăcere, numai cele două procesiuni stăteau una în 
faţa celeilalte dinaintea falitului țintuit. 

Ar fi zis cineva că între morţii din cele două coşciuge şi 
neguţătorul cel țintuit exista o legătură fatală sau o ură 
neîmpăcată. Fi bine, această legătură exista în adevăr, căci 
cadavrul cel purtat pe pat mortuar şi însoţit de preoţi şi 
cântăreţi era al postelnicului 

Andronache Tuzluc; cel de-al doilea cadavru, tras de doi 
cai de sat în acea căruţă mizerabilă, era al lui Dinu 
Păturică; iar mofluzul cel țintuit era Costea Chiorul, care, 
deşi cam târziu, luă însă o aspră răsplătire pentru toate 
crimele ce săvârşise. 

Iată cum îşi terminară cariera vieţii aceşti trei sceleraţi. 
Întâmplarea voise ca ei să se mai întâlnească încă o dată 
înainte de a se prezenta lui Dumnezeu spre a-şi da seama 
de relele ce săvârşiseră pe acest pământ. 

Cât despre chera Duduca, am aflat mai în urmă că ea, 
voind să facă pe cocheta şi în casa noului ei bărbat, fu 
descoperită de dânsul şi trimisă înaintea cadiului, care 
ordonă să o coasă într-un sac şi apoi să o arunce în valurile 
Dunării, după cuprinderea legilor musulmane. 


3.33. EPILOG. Din opincar mare spătar 


La 23 aprilie, anul 1825, locuitorii Bucureştilor erau 
cuprinşi de frigurile veseliei şi ale plăcerii; ei serbau ziua 
sfântului Gheorghe, vechiul patron al României. Uliţele 
mari şi mici erau măturate şi stropite cu apă; prăvăliile 
neguțătorilor şi casele boierilor erau împodobite cu ramuri 
de salcie şi iarbă verde. Un cer senin şi un soare dulce de 
primăvară veneau să completeze acest cadru magnific ce 
prefăcuse oraşul într-o grădină improvizată. 

Podul Mogoşoaiei era plin de privitori de amândouă 
sexele şi din toate clasele societăţii, bine înveşmântaţi şi cu 
fețele zâmbitoare. Ei se îndreptau către mănăstirea Mihai 
vodă, unde era să se săvârşească într-acea zi o nuntă 
domnească. 

Pe amândouă laturile uliţei pe de podul Dâmboviţei ce 
duce la Mihai vodă erau brazi înfipţi în pământ şi 
împodobiţi cu panglice şi beteală de fir. Înaintea acestor 
brazi erau două rânduri de catane spătăreşti, îmbrăcate cu 
mintene, poturi şi ghebe scurte, împodobite cu găitane tri- 
colore; iar pe cap purtau căciuli cu floace albastre şi drept 
toată armătura aveau câte o puşcă pusă pe umeri şi câte un 
pistol la brâu. 

La spatele acestor ostaşi se formase pe amândouă părţile 
piramide de curioşi, care aşteptau cu nerăbdare trecerea 
alaiului domnesc. Dar aşteptarea nu fu lungă, căci peste 
puţin se arătă înaintea lor spectacolul ce le aţâţase atât de 
mult curiozitatea. Alaiul sosea. 

Acest cortegiu princiar era orânduit astfel: Avangarda se 
compunea din brasla agiei, alcătuită din călăreţi 
polcovniceşti călări şi armaţi; vel-căpitan de cazaci cu 


steagul şi toboşarul său; talpaşii dorobănţeşti pedeştri cu 
tobele, chiverele şi cimpoaiele lor; vel-căpitan de dorobanţi 
cu zapciii săi şi cu câţiva din brasla armenească, cu steag şi 
tobe după dânşii; podari pedeştri cu topoarele pe umeri; 
cazacii agieşti pedeştri, cu cimpoaie şi tobe; vânătorii, ase- 
menea; căpitanii de agie înarmaţi; ceauşul agiesc cu 
logofătul agiesc; polcovnicul de poduri cu polcovnicul de 
ciocli;  polcovnicul de vânători cu polcovnicul de 
Târgovişte; apoi marele agă cu podoabele lui după obicei. 

După aceştia venea brasla spătărească alcătuită din lefe- 
gii cu steagul călări; marele căpitan de lefegii cu zapciii, 
buciucul, toboşarii şi sârmaciul“ său; seimenii-călări 
înarmaţi şi îmbrăcaţi cu haine roşii şi moţuri galbene, baş- 
bulucbaşa cu steagul cel mare, cu tobe şi sârmaci, scutelni- 
cii spătăreşti înarmaţi, apoi marele spătar. 

După dânşii venea brasla marelui portar cu toată ecpai- 
aua sa; marele armaş cu steagurile ţării, cu trâmbiţele şi cu 
armăşeii săi; apoi venea careta domnească trasă de şase 
armăsari vineţi cu doi ciohodari pe capră, doi în coadă şi 
alţi şase împrejurul caretei, toţi îmbrăcaţi în haine roşii cu 
fir şi cu işlice rotunde de samur. 

În această caretă şedeau un june şi o tânără fată. El era 
înveşmântat cu anteriu de suvai alb cu vărguliţe de fir 
brun, avea fermenă de buhur ca paiul grâului şi giubea de 
zuf albastru-deschis. Peste mijloc era încins cu un brâu de 

tulpan alb, iar pe cap avea fes roşiu de Țarigrad. Juna fată 
era îmbrăcată cu rochie albă de tulpan şi încinsă peste mij- 
loc cu un cordon de panglică roşie încheiată cu o cataramă 
ferecată cu diamante; pe cap purta o diadem ă de berliante 
şi beteală; la gât avea un ghiordan de rubine, iar în urechi 
cercei de smarand înconjurați de diamante. Amândoi 
aceşti juni erau de o frumuseţe rară, şi, după privirile 
furişe ce-şi aruncau unul altuia, semănau a fi cuprinşi de 
un amor înflăcărat. 

Careta mergea în pasul cailor, ocolită de ciohodari, iar 
după dânsa venea restul alaiului compus din tagmele 
acestea: calemul armăşiei cu ftori şi treti-armaş cu ecpai- 
aua lor, în mijlocul cărora era marele armaş cu haine mui- 
ate în fir, steagul cel mare al ţării, lăutarii şi trâmbiţaşii 
domneşti, uruc-bairam, tuiurile, sacagii domneşti şi sa- 
lahorii cu beţile în mâini; apoi cei doisprezece cai domneşti 
împodobiţi cu cioltare de fir şi cu calcane de argint suflate 
cu aur şi cu pene de struţ în frunte. Aceşti cai erau conduşi 
de comişi domneşti şi înconjurați de ciohodari. 

După aceştia veneau comişii, rahtivanii şi postelniceii 
călări, îmbrăcaţi cu capoturi roşii şi purtând în mâini 
semne domneşti. Apoi veneau treti-logofăt cu treti-vistier, 
ftori-logofăt cu ftori-vistier, iar în mijlocul lor era marele 
comis cu ciauşii şi capugiii împărăteşti însoţiţi de călăreţi 
turci şi români. 

După dânşii venea ecpaiaua domnească şi se încheia 
cortegiul prin ortaua ciohodarilor şi a satâraşilor, căpitani 
agieşti şi spătăreşti, tufeccii, mataragii-iamac, sarai-iamac, 
icioglani cu agaua lor, peicii şi hasahârliii “; iar în urmă de 
tot venea tagma Divanului, purtând topuzul, sangeacul şi 
semnul domniei, înconjurat de copiii din casă purtând 


prapurile ţării. 

Pe când acest alai defila pe uliţa Mihai vodă cu acea 
pompă de mărire cunoscută numai la curţile orientale, 
Grigore Vodă Ghica, împreună cu mitropolitul ţării, 
doamna cu boierii cei mari şi binişlii săi, aşteptau în uşa 
bisericii sosirea mirilor. În fine ei sosiră şi intrar ă în 
biserică, unde se săvârşi ceremonia religioasă a cununiei 
cu mare magnificienţă; iar după săvârşirea cununiei dom- 
nitorul zise ginerelui cu glas tare şi majestuos: 

— Iată, te cinstesc cu caftanul de mare spătar şi te fac 
caimacam al Craiovei, ca să răsplătesc bunătatea sufletului 
tău şi slujbele ce ai făcut ţării; fii fericit! 

Junele făcu mătanie şi sărută mâna domnitorului, apoi 
se retrase plin de bucurie că-şi ajunsese ţinta 
aspiraţiunilor sale, iară juna lui soţie căzu pe braţele 
părintelui ei, obosită de neaşteptata fericire, şi-i sărută 
mâna cu fierbinţeală. 

Acest soţ fericit era Gheorghe, fostul vătav de curte al 
postelnicului Andronache Tuzluc; era acel june mărinimos 
ce l-am văzut sacrificându-se ca să scape pe stăpânul său 
de sărăcie şi de ruşine. El venea să arate românilor că este 
de ajuns ca omul să fie bun şi înzestrat de natură cu virtuţi 
şi inteligenţă şi, fie condiţiunea sa oricât de obscură la 
început, el va ajunge la mărire. Cât despre juna sa soţie, ea 
este frumoasa Maria, fata banului C..., care, deşi iubise pe 
Gheorghe cu multă pasiune, dar preferase mai bine 
moartea, decât o fericire trecătoare şi dobândită prin 
călcarea îndatoririlor sale de bună fiică; suferinţele şi dis- 

perarea ei erau acum răsplătite de ajuns. 
Finele "Ciocoilor vechi" 


